
Mësimdhënia e gjuhëve të huaja në Shqipëri ka ndryshuar në periudha të ndryshme, në varësi të zhvillimeve historike, politikave të ndjekura në arsim dhe orientimeve pedagogjike të kohës.
Analiza e saj si proces historik dhe politik arsimor tregon se gjendja e sotme lidhet ngushtë me trashëgiminë institucionale dhe ideologjike të krijuar ndër vite. Në këtë kontekst, Kaplan dhe Baldauf (1997, f. 59) theksojnë se planifikimi gjuhësor mund të ndërmerret për një larmi të gjerë objektivash ose qëllimesh të përgjithshme, ndërsa aktorët e përfshirë në këtë proces zhvillojnë plane konkrete për arritjen e tyre.
Megjithëse anglishtja vazhdon të konsiderohet gjuha dominante e komunikimit global, zhvillimet demografike dhe kulturore të dekadave të fundit kanë rritur ndjeshëm rëndësinë ndërkombëtare të gjuhëve të tjera, veçanërisht të spanjishtes. Sipas Instituto Cervantes (2025), spanjishtja renditet ndër gjuhët më të përdorura në botë dhe ndër gjuhët me rritjen më të madhe në komunikimin online dhe në kulturën globale. Më shumë se 635 milionë individë në botë përdorin sot spanjishten.
Rritja e numrit të folësve, zgjerimi i ndikimit ekonomik të botës hispanofone dhe fuqizimi i kulturës hispanike në hapësirën globale kanë bërë që spanjishtja të ketë një vend me vlerë në komunikimin ndërkombëtar dhe ndërkulturor. 
Ky përdorim global e transformon spanjishten në një gjuhë që funksionon përtej kufijve kombëtarë dhe që krijon hapësira të gjera komunikimi ndërkombëtar. Në këtë perspektivë, spanjishtja nuk është më vetëm gjuhë e komuniteteve tradicionale hispanofone, por një instrument i komunikimit transnacional dhe ndërkulturor. Siç theksojnë Moreno Fernández dhe Otero Roth (2016, f. VII), spanjishtja është një nga gjuhët ndërkombëtare me bazë të gjerë rajonale e cila karakterizohet nga kohezioni dhe diversiteti i komunitetit hispanofon, ndërsa migracionet ndërkombëtare e kanë zgjeruar praninë e saj në komunitete të ndryshme gjuhësore.
Spanjishtja është shndërruar në një kompetencë strategjike për individët që synojnë integrim në tregun global të punës. Shumë kompani shumëkombëshe kërkojnë profesionistë me aftësi komunikimi në spanjisht për shkak të rëndësisë së tregjeve spanjishtfolëse dhe të komuniteteve hispanike në ekonominë globale. Paralelisht me dimensionin ekonomik, spanjishtja ka fituar rëndësi të madhe në kulturën globale dhe në komunikimin digjital. Muzika dhe kinemaja hispanike, serialet televizive dhe platformat streaming kanë kontribuar ndjeshëm në zgjerimin ndërkombëtar të spanjishtes. Sipas Viñuela Suárez-it (2024), muzika ka shërbyer historikisht si një nga mjetet më efektive për kapërcimin e kufijve gjeografikë dhe shoqërorë, duke kontribuar në përhapjen ndërkombëtare të gjuhës dhe kulturës spanjolle.
Një dimension tjetër i rëndësishëm është roli i spanjishtes në arsimin ndërkombëtar dhe në mobilitetin akademik. Universitetet në Evropë, Amerikë dhe Azi kanë zgjeruar ndjeshëm programet e spanjishtes për shkak të kërkesës së tregut të punës, bashkëpunimeve ndërkombëtare dhe zhvillimit të kompetencave shumëgjuhëshe. Programet Erasmus+, shkëmbimet studentore dhe partneritetet universitare kanë rritur përdorimin e spanjishtes si gjuhë komunikimi akademik dhe ndërkulturor. Në këtë kontekst, mobiliteti ka fituar një rol qendror në përhapjen dhe përdorimin e gjuhëve, pasi, sipas Blommaert-it (2010, f. 884), ai nënkupton shkëputjen e gjuhës dhe të praktikave gjuhësore nga pozicionet e tyre tradicionale në kohë dhe hapësirë, duke i shndërruar ato në burime komunikimi që qarkullojnë në kontekste të ndryshme globale.
Roli i spanjishtes në ekonomi, kulturë media, arsim dhe komunikim digjital e ka transformuar atë në një gjuhë me funksione të gjera transnacionale dhe ndërkulturore. Në këtë kuptim, spanjishtja nuk përfaqëson vetëm një sistem gjuhësor, por një instrument të rëndësishëm të ndërveprimit global dhe të komunikimit bashkëkohor (Moreno Fernández dhe Álvarez Mella, 2024, f. 83). 
Sa më sipër, ky punim synon të kontribuojë në debatin akademik duke ofruar një kuadër teorik dhe analitik që mund të përdoret për kërkime të tjera doktorale të përqendruara te mësimdhënia e gjuhëve të huaja në Shqipëri dhe në rrethana të ngjashme të mësimdhënies në shekullin e 21-të.
Filozofi i njohur amerikan John Dewey (1897), një shekull më parë, evidentoi se të mësuarit e qëndrueshëm është "i marrë përmes vetë jetës". Studentët sot, me përfshirjen e univesiteteve në procesin e ndërkombëtarizimit, mund të kërkojnë këshillën e ekspertëve të njohur botëror për t'i udhëhequr ato në projektet e tyre duke përdorur mënyra të reja për zhvillimin e mësimit të gjuhëve të huaja. Teknologjia sigurisht që mundëson lidhje të tilla, por struktura fizike, gjithashtu, mund të japë një kontribut të vlefshëm në realizimin e këtyre përvojave thelbësore të shekullit XXI si edhe gjatë mësimnxënies së gjuhës së huaj. Siç theksojnë Warschauer dhe Healey (1998, f. 60), një e mirë që ka sjellë zhvillimi i teknologjisë multimediale lidhet me mundësitë që u krijohen pedagogëve të gjuhëve të tjera, të cilët nuk ndihen më të penguar prej praktikave të ushtrimeve gramatikore si objektivi kryesor i përdorimit të kompjuterit në klasë, por mund ta përdorin atë për të krijuar mundësi më të gjera komunikimi dhe ndërveprimi gjuhësor.
Trashëgimia nga periudha socialiste vazhdoi ndikimin e saj mbi mënyrën se si mësoheshin gjuhët e huaja në Shqipëri edhe pas vitit 1990. Praktikat tradicionale, roli autoritar i mësuesit dhe vëmendja e tepruar ndaj gramatikës janë elemente që kanë mbijetuar përtej ndryshimeve politike, duke krijuar sfida strukturore për reformat e mëvonshme.
Kjo trashëgimi shpjegon pjesërisht rezistencën ndaj qasjeve komunikative dhe vështirësitë në implementimin e plotë të standardeve evropiane në arsimin gjuhësor shqiptar.
Nga pikëpamja pedagogjike, periudha pas vitit 1990 karakterizohet nga futja dhe bashkëjetesa e disa paradigmave të mësimdhënies së gjuhëve të huaja. Qasja komunikative u promovua si model dominues, veçanërisht në dokumentet kurrikulare dhe në tekstet e reja mësimore. Megjithatë, në praktikë, zbatimi i qasjes komunikative shpesh mbeti i pjesshëm. Trashëgimia e metodave tradicionale të periudhës së realizmit socialist dhe tranzicioni pedagogjik kanë bërë që shumë mësues të vazhdonin të përdornin praktika gramatiko-përkthimore, duke krijuar mospërputhje midis diskursit reformues dhe realitetit të klasës.
Një problem i rëndësishëm në mësimdhënien universitare të spanjishtes lidhet me përdorimin e materialeve didaktike. Shumica e programeve mbështeten në tekste të huazuara nga tregu ndërkombëtar, të prodhuara për kontekste të tjera arsimore dhe kulturore. Këto materiale, megjithëse cilësore nga pikëpamja gjuhësore, nuk janë gjithmonë të përshtatura për profilin e studentëve shqiptarë dhe për realitetin e arsimit të lartë shqiptar. Mungesa e materialeve të zhvilluara në mënyrë lokale kufizon mundësinë e integrimit të temave ndërkulturore që lidhen drejtpërdrejt me përvojën dhe realitetin e studentëve shqiptarë, duke e bërë procesin e të nxënit më pak domethënës dhe reflektues. Kjo bie ndesh me rekomandimet bashkëkohore për përdorimin e materialeve autentike, te cilat bazohen te burime që vijnë nga përdorimi real i gjuhës, duke u dhënë studentëve mundësi të ndeshen me kontekste komunikimi që i përafrohen situatave që mund të ndeshin jashtë klasës (Brown dhe Abeywickrama, 2010, f. 37). 
Një pjesë e rëndësishme e problematikës së punimit është fakti se vështirësitë gramatikore, kulturore dhe metodologjike nuk shfaqen në mënyrë të izoluar. Përkundrazi, ato janë të ndërlidhura dhe shpesh përforcojnë njëra-tjetrën. Për shembull, mungesa e kompetencës ndërkulturore mund të çojë në përdorim të pasaktë pragmatik të strukturave gramatikore, ndërsa qasjet metodologjike tradicionale mund t’i thellojnë vështirësitë ekzistuese gramatikore (Kramsch, 1998; Byram, 1997; Richards dhe Rodgers, 2014).
Kjo ndërthurje justifikon nevojën për një analizë të integruar, e cila merr parasysh kompleksitetin e mësimdhënies universitare të gjuhës spanjolle dhe shmang reduktimin e problematikës në një dimension të vetëm. Strategjitë didaktike të paraqitura në punim ofrojnë një qasje të integruar për kapërcimin e vështirësive gramatikore, kulturore dhe metodologjike në mësimdhënien universitare të gjuhës spanjolle. Duke kombinuar aktivitete autentike, reflektim kritik dhe vlerësim formativ këto strategji kontribuojnë në zhvillimin e një kompetence gjuhësore akademike të qëndrueshme dhe funksionale. Bachman dhe Palmer (1996, f. 67) e përkufizojnë aftësinë gjuhësore si një kombinim të kompetencës gjuhësore dhe kompetencës strategjike, duke argumentuar se ndërveprimi midis njohurive gjuhësore dhe strategjive metakognitive u mundëson përdoruesve të gjuhës të krijojnë dhe të interpretojnë diskursin në mënyrë efektive.
Siç theksojnë Creswell dhe Plano Clark (2011, f. 8), studimi ndjek një qasje të kombinuar metodologjike, përzierje metodash, duke integruar analizën cilësore të kurrikulave me të dhëna sasiore nga pyetësorët studentorë. 
Për studentët shqiptarë, mësimi i saj nuk është gjithmonë i lehtë dhe shoqërohet me disa vështirësi të veçanta. 
Një nga vështirësitë kryesore lidhen me rrafshin gramatikor, konkretisht me sistemin e foljeve në spanjisht. Një tjetër vështirësi e rëndësishme është përdorimi i mënyrës lidhore. Kjo mënyrë shpreh dëshirë, dyshim ose situata hipotetike dhe nuk ka një ekuivalent të drejtpërdrejtë të qartë në shqip. Si rezultat, studentët shpesh kanë vështirësi në kuptimin dhe përdorimin e saj korrekt në fjali. 
Sipas Ramës (2015), megjithëse shqipja dhe spanjishtja kanë ngjashmëri në kuptimet themelore të mënyrave foljore, dallimet lidhen me shtrirjen funksionale të tyre. Në spanjisht, lidhorja shërben edhe për të shprehur modalitetin e dëshirës, ndërsa në shqip ky funksion realizohet nga një mënyrë e veçantë, dëshirorja. 
Vështirësi paraqet edhe sistemi i gjinisë gramatikore. Në gjuhën spanjolle emrat klasifikohen në dy gjini gramatikore, mashkullore dhe femërore. Sipas Gómez Torrego-s (2010, ff. 20–21), përveç kësaj ndarjeje, gramatika spanjolle dallon edhe emrat me gjini të përbashkët,me gjini të paqartë ose dy gjinish, dhe emrat me gjini epikene. Për më tepër, gjinia gramatikore nuk bazohet gjithmonë në kritere semantike apo logjike. Për shembull, emri el problema është mashkullor, ndërsa la mano është femëror. Këto raste përbëjnë burim të shpeshtë gabimesh, sidomos në fazat fillestare të të nxënit, duke ndikuar edhe në përdorimin e saktë të nyjave, mbiemrave dhe përemrave.Parafjalët përbëjnë një tjetër sfidë. Në shumë raste ato nuk përkthehen fjalë për fjalë nga shqipja dhe përdoren në mënyrë idiomatike. Kjo kërkon më shumë memorizim dhe praktikë, pasi përkthimi direkt shpesh çon në gabime. Përveç këtyre, studentët hasin vështirësi edhe në dëgjimin e gjuhës së folur. Spanjishtja e folur nga folësit vendas ka një ritëm të shpejtë dhe fjalët shpesh lidhen me njëra-tjetrën, gjë që e bën të vështirë kuptimin në fillim.Vështirësitë nuk janë thjesht “gabime”, por tregues metodologjikë. Një nga keqkuptimet më të shpeshta në mësimdhënien universitare të gjuhëve të huaja është trajtimi i vështirësive të studentëve si mungesë aftësie individuale ose si pasojë e kompleksitetit të vetë gjuhës. Lightbown dhe Spada (2006, f. 30) argumentojnë se njohuritë e mëparshme gjuhësore mund të çojnë në hipoteza të pasakta për gjuhën e dytë, duke shkaktuar gabime gjatë procesit të të nxënit. Ky konstatim vlen edhe për mësimdhënien e gjuhës spanjolle. Analiza e vështirësive të studentëve shqiptarë në mësimin e spanjishtes tregoi qartë se përsëritja e gabimeve sinjalizon një problem më të thellë, atë të mospërputhjes midis mënyrës së mësimdhënies së strukturave gramatikore dhe mënyrës se si ajo funksionon realisht në diskurs. Siç argumenton Moreno Fernández dhe Álvarez Mella, (2024, f. 13), gabimet nuk përfaqësojnë thjesht shmangie nga norma gjuhësore, por shërbejnë si tregues të mënyrës se si zhvillohet procesi i të nxënit të gjuhës te studenti. Në këtë kuptim, vështirësitë gjuhësore janë interpretuar si indikatorë metodologjikë, jo thjesht si deficite të të nxënit. 

Përfundimet dhe rekomandimet e studimit tregojnë se: 
Studentët priren të përdorin modele analoge nga gjuha amtare, duke transferuar struktura që nuk korrespondojnë plotësisht me sistemin gjuhësor në gjuhën spanjolle.
Në rastin e studentëve shqiptarë që studiojnë spanjishten si gjuhë B, C dhe D gabimet gjuhësore nuk paraqiten si fenomene të rastësishme, por si tregues të zhvillimit gradual të kompetencës gjuhësore dhe të sistemit ndërgjuhësor të studentit. Në këtë kuptim, Brown (2007, f. 257) argumenton se të nxënit është një proces i lidhur ngushtë me bërjen e gabimeve, pasi gabimet, gjykimet e pasakta dhe supozimet e gabuara përbëjnë një pjesë thelbësore të zhvillimit të çdo aftësie dhe të fitimit të njohurive të reja. 
Në kontekstin universitar shqiptar, integrimi i diversitetit të hispanofonisë në mësimdhënie paraqet sfida të veçanta. Shumë studentë ekspozohen fillimisht ndaj një modeli të vetëm të spanjishtes dhe kanë kontakt të kufizuar me varietete të tjera autentike. Kjo mund të krijojë vështirësi: në të kuptuarin e komunikimit real, në interpretimin pragmatik dhe në ndërveprimin ndërkulturor (Moreno Fernández, 2010).
Eshtë e nevojshme që kurrikulat universitare të përfshijnë: materiale autentike nga vende të ndryshme hispanofone, analiza sociolinguistike të variacionit, dhe aktivitete që zhvillojnë ndërgjegjësimin ndërkulturor. Sipas Cassany-t (2006, f. 38), leximi duhet të kuptohet si një praktikë që ndërthur dimensionin gjuhësor me atë kulturor, pasi zhvillohet në kuadrin e një komuniteti me traditat, historinë dhe mënyrat e veta të komunikimit.
Vështirësitë gramatikore në mësimin e spanjishtes nga studentët shqiptarë janë sistematike dhe të lidhura ngushtë me distancën gjuhësore midis dy gjuhëve. Integrimi i analizës empirike në këtë kapitull ndihmon për një kuptim më të plotë rreth vështirësive të evidentuara, duke krijuar njëkohësisht bazën për ndërhyrje metodologjike të qëndrueshme. Vështirësitë në rrafshin gramatikor përfaqësojnë një nga sfidat më të qëndrueshme të mësimdhënies universitare të gjuhëve të huaja. Ato nuk lidhen vetëm me kompleksitetin e strukturave gjuhësore, por edhe me faktorë historikë, metodologjikë dhe institucionalë. Larsen-Freeman (2003, f. 8) thekson se ekziston shpesh një hendek midis njohjes formale të gramatikës dhe përdorimit të saj spontan, çka e bën zhvillimin e kompetencës gramatikore një proces kompleks në mësimdhënien universitare. Analiza e këtyre vështirësive krijon bazën për diskutimin e strategjive didaktike dhe instrumenteve të vlerësimit që synojnë përmirësimin e kompetencës gramatikore në kontekst akademik.
Rezultatet e evidentuara në këtë studim tregojnë se vështirësitë më të mëdha lidhen me strukturat morfosintaksore dhe semantike që nuk kanë ekuivalencë të drejtpërdrejtë në gjuhën shqipe.
Analiza statistikore dhe empirike demonstruan se vështirësitë në përdorimin e gjinisë gramatikore dhe të nyjës mbeten të larta sidomos në nivelet Bachelor, ndërsa reduktohen gradualisht në nivelin Master. Kjo konfirmon se zhvillimi i kompetencës gramatikore në spanjisht është një proces gradual që kërkon ekspozim të vazhdueshëm, praktikë komunikative dhe ndërveprim të drejtpërdrejtë me gjuhën autentike. Në këtë kuadër, Tomlinson (2014, f. 8) thekson se shumica e materialeve të botuara përqendrohen në mësimin e vetëdijshëm të elementeve gjuhësore, ndërsa shumë studiues mbështesin përdorimin e gjuhës në kontekste autentike komunikimi dhe ekspozimin e vazhdueshëm ndaj saj në përdorim real.
Procesi i mësimdhënies së spanjishtes duhet të përqendrohet në zhvillimin e kompetencës pragmatike dhe sintaksore përmes përdorimit të materialeve autentike, ushtrimeve krahasuese dhe aktiviteteve komunikative (Bachman, 1990; Gilmore, 2007; Lado, 1957).
Gabimet të mos trajtohen vetëm si elemente negative, por si pjesë e procesit të zhvillimit të ndërgjuhës (Selinker, 1972; Gass et al., 2025). Në këtë mënyrë, studenti arrin të ndërtojë gradualisht kompetencën e tij gjuhësore dhe të reduktojë interferencën e gjuhës amtare. 
Rekomandohet që të propozohen modele metodologjike të aplikueshme, pasi ekspozimi më i madh ndaj gjuhës spanjolle dhe përdorimi i saj në kontekste autentike ndikojnë pozitivisht në reduktimin e gabimeve. Për këtë arsye, programet universitare duhet të promovojnë metoda komunikative dhe aktivitete që favorizojnë përdorimin praktik të gjuhës.
Mësimi i spanjishtes si gjuhë e huaj është një proces kompleks dhe gradual, ku ndërgjuha, interferenca dhe strategjitë e të nxënit luajnë rol vendimtar në zhvillimin e kompetencës gjuhësore.

Ky disertacion, me temë “Probleme Dhe Vështirësi Të Mësimit Të Gjuhës Së Huaj: Rasti i Studentëve Shqiptarë Të Spanjishtes”, mbështet në vendimin e Ministrisë së Arsimit viti 2021 “për miratimin e fushave kërkimore në nivel doktorature të Departamentit të Gjuheve Sllave dhe Ballkanike” përkatësisht dhe është ndërtuar mbi një projekt kërkimor institucional të iniciuar po nga Departamenti i Gjuhëve Sllave dhe Ballkanike, Fakulteti i Gjuhëve të Huaja, Universiteti i Tiranës. Projekti, i titulluar “Leksik 3 gjuhësh Turqisht, Rusisht, Bullgarisht” (Derjaj et al., 2023). Datë 20 shkurt 2023/Nr.211. 
Fakulteti i Gjuhëve të Huaja më ka mundësuar kushtet për realizimin e një studimi të strukturuar empirik mbi didaktikën e gjuhëve të huaja duke përfshirë dimensionin dygjuhësh dhe atë tregjuhësh, shqip-spanjisht / shqip-spanjisht-turqisht. Kjo përvojë kërkimore është zhvilluar në një kontekst që pasqyron realitetin e sotëm shumëgjuhësh, duke qenë se, siç theksojnë Richards dhe Rodgers (2014, f. 4), dygjuhësia dhe shumëgjuhësia përbëjnë normën dhe jo përjashtimin.
Në kuadër të këtij projekti u ndërmorën kërkime të mirëplanifikuara empirike, të cilat shërbyen si bazë për zgjerimin teorik dhe metodologjik të këtij disertacioni. Të dhënat e mbledhura gjatë fazës paraprake ndihmuan në identifikimin e strategjive më të përdorura nga studentët për të nxënit e gjuhës së dytë, duke shërbyer si pikënisje për ndërtimin e një kornize analitike të thelluar mbi këtë proces. Qëllimi kryesor ishte të kontribuohej në mënyrë origjinale në drejtim të didaktikës për gjuhët e huaja, duke prodhuar materiale mbështetëse për lektorët që operojnë në mjedise dygjuhëshe.
Studimi u realizua gjatë periudhës dhjetor 2022 – qershor 2024 u përqendrua pranë Departamentit të Gjuhës Spanjolle në Fakultetin e Gjuhëve të Huaja. Ky fakultet përfaqëson të vetmin institucion të arsimit universitar të gjuhës spanjolle në vendin tonë. Përzgjedhja e këtij departamenti u bazua nga tiparet e tij të veçanta, që krijojnë një terren autentik për studimin e strategjive të studentëve në procesin e mësimit të më shumë se një gjuhe të huaj, duke ofruar një pamje realiste të ndërveprimeve gjuhësore dhe të praktikave didaktike në kontekstin multilingual, duke pasur parasysh se studentët dygjuhësh mund të lidhin strukturat, fjalorin dhe funksionet komunikuese të gjuhës së tretë me gjuhët që tashmë zotërojnë (Cenoz dhe Gorter, 2022, f. 9).
Në këtë kuadër janë zhvilluar hulumtime empirike mbi ndikimin e metodave të mësimdhënies dhe të strategjive të mësimit të leksikut në performancën akademike të studentëve. U përdorën pyetësorë për të analizuar transfertat në lidhje me të nxënit e spanjishtes si gjuhë e dytë, ndërsa në mënyrë paralele u mblodhën të dhëna të detajuara mbi vështirësitë më të shpeshta që lidhen me zotërimin e leksikut dhe mbi strategjitë që perceptohen si më efektive nga vetë studentët të cilët kishin edhe përvojën e një gjuhe të tretë siç është rasti i turqishtes. Përfshirja e drejtpërdrejtë e pedagogëve përmes një instrumenti të posaçëm kërkimor pasuroi analizën duke ofruar perspektivën profesionale mbi dinamikën e mësimdhënies dhe mbi mënyrën se si studentët përballen me sfidat gjuhësore në praktikë (Oxford. 1990; Cohen 2011; Griffiths, 2013).
Gjatë zhvillimit të projektit doktoral jam koordinuar paralelisht me lektorët e Departamentit të Gjuhëve Sllave dhe Ballkanike si edhe me kolegë të Universiteteve në Spanjë, gjatë gjithë procesit kërkimor: nga hartimi i instrumenteve, mbledhja e të dhënave e përpunimi i tyre, deri te interpretimi i gjetjeve e formulimi i rekomandimeve për përmirësimin e praktikave didaktike universitare. Projekti ka prodhuar të dhëna empirike me vlerë të konsiderueshme dhe ka ngritur një bazë teorike të qëndrueshme mbi përdorimin e strategjive të zotëriminit të leksikut në mjediset universitare. Gjetjet tona do të kontribuojnë në identifikimin e vështirësive kryesore që hasin studentët shqiptarë për pasurimin e fjalorit në spanjisht, krahas gjuhëve të tjera të rajonit ballkanik e më gjerë si dhe në përcaktimin e strategjive që vlerësohen si më të efektshme për tejkalimin e tyre, në përputhje me qasjet e ndërgjegjshme dhe të strukturuara të të nxënit. Originaliteti i këtij studimi lidhet me realizimin, në Shqipëri, të një analize të integruar të marrëdhënies ndërmjet strategjive të të nxënit të studentëve dhe perceptimeve të lektorëve. 

Duke marrë parasysh përvojat brenda dhe jashtë vendit, funksioni i pedagogut të gjuhës së huaj dhe angazhimet që lidhen me punën e tij mbështeten kryesisht në parimet e qasjeve behavioriste krahas atyre kognjitive. Sipas Larsen-Freeman-it (2003, f. 3), duke iu referuar Bloomfield-it, Fries-it, Skinner-it dhe Chomsky-t, metodologjitë e mësimdhënies së gjuhëve janë zhvilluar mbi bazën e teorive bihevioriste dhe kognjitive të të nxënit. Nga ana tjetër, shqyrtimi i burimeve në shqip
ka nxjerrë në pah se, për sa u përket vështirësive të mësimdhënies së gjuhëve të huaja te studentët, me fokus të veçantë mësimin e gjuhës spanjolle, mungojnë studime të mirëfillta.
Shqyrtimi i hollësishëm i literaturës së konsultuar na çon në disa përfundime:
Duke iu referuar burimeve të shqyrtuara dhe modeleve ekzistuese, si edhe rregullave që përcaktojnë funksionimin e universiteteve, mësimdhënia e gjuhës së huaj has në vështirësi si:
Procesi i zotërimit të spanjishtes si gjuhë e huaj është një proces kompleks dhe gradual, ku ndërgjuha, interferenca dhe strategjitë e të nxënit luajnë rol vendimtar në zhvillimin e kompetencës gjuhësore. Gjatë këtij procesi, studentët ndërtojnë një sistem të ndërmjetëm gjuhësor i cili zhvillohet në mënyrë dinamike dhe ndikohet nga gjuha amtare dhe gjuha e synuar (Gass et al., 2025, ff. 11-12). 
Programet universitare duhet të promovojnë metoda komunikative dhe aktivitete që favorizojnë përdorimin praktik të gjuhës. Në periudhën e shtetformimit shqiptar dhe deri në mbylljen e konfliktit botëror të viteve 1939–1945, sipas dokumenteve të fondit që i përket institucionit përgjegjës për çështjet arsimore, të ruajtura pranë AQSH-së AQSH (1928–1939), mësimi i gjuhëve të huaja ishte i kufizuar në një numër të vogël institucionesh arsimore dhe kishte karakter kryesisht elitar. Në këtë fazë, gjuha e huaj shihej si kapital kulturor dhe diplomatik, i nevojshëm për administratën shtetërore dhe elitën intelektuale. Metodologjia e përdorur ishte kryesisht gramatiko-përkthimore, në përputhje me praktikat evropiane të kohës.
Në periudhën e realizmit socialist dallohet dominimi i metodave strukturore dhe përjashtimi pothuajse i plotë i dimensionit kulturor dhe pragmatik të gjuhëve të huaja. 
Periudha pas vitit 1990 karakterizohet nga futja dhe bashkëjetesa e disa paradigmave të mësimdhënies së gjuhëve të huaja. Qasja komunikative u promovua si model dominues, veçanërisht në dokumentet kurrikulare dhe në tekstet e reja mësimore.
Literatura ofron një bazë teorike për interpretimin e sfidave bashkëkohore, duke vendosur një lidhje të drejtpërdrejtë midis së kaluarës ideologjike dhe praktikave aktuale të mësimdhënies së gjuhëve të huaja.
Aktualisht puna e mësimdhënies sot, gjithsesi ndërtohet mbështetur në konceptet e reja bashkëkohore, pa mënjanuar vlerat tradicionale të mësimdhënies.
Analiza krahasuese e kurrikulave universitare të spanjishtes tregon se dallimet midis kontekstit shqiptar dhe atij evropian nuk lidhen vetëm me përmbajtjen, por me mënyrën se si konceptohet vetë procesi i të nxënit. Ndërsa në universitetet evropiane gjuha trajtohet si mjet për komunikim dhe zhvillimin e kompetencës ndërkulturore (Byram, 1997; Kramsch, 1998), analiza e programeve shqiptare e realizuar në këtë studim tregon se ajo vijon të trajtohet kryesisht si objekt studimi formal.

Ky punim synon të evidentojë dhe të shqyrtojë problematikat më të rëndësishme që hasen në mësimdhënien universitare të gjuhëve të huaja në Shqipëri, rasti i spanjishtes, duke i vendosur ato në një kuadër teorik dhe empirik të qëndrueshëm. 
Ndryshe nga arsimi parauniversitar, mësimdhënia e gjuhëve të huaja në universitet zhvillohet në një kontekst të veçantë, ku gjuha nuk trajtohet më vetëm si objekt studimi, por edhe si mjet akademik dhe kërkimor. Studentët pritet të përdorin gjuhën e huaj për lexim kritik të literaturës shkencore, shkrim akademik, prezantime dhe ndërveprim profesional. Kjo kërkon që programet universitare të hartohen mbi bazën e nevojave konkrete të studentëve dhe të shoqërisë, pasi, sipas Richards-it (2001, ff. 58–59), nevojat e shoqërisë dhe të studentëve përbëjnë pikënisjen e zhvillimit dhe rishikimit të mësimdhënies së gjuhëve, ndërsa objektivat e të nxënit duhet të ndërtohen në funksion të këtyre nevojave. Ky punim synon të vendosë bazën konceptuale për analizën e thelluar të vështirësive që karakterizojnë mësimdhënien universitare të gjuhëve të huaja. Parë edhe nga këndvështrimi historik, këto vështirësi nuk mund të konsiderohen të rastësishme, por pasojë e drejtpërdrejtë e zhvillimeve historike, ideologjike dhe pedagogjike të sistemit arsimor shqiptar. Siç thekson Shohamy (2006, f. 76), politika e arsimit gjuhësor nuk është një proces neutral, por një mekanizëm përmes të cilit orientimet ideologjike reflektohen dhe zbatohen në praktikën e arsimit formal.
Vështirësitë konceptualizohen në tri rrafshe kryesore:
1. Rrafshi gramatikor, që lidhet me zotërimin dhe përdorimin e strukturave komplekse gjuhësore në diskurs akademik;
2. Rrafshi kulturor dhe ndërkulturor, që përfshin përplasjen midis sistemeve kulturore, pragmatikës dhe normave diskursive;
3. Rrafshi metodologjik, që lidhet me qasjet e mësimdhënies, rolin e mësuesit dhe mënyrat e vlerësimit në arsimin universitar.
Përveç këtyre tri rrafsheve analitike, studimi merr në shqyrtim edhe rolin e ndërgjuhës dhe të transferimit gjuhësor, si faktorë që ndikojnë në shfaqjen e shumë vështirësive tek studentët shqiptarë gjatë procesit të mësimit të spanjishtes në cilësinë e një gjuhe të huaj (Selinker, 1972; Odlin, 1989). Kjo ndarje analitike nuk synon të fragmentojë procesin e të nxënit, por të ofrojë një strukturë interpretuese që lejon analizë të thelluar të secilit dimension.
Punimi synon të vërtetojë se adresimi i vështirësive gramatikore kërkon një qasje didaktike të integruar, ku gramatika të trajtohet jo si qëllim në vetvete, por si mjet për ndërtimin e kuptimit dhe diskursit akademik. Me synimin që studentët të zhvillojnë aftësi në përdorimin e strukturave gramatikore, kuptimplotë dhe të përshtatshme, nevojitet një ndryshim në mënyrën tradicionale të konceptimit të gramatikës (Larsen-Freeman, 2003, ff. 142–143). Në këtë kuadër, mësimdhënia universitare duhet të synojë:
· Lidhjen e drejtpërdrejtë midis formës gramatikore dhe funksionit komunikativ; 
· Përdorimin e detyrave autentike akademike për praktikë gramatikore; 
· Reflektimin metagjuhësor të studentëve mbi gabimet e tyre. 

Formulimi i pyetjeve kërkimore dhe i hipotezave mbështetet në kuadrin teorik të studimit dhe në literaturën bashkëkohore të didaktikës së gjuhëve të huaja.Ky studim ndërtohet mbi premisën se vështirësitë në mësimdhënien dhe në arsimin e lartë të gjuhëve të huaja nuk mund të shpjegohen vetëm nga kompleksiteti i sistemit gjuhësor, por lidhen me ndikimin e politikave arsimore, organizimit të kurrikulave, qasjes metodologjike dhe kontekstit institucional në të cilin zhvillohet procesi mësimor (Kaplan dhe Baldauf, 1997; Richards dhe Rodgers, 2014). Analiza historike e paraqitur në këtë punim tregon se mësimdhënia e gjuhës spanjolle në Shqipëri është formësuar nga ndryshimet politike, ideologjike dhe arsimore të periudhave të ndryshme historike. Si rrjedhojë, në praktikën universitare vazhdojnë të bashkëjetojnë elemente të metodave tradicionale me qasje bashkëkohore të orientuara drejt kompetencave, duke krijuar një mjedis metodologjik jo plotësisht të konsoliduar. Analiza historike e paraqitur në këtë punim tregon se mësimdhënia e gjuhës spanjolle në Shqipëri është formësuar nga ndryshimet politike, ideologjike dhe arsimore të periudhave të ndryshme historike. Si rrjedhojë, në praktikën universitare vazhdojnë të bashkëjetojnë elemente të metodave tradicionale me qasje bashkëkohore të orientuara drejt kompetencave, duke krijuar një mjedis metodologjik jo plotësisht të konsoliduar.
Nga ana tjetër, teoritë që lidhen mbi mësimin e një gjuhe tjetër e konceptojnë zhvillimin e kompetencës gjuhësore si një proces dinamik, ku gabimet përbëjnë pjesë të zhvillimit të ndërgjuhës së studentit dhe tregojnë fazat e progresit të tij gjuhësor (Selinker, 1972; Ellis, 2008). Njëkohësisht, qasjet bashkëkohore argumentojnë se zhvillimi i kompetencës komunikative lidhet ngushtë me dimensionin kulturor dhe ndërkulturor të përdorimit të gjuhës (Byram, 1997; Kramsch, 1998).
Në përputhje me këtë kuadër teorik, hipotezat dhe pyetjet kërkimore janë ndërtuar mbi analizën historike, shqyrtimin e programeve universitare, literaturën shkencore dhe rezultatet paraprake të studimit. Ato synojnë të analizojnë marrëdhënien ndërmjet faktorëve historikë, gjuhësorë, kulturorë dhe metodologjikë dhe vështirësive që hasin studentët shqiptarë gjatë procesit të mësimit të spanjishtes. Njëkohësisht, ato orientojnë analizën empirike drejt identifikimit të rrafsheve kryesore të vështirësive, shkaqeve të tyre dhe ndikimit të metodologjisë së mësimdhënies në zhvillimin e kompetencës gjuhësore, komunikative dhe ndërkulturore të studentëve.
Në mbështetje të kuadrit teorik, të analizës së literaturës si dhe të rezultateve të analizës historike e dokumentare, janë formuluar hipotezat e mëposhtme, të cilat do të verifikohen në pjesën empirike të këtij studimi.


 Hipotezat e studimit:

· Vështirësitë në mësimin e gjuhës spanjolle në arsimim e lartë kanë ndryshuar pas viteve ’90. Kalimi nga qasjet tradicionale gramatiko-përkthimore drejt qasjeve komunikative, dhe më pas drejt modeleve të bazuara në kompetenca, ka ndikuar drejtpërdrejt në objektivat dhe praktikat mësimore.
·  Ndërprerjet historike dhe fragmentimi i politikave arsimore kanë bërë që paradigma të ndryshme pedagogjike të bashkëjetojnë ose të zbatohen pjesërisht, duke krijuar një mjedis metodologjik të paqëndrueshëm.
· Politikat arsimore kanë ndikuar në organizimin dhe zhvillimin e mësimdhënies së gjuhës spanjolle në arsimin e lartë, gjë që pritet të evidentohet përmes analizës së programeve universitare dhe akteve ligjore.
· Vështirësitë në rrafshin kulturor dhe pragmatik të gjuhës spanjolle kufizojnë zhvillimin e kompetencës komunikative dhe ndërkulturore të studentëve.
· Studentët që ndjekin programe me fokus kryesisht gramatikor priren të shfaqin nivele më të ulëta të kompetencës komunikative dhe ndërkulturore krahasuar me ata që ndjekin qasje të integruara, të orientuara drejt komunikimit.

Për të verifikuar këto hipoteza dhe për të arritur objektivat e studimit janë formuluar pyetjet e mëposhtme kërkimore.


Pyetjet kërkimore:

· Cilat rrafshe gramatikore paraqesin më shumë vështirësi për studentët në procesin e zotërimit të gjuhës spanjolle si gjuhë e huaj?

· Në çfarë mase lidhen vështirësitë në përdorimin e gjuhës spanjolle me dallimet dhe ngjashmëritë ndërmjet sistemit gjuhësor të shqipes dhe spanjishtes?

· Sa ndikon metodologjia e mësimdhënies në shfaqjen ose reduktimin e vështirësive gjuhësore?

· Si ndikojnë faktorët kulturorë dhe pragmatikë në zhvillimin e kompetencës komunikative dhe ndërkulturore të studentëve shqiptarë në procesin e mësimit të gjuhës spanjolle si gjuhë e huaj?

· Si kanë ndikuar zhvillimet historike, politikat arsimore dhe ndryshimet kurrikulare në organizimin e mësimdhënies së gjuhës spanjolle në arsimin e lartë shqiptar?


[bookmark: _Toc230597859][bookmark: _Toc241046618]1.6 Metodologjia e studimit
Ky studim përdor një metodologji të ndërthurur, e cila kombinon shqyrtimin cilësor të dokumentacionit universitar me analizën kuantitative të të dhënave të mbledhura nga studentët. Përzgjedhja e kësaj qasjeje lidhet me natyrën komplekse të objektit të studimit, pasi vështirësitë në mësimin e gjuhës spanjolle nuk mund të interpretohen vetëm përmes analizës së programeve universitare apo vetëm përmes rezultateve të studentëve. Për këtë arsye, studimi kombinon analizën e kurrikulave dhe të praktikave të mësimdhënies me analizën empirike të kompetencës gjuhësore të studentëve, duke mundësuar një interpretim më të plotë të elementeve që lidhen me mënyrën se si studentët mësojnë spanjishten (Howatt dhe Smith, 2014; Richards dhe Rodgers, 2014; Tomlinson, 2014).
Në studim morën pjesë 218 studentë të programeve Bachelor dhe Master Shkencor pranë degës së spanjishtes në Fakultetin e Gjuhëve të Huaja. Përzgjedhja e pjesëmarrësve u realizua në mënyrë të qëllimshme, duke përfshirë studentë nga nivele të ndryshme studimi, me synimin për të evidentuar ndryshimet në zhvillimin e kompetencës gjuhësore dhe problematikat që shfaqen gjatë formimit universitar. Kjo mundësoi krahasimin e rezultateve ndërmjet niveleve të përfshira në kërkim, si edhe evidentimin e prirjeve të ngjashme gjatë përdorimit të strukturave gramatikore të gjuhës spanjolle (Brown dhe Abeywickrama, 2019; Bachman dhe Palmer, 1996). Instrumenti kryesor për mbledhjen e të dhënave ishte një pyetësor i hartuar posaçërisht për këtë studim. Në hartimin e pyetësorit u morën si pikë referimi kriteret e vlerësimit të komponentit gramatikor të propozuara nga Jacobs et al. (1981) cilat u përshtatën në funksion të objektivave të studimit dhe të veçorive të sistemit gramatikor të gjuhës spanjolle. Pyetësori përbëhet nga një seri ushtrimesh të strukturuara që synojnë të evidentojnë vështirësitë kryesore gramatikore të studentëve në përdorimin e gjuhës spanjolle. Ushtrimet përfshijnë përdorimin e nyjave të përcaktuara dhe të pacaktuara (el/la, un/una), gjininë gramatikore, përdorimin e foljeve të parregullta në kohën e tashme të mënyrës dëftore, dallimin ndërmjet foljeve haber, tener, ser dhe estar, përdorimin e kohëve dhe mënyrave foljore, veçanërisht të mënyrës lidhore, si dhe përdorimin e parafjalëve por dhe para. Përzgjedhja e këtyre kategorive u mbështet në literaturën bashkëkohore të didaktikës së spanjishtes si gjuhë e huaj, e cila i konsideron këto struktura ndër më problematiket për studentët në zhvillimin e kompetencës gramatikore (Moreno Fernández, 2015; Gómez Torrego, 2010; Bosque dhe Demonte, 1999). 
Të dhënat e mbledhura u analizuan nëpërmjet metodave statistikore për pjesën kuantitative, ndërsa analiza cilësore u përqendrua në interpretimin e programeve universitare, të gabimeve gjuhësore të evidentuara dhe të lidhjes së tyre me kuadrin teorik të studimit. Interpretimi i rezultateve u mbështet në parimet e analizës së gabimeve dhe në qasjet bashkëkohore të didaktikës së gjuhëve të huaja, duke i trajtuar gabimet si tregues të zhvillimit të kompetencës gjuhësore dhe si burim informacioni për përmirësimin e praktikave të mësimdhënies (Larsen-Freeman dhe Anderson, 2011; Brown dhe Abeywickrama, 2019).


[bookmark: _Toc230597860][bookmark: _Toc241046619]1.7 Struktura e punimit
Për të paraqitur më qartë çështjet e mësimdhënies së spanjishtes në arsimin e lartë shqiptar, disertacioni është organizuar në pesë kapituj, të ndërtuar sipas një logjike që ndërthur analizën historike, kuadrin teorik, kërkimin empirik dhe interpretimin e rezultateve.
Një organizim i tillë pasqyron natyrën shumëdimensionale të didaktikës së gjuhëve të huaja, e cila kërkon ndërthurjen e perspektivave historike, gjuhësore, didaktike dhe ndërkulturore në analizën e procesit mësimor (Howatt dhe Smith, 2014; Moreno Fernández, 2015; Larsen-Freeman dhe Anderson, 2011). Kjo strukturë synon të krijojë një lidhje të vazhdueshme ndërmjet argumentimit teorik dhe evidencës empirike, duke mundësuar një analizë të integruar të faktorëve historikë, gjuhësorë, kulturorë dhe metodologjikë që ndikojnë në mësimdhënien e gjuhës spanjolle në kontekstin universitar shqiptar. 
Në kapitullin e parë paraqiten çështjet kryesore që trajton ky studim, kuadrin teorik mbi të cilën mbështetet punimi, si dhe prezantimin e pyetjeve kërkimore dhe hipotezave. Në përfundim paraqitet struktura e përgjithshme e disertacionit. 

Kapitulli i dytë titullohet “Historiku i mësimdhënies së gjuhëve të huaja në Shqipëri” dhe analizon evolucionin historik të mësimdhënies së gjuhëve të huaja si një proces historik dhe politik arsimor. Në këtë kapitull trajtohen periudha të ndryshme, duke filluar nga periudha para vitit 1945, e karakterizuar nga një formim elitar dhe orientim evropian, vijuar me periudhën e realizmit socialist (1945–1990), e cila shoqërohet me kontroll ideologjik dhe reduktim funksional të gjuhëve të huaja, si dhe periudha e tranzicionit pas viteve ’90, e shoqëruar me pluralizëm gjuhësor dhe reforma kurrikulare. Më tej, kapitulli trajton zhvillimet në arsimin universitar bashkëkohor dhe përmbyllet me një analizë kritike të kalimit nga instrumentalizimi ideologjik drejt ndërkombëtarizimit akademik, duke u ndalur veçanërisht te historia e mësimdhënies së gjuhës spanjolle në Shqipëri.

Kapitulli i tretë trajton qasjet dhe teoritë bashkëkohore për mësimin e spanjishtes nga studentët, duke nisur me aspektin historik drejt problematikave bashkëkohore. Fillimisht, kapitulli paraqet një hyrje teorike mbi qasjet aktuale në didaktikën për mësimin e një gjuhe tjetër, duke përcaktuar pikënisjen teorike për shqyrtimin. Më pas analizohet kuadri konceptual i vështirësive në arsimin universitar gjuhësor, në lidhje me perspektivën linguistike dhe didaktike gjatë mësimit të gjuhëve të tjera. Kapitulli trajton kontributet e psikolinguistikës, rolin që luan gjuha shqipe gjatë formimit të kompetencës në gjuhën e huaj, rëndësinë e gjuhësisë dhe analizës rrahuese, si edhe qasje të ndryshme metodologjike, përfshirë sugjestopedinë. Gjithashtu, shqyrtohen teoritë dhe modelet bashkëkohore që shpjegojnë mësimin e një gjuhe tjetër, të interpretuara brenda mjedisit universitar si një mjedis si një mjedis specifik i mësimdhënies së gjuhëve. Në vijim analizohet ndërthurja e dimensionit gramatikor, kulturor dhe metodologjik në procesin e mësimdhënies së spanjishtes. Secili nënkapitull analizon kategori të veçanta të vështirësive që hasin studentët shqiptarë gjatë mësimit të gjuhës spanjolle, duke i shqyrtuar ato në rrafshe të ndryshme gjuhësore dhe didaktike. Çdo nënkapitull përmbyllet me një sintezë të gjetjeve kryesore dhe të implikimeve të tyre për mësimdhënien universitare të gjuhës spanjolle. Në pjesën përmbyllëse, kapitulli përqendrohet në vështirësitë konkrete që hasin studentët shqiptarë në mësimin e gjuhës spanjolle, duke analizuar problematikat në rrafshin gramatikor, kulturor, ndërkulturor dhe metodologjik, si dhe ndikimin që këto problematika kanë mbi aftësitë e studentëve për përdorimin e gjuhës së huaj në komunikim.

Kapitulli i katërt përqendrohet në analizën empirike të vështirësive që hasin studentët shqiptarë në mësimin e gjuhës spanjolle në kontekstin universitar. Në këtë kapitull trajtohen problematikat kryesore në rrafshin gramatikor, morfosintaksor, semantik dhe pragmatik, duke marrë parasysh rezultatet e studimit përmes pyetësorëve, analizës statistikore dhe interpretimit të shembujve konkretë gjuhësorë. Analiza përqendrohet veçanërisht në përdorimin e nyjës, gjinisë gramatikore, sistemit foljor, dallimit ndërmjet foljeve ser dhe estar, përdorimit të kohëve dhe mënyrave foljore, si edhe në përdorimin e parafjalëve por dhe para. Gjithashtu, kapitulli trajton analizën e gabimeve dhe rolin e ndërgjuhës në interferencën gjuhësore, duke interpretuar rezultatet në dritën e teorisë së ndërgjuhës, transferimit gjuhësor dhe analizës së gabimeve gjatë mësimit të spanjishtes si gjuhë e huaj.

Kapitulli i pestë dhe përmbyllës paraqet përfundimet kryesore të disertacionit dhe rekomandimet për përmirësimin e praktikave didaktike në mësimdhënien universitare të gjuhës spanjolle. Në këtë kapitull sintetizohen gjetjet teorike dhe empirike të punimit, duke evidentuar faktorët gjuhësorë, metodologjikë dhe ndërkulturorë që ndikojnë në procesin e mësimdhënies së spanjishtes te studentët shqiptarë. Gjithashtu, formulohen rekomandime për pedagogët e gjuhës spanjolle, specialistët e kurrikulave dhe institucionet universitare, me synim zhvillimin e kompetencës komunikative, pragmatike dhe ndërkulturore të studentëve përmes përdorimit të metodave bashkëkohore dhe materialeve autentike. Kapitulli përmbyllet me përgjigjet ndaj pyetjeve kërkimore, verifikimin e hipotezave dhe identifikimin e drejtimeve të mundshme për kërkime të ardhshme në fushën e didaktikës së gjuhës spanjolle si gjuhë e huaj. 

[bookmark: _Toc230597862][bookmark: _Toc241046622]2.1 Mësimdhënia e gjuhëve të huaja si proces historik dhe politik arsimor


Mësimdhënia e gjuhëve të huaja në Shqipëri përbën një fushë studimi me rëndësi të veçantë për kërkimin doktoral, pasi ajo reflekton në mënyrë të drejtpërdrejtë orientimet politike, ideologjike dhe shoqërore që kanë shoqëruar zhvillimin e Shqipërisë ndër vite. Ndryshe nga kontekste ku politikat gjuhësore kanë ndjekur një zhvillim relativisht të qëndrueshëm dhe gradual, në Shqipëri mësimi i gjuhëve të huaja është karakterizuar nga ndërprerje të shpeshta, selektivitet institucional dhe, në raste të caktuara, instrumentalizim ideologjik.
Në këtë kuptim, gjuha e huaj nuk ka funksionuar vetëm si objekt didaktik, por edhe si mjet simbolik i pozicionimit politik dhe kulturor të shtetit, duke ndikuar drejtpërdrejt në përmbajtjen e kurrikulave, në përzgjedhjen e gjuhëve që mësohen dhe në metodologjitë e përdorura. Sipas Shohamy-it (2006, f. xvi), gjuha përdoret shpesh si simbol i unitetit, besnikërisë, patriotizmit, përfshirjes dhe legjitimitetit, ndërsa politikat gjuhësore zhvillohen brenda debateve ideologjike që synojnë të ndikojnë drejtpërdrejt në praktikat gjuhësore të shoqërisë. Siç thekson Spolsky (2004) mësimdhënia e gjuhëve të huaja përbën një terren të përshtatshëm për analiza ndërdisiplinore, që përfshijnë pedagogjinë, politikat arsimore dhe sociolinguistikën. 
Në këtë kapitull, historiku i mësimdhënies së gjuhëve të huaja analizohet jo vetëm si evolucion didaktik, por si produkt i ndërthurjes midis politikës arsimore, ideologjisë shtetërore dhe paradigmave pedagogjike. Siç theksojnë Kaplan dhe Baldauf (1997, f. 8), në çdo rast kur ndërmerren politika zyrtare gjuhësore, sektori i arsimit është domosdoshmërisht i përfshirë, pasi planifikimi gjuhësor dhe zhvillimi i arsimit janë procese të ndërlidhura. Qasja e ndjekur kombinon analizën historike me leximin kritik të dokumenteve arkivore dhe burimeve institucionale shqiptare, duke synuar të ofrojë një bazë empirikisht të qëndrueshme për analizat e mëvonshme të disertacionit. Kjo qasje mbështetet në idenë se ndryshimet në teorinë dhe praktikën e mësimdhënies së gjuhëve duhet të analizohen në kuadër të transformimeve më të gjera shoqërore, politike, ekonomike dhe kulturore (Howatt dhe Smith, 2014, f. 93).
Gjatë periudhave të caktuara historike, veçanërisht në sistemet arsimore të centralizuara, mësimdhënia e gjuhëve të huaja ka qenë e kufizuar nga konsiderata ideologjike. Në Shqipëri, kjo u reflektua në mënyrën se si gjuhët e huaja u trajtuan jo si mjete komunikimi ndërkulturor, por si instrumente funksionale për qëllime të përcaktuara nga shteti.
Në këtë kuadër, dimensioni kulturor dhe pragmatik i gjuhës së huaj u minimizua, ndërsa theksi u vendos në përkthim, analizë strukturore dhe kuptim të kontrolluar të tekstit. Ky reduktim i funksionit të gjuhës së huaj përputhet me kritikat që (Phillipson, 1992) adreson ndaj modeleve arsimore ku gjuha instrumentalizohet për qëllime ideologjike, duke kufizuar zhvillimin e kompetencës komunikative dhe ndërkulturore. Evoluimi i mësimdhënies së gjuhëve të huaja nuk mund të kuptohet pa marrë parasysh paradigmat pedagogjike që kanë dominuar në periudha të ndryshme. Kalimi nga qasjet tradicionale gramatiko-përkthimore drejt qasjeve komunikative dhe më pas drejt modeleve të bazuara në kompetenca ka ndikuar drejtpërdrejt në objektivat dhe praktikat mësimore. Me zhvendosjen e fokusit të gjuhësisë nga gramatika si elementi qendror i aftësive gjuhësore, vëmendja u orientua gjithnjë e më shumë drejt përdorimit të gjuhës në situata reale komunikimi. Në këtë kuadër, aftësia për të përdorur gjuhën në mënyrë të përshtatshme sipas kontekstit, roleve të bashkëbiseduesve dhe natyrës së komunikimit u konceptua si kompetencë komunikative, nocion që më pas u integrua gjerësisht në teorinë dhe praktikën e mësimdhënies së gjuhëve të huaja. (Richards, 2001, f. 59).
Megjithatë, në kontekstin shqiptar, ky zhvillim nuk ka ndjekur një trajektore lineare. Ndërprerjet historike dhe politikat arsimore të fragmentuara kanë bërë që paradigma të ndryshme pedagogjike të bashkëjetojnë ose të zbatohen pjesërisht, duke krijuar një mjedis të paqëndrueshëm metodologjik. Kjo situatë shpjegon pse, edhe në periudha reformash, praktikat tradicionale  vijojnë të zënë vend në mënyrën se si zhvillohet mësimi i gjuhëve të huaja.Shqyrtimi i mësimdhënies gjuhësore nga perspektiva historike, në raport me politikat e ndjekura në arsim kërkon mbështetje në burime empirikisht të verifikueshme. Në këtë drejtim, dokumentet arkivore, programet zyrtare dhe aktet ligjore përbëjnë burime kyçe për të kuptuar mënyrën se si politikat arsimore janë përkthyer në praktika konkrete mësimore. Përveç historisë së saj, ecuria e një shkence ndikohet gjithashtu nga konteksti shoqëror i botës bashkëkohore dhe nga premisat intelektuale mbizotëruese në të (Robins, 1997, f. 4). 
Leximi kritik i këtyre burimeve lejon identifikimin e mospërputhjeve midis retorikës zyrtare dhe praktikës reale, si dhe ndihmon në ndërtimin e një analize që shkon përtej përshkrimit kronologjik. Për kërkimin doktoral, kjo qasje ofron një bazë të fortë për interpretimin e zhvillimeve bashkëkohore në mësimdhënien e gjuhëve të huaja. Në këtë kuptim, Robins (1997, f. 5) thekson se, duke qenë se gjuhëtarët janë pjesë e shoqërisë dhe e traditës kulturore të saj, mendimi i tyre nuk kufizohet vetëm te gjuha, por shtrihet edhe në dimensione më të gjera shoqërore e kulturore . 
Në Shqipëri, mënyra se si është zhvilluar mësimi i gjuhëve të tjera lidhet me një sërë faktorësh që burojnë nga zhvillimet historike, orientimet e arsimit, si edhe qasjet pedagogjike të zbatuara ndër vite.
Vështrimi i këtij zhvillimi nga perspektiva e së shkuarës dhe e orientimeve të ndjekura në arsim tregon se realiteti i sotëm lidhet ngushtë me praktikat, vendimmarrjen institucionale dhe konceptimet e trashëguara ndër vite.

Në këtë kuptim, ky punim synon të kontribuojë në debatin akademik duke ofruar një kuadër teorik dhe analitik që mund të orientojë kërkime të ardhshme mbi praktikat e edukimit gjuhësor në Shqipëri, si dhe në kontekste të ngjashme postsocialiste.

[bookmark: _Toc241046623]2.2 Mësimdhënia e gjuhëve të huaja para vitit 1945: formimi elitar dhe orientimi evropian

Në periudhën e shtetformimit shqiptar dhe deri në përfundimin e konfliktit botëror të viteve 1939–1945, mësimi i gjuhëve të huaja ishte i kufizuar në një numër të vogël institucionesh arsimore dhe kishte karakter kryesisht elitar. Dokumente të Ministrisë së Arsimit të periudhës ndërmjet dy luftërave botërore tregojnë se italishtja dhe frëngjishtja përfshiheshin në programet e shkollave të mesme urbane, ndërsa gjuhë të tjera ofroheshin në mënyrë sporadike ( AQSH, 1928–1939).
Gjatë kësaj etape, njohja e një gjuhe tjetër konsiderohej si kapital kulturor dhe diplomatik, i nevojshëm për administratën shtetërore dhe elitën intelektuale. Metodologjia e përdorur ishte kryesisht gramatiko-përkthimore, në përputhje me praktikat evropiane të kohës, dhe nuk synonte zhvillimin e kompetencës komunikative në kuptimin bashkëkohor.
Duke u nisur nga konteksti historik dhe shtetformimi shqiptar periudha ndërmjet krijimit të shtetit të pavarur shqiptar më 1912 dhe përfundimit të konfliktit botëror të viteve 1939–1945 përfaqëson një fazë themelore në ndërtimin e institucioneve shtetërore dhe të sistemit arsimor kombëtar. Në këtë këndvështrim, arsimi u konceptua si mjet i formimit të administratës shtetërore, i konsolidimit të identitetit kombëtar dhe i afrimit kulturor me Evropën Perëndimore. Mësimdhënia e gjuhëve të huaja u zhvillua brenda këtij kuadri politik dhe institucional, duke reflektuar drejtpërdrejt prioritetet e shtetit shqiptar në procesin e shtetformimit. Ndryshe nga periudhat e mëvonshme, në këtë fazë nuk ekzistonte ende një politikë gjuhësore e centralizuar dhe e formalizuar. Vendimet mbi përfshirjen e gjuhëve të huaja në programet shkollore vareshin nga orientimi kulturor i elitave drejtuese, nga ndikimet e huaja dhe nga modelet arsimore të importuara kryesisht nga Italia dhe Franca (Puto, 2010). Dokumentet arkivore të Ministrisë së Arsimit të periudhës ndërmjet dy luftërave botërore tregojnë se mësimi i gjuhëve të huaja ishte i përqendruar pothuajse ekskluzivisht në shkollat e mesme urbane dhe në institucione arsimore të specializuara. Italishtja dhe frëngjishtja përfshiheshin rregullisht në programet mësimore të gjimnazeve në qytete si Tirana, Shkodra, Korça dhe Vlora, ndërsa gjuhë të tjera ofroheshin vetëm në mënyrë sporadike (AQSH, Fondi i Ministrisë së Arsimit, 1928–1939). Kjo tablo tregon karakterin thelbësisht elitar të mësimdhënies së gjuhëve të huaja. Qasja ndaj gjuhëve të huaja nuk ishte universale, por e rezervuar për një segment të kufizuar të shoqërisë, kryesisht nxënës të shkollave të mesme që përgatiteshin për karrierë administrative, diplomatike ose akademike. Në këtë kontekst, njohja dhe përdorimi i një sistemi tjetër gjuhësor shërbente si element i diferencimit shoqëror dhe si mënyrë për zgjerimin e kapitalit kulturor. Në periudhën para vitit 1945, sipas AQSH (1928–1939), gjuha e huaj nuk konceptohej si mjet komunikimi masiv, apo si kompetencë e domosdoshme për të gjithë qytetarët. Përkundrazi, ajo shihej si kapital kulturor dhe diplomatik, i lidhur ngushtë me nevojat e administratës shtetërore dhe me përfaqësimin ndërkombëtar të shtetit shqiptar. Frëngjishtja, e cila në atë kohë kishte statusin e gjuhës së diplomacisë ndërkombëtare, u konsiderua veçanërisht e rëndësishme për formimin e elitës intelektuale. Italishtja, nga ana tjetër, reflektonte lidhjet politike, ekonomike dhe kulturore të Shqipërisë me Italinë, veçanërisht gjatë viteve ’20 dhe ’30. Këto zgjedhje gjuhësore dëshmojnë se mësimdhënia e gjuhëve të huaja ishte e orientuar më shumë nga interesat shtetërore sesa nga nevojat arsimore të popullsisë së gjerë.
Një element thelbësor i kësaj periudhe është orientimi i qartë evropian i sistemit arsimor shqiptar. Programet mësimore, tekstet shkollore dhe formimi i mësuesve të gjuhëve të huaja u ndikuan drejtpërdrejt nga modelet italiane dhe franceze. Gjurmët e këtyre modeleve vërehen në përmbajtjet e përzgjedhura për mësim dhe në praktikat e zbatuara gjatë zhvillimit të orëve. Metoda gramatiko-përkthimore, e cila dominonte arsimin evropian të kohës, u aplikua gjerësisht edhe në Shqipëri. Nxënësit përqendroheshin në analizën gramatikore të tekstit, në përkthimin nga dhe në gjuhën amtare dhe në memorizimin e rregullave. Kjo metodë ishte në përputhje me konceptimin e gjuhës si sistem formal dhe jo si mjet komunikimi (Howatt dhe Smith, 2014). Nga perspektiva bashkëkohore e didaktikës së gjuhëve të huaja, metodologjia e përdorur para vitit 1945 paraqet kufizime të qarta. Përdorimi i saj i vazhdueshëm shpjegohet shpesh me faktorë praktikë, si kompetenca e kufizuar komunikuese e disa mësuesve, tradita pedagogjike e trashëguar, ndjenja e kontrollit që u ofron mësuesve në klasë dhe përshtatshmëria e saj për grupet e mëdha të studentëve. (Richards dhe Rodgers, 2014, ff. 6–7). Megjithatë, këto kufizime duhet të interpretohen në kontekstin historik dhe pedagogjik të kohës. Në atë periudhë, objektivi kryesor i mësimdhënies nuk ishte përdorimi funksional i gjuhës, por formimi intelektual dhe akademik i nxënësit. Në këtë kuptim, metoda gramatiko-përkthimore i shërbente nevojave të elitës së formuar për analizë teksti, lexim dhe shkrim formal, dhe jo komunikimit të përditshëm (Howatt, 1984; Brown dhe Abeywickrama, 2019).
Mësuesit e gjuhëve të huaja në këtë periudhë shpesh ishin të formuar jashtë vendit ose kishin ndjekur modele arsimore të huaja. Kjo ndikonte drejtpërdrejt në nivelin e mësimdhënies, por edhe në përhapjen e modeleve pedagogjike evropiane brenda sistemit arsimor shqiptar. Roli i mësuesit ishte kryesisht autoritar dhe transmetues i dijes, në përputhje me paradigmat pedagogjike tradicionale. Nxënësi shihej si marrës pasiv i njohurive, ndërsa ndërveprimi dhe përdorimi aktiv i gjuhës mbeteshin të kufizuara (Larsen-Freeman dhe Anderson, 2011). Në vlerësim kritik, periudha para vitit 1945 përfaqëson një fazë themelore për institucionalizimin e mësimdhënies së gjuhëve të huaja në Shqipëri, por njëkohësisht edhe një fazë me kufizime të theksuara në aspektin e aksesit dhe të funksionalitetit pedagogjik. Karakteri elitar i këtij modeli krijoi një traditë ku gjuha e huaj u perceptua si privilegj dhe jo si kompetencë bazë qytetare. Kjo trashëgimi historike ka ndikuar edhe në zhvillimet e mëvonshme, duke krijuar një bazë institucionale mbi të cilën u ndërtuan politikat arsimore të periudhave pasuese, përfshirë edhe instrumentalizimin ideologjik të gjuhëve të huaja gjatë periudhës socialiste.
Si përfundim mund të shprehemi se mësimdhënia e gjuhëve të huaja para vitit 1945 në Shqipëri karakterizohet nga formimi elitar, orientimi evropian dhe përdorimi i metodologjive tradicionale. Analiza e kësaj periudhe tregon se gjuha e huaj ishte e lidhur ngushtë me interesat shtetërore dhe me formimin e elitës intelektuale, duke u pozicionuar si kapital kulturor dhe diplomatik. 
Kuptimi i kësaj faze historike është thelbësor për analizimin e zhvillimeve të mëvonshme në mësimdhënien e gjuhëve të huaja, pasi ajo vendos themelet ideologjike dhe institucionale mbi të cilat u ndërtuan politikat arsimore të shekullit XX.


[bookmark: _Toc230597864][bookmark: _Toc241046624][bookmark: _Hlk228742505]2.3 Periudha socialiste (1945–1990): kontrolli ideologjik dhe reduktimi funksional i gjuhëve të huaja
Pas vitit 1945, sistemi arsimor shqiptar u riorganizua në përputhje me ideologjinë socialiste, duke sjellë ndryshime rrënjësore në politikat gjuhësore. Dokumentet programore dhe ligjore të kësaj periudhe dëshmojnë se përzgjedhja e gjuhëve të huaja ishte e kushtëzuar drejtpërdrejt nga aleancat politike ndërkombëtare (AQSH, Fondi i Komitetit Qendror të PPSH-së). Rusishtja u institucionalizua si gjuha e huaj kryesore në arsimin parauniversitar dhe universitar, ndërsa gjuhët perëndimore u kufizuan ndjeshëm me ndryshimin e raporteve politike të Shqipërisë ndaj Bashkimit Sovjetik, e më vonë ndaj Kinës. Programet mësimore të publikuara nga Ministria e Arsimit gjatë viteve 1960–1980 tregojnë një qasje utilitare ndaj gjuhës së huaj, ku theksi vihej në përkthimin e teksteve ideologjike dhe jo në përdorimin komunikativ.
[bookmark: _Hlk234596193]Bazuar në dokumentacionin e ruajtur në AQSH përkatësisht në Fondin e KQ të PPSH-së (1945–1989) dhe në Fondin e Ministrisë së Arsimit (1952–1989), nga ana pedagogjike, kjo periudhë karakterizohet nga dominimi i metodave strukturore dhe përjashtimi pothuajse i plotë i dimensionit kulturor dhe pragmatik të gjuhëve të huaja. Në planin politik, viti 1945 përbën një pikë kthese për Shqipërinë, pasi solli ndryshime të thella në strukturën politike, shoqërore dhe institucionale të vendit. Sistemi socialist ndryshoi mënyrën e funksionimit të institucioneve, duke përfshirë edhe organizimin e arsimit. Arsimi u konceptua si një nga instrumentet kryesore për ndërtimin e shoqërisë socialiste dhe për formimin ideologjik të qytetarëve, duke u vendosur nën kontrollin e drejtpërdrejtë të shtetit dhe të partisë në pushtet. Në këtë kontekst, mësimdhënia e gjuhëve të huaja nuk u trajtua si një fushë autonome pedagogjike, por si pjesë integrale e politikës ideologjike dhe e orientimit ndërkombëtar të shtetit shqiptar. Kjo reflektohet edhe në organizimin e arsimit të lartë pas Luftës së Dytë Botërore, ku krahas lëndëve të specialitetit u përfshinë detyrimisht lëndë me karakter politik dhe ideologjik, si Filozofia marksiste-leniniste, Psikologjia, Pedagogjia e përgjithshme dhe Praktika pedagogjike (AQSH, Fondi i Ministrisë së Arsimit, 1945–1990).Edhe mësimi i gjuhëve të huaja u orientua sipas prioriteteve politike të kohës: në sistemin me shkëputje nga puna gjuhët kryesore ishin rusishtja dhe serbokroatishtja, ndërsa në sistemin me korrespondencë lejoheshin disa nga gjuhët e mëdha perëndimore (Kambo, 2005, f. 150).
 Vendimmarrja mbi përzgjedhjen e gjuhëve, përmbajtjen e programeve dhe objektivat mësimore u centralizua dhe u standardizua përmes akteve ligjore dhe dokumenteve programore të Ministrisë së Arsimit (AQSH, Fondi i Ministrisë së Arsimit; Fondi i KQ të PPSH-së). Një nga tiparet më dalluese të kësaj periudhe është varësia e drejtpërdrejtë e politikave gjuhësore nga aleancat politike ndërkombëtare. Në vitet e para pas luftës, rusishtja u institucionalizua si gjuha e huaj kryesore në të gjitha nivelet e arsimit, duke reflektuar lidhjet politike dhe ideologjike të Shqipërisë me Bashkimin Sovjetik. Dokumentet arkivore dhe programet mësimore të viteve 1950–1960 tregojnë një zgjerim të detyrueshëm të rusishtes në arsimin e mesëm dhe universitar, ndërsa gjuhë të tjera perëndimore u kufizuan ndjeshëm ose u hoqën nga kurrikulat (AQSH, Fondi i Ministrisë së Arsimit, 1952–1961). Pas prishjes së marrëdhënieve me Bashkimin Sovjetik dhe më pas me Republikën Popullore të Kinës, mësimdhënia e gjuhëve të huaja u reduktua edhe më tej, duke reflektuar izolimin progresiv të vendit. Në periudhën socialiste, gjuha e huaj humbi funksionin e saj si mjet komunikimi ndërkulturor dhe u shndërrua kryesisht në instrument ideologjik dhe funksional të kontrolluar. Objektivat e mësimdhënies nuk përfshinin zhvillimin e aftësive të të folurit apo të komunikimit spontan, por përqendroheshin në kuptimin e teksteve të përzgjedhura dhe në përkthimin e materialeve ideologjikisht të kontrolluara. 
 Ky model përputhet me analizat teorike të (Phillipson, 1992), i cili thekson se në sisteme të centralizuara, gjuha e huaj përdoret shpesh si mjet utilitar, duke u shkëputur nga dimensioni kulturor dhe pragmatik. Në Shqipëri, kjo qasje u shoqërua me censurë të rreptë të materialeve mësimore dhe me përjashtim pothuajse të plotë të elementeve kulturore të vendeve përkatëse. 
 Nga pikëpamja pedagogjike, mësimdhënia e gjuhëve të huaja gjatë periudhës socialiste dominohej nga qasjet strukturore dhe gramatiko-përkthimore, të kombinuara me elemente të metodës audio-orale në forma të kufizuara. Megjithatë, përdorimi i këtyre metodave nuk synonte zhvillimin e kompetencës komunikative, por përvetësimin e strukturave bazë gjuhësore dhe aftësinë për përkthim të kontrolluar. Mësuesi kishte një rol autoritar dhe transmetues, ndërsa nxënësi trajtohej si marrës pasiv i dijes. Siç thekson Freire (1970, f. 44), kjo marrëdhënie karakterizohet nga një subjekt që transmeton njohuritë (mësuesi) dhe objekte që kufizohen në dëgjimin pasiv (nxënësit). Për pasojë, interaktiviteti, përdorimi i gjuhës në situata reale dhe autonomia e nxënësit ishin pothuajse të papranishme në praktikat mësimore. Ky realitet krijoi një mjedis didaktik të mbyllur, të shkëputur nga zhvillimet bashkëkohore në didaktikën e gjuhëve të huaja në Evropë.
Një aspekt thelbësor i mësimdhënies së gjuhëve të huaja gjatë kësaj periudhe lidhet me kontrollin e rreptë të materialeve mësimore. Tekstet shkollore, programet dhe materialet ndihmëse përgatiteshin nga institucione shtetërore dhe i nënshtroheshin censurës ideologjike. Përmbajtjet kulturore që mund të konsideroheshin si “të papërshtatshme” ose “ideologjikisht të rrezikshme” përjashtoheshin sistematikisht. Kjo praktikë kufizoi ekspozimin e nxënësve ndaj kulturës së gjuhës së huaj dhe kontribuoi në ndërtimin e një kompetence gjuhësore të fragmentuar, të fokusuar më shumë në formë sesa në përdorim. Dokumentet arkivore të Ministrisë së Arsimit dëshmojnë për udhëzime të qarta mbi përmbajtjen e lejuar të teksteve dhe temat e trajtuara në mësim (AQSH, Fondi i Ministrisë së Arsimit, 1965–1985).
Në arsimin e lartë, mësimdhënia e gjuhëve të huaja kishte një rol të kufizuar dhe të specializuar. Gjuhët e huaja përdoreshin kryesisht për përkthimin e literaturës teknike dhe shkencore të nevojshme për zhvillimin industrial dhe teknologjik të vendit. Megjithatë, edhe në këtë nivel, aksesimi i burimeve të huaja ishte i filtruar dhe i kontrolluar ideologjikisht. Studentët e universiteteve nuk përgatiteshin për përdorimin aktiv të gjuhëve të huaja në komunikim akademik ndërkombëtar, por për përdorim instrumental dhe funksional brenda kufijve të sistemit socialist. Ky model ndikoi drejtpërdrejt në kufizimin e ndërkombëtarizimit akademik dhe në izolimin e komunitetit shkencor shqiptar.
Trashëgimia e periudhës socialiste vijon të lërë gjurmë, në forma të ndryshme, në praktikat e edukimit gjuhësor në Shqipëri edhe pas viteve 1990.
 Praktikat tradicionale, roli autoritar i mësuesit dhe fokusi i tepruar në gramatikë janë elemente që kanë mbijetuar përtej ndryshimeve politike, duke krijuar sfida strukturore për reformat e mëvonshme. Kjo trashëgimi shpjegon pjesërisht rezistencën ndaj qasjeve komunikative dhe vështirësitë në implementimin e plotë të standardeve evropiane në arsimin gjuhësor shqiptar.
Nga një këndvështrim kritik, periudha socialiste përfaqëson një fazë të rëndësishme për të kuptuar ndërprerjet dhe deformimet në evolucionin e edukimit gjuhësor në vend. Analiza e kësaj periudhe nxjerr në pah se politikat arsimore dhe ideologjia shtetërore jo vetëm që ndikuan përzgjedhjen e gjuhëve, por edhe kufizuan funksionin pedagogjik dhe kulturor të tyre.
Për kërkimin doktoral, ofrohet një bazë teorike dhe empirike për interpretimin e sfidave bashkëkohore, duke vendosur një lidhje të drejtpërdrejtë midis së kaluarës ideologjike dhe praktikave aktuale të mësimdhënies së gjuhëve të huaja.


[bookmark: _Toc230597865][bookmark: _Toc241046625][bookmark: _Hlk228742670]2.4 Tranzicioni pas viteve 1990; pluralizmi gjuhësor dhe reforma kurrikulare.
Me përfundimin e sistemit socialist nisi një etapë e re në qasjen ndaj edukimit gjuhësor në Shqipëri. Dokumentet e para reformuese të Ministrisë së Arsimit në fillim të viteve 1990 dëshmojnë një hapje të menjëhershme ndaj gjuhëve perëndimore, veçanërisht anglishtes, e cila u konsolidua gradualisht si gjuha e huaj kryesore në të gjitha nivelet e arsimit (Ministria e Arsimit, 1995). Ligji për sistemin arsimor parauniversitar dhe dokumentet strategjike pasuese institucionalizuan mësimin e disa gjuhëve të huaja, duke reflektuar nevojat e mobilitetit akademik, migracionit dhe integrimit evropian. Në këtë fazë, u futën gradualisht qasje pedagogjike të orientuara drejt kompetencës komunikative, megjithëse zbatimi i tyre mbeti i pabarabartë në praktikë. Vitet pas 1990 shënojnë një kthesë paradigmatike në historinë e arsimit shqiptar, e lidhur ngushtë me rënien e regjimit socialist dhe fillimin e tranzicionit drejt një sistemi politik pluralist dhe një ekonomie tregu. Ky transformim ndikoi drejtpërdrejt në filozofinë e arsimit, në strukturën institucionale dhe në orientimin e përgjithshëm të politikave arsimore. Arsimi u konceptua gradualisht si mjet integrimi shoqëror dhe evropian, duke u distancuar nga funksioni i tij ideologjik i periudhës së mëparshme. Në këtë kontekst, mësimdhënia e gjuhëve të huaja u vendos në qendër të reformave arsimore, pasi zotërimi i gjuhëve perëndimore u konsiderua parakusht për hapjen ndaj botës, për mobilitetin akademik dhe për integrimin politik e ekonomik të Shqipërisë në strukturat evropiane dhe ndërkombëtare. Ndryshe nga periudha socialiste, politika gjuhësore pas vitit 1990 u karakterizua nga pluralizëm, diversifikim dhe liberalizim institucional. Dokumentet strategjike të Ministrisë së Arsimit gjatë viteve të para të dekadës 1990 tregojnë një ndryshim të dukshëm në orientimin e sistemit arsimor drejt gjuhëve perëndimore, veçanërisht anglishtes, e cila gradualisht zuri një pozicion qendror përgjatë gjithë sistemit të arsimit (Ministria e Arsimit, 1995). Ky ripozicionim nuk ishte thjesht pedagogjik, por thellësisht politik, duke reflektuar aspiratat euroatlantike të shtetit shqiptar. Në të njëjtën kohë, u zgjerua ndjeshëm oferta e gjuhëve të tjera të huaja, si italishtja, gjermanishtja, frëngjishtja dhe spanjishtja, të cilat u përfshinë në kurrikula si zgjedhje alternative ose programe të specializuara. Ky diversifikim shënon një shkëputje të qartë nga modeli monogjuhësor dhe ideologjik i periudhës socialiste.
Një element kyç i periudhës pas vitit 1990 është ndërmarrja e reformave kurrikulare të orientuara drejt standardeve evropiane të arsimit gjuhësor. Përfshirja graduale e CEFR përfaqëson një moment të rëndësishëm në institucionalizimin e e objektivave të qarta mësimore, krahas vlerësimit të kompetencës gjuhësore (Council of Europe, 2020). 
Në nivelin e diskursit zyrtar, mësimdhënia e gjuhëve të huaja filloi të konceptohej si proces i zhvillimit të kompetencës komunikative, ndërkulturore dhe akademike, duke reflektuar një zhvendosje paradigmatike nga qasjet strukturore drejt qasjeve funksionale dhe të bazuara në kompetenca. Megjithatë, implementimi praktik i këtyre reformave shpesh u përball me vështirësi strukturore, përfshirë mungesën e trajnimeve të mjaftueshme për mësuesit dhe e materialeve didaktike të përshtatshme. Nga pikëpamja pedagogjike, periudha pas vitit 1990 karakterizohet nga futja dhe bashkëjetesa e disa paradigmave të mësimdhënies së gjuhëve të huaja. Qasja komunikative u promovua si model dominues, veçanërisht në dokumentet kurrikulare dhe në tekstet e reja mësimore. Kjo qasje theksonte përdorimin e gjuhës në situata reale komunikimi, ndërveprimin dhe autonominë e nxënësit (Richards dhe Rodgers, 2014).
Megjithatë, në praktikë, zbatimi i qasjes komunikative shpesh mbeti i pjesshëm. Trashëgimia e metodave tradicionale të periudhës socialiste dhe mungesa e një tranzicioni të strukturuar pedagogjik bënë që shumë mësues të vazhdonin të përdornin praktika gramatiko-përkthimore, duke krijuar një mospërputhje midis diskursit reformues dhe realitetit të klasës.
Në arsimin e lartë, periudha pas vitit 1990 shënoi një zgjerim të ndjeshëm të rolit të gjuhëve të huaja. Universitetet publike dhe private filluan të ofrojnë programe studimi të specializuara në gjuhë të huaja, përkthim, komunikim ndërkulturor dhe studime evropiane. Gjuhët e huaja u konceptuan gjithnjë e më shumë si mjete akademike dhe kërkimore, të domosdoshme për pjesëmarrjen në hapësirën evropiane të arsimit të lartë. Zbatimi i Procesit të Bolonjës dhe rritja e mobilitetit akademik e forcuan më tej këtë orientim, duke e bërë zotërimin e gjuhëve të huaja parakusht për studime të avancuara dhe për karrierë akademike. Në nivel doktorature, gjuha e huaj fitoi një rol të dyanshëm, duke u trajtuar si fushë kërkimi, njëkohësisht si instrument që mundëson krijimin, qarkullimin dhe përhapjen e dijes shkencore. Një zhvillim i rëndësishëm i periudhës pas vitit 1990 është rikthimi gradual i dimensionit kulturor dhe ndërkulturor në mësimdhënien e gjuhëve të huaja. Ndryshe nga periudha socialiste, ku kultura e gjuhës së huaj ishte e censuruar ose e reduktuar, pas viteve 1990 ajo u konceptua si komponent thelbësor i kompetencës komunikative (Kramsch, 1998).
Integrimi i dimensionit ndërkulturor mbetet shpesh në nivel deklarativ, duke mos u përkthyer gjithmonë në aktivitete konkrete mësimore dhe instrumente vlerësimi. Kjo krijon një boshllëk midis synimeve kurrikulare dhe praktikës pedagogjike, i cili vazhdon të jetë objekt studimi në kërkimin bashkëkohor.
Pavarësisht reformave dhe hapjes ndaj modeleve evropiane, mësimdhënia e gjuhëve të huaja pas vitit 1990 u përball me një sërë sfidash strukturore. Këto përfshijnë pabarazitë midis institucioneve urbane dhe rurale, mungesën e trajnimeve të vazhdueshme për mësuesit, si dhe fragmentimin e politikave arsimore. Këto sfida e kanë bërë procesin e reformës të pabarabartë dhe shpesh të paqëndrueshëm, duke ndikuar drejtpërdrejt në cilësinë e mësimdhënies dhe në arritjet e nxënësve dhe studentëve.
Nga një këndvështrim kritik, periudha pas vitit 1990 përfaqëson një fazë të domosdoshme, por ende të papërfunduar, të transformimit të mësimdhënies së gjuhëve të huaja në Shqipëri. Ndërsa në nivel politik dhe institucional është bërë një zhvendosje e qartë drejt standardeve evropiane, në nivel praktik vazhdojnë të ekzistojnë mospërputhje dhe tensione metodologjike. Kjo periudhë tregon se reforma arsimore nuk është proces linear, por kërkon koherencë afatgjatë midis politikave, formimit të mësuesve dhe praktikës në klasë.
Së fundi mësimdhënia e gjuhëve të huaja pas vitit 1990 karakterizohet nga pluralizmi gjuhësor, reformat kurrikulare dhe orientimi drejt ndërkombëtarizimit akademik. Megjithatë, trashëgimia e periudhave të mëparshme dhe sfidat strukturore kanë ndikuar në mënyrën se si këto reforma janë implementuar në praktikë.
Analiza e kësaj periudhe ofron një bazë të rëndësishme për të kuptuar vështirësitë aktuale metodologjike, gramatikore dhe kulturore.

Në arsimin universitar shqiptar, mësimdhënia e gjuhëve të huaja ka marrë një dimension më të strukturuar dhe më të specializuar. Programet universitare në gjuhë të huaja, përkthim dhe komunikim ndërkulturor janë ndërtuar në përputhje me Kornizën e Përbashkët Evropiane të Referencës për Gjuhët (CEFR) dhe me kërkesat e Procesit të Bolonjës (Council of Europe, 2020). Dokumentet programore të universiteteve publike, veçanërisht ato të Fakultetit të Gjuhëve të Huaja, tregojnë një zhvendosje të fokusit nga mësimi i gjuhës si sistem drejt përdorimit të saj si mjet akademik dhe kërkimor. Në nivel doktorature, gjuha e huaj bëhet kusht i domosdoshëm për publikim shkencor, pjesëmarrje në konferenca dhe integrim në komunitetin ndërkombëtar të kërkimit.
Analiza e mësimdhënies së gjuhëve të huaja në Shqipëri fiton thellësi interpretative vetëm kur trajtohet në mënyrë krahasuese, duke vënë në dialog periudha të ndryshme historike dhe duke identifikuar vazhdimësitë, ndërprerjet dhe transformimet strukturore. Një qasje e tillë lejon të kuptohet se zhvillimet bashkëkohore në fushën e arsimit gjuhësor nuk janë produkte të izoluara, por rezultat i një procesi historik të ndërlikuar, të kushtëzuar nga politika arsimore, ideologjia shtetërore dhe paradigmat pedagogjike dominuese. Tri periudhat kryesore – periudha para vitit 1945, periudha socialiste (1945–1990) dhe periudha pas viteve ’90 – analizohen në mënyrë krahasuese përmes disa boshtesh analitike: orientimi politik dhe kulturor, funksioni i gjuhëve të huaja, qasja pedagogjike dhe roli institucional i mësimdhënies së gjuhëve të huaja.
Një nga dallimet më të qarta ndërmjet tri periudhave lidhet me orientimin politik dhe kulturor që përcaktonte mësimdhënien e gjuhëve të huaja. Para vitit 1945, orientimi ishte qartësisht evropian, i ndikuar nga modelet arsimore italiane dhe franceze, dhe i lidhur me aspiratat e shtetformimit dhe të përfaqësimit diplomatik ndërkombëtar. Gjuha e huaj shihej si mjet afrimi me Evropën dhe si shenjë e përkatësisë kulturore perëndimore. Në periudhën socialiste, ky orientim u ndërpre në mënyrë të menjëhershme dhe u zëvendësua nga një qasje ideologjike e mbyllur, ku mësimdhënia e gjuhëve të huaja u nënshtrohej drejtpërdrejt aleancave politike dhe diskursit ideologjik të regjimit (AQSH, Fondi i Ministrisë së Arsimit, 1945–1990). Pas viteve ’90, orientimi evropian u rikthye, por këtë herë në një kontekst të ri, të karakterizuar nga globalizimi, integrimi evropian dhe ndërkombëtarizimi akademik.
Funksioni që i atribuohej gjuhës së huaj ndryshon ndjeshëm nga një periudhë në tjetrën. Para vitit 1945, gjuha e huaj funksiononte kryesisht si kapital kulturor dhe diplomatik, i rezervuar për elitën intelektuale dhe administrative. Ajo nuk kishte funksion masiv, por shërbente si mjet dallues shoqëror dhe profesional. Gjatë periudhës socialiste, funksioni i gjuhës së huaj u reduktua në një rol instrumental dhe ideologjik, ku gjuha shërbente për përkthim të kontrolluar dhe akses të kufizuar në literaturë të përzgjedhur. Dimensioni komunikativ dhe kulturor u minimizua pothuajse plotësisht. Në periudhën pas vitit 1990, funksioni i gjuhës së huaj u zgjerua ndjeshëm, duke u konceptuar si kompetencë bazë për integrim shoqëror, akademik dhe profesional. Në arsimin e lartë dhe veçanërisht në nivel doktorature, gjuha e huaj u shndërrua në mjet të domosdoshëm për prodhimin dhe shpërndarjen e dijes shkencore.
Nga perspektiva pedagogjike, tri periudhat paraqesin një kombinim të vazhdimësive dhe ndërprerjeve. Metoda gramatiko-përkthimore dominon si në periudhën para vitit 1945 ashtu edhe gjatë periudhës socialiste, megjithëse me objektiva të ndryshme: në periudhën e parë për formim intelektual, në të dytën për kontroll ideologjik. Periudha pas vitit 1990 shënon një përpjekje për kalim drejt qasjeve komunikative dhe të bazuara në kompetenca, në përputhje me standardet evropiane. Megjithatë, trashëgimia metodologjike e periudhave të mëparshme ka bërë që praktikat tradicionale të vazhdojnë të bashkëjetojnë me qasje më bashkëkohore, duke krijuar tensione pedagogjike dhe mospërputhje midis politikës dhe praktikës. Pavarësisht zhvillimeve në kohë ndërhyrja e shtetit në organizimin e edukimit gjuhësor ka qenë e vazhdueshme, por me intensitet dhe funksione të ndryshme. Para vitit 1945, ndërhyrja shtetërore ishte relativisht e kufizuar dhe e fragmentuar, duke lënë hapësirë për ndikime të jashtme dhe iniciativa lokale. Gjatë periudhës socialiste, shteti ushtroi një kontroll të plotë dhe të centralizuar, duke standardizuar përmbajtjet, metodologjitë dhe materialet mësimore ( [AQSH], Fondi i Ministrisë së Arsimit, vitet 1945–1990). Në periudhën pas vitit 1990, roli i shtetit u transformua nga kontrollues ideologjik në rregullator dhe koordinator, megjithëse pa arritur gjithmonë të sigurojë koherencë dhe vazhdimësi afatgjatë të reformave.
Një element kyç që del nga analiza krahasuese është vazhdimësia e trashëgimisë historike, veçanërisht në nivelin metodologjik dhe institucional. Praktikat tradicionale, perceptimi i gjuhës së huaj si objekt formal dhe roli autoritar i mësuesit janë elemente që kanë kaluar nga një periudhë në tjetrën, duke ndikuar drejtpërdrejt mësimdhënien bashkëkohore. Kjo trashëgimi shpjegon pjesërisht vështirësitë aktuale në implementimin e plotë të qasjeve komunikative dhe ndërkulturore, si dhe nevojën për ndërhyrje metodologjike të qëndrueshme dhe të mirëkordinuara. Sintetizimi krahasues i tri periudhave historike tregon se mësimdhënia e gjuhëve të huaja në Shqipëri nuk ka ndjekur një zhvillim linear, por ka kaluar nëpër faza të ndërprera, të kushtëzuara fort nga konteksti politik dhe ideologjik. Ky realitet e bën të domosdoshme analizën e mësimdhënies bashkëkohore jo vetëm në terma pedagogjikë, por edhe historikë dhe politikë. 
Vështrimi historik mbi zhvillimin e edukimit gjuhësor në Shqipëri dëshmon kalimin nga një sistem elitar drejt një kontrolli ideologjik të rreptë dhe më pas drejt pluralizmit dhe ndërkombëtarizimit akademik. Ky zhvillim nuk ka qenë i njëtrajtshëm dhe vazhdon të shoqërohet me sfida që lidhen me cilësinë e mësimdhënies, formimin e mësuesve dhe koherencën midis politikave arsimore dhe praktikës pedagogjike.

[bookmark: _Toc230597868][bookmark: _Toc241046628]2.6.1 Spanjishtja si gjuhë e huaj “e re” në sistemin arsimor shqiptar

Në krahasim me italishten, frëngjishten dhe anglishten, të pranishme prej kohësh në arsimin shqiptar, spanjishtja u përfshi relativisht vonë dhe e zgjeroi praninë e saj në mënyrë graduale. Prania e saj në arsimin formal shqiptar është e kufizuar historikisht dhe e lidhur ngushtë me transformimet politike, kulturore dhe institucionale të periudhës para dhe pas vitit 1990. Në periudhën para vitit 1990, gjuha spanjolle ishte pothuajse plotësisht e munguar nga sistemi arsimor shqiptar. Dokumentet arkivore dhe programet mësimore të periudhës socialiste tregojnë se përzgjedhja e gjuhëve të huaja ishte e kufizuar dhe e diktuar kryesisht nga aleancat politike dhe ideologjike të shtetit shqiptar. Në këtë kontekst, spanjishtja, si gjuhë e një vendi perëndimor pa marrëdhënie të drejtpërdrejta politike me Shqipërinë socialiste, nuk përfshihej në kurrikulat zyrtare. Bibliografia e librit shqip (1913-1944) dëshmon se, krahas botimeve origjinale, në Shqipëri qarkullonin edhe përkthime nga gjuhë të ndryshme evropiane. Ndër to përfshihen Fjalimi i Methodës i René Descartes, përkthyer nga frëngjishtja, dhe Herojt e mendimit i Will Durant, përkthyer nga anglishtja, çka dëshmon një hapje graduale ndaj literaturës perëndimore në gjuhën shqipe Këto botime pasqyrojnë zgjerimin gradual të përkthimit të veprave të autorëve të huaj në shqip, veçanërisht nga frëngjishtja dhe anglishtja, duke dëshmuar një hapje të kufizuar ndaj mendimit intelektual perëndimor (Gjinaj et al., 2010, f. 25–27). Megjithatë, ky proces nuk u shoqërua me përfshirjen e gjuhës spanjolle në institucionet e arsimit të lartëpër dekada me radhë, duke mos krijuar as traditë pedagogjike dhe as korpus mësuesish të formuar. Rënia e regjimit socialist dhe hapja e Shqipërisë ndaj botës pas vitit 1990 krijuan kushtet për diversifikimin e ofertës gjuhësore në arsimin shqiptar. Në këtë fazë, spanjishtja filloi të perceptohej si gjuhë e komunikimit ndërkombëtar, e kulturës globale dhe e mobilitetit akademik, veçanërisht në kuadër të zgjerimit të marrëdhënieve me vendet hispanofone dhe me institucionet evropiane. Fillimisht, mësimi i spanjishtes u shfaq në forma joformale ose gjysmëformale, përmes kurseve private dhe iniciativave individuale. Një shembull i kësaj ishte kolegji privat Arco Iris në Tiranë, i themeluar në vitin 1994 nën kujdesin e Marias dhe me mbështetjen e Komunitetit të Navarrës, ku ofroheshin kurse falas të gjuhës spanjolle (Krenn Espinosa, 2006).
Vetëm më pas gjuha spanjolle filloi të institucionalizohej gradualisht në arsimin e lartë. Ky proces u zhvillua në mënyrë të pabarabartë, shpesh pa kurrikula të standardizuara, pa programe të qëndrueshme formimi për pedagogët dhe pa materiale didaktike të përshtatura për kontekstin shqiptar. Siç thekson Kelly (1969, f. 1), mënyra se si zhvillohet një disiplinë kushtëzohet nga objektivat e sistemit arsimor dhe orientimet teorike të tij. Në fazat e para, mësimdhënia e saj u ndikua fuqishëm nga modelet metodologjike të aplikuara për gjuhët e tjera të huaja, veçanërisht anglishten dhe italishten. Kjo solli një transferim metodologjik jo gjithmonë të përshtatshëm, duke mos marrë parasysh specifikat gramatikore dhe pragmatike të spanjishtes. 
Fokusi fillestar ishte kryesisht në gramatikë dhe leksik bazë, ndërsa dimensioni kulturor dhe ndërkulturor mbeti dytësor. Kjo qasje krijoi vështirësi strukturore që vazhdojnë të reflektohen edhe sot në kompetencën gjuhësore të studentëve. Sipas Prodanit dhe Leal Valladares-it (2009, f. 78), prania e spanjishtes në arsimin e lartë shqiptar nuk ka qenë e vazhdueshme. Përpjekjet e para institucionale për mësimdhënien e kësaj gjuhe u shfaqën në fund të viteve 1970 pranë Institutit “Asim Vokshi” në Tiranë, ndërsa gjatë viteve 1980 kjo veprimtari mësimore u zhvillua më tej pranë Fakultetit të Historisë dhe Filologjisë, Universiteti i Tiranës.. Megjithatë, ndryshimet politike dhe institucionale të fillimit të viteve ’90 çuan në ndërprerjen e këtyre programeve, duke bërë që spanjishtja të mungonte në arsimin universitar shqiptar për një periudhë të konsiderueshme kohore.
Ndryshe nga anglishtja, e cila gëzonte status dominues në politikat arsimore shqiptare, spanjishtja mbetej një gjuhë me rol më të kufizuar në ofertën universitare. Sidoqoftë, rritja e interesit për kulturën hispanike, migracioni, programet e mobilitetit dhe globalizimi kulturor kanë ndikuar në rritjen graduale të kërkesës për mësimin e gjuhës spanjolle.
Ky përpjestim i zhdrejtë midis kërkesës shoqërore dhe mbështetjes institucionale paraqitet si një pengesë e rëndësishme për zgjerimin e mëtejshëm të mësimdhënies së spanjishtes në Shqipëri. Megjithëse prania e spanjishtes në Shqipëri është rritur gradualisht gjatë dy dekadave të fundit dhe oferta universitare është zgjeruar (Prodani dhe Leal Valladares, 2009), analiza e programeve dhe planeve mësimore universitare të shqyrtuara në këtë studim tregon se kjo rritje nuk është shoqëruar gjithmonë me koherencë kurrikulare dhe strategji afatgjatë zhvillimi, elemente që konsiderohen thelbësore në hartimin e një kurrikule efektive (Richards, 2001). Në shumicën e rasteve, përfshirja e spanjishtes varet nga iniciativa institucionale lokale dhe nga disponueshmëria e stafit akademik, dhe jo nga një politikë kombëtare e mirëstrukturuar gjuhësore.

Nga analiza krahasuese e planeve mësimore universitare ku ofrohet spanjishtja vihen re disa karakteristika të përbashkëta problematike. Së pari, objektivat e të nxënit shpesh formulohen në mënyrë të përgjithshme, pa lidhje të qartë me niveli të CEFR dhe pa përcaktim të rezultateve konkrete të të nxënit (learning outcomes). Në disa programe, spanjishtja synon arritjen e nivelit A2 ose B1, por pa një progresion spiral të qartë dhe pa ndarje funksionale midis kompetencave gramatikore, diskursive dhe ndërkulturore (Bruner, 1960). Kjo krijon mospërputhje midis pritshmërive institucionale dhe aftësive reale të studentëve në përfundim të ciklit studimor (Council of Europe, 2020). Së dyti, analiza tregon se programet universitare fokusohen kryesisht në përmbajtje gramatikore dhe leksikore, ndërsa dimensioni kulturor dhe pragmatik trajtohet në mënyrë sporadike ose vetëm në nivel deklarativ. Kjo qasje bie ndesh me parimet bashkëkohore të didaktikës së spanjishtes si gjuhë e huaj, ku kultura konsiderohet komponent thelbësor i kompetencës komunikative (Instituto Cervantes, 2018). Në praktikën reale universitare, mësimdhënia e spanjishtes në Shqipëri karakterizohet nga një larmi metodologjike.Analiza e zhvilluar në këtë studim tregon se praktikat e mësimdhënies në auditor nuk mbështeten në një model të vetëm metodologjik, por karakterizohen nga ndërthurja e qasjeve të ndryshme. Megjithëse në programet universitare janë të pranishme elemente të orientuara drejt komunikimit, në praktikë një pjesë e konsiderueshme e kohës i kushtohet trajtimit të strukturave gramatikore. Kjo tregon se zbatimi i programeve nuk shoqërohet gjithmonë me një organizim metodologjik tërësisht koherent, ndonëse, sipas Richards-it (2001), programi mësimor duhet të sigurojë përputhje ndërmjet objektivave, përmbajtjes, metodave dhe rezultateve të të nxënit. Ky realitet reflekton një mospërputhje të dukshme midis diskursit kurrikular dhe praktikës pedagogjike, një fenomen i njohur edhe në kontekste të tjera evropiane, por i theksuar në rastin e spanjishtes për shkak të statusit të saj periferik në sistemin arsimor (Richards dhe Rodgers, 2014).
Një problem i rëndësishëm në mësimdhënien universitare të spanjishtes lidhet me përdorimin e materialeve didaktike. Shumica e programeve mbështeten në tekste të huazuara nga tregu ndërkombëtar, të prodhuara për kontekste të tjera arsimore dhe kulturore. Këto materiale, megjithëse cilësore nga pikëpamja gjuhësore, nuk janë gjithmonë të përshtatura për profilin e studentëve shqiptarë dhe për realitetin e arsimit të lartë shqiptar. Në përputhje me qasjen e Kramsch (1998), mungesa e materialeve të të përshtatura me kontekstin shqiptar kufizon mundësinë e integrimit të temave ndërkulturore që lidhen drejtpërdrejt me përvojën dhe realitetin e studentëve shqiptarë, duke e bërë procesin e të nxënit më pak domethënës dhe reflektues.
Një tjetër aspekt kyç i analizës lidhet me profilin e studentëve që ndjekin spanjishten në universitet. Studentët vijnë nga sfondë shumë të ndryshëm arsimorë: disa kanë njohuri paraprake nga kurse private ose shkolla të mesme, ndërsa të tjerë nisin mësimin e spanjishtes nga niveli fillestar.
Ky heterogjenitet kompetencash e bën të vështirë planifikimin e mësimdhënies dhe kërkon strategji diferencuese, të cilat nuk janë gjithmonë të parashikuara në kurrikula. Si pasojë, një pjesë e studentëve mbeten nën nivelin e synuar, ndërsa të tjerë nuk sfidohen mjaftueshëm në aspektin akademik. Në këtë kuadër, Tomlinson (2014, f. 3) argumenton se zhvillimi i materialeve didaktike duhet të udhëhiqet nga nevojat dhe interesat e studentëve. 


Tabela 2.1 Krahasimi i mësimdhënies së gjuhëve të huaja në tri periudha historike

Tabela 2.2. Evoluimi historik i mësimdhënies së gjuhëve të huaja në Shqipëri (1920–1990)

Tabela 2.3. Politikat arsimore gjuhësore pas vitit 1990

Tabela 2.4. Funksioni i gjuhës së huaj sipas nivelit arsimor (sintezë historike)

2.6.2 Spanjishtja dhe arsimi i lartë ndërkombëtar
Proceset bashkëkohore të ndërkombëtarizimit të arsimit të lartë kanë transformuar ndjeshëm rolin e gjuhëve të huaja në universitetet moderne. Në një realitet akademik të karakterizuar nga mobiliteti studentor, bashkëpunimet ndëruniversitare dhe globalizimi i dijes, kompetencat shumëgjuhëshe dhe ndërkulturore janë bërë elemente thelbësore të formimit universitar. Siç theksojnë Altbach, Reisberg dhe Rumbley (2009, f. 35), globalizimi ka ushtruar një ndikim të thellë në arsimin e lartë, ndërsa ndërkombëtarizimi është shndërruar në mekanizmin kryesor për t'iu përgjigjur ndryshimeve që ky proces ka sjellë. Në këtë kontekst, spanjishtja është integruar gjithnjë e më shumë në sistemet e arsimit të lartë si një gjuhë me rëndësi strategjike për komunikimin akademik dhe profesional ndërkombëtar. Ndërkombëtarizimi i universiteteve nuk nënkupton vetëm rritjen e bashkëpunimeve institucionale midis shteteve të ndryshme, por edhe krijimin e një hapësire globale akademike ku studentët dhe pedagogët ndërveprojnë në mënyrë të vazhdueshme përtej kufijve kombëtarë. Sipas (Knight-it, 2008), ndërkombëtarizimi i arsimit të lartë përfshin integrimin e dimensionit ndërkombëtar, ndërkulturor dhe global në funksionet kryesore të universitetit, përfshirë; mësimdhënien, kërkimin shkencor dhe bashkëpunimin institucional. Në këtë kuadër, gjuhët e huaja marrin një rol të ri strategjik, pasi ato funksionojnë si mjete të mobilitetit akademik dhe të qarkullimit ndërkombëtar të dijes. Për këtë arsye, universitetet moderne kanë zgjeruar ndjeshëm programet e gjuhëve të huaja, duke i lidhur ato jo vetëm me formimin filologjik, por edhe me kompetencat profesionale, komunikimin ndërkulturor dhe integrimin në tregun global të punës. Brenda këtij realiteti akademik, spanjishtja ka fituar një pozicion gjithnjë e më të rëndësishëm. Fernández Vítores (2024) argumenton se duke pasur një shtrirje të gjerë globale dhe status zyrtar në organizata ndërkombëtare, është bërë pjesë e rëndësishme e programeve universitare, shkëmbimeve Erasmus+, partneriteteve akademike, si dhe projekteve ndërkombëtare kërkimore. Comisión Europea (2024) thekson se programet Erasmus+ dhe format e tjera të mobilitetit studentor kontribuojnë në zhvillimin e kompetencave gjuhësore dhe ndërkulturore të studentëve, të cilat konsiderohen thelbësore për pjesëmarrjen në mjedise akademike dhe profesionale ndërkombëtare. Studentët që marrin pjesë në programe shkëmbimi në Spanjë si dhe në vende hispanike, kanë nevojë për kompetenca gjuhësore dhe ndërkulturore që i mundësojnë të funksionojnë në kontekste të ndryshme akademike dhe sociale. Për këtë arsye, spanjishtja ka fituar një prani gjithnjë e më të dukshme brenda sistemit universitar ndërkombëtar. Rreth 24.6 milionë persona mësojnë spanjishten si gjuhë të huaj, ndërsa ajo renditet ndër gjuhët më të studiuara në Bashkimin Evropian (Moreno Fernández dhe Álvarez Mella, 2025, f. 41). Në shumë universitete evropiane dhe aziatike, spanjishtja është integruar jo vetëm në programet e filologjisë, por edhe në marrëdhëniet ndërkombëtare, ekonomi, turizëm, komunikim, si dhe studime kulturore.
Ky zhvillim paqyron transformimin e rolit të gjuhëve të huaja në arsimin e lartë, ku ato perceptohen si aftësi të vlefshme që mund të përdoren në mjedise të ndryshme profesionale ndërkombëtare. Në këtë drejtim, Council of Europe (2020) thekson se mësimdhënia moderne e gjuhëve duhet të synojë zhvillimin e kompetencës për komunikim ndërkulturor dhe jo vetëm transmetimin e strukturave gramatikore. Në këtë perspektivë, mësimi i spanjishtes në universitet nuk kufizohet në përvetësimin e sistemit gjuhësor, por synon zhvillimin e aftësisë për të ndërvepruar në mënyrë efektive në kontekste shumëkulturore. Kjo qasje lidhet drejtpërdrejt me konceptin e kompetencës ndërkulturore, e cila përfshin njohuri mbi kulturat e tjera, aftësi interpretimi dhe ndërveprimi, dhe qëndrime të hapura ndaj diversitetit kulturor (Byram, 1997). Spanjishtja dhe dimensioni ndërkulturor në universitet. Edhe pse dokumentet kurrikulare shpesh përmendin zhvillimin e kompetencës ndërkulturore, analiza e praktikave reale tregon se ky dimension mbetet sekondar në mësimdhënien universitare të spanjishtes. Aktivitetet ndërkulturore (analiza diskursive, role-play akademik, reflektim kulturor) përdoren në mënyrë të kufizuar dhe jo sistematike. Kjo situatë bie ndesh me rekomandimet e (Byram, 1997) dhe me qasjen e Instituto Cervantes, sipas të cilave mësimi i spanjishtes duhet të zhvillojë një kompetencë ndërkulturore kritike, veçanërisht në kontekst akademik dhe profesional.
[bookmark: _Hlk234593855]Nga një këndvështrim kritik, spanjishtja në arsimin universitar shqiptar ndodhet në një fazë zhvillimi të ndërmjetëm. Ajo është institucionalizuar formalisht, por jo ende e konsoliduar metodologjikisht dhe kurrikularisht. Mungesa e standardizimit, fragmentimi metodologjik dhe mbështetja e kufizuar institucionale përbëjnë pengesa serioze për zhvillimin e qëndrueshëm të kësaj gjuhe në arsimin e lartë. Në këtë drejtim, është theksuar nevoja për rishikimin e politikave aktuale, formimi i mësuesve të ardhshëm të gjuhës spanjolle si dhe zgjerimin e pranisë së spanjishtes në sistemin arsimor shqiptar (Prodani et al., 2014, f. 90). Megjithatë, rritja e interesit studentor, hapja ndaj programeve të mobilitetit dhe integrimi gradual i standardeve evropiane krijojnë mundësi reale për përmirësim dhe zhvillim afatgjatë. Në rastin e spanjishtes, kjo kompetencë ka rëndësi të veçantë për shkak të diversitetit të gjerë kulturor të botës hispanofone. Studentët nuk ndërveprojnë vetëm me një model të vetëm kulturor, por me një pluralitet variantesh dhe praktikash sociale që karakterizojnë Spanjën dhe vendet e Amerikës Latine. Siç thekson Kramsch (1998, f. 3), gjuha jo vetëm shpreh, por edhe mishëron dhe simbolizon realitetin kulturor. Për rrjedhojë, spanjishtja lehtëson mobilitetin akademik, rrit mundësitë profesionale, dhe zhvillon kompetencën ndërkulturore të studentëve. Në këtë drejtim, përfshirja e aspekteve kulturore duhet t’i përshtatet shkallës së aftësive gjuhësore të studentëve, duke u zgjeruar gradualisht me përparimin e tyre gjuhësor (Esteves dos Santos Costa, 1996, f. 198).
 Në aspektin profesional, njohja e spanjishtes konsiderohet gjithnjë e më shumë si avantazh konkurrues në sektorë të ndryshëm të ekonomisë globale. Universitetet i përgjigjen kësaj kërkese duke integruar spanjishten në programe multidisiplinare që kombinojnë: gjuhën, kulturën, dhe aftësitë profesionale. Në këtë kuadër, Crystal (2003, f. 3) thekson se një gjuhë arrin një status të mirëfilltë global kur fiton një rol të veçantë dhe të njohur ndërkombëtarisht gjë që shpjegon peshën në rritje që kanë marrë gjuhët ndërkombëtare në mjedisin universitar, mobilitetin akademik dhe tregun global të punës.
Një element me peshë lidhet me integrimin e teknologjisë dhe burimeve digjitale në mësimdhënien universitare të spanjishtes. Platforma online, kurset virtuale dhe bashkëpunimet ndërkombëtare në distancë kanë krijuar mundësi të reja për ndërveprim autentik në gjuhën spanjolle. Në këtë drejtim, Warschauer dhe Kern (2000, f. 1) theksojnë se studentët e gjuhëve të huaja që kanë akses në internet mund të komunikojnë me folës të lindur (ose me studentë të tjerë të gjuhës) në mbarë botën, në çdo moment të ditës dhe përgjatë gjithë javës, nga shkolla, shtëpia ose vendi i punës. Studentët mund të komunikojnë drejtpërdrejt me spanjishtfolës dhe të marrin pjesë në komunitete globale shumëgjuhëshe, gjë që rrit ndjeshëm ekspozimin ndaj gjuhës dhe kulturës. Në këtë kuadër, qasjet tradicionale të bazuara vetëm në memorim gramatikor konsiderohen të pamjaftueshme. Universitetet moderne synojnë zhvillimin e kompetencës komunikative, kompetencës ndërkulturore, mendimit kritik dhe aftësive të komunikimit global. Kjo qasje përputhet me konceptin e kompetencës komunikative ndërkulturore të Byram (1997), sipas të cilit një nga synimet qendrore të mësimdhënies së gjuhëve të huaja është aftësimi i studentëve për të përdorur gjuhën në ndërveprime autentike me individë për të cilët ajo përbën mjetin e tyre natyror të komunikimit. Siç thekson autori, “Mësimdhënia e gjuhëve të huaja ka si një nga synimet e saj kryesore aftësimin e nxënësve që ta përdorin gjuhën gjatë komunikimit me persona që e kanë atë si mënyrën e tyre të zakonshme të të shprehurit” (Byram, 1997, f. 3).
Për këtë arsye, metodologjitë bashkëkohore të mësimdhënies së spanjishtes në arsimin e lartë mbështeten gjithnjë e më shumë në:
1. TBLT,
2. përdorimin e materialeve autentike,
3. mësimin bashkëpunues,
4. vlerësimin autentik.
Sipas Bachman-it dhe Palmer-it (1996), autenticiteti përkufizohet si shkalla e përputhjes ndërmjet karakteristikave të një detyre gjuhësore dhe tipareve të një detyre reale të përdorimit të gjuhës. Në të njëjtën linjë, Brown dhe Abeywickrama (2010, f. 36) argumentojnë se autenticiteti në vlerësimin gjuhësor nënkupton afërsinë e detyrave të testimit me situatat reale të komunikimit dhe përdorimit të gjuhës. 
Në kontekstin shqiptar, rëndësia e spanjishtes në arsimin e lartë është rritur gradualisht si rezultat i proceseve të ndërkombëtarizimit universitar, zgjerimit të mobilitetit studentor dhe rritjes së kontakteve akademike me vendet hispanofone. Megjithëse programet universitare të spanjishtes në Shqipëri janë ende në zhvillim, tendencat aktuale tregojnë një interes në rritje për këtë gjuhë si kompetencë akademike dhe profesionale.
Në përmbyllje, roli i spanjishtes në arsimin e lartë ndërkombëtar reflekton transformimet më të gjera të universitetit bashkëkohor në epokën e globalizimit. Spanjishtja nuk përfaqëson më vetëm objekt studimi filologjik, por një instrument të rëndësishëm të komunikimit global, të mobilitetit akademik dhe të integrimit profesional në shoqërinë ndërkombëtare të dijes.
[bookmark: _Toc230597870][bookmark: _Hlk228745371]
[bookmark: _Toc241046630]2.7 Spanjishtja si gjuhë globale me përhapje të gjerë
Në epokën bashkëkohore të globalizimit dhe të ndërveprimit intensiv ndërkombëtar, gjuhët kanë fituar një rol shumë më kompleks sesa funksioni i tyre tradicional si mjete komunikimi. Ato përfaqësojnë instrumente të rëndësishme të fuqisë simbolike, kulturore, ekonomike dhe politike, duke ndikuar drejtpërdrejt në proceset e integrimit global, në qarkullimin e dijes dhe në formimin e identiteteve ndërkulturore. Në këtë kontekst, Block dhe Cameron (2002, f. 1) vërejnë se globalizimi është një term i përhapur që përshkon retorikën politike bashkëkohore dhe përbën një fjalë kyçe si në diskursin akademik, ashtu edhe në atë publik mbi ekonominë, shoqërinë, teknologjinë dhe kulturën, duke dëshmuar ndikimin e tij të gjerë në zhvillimet gjuhësore dhe kulturore të botës moderne. Në këtë kuadër, gjuhët globale funksionojnë si mekanizma ndërmjetësues midis kulturave, tregjeve dhe institucioneve ndërkombëtare, duke marrë një rol strategjik në zhvillimin ekonomik dhe në diplomacinë kulturore. Në analizën e Robertson (1992), globalizimi nuk duhet kuptuar vetëm si proces ekonomik, por si transformim i marrëdhënieve kulturore dhe sociale në shkallë botërore. Në këtë këndvështrim, gjuhët shndërrohen në mjete të qarkullimit të ideve, të informacionit dhe të praktikave kulturore. Për rrjedhojë, statusi i një gjuhe në sistemin global lidhet ngushtë me fuqinë politike, ekonomike dhe kulturore të komuniteteve që e përdorin atë.
Në këtë realitet shumëgjuhësh dhe shumëkulturor, spanjishtja është konsoliduar si një nga gjuhët me përhapjen më të madhe ndërkombëtare, duke fituar statusin e një gjuhe globale me ndikim të gjerë në; arsimin ndërkombëtar, diplomacinë, ekonominë globale, industrinë kulturore, komunikimin digjital dhe mobilitetin akademik e profesional. Rëndësia globale e spanjishtes nuk lidhet vetëm me numrin e madh të folësve, por edhe me praninë e saj në institucione dhe struktura të ndryshme ndërkombëtare. Siç thekson López Morales (1998, f. 141), vendet e Hispanoamerikës formojnë një komunitet politik dhe gjuhësor në të cilin spanjishtja ka status kombëtar dhe zyrtar. Kjo shtrirje e gjerë demografike dhe kulturore ka nxitur një interes më të madh për studimin e spanjishtes në nivel ndërkombëtar. Sipas Instituto Cervantes (2025), spanjishtja numëron mbi 630 milionë përdorues në nivel global dhe renditet ndër gjuhët më të përdorura në botë, si në komunikimin fizik, ashtu edhe në hapësirën digjitale. Ajo është gjuhë zyrtare në më shumë se njëzet e një shtete (Guterres, 2025) dhe një nga gjuhët kryesore të organizatave ndërkombëtare, përfshirë; Kombet e Bashkuara, Bashkimin Evropian, UNESCO, si dhe organizata të tjera diplomatike dhe ekonomike.
Ky pozicion ndërkombëtar i spanjishtes është rezultat i një kombinimi faktorësh historikë, demografikë dhe kulturorë. Trashëgimia koloniale e Spanjës kontribuoi në përhapjen e gjuhës në Amerikën Latine, ndërsa zhvillimet bashkëkohore ekonomike dhe mediatike kanë ndikuar në zgjerimin e prestigjit të saj në nivel global. Në dekadat e fundit, rritja demografike e komuniteteve hispanofone, veçanërisht në Amerikën Latine dhe në Shtetet e Bashkuara, ka rritur ndjeshëm rëndësinë e spanjishtes si gjuhë e komunikimit ndërkombëtar. Në këtë kontekst, (Fontanella de Weinberg, 1993, cituar në Torres Torres, 2016, f. 13) spanjishtja e Amerikës përfaqëson një tërësi varietetesh dialektore që ndajnë një histori të përbashkët, pasi janë rezultat i transplantimit të gjuhës gjatë proceseve të pushtimit dhe kolonizimit të territorit amerikan. 
Një dimension tjetër thelbësor i përhapjes të spanjishtes lidhet me ndikimin e kulturës hispanike në shkallë globale. Muzika latine, kinemaja spanjolle dhe latinoamerikane, letërsia hispanike dhe platformat digjitale kanë ndikuar ndjeshëm në forcimin e vlerës kulturore të spanjishtes. Përmes industrisë mediatike dhe teknologjive digjitale, spanjishtja është bërë pjesë e konsumit kulturor global, duke ndikuar në mënyrën se si brezat e rinj ndërtojnë identitetet dhe preferencat kulturore. Në këtë drejtim, Block dhe Cameron (2002, f. 5) theksojnë se arsimi po ndikohet gjithnjë e më shumë nga zhvillimi i teknologjive dhe mediave të reja, të cilat po ushtrojnë një efekt të dukshëm në mënyrën e zhvillimit të edukimit gjuhësor. Nga këndvështrimi sociolinguistike, zgjerimi i spanjishtes mund të analizohet edhe si formë e kapitalit simbolik dhe kulturor. Bourdieu (1991) argumenton se gjuhët nuk funksionojnë vetëm si mjete komunikimi, por si burime prestigji dhe pushteti social. Në këtë kuptim, zotërimi i spanjishtes krijon avantazhe profesionale, akademike, ekonomike dhe ndërkulturore. Për këtë arsye, universitetet dhe institucionet arsimore në shumë vende të botës kanë zgjeruar ndjeshëm programet e mësimdhënies së spanjishtes, duke e konsideruar atë një kompetencë strategjike për tregun global të punës dhe për mobilitetin ndërkombëtar.
Vlen të theksohet gjithashtu se spanjishtja përfaqëson një hapësirë të gjerë dhe të larmishme kulturore. Bota hispanofone nuk është homogjene, por karakterizohet nga një pluralitet identitetesh, varietesh gjuhësore dhe praktikash diskursive. Kjo e bën spanjishten një gjuhë me dimension të theksuar ndërkulturor, ku komunikimi kërkon jo vetëm kompetencë gjuhësore, por edhe aftësi për të interpretuar dhe negociuar kuptime kulturore të ndryshme (Kramsch, 1998). Për rrjedhojë, analiza e spanjishtes si gjuhë globale kërkon një qasje multidisiplinare që ndërthur gjuhësinë e aplikuar, sociolinguistikën, politikat gjuhësore, studimet kulturore, si dhe teoritë e komunikimit ndërkulturor. Vetëm përmes një qasjeje të tillë është e mundur të kuptohet plotësisht roli që spanjishtja luan sot në formësimin e hapësirës globale të komunikimit dhe të arsimit ndërkombëtar.

[bookmark: _Toc230597871][bookmark: _Toc241046631][bookmark: _Hlk228745391]2.7.1 Spanjishtja si lingua franca në rrafshin komunikativ dhe didaktik.
 Spanjishtja në kontekstin global

Koncepti i lingua franca-s në sociolinguistikën bashkëkohore i referohet një gjuhe që përdoret si kod komunikimi midis folësve me gjuhë amtare të ndryshme, në situata ku nevoja për ndërveprim tejkalon kufijtë kombëtarë dhe etnolinguistikë (Memushaj, 2004, f. 317).
[bookmark: _Hlk233031730]Në dekadat e fundit, spanjishtja ka zgjeruar ndjeshëm shtrirjen e saj ndërkombëtare, duke fituar një peshë të veçantë në komunikimin ndërmjet folësve në nivel botëror. Moreno Fernández (2015) thekson se megjithëse anglishtja konsiderohet lingua franca globale më e rëndësishme në botën bashkëkohore, spanjishtja gjithashtu mund të ushtrojë funksionin e një gjuhe ndërmjetësuese në disa rajone, sidomos në hemisferën perëndimore, në vendet e Jugut Global dhe në fusha të caktuara profesionale.

Tabela 2.5 Spanjishtja si lingua franca — Fushat kryesore të përdorimit[footnoteRef:1] [1:  Burimi: Tabela është hartuar duke u mbështetur në informacionin dhe përshkrimet e Pato dhe Dobrić (2026), duke u mbështetur në referencat e Klee and Lynch (2009), Moreno Fernández (2015) dhe Instituto Cervantes (2023, 2024). 

Roli i saj nuk kufizohet më në hapësirën tradicionale hispanofone, por shtrihet në kontekste të ndryshme gjeografike, ekonomike dhe institucionale, ku spanjishtja funksionon si gjuhë e komunikimit ndërkombëtar dhe si instrument i integrimit global. Siç thekson edhe OKB-ja (2024), spanjishtja është një nga gjashtë gjuhët zyrtare të saj, çka dëshmon se prania e spanjishtes në këto institucione e forcon statusin e saj si gjuhë me funksion strategjik në marrëdhëniet ndërkombëtare dhe në komunikimin institucional global. Përhapja ndërkombëtare e spanjishtes është rezultat i një ndërthurjeje faktorësh historikë, demografikë, ekonomikë dhe kulturorë. Një nga faktorët kryesorë është trashëgimia historike dhe koloniale e Spanjës, e cila ndikoi në përhapjen e gjuhës në Amerikën Latine gjatë periudhës koloniale. Megjithatë, zgjerimi bashkëkohor i spanjishtes nuk mund të reduktohet vetëm në këtë dimension historik. Në dekadat e fundit, rritja demografike e vendeve hispanofone, sidomos në Amerikën Latine dhe në komunitetet hispanike të Shteteve të Bashkuara, ka ndikuar ndjeshëm në rritjen e përdorimit global të spanjishtes. Mar-Molinero (2000, f. 18) thekson se përdorimi i spanjishtes në Amerikën Latine dhe veçanërisht në Shtetet e Bashkuara është në rritje në rajonet dhe komunitetet me norma të larta lindshmërie, ndërsa zgjerimi i studimit të spanjishtes si gjuhë e dytë po kontribuon në formimin e një popullsie globale hispanofone gjithnjë e më dinamike dhe të rëndësishme.
Një aspekt veçanërisht i rëndësishëm është pozicioni i spanjishtes në Shtetet e Bashkuara, ku ajo konsiderohet gjuha e dytë më e përdorur. Rritja e komunitetit hispanik ka transformuar spanjishten në një faktor me ndikim të madh në ekonomi, media, politikë dhe kulturë. Ky zhvillim ka rritur rëndësinë e spanjishtes në tregun global të punës, ku kompetenca shumëgjuhëshe konsiderohet gjithnjë e më shumë si avantazh profesional. Përveç dimensionit demografik dhe ekonomik, përhapja e spanjishtes lidhet ngushtë edhe me ndikimin e kulturës hispanike në shkallë globale. Në këtë kuadër, u promovua ideja e ndërtimit të një hapësire të përbashkët kulturore midis Spanjës dhe vendeve hispanoamerikane, e mbështetur në bindjen se bashkëpunimi i tyre krijon një potencial kolektiv shumë më të madh sesa veprimi i secilit vend veçmas (Sepúlveda, 2005, f. 11).
Në epokën digjitale, spanjishtja është bërë një nga gjuhët më aktive si në: rrjetet sociale, platformat streaming, komunikimin online dhe prodhimin e përmbajtjes kulturore. Sipas Crystal-it (2003), statusi global i një gjuhe lidhet ngushtë me fuqinë kulturore dhe ekonomike të komuniteteve që e përdorin atë. Në këtë kuptim, spanjishtja përfiton nga fakti që bota hispanofone përfaqëson një hapësirë të gjerë ekonomike dhe kulturore me ndikim në rritje në ekonominë globale.
Një dimension tjetër i rëndësishëm i rolit global të spanjishtes është ndërkombëtarizimi i arsimit të lartë. Universitetet në Evropë, Amerikë dhe Azi kanë zgjeruar ndjeshëm programet e mësimdhënies së spanjishtes për shkak të kërkesës në rritje për kompetenca shumëgjuhëshe dhe ndërkulturore. Programet Erasmus+, mobiliteti studentor dhe bashkëpunimet akademike ndërkombëtare kanë kontribuar në rritjen e interesit për spanjishten si gjuhë e komunikimit akademik dhe profesional.
Në këtë kuadër, spanjishtja nuk duhet parë vetëm si gjuhë kombëtare e vendeve hispanofone, por si një gjuhë transnacionale me funksion global. Ajo përfaqëson një hapësirë komunikimi që lidh kontinente, kultura dhe sisteme të ndryshme ekonomike e arsimore. Në këtë këndvështrim, Blommaert (2010) thekson se globalizimi nuk lidhet thjesht me zhvendosjen e individëve, mallrave dhe kapitalit, por përfshin gjithashtu përhapjen e gjuhëve dhe të burimeve gjuhësore, çka shpjegon shtrirjen dhe funksionin e gjuhës spanjolle në botën bashkëkohore.
Për këtë arsye, analiza e rolit të saj kërkon një perspektivë multidisiplinare që ndërthur: sociolinguistikën, politikat gjuhësore, studimet ndërkulturore dhe gjuhësinë e aplikuar. Në kontekstin e globalizimit bashkëkohor, spanjishtja është shndërruar në një element të rëndësishëm të komunikimit ndërkombëtar dhe të ekonomisë globale të dijes. Rritja e prestigjit të saj në sistemet arsimore dhe në tregun ndërkombëtar të punës dëshmon se zotërimi i gjuhës spanjolle nuk përfaqëson vetëm një aftësi gjuhësore, por edhe një kompetencë strategjike për integrimin profesional dhe kulturor në shoqërinë globale. 
 Zhvillimi historik i përhapjes të spanjishtes
Zhvillimi historik i spanjishtes si gjuhë me shtrirje globale përfaqëson një proces kompleks që lidhet ngushtë me transformimet politike, ekonomike dhe kulturore të botës perëndimore gjatë shekujve të fundit. Përhapja e saj ndërkombëtar nuk është rezultat i një faktori të vetëm, por i një ndërthurjeje procesesh historike që kanë ndikuar në përhapjen dhe konsolidimin e spanjishtes në kontinente dhe kontekste të ndryshme kulturore. Siç theksojnë Echenique Elizondo dhe Martínez Alcalde (2005, f. 27), studimi historik i gjuhës kërkon identifikimin e periudhave të ndryshme zhvillimore, brenda të cilave pasqyrohen transformimet e sistemit gjuhësor. Këto etapa evidentohen veçanërisht në veprat që trajtojnë historinë e gjuhës nga perspektiva e historisë gjuhësore, ku ndryshimet linguistike paraqiten në mënyrë kronologjike, nga origjina e gjuhës deri në gjendjen e saj aktuale.
Origjina e spanjishtes lidhet me zhvillimin e gjuhëve romane pas shpërbërjes së Perandorisë Romake. Nga latinishtja vulgare e përdorur në Gadishullin Iberik u formua gradualisht kastilianishtja, e cila gjatë Mesjetës fitoi status politik dhe administrativ në Mbretërinë e Kastiljes. Bashkimi politik i mbretërive iberike dhe forcimi i monarkisë spanjolle gjatë shekullit XV krijuan kushtet për standardizimin dhe zgjerimin institucional të gjuhës. Në këtë drejtim, López Morales (2010, f. 21) argumenton se zbehja graduale e përdorimit të latinishtes popullore në Hispaninë e lashtë erdhi si pasojë e zhvillimit dhe konsolidimit të varieteteve gjuhësore astur-leoneze te kastiljanes dhe navarro-aragoneze, proces që kontribuoi në formimin dhe konsolidimin e gjuhës kastiliane si bazë e spanjishtes moderne.
Një moment vendimtar në historinë e përhapjes të spanjishtes ishte viti 1492, i cili shënon jo vetëm botimin e gramatikës së parë të gjuhës kasteljane nga Antonio de Nebrija, por edhe fillimin e zgjerimit kolonial spanjoll në Amerikë. Nebrija (1492, cituar te Alonso Pascua et al., 2022, f. 33). e konsideronte gjuhën “se ka qenë gjithmonë shoqëruese e perandorisë dhe, në të njëjtën mënyrë, ajo e ndoqi atë: së bashku filluan, u rritën dhe lulëzuan; më pas, së bashku erdhi edhe rënia e të dyjave.”, duke theksuar lidhjen e drejtpërdrejtë midis fuqisë politike dhe rënies, por dhe zgjerimit gjuhësor. Në këtë kuptim, përhapja e spanjishtes gjatë periudhës koloniale nuk ishte vetëm proces kulturor, por edhe mekanizëm administrativ dhe ideologjik i konsolidimit të pushtetit kolonial. Gjatë periudhës koloniale, spanjishtja u përhap në pjesën më të madhe të Amerikës Latine, ku u konsolidua si: gjuhë administrative, gjuhë e institucioneve shtetërore, gjuhë e kishës katolike dhe gjuhë e arsimit kolonial. Përhapja e saj u shoqërua me procese intensive të kontaktit gjuhësor dhe kulturor midis kolonizatorëve spanjollë dhe popullsive autoktone. Si rezultat, spanjishtja në Amerikën Latine zhvilloi karakteristika të veçanta fonologjike, leksikore dhe pragmatike, duke krijuar një pluralitet variantesh të spanjishtes së folur. Menéndez Pidal (1918, f. 2, cituar te Del Valle, 1999) argumenton se gjuha popullore hispano-amerikane përbën një vazhdim të dialekteve jugore të spanjishtes, duke theksuar kështu lidhjen historike dhe gjuhësore ndërmjet varieteteve amerikane dhe atyre të Gadishullit Iberik.
Megjithatë, zgjerimi global i spanjishtes nuk mund të reduktohet vetëm në trashëgiminë koloniale. Në periudhën bashkëkohore, sidomos gjatë shekullit XX dhe XXI, faktorë të rinj ekonomikë, demografikë dhe kulturorë kanë ndikuar ndjeshëm në fuqizimin ndërkombëtar të saj.
Një nga faktorët më të rëndësishëm është rritja demografike e popullsive hispanofone. Vendet e Amerikës Latine përfaqësojnë sot një nga hapësirat demografike më të mëdha gjuhësore në botë, duke kontribuar drejtpërdrejt në zgjerimin e komunitetit global të folësve të spanjishtes. Sipas Instituto Cervantes (2025), numri i përdoruesve të spanjishtes vazhdon të rritet, duke ruajtur një prirje të vazhdueshme, kryesisht në kontinentin amerikan dhe në komunitetet hispanofone jashtë vendeve të origjinës. Migracioni ndërkombëtar ka ndikuar ndjeshëm edhe në zgjerimin e pranisë së spanjishtes përtej hapësirës tradicionale hispanofone. Në këtë kontekst, Lapesa (1981, f. 535) thekson se spanjishtja e Amerikës u përhap si pasojë e procesit kolonial, i cili nisi në një kohë kur gjuha kishte formësuar tashmë karakteristikat e saj thelbësore dhe ishte afruar drejt pjekurisë së saj historike e gjuhësore. Megjithatë, përhapja e spanjishtes nuk mund të shpjegohet vetëm përmes trashëgimisë koloniale.
Gjatë dekadave të fundit, imigracioni nga Amerika Latine drejt Evropës dhe Shteteve të Bashkuara ka krijuar komunitete të mëdha hispanofone në vende ku spanjishtja nuk kishte më parë rol dominant. Ky fenomen ka transformuar spanjishten në një gjuhë me prani të fortë transnacionale dhe me ndikim të drejtpërdrejtë në zhvillimet ekonomike, shoqërore e kulturore të vendeve të ndryshme. Sipas Torres Torres-it (2016, f. 14), imigracioni hispanoamerikan në Spanjë fillimisht u nxit nga arsye të mërgimit politik nga vende si, Argjentina, Kili, Venezuela dhe Kuba, ndërsa që nga mesi i viteve ’90 u karakterizua kryesisht nga motive ekonomike, duke njohur një rritje të paprecedentë në fund të shekullit XX. 
Në Shtetet e Bashkuara, për shembull, spanjishtja ka fituar një status të veçantë sociolinguistik. Ajo konsiderohet gjuha e dytë më e përdorur në vend dhe një nga gjuhët me rritjen më të shpejtë. Ky zhvillim ka rritur ndjeshëm interesin global për mësimin e spanjishtes, pasi kompetenca në këtë gjuhë perceptohet gjithnjë e më shumë si avantazh profesional dhe ekonomik. Migracionet ndërkombëtare kanë zgjeruar praninë e spanjishtes në komunitete të ndryshme gjuhësore, duke forcuar karakterin e saj si gjuhë ndërkombëtare (Moreno Fernández dhe Otero Roth, 2016).
Një dimension tjetër i rëndësishëm në përhapjen bashkëkohore të spanjishtes është zhvillimi ekonomik i vendeve hispanofone, veçanërisht në Amerikën Latine. Zgjerimi i marrëdhënieve tregtare dhe integrimi ekonomik rajonal kanë rritur rëndësinë e spanjishtes në biznesin ndërkombëtar dhe në komunikimin profesional. Siç thekson Del Valle dhe Villa (2007, f. 100), ndër objektivat prioritare të politikave gjuhësore të Spanjës ka qenë integrimi i vlerës ekonomike në imazhin publik të gjuhës spanjolle, si dhe organizimi i një sektori sipërmarrës të orientuar drejt shfrytëzimit të këtij burimi. Paralelisht me këta faktorë ekonomikë dhe demografikë, industria kulturore hispanike ka ushtruar një ndikim të jashtëzakonshëm në rritjen e prestigjit global të gjuhës. 
Spanjishtja si kapital simbolik dhe ekonomik
Në perspektivën sociolinguistike bashkëkohore, gjuhët nuk konsiderohen më vetëm si sisteme komunikimi, por si forma të kapitalit simbolik, kulturor dhe ekonomik që ndikojnë drejtpërdrejt në pozicionimin social dhe profesional të individit. Pierre Bourdieu (1991) argumenton se gjuha funksionon si mekanizëm pushteti dhe prestigji, pasi zotërimi i një gjuhe me status të lartë krijon akses në burime ekonomike, arsimore dhe institucionale. Në këtë drejtim, gjuhët globale përfaqësojnë forma të kapitalit simbolik që mund të konvertohen në avantazhe konkrete sociale dhe profesionale. Në kontekstin e globalizimit, spanjishtja është shndërruar gradualisht në një nga gjuhët me kapitalin më të madh simbolik dhe ekonomik në shkallë ndërkombëtare. Në këtë drejtim, Jiménez Jiménez (2025, f. 91) argumenton se “një gjuhë e përbashkët përbën një formë kapitali të përbashkët, e cila mbart një potencial të konsiderueshëm ekonomik, duke i dhënë gjuhës një peshë të veçantë në sferën tregtare”. Nga ky këndvështrim mund të kuptohet prania gjithnjë më e gjerë e spanjishtes në tregtinë globale, diplomacinë, industrinë kulturore, turizëm dhe arsimin ndërkombëtar ka bërë që spanjishtja të perceptohet gjithnjë e më shumë si një kompetencë strategjike dhe jo vetëm si objekt studimi humanistik. 
Ky transformim lidhet ngushtë me ndryshimet ekonomike dhe politike të dekadave të fundit. Zgjerimi i tregjeve latinoamerikane, rritja e investimeve ndërkombëtare dhe integrimi ekonomik i vendeve hispanofone kanë rritur rëndësinë e spanjishtes në komunikimin profesional dhe në marrëdhëniet ekonomike ndërkombëtare. Moreno Fernández dhe Álvarez Mella (2025, f. 10) theksojnë se përdorimi i spanjishtes dhe anglishtes ka një potencial të lartë për komunikimin ndërkombëtar, falë shtrirjes së tyre globale dhe numrit të madh të folësve. Në këtë kontekst, zotërimi i spanjishtes krijon avantazhe profesionale, ekonomike, akademike dhe sociale. Në shumë sektorë të ekonomisë globale, njohja e spanjishtes konsiderohet një kompetencë me vlerë të lartë në mjedisin profesional. Kompanitë shumëkombëshe dhe organizatat me veprimtari ndërkombëtare kërkojnë gjithnjë e më shumë individë me aftësi shumëgjuhëshe, sidomos në gjuhë me ndikim të gjerë demografik dhe ekonomik. Nisur nga këto rrethana, spanjishtja ka fituar një peshë të veçantë në biznesin ndërkombëtar, diplomacinë, turizmin, komunikimin ndërkulturor, marketingun global dhe industrinë mediatike (British Council, 2013, f. 2). 
Në fushën e biznesit ndërkombëtar, spanjishtja luan rol të rëndësishëm për shkak të zgjerimit ekonomik të Amerikës Latine dhe të komuniteteve hispanike në Shtetet e Bashkuara. Përhapja e gjerë e njohjes së gjuhës spanjolle në Shtetet e Bashkuara përbën një avantazh ekonomik të rëndësishëm, pasi lehtëson marrëdhëniet tregtare dypalëshe me vendet hispanofone (Jiménez Jiménez, 2025, ff. 100–101). Kompanitë që operojnë në tregjet kanë nevojë për profesionistë të aftë për të komunikuar dhe negociuar në spanjisht. Si rezultat, njohja e kësaj gjuhe lidhet drejtpërdrejt me rritjen e mundësive të punësimit, aksesin në tregje të reja, konkurrueshmërinë profesionale.
Në diplomaci dhe marrëdhënie ndërkombëtare, spanjishtja ka fituar gjithashtu rëndësi strategjike. Duke qenë një nga gjuhët zyrtare të organizatave kryesore ndërkombëtare, ajo përdoret gjerësisht në komunikimin institucional, marrëveshjet diplomatike, si dhe bashkëpunimet ndërkombëtare. Në këtë kuadër, spanjishtja konsiderohet sot një gjuhë strategjike për politikën ekonomike, diplomacinë dhe marrëdhëniet ndërkulturore (Villanueva Rivas, 2014). Për rrjedhojë, kompetenca në spanjisht konsiderohet avantazh i rëndësishëm për profesionistët që operojnë në fushat e diplomacisë, politikës dhe organizatave ndërkombëtare.
Një sektor tjetër ku spanjishtja ka fituar vlerë të madhe ekonomike është turizmi. Vendet hispanofone përfaqësojnë ndër destinacionet më të vizituara në botë, ndërsa flukset turistike globale kanë rritur nevojën për komunikim shumëgjuhësh. Në këtë kuadër, njohja e spanjishtes është bërë një kompetencë e rëndësishme për profesionistët e hotelerisë, menaxhimit turistik dhe shërbimeve ndërkombëtare. Sipas Güemes Barrios-it (2001), turizmi gjuhësor përbën një pikë takimi ndërmjet politikave turistike dhe atyre gjuhësore, pasi ai jo vetëm që ndihmon në diversifikimin dhe zhvillimin ekonomik të sektorit të turizmit, por gjithashtu kontribuon drejtpërdrejt në përhapjen dhe promovimin ndërkombëtar të gjuhës spanjolle. 
Përveç dimensionit ekonomik, spanjishtja përfaqëson edhe një formë të rëndësishme të kapitalit kulturor. Bota hispanike zotëron një trashëgimi të pasur letrare, artistike dhe kulturore që ka ndikuar ndjeshëm në kulturën globale. Letërsia hispanike, kinemaja latinoamerikane dhe industria muzikore hispanike kanë rritur prestigjin ndërkombëtar të spanjishtes dhe kanë kontribuar në perceptimin e saj si gjuhë me vlerë të lartë kulturore. Në këtë kontekst, Global Observatory of Spanish (2025, f. 15) thekson rëndësinë e promovimit të gjuhës spanjolle dhe të kulturave hispanike.
Në epokën digjitale, ky kapital kulturor është fuqizuar edhe më shumë përmes mediave sociale, platformave streaming dhe industrisë së përmbajtjes online. Spanjishtja është një nga gjuhët më aktive në internet dhe një nga gjuhët me rritjen më të shpejtë në prodhimin e përmbajtjes digjitale. Burimet dhe teknologjitë gjuhësore përbëjnë një element thelbësor për zhvillimin e gjuhës në mjedisin digjital dhe një pasuri me vlerë strategjike (Giménez Toledo, 2025, f. 131). Ky fenomen ka rritur ndjeshëm ekspozimin global ndaj kulturës hispanike dhe ka ndikuar në zgjerimin e interesit për mësimin e spanjishtes. Në këtë perspektivë, spanjishtja nuk përfaqëson më vetëm një objekt studimi humanistik, por një instrument të rëndësishëm të integrimit ekonomik, kulturor dhe profesional në shoqërinë globale.
Nga pikëpamja sociolinguistike, ky zhvillim demonstron se statusi i një gjuhe në sistemin global nuk përcaktohet vetëm nga numri i folësve, por edhe nga aftësia e saj për të funksionuar si burim prestigji, kapital ekonomik, mjet pushteti simbolik. Përsa më sipër, spanjishtja përfaqëson sot një gjuhë me peshë të konsiderueshme në ekonominë botërore të mbështetur mbi njohuritë, krahas dinamikave aktuale të komunikimit ndërkombëtar. Siç thekson López Morales (1993), në veprën e tij Sociolinguistika, prestigji gjuhësor përbën një vlerësim pozitiv shoqëror që i atribuohet varieteteve të caktuara gjuhësore dhe komuniteteve që i përdorin ato.
Diversiteti i botës hispanofone 
Spanjishtja flitet në më shumë se 21 vende, duke përfaqësuar një shumëllojshmëri kulturash dhe praktikash komunikative. Ky diversitet kërkon që mësimdhënia të shmangë një qasje homogjene dhe të përfshijë variacionin kulturor dhe gjuhësor. 

Sipas Instituto Cervantes (2018), mësimdhënia e spanjishtes duhet të reflektojë këtë diversitet, duke përfshirë varietete të ndryshme të gjuhës, norma pragmatike të ndryshme, kontekste reale përdorimi.
Në dimensionin didaktik, statusi i spanjishtes si lingua franca ka prodhuar transformime të rëndësishme epistemologjike dhe metodologjike në konceptimin e mësimdhënies së saj. Didaktika bashkëkohore e gjuhëve të huaja nuk e trajton më gjuhën ekskluzivisht si sistem normativ strukturash gramatikore, por si praktikë sociale dhe instrument funksional komunikimi. Ky orientim mbështetet në zhvillimet që nisën me Lëvizjen e Reformës, e cila, sipas Howatt-it dhe Smith-it (1984, f. 82), u frymëzua nga idetë e Wilhelm Viëtor-it, i cili propozoi që mësimdhënia të fillonte me ekspozimin e nxënësit ndaj gjuhës së huaj në kontekst, ndërsa rregullat gramatikore të prezantoheshin në mënyrë induktive, pas punës me tekstin. Për pasojë, mësimdhënia e spanjishtes synon zhvillimin e kompetencës komunikative, pragmatike, diskursive dhe ndërkulturore të studentëve, duke i orientuar ata drejt përdorimit autentik të gjuhës në situata reale ndërveprimi.	
Në praktikën universitare, dimensioni ndërkulturor shpesh trajtohet në mënyrë sipërfaqësore, si përmbajtje plotësuese, pa u përfshirë organikisht në procesin mësimor. Kjo sjell një kuptim të kufizuar kulturor, vështirësi në komunikim real dhe keqkuptime ndërkulturore. Integrimi i dimensionit ndërkulturor në mësimdhënie kërkon përdorimin e materialeve autentike, analizën e situatave reale komunikimi dhe aktivitete reflektuese. Modeli i qasjes së bazuar në detyra (Task-Based Language Teaching – TBLT) u zhvillua gjatë dekadave të viteve 1980 dhe 1990. Ai propozon një qasje të përqendruar në realizimin e detyrave kuptimplota dhe reale. Kjo qasje është veçanërisht e përshtatshme për këtë qëllim, pasi ajo krijon kontekste ku studentët duhet të përdorin gjuhën në mënyrë kuptimplote (Ellis, 2003).
Ndër faktorët që kanë favorizuar shtrirjen e spanjishtes përtej kufijve kombëtarë gjatë dekadave të fundit është globalizimi kulturor dhe rritja e ndikimit të kulturës hispanike në shkallë botërore. Në epokën bashkëkohore, përhapja e gjuhëve nuk lidhet më vetëm me faktorë politikë ose ekonomikë, por edhe me aftësinë e kulturave për të depërtuar në hapësirat globale të komunikimit, medias dhe konsumit kulturor. Në këtë kuptim, spanjishtja është shndërruar në një nga gjuhët më të dukshme të kulturës globale bashkëkohore. Sipas teorive të globalizimit kulturor, mediat dhe teknologjitë digjitale kanë transformuar mënyrën se si kulturat prodhohen, shpërndahen dhe konsumohen në nivel ndërkombëtar (Robertson, 1992). Për rrjedhojë, gjuhët që lidhen me industri kulturore të fuqishme fitojnë një prestigj më të madh dhe përhapen më shpejt përtej kufijve kombëtarë. Në këtë aspekt, kultura hispanike ka kontribuar ndjeshëm në forcimin e pranisë së spanjishtes në nivel botëror. Muzika latine ka dhënë një kontribut të veçantë në zgjerimin e pranisë së spanjishtes në planin kulturor global. Artistë hispanofonë dhe latinoamerikanë kanë arritur një sukses të jashtëzakonshëm ndërkombëtar, duke bërë që spanjishtja të bëhet pjesë e konsumit muzikor global. Këngët në spanjisht transmetohen në mënyrë masive në platformat streaming, rrjetet sociale, televizionet ndërkombëtare dhe aplikacionet muzikore digjitale. Ky fenomen ka krijuar një ekspozim të vazhdueshëm të audiencës globale ndaj gjuhës spanjolle, veçanërisht te brezat e rinj. Siç thekson dheViñuela Suárez (2024), muzika kontribuon në përhapjen e gjuhës dhe kulturës spanjolle, duke lehtësuar përvetësimin e fjalorit, të shprehjeve gjuhësore dhe të referencave kulturore të komuniteteve hispanofone.
Në mënyrë të ngjashme, kinemaja spanjolle dhe latinoamerikane ka ndikuar ndjeshëm në rritjen e prestigjit kulturor të spanjishtes. Filmat dhe serialet televizive në spanjisht kanë fituar një audiencë globale, duke e bërë kulturën hispanike pjesë të konsumit kulturor ndërkombëtar. Platformat streaming si Netflix, HBO dhe Amazon Prime kanë kontribuar drejtpërdrejt në rritjen e shikueshmërisë së prodhimeve audiovizuale në spanjisht, duke normalizuar praninë e gjuhës në hapësirën globale mediatike. Seriale me shtrirje të gjerë ndërkombëtare dhe prodhime të tjera audiovizuale hispanike kanë ndikuar jo vetëm në popullarizimin e kulturës spanjolle dhe latino-amerikane, por edhe në shtimin e interesit për studimin e spanjishtes nga folësit e gjuhëve të tjera. Instituto Cervantes (2024) evidenton se gjatë vitit 2023 u prodhuan 53 seriale në Spanjë, që përfaqësojnë 33.1% të prodhimit evropian, ndërsa Spanja renditet ndër vendet me ndikimin më të madh në platformat globale si Netflix. Në këtë kuptim, industria audiovizuale funksionon si instrument i fuqisë kulturore (soft power), duke rritur ndikimin ndërkombëtar të gjuhës spanjolle dhe kulturës hispanike. Një dimension tjetër i rëndësishëm është roli i mediave sociale dhe teknologjive digjitale në zgjerimin e spanjishtes. Platforma si: YouTube, TikTok, Instagram, Facebook dhe X (Twitter) kanë krijuar një hapësirë komunikimi shumëgjuhëshe ku spanjishtja është një nga gjuhët më aktive. Siç theksojnë Mancera Rueda dhe Pano Alamán (2013, f. 23), teknologjitë e Web Social kanë transformuar mënyrën se si individët komunikojnë, informohen, mësojnë dhe shkëmbejnë përmbajtje, duke favorizuar krijimin e komuniteteve virtuale dhe qarkullimin global të diskurseve gjuhësore. Përmes këtyre platformave, përdoruesit ekspozohen vazhdimisht ndaj përmbajtjes audiovizuale, komunikimit informal dhe praktikave kulturore hispanike. Ky ekspozim i vazhdueshëm ka transformuar marrëdhënien e brezave të rinj me gjuhët e huaja. Në shumë raste, interesi për mësimin e spanjishtes nuk lind nga arsye tradicionale akademike, por nga kontakti i përditshëm me kulturën hispanike përmes medias dhe teknologjisë.
Fenomeni i globalizimit kulturor ka bërë që spanjishtja të perceptohet jo vetëm si mjet komunikimi, por si pjesë e identitetit kulturor global. Për shumë të rinj, përdorimi i elementeve të kulturës hispanike si; muzikës, filmave, shprehjeve gjuhësore dhe stileve komunikative lidhet me mënyrën se si ndërtojnë identitetin dhe përkatësinë kulturore në shoqërinë digjitale globale. Në perspektivën e studimeve ndërkulturore, ky proces tregon se gjuha dhe kultura janë të pandashme. Kramsch (1998) argumenton se çdo formë komunikimi bart kuptime kulturore dhe identitare, pasi gjuha funksionon si mjet përmes të cilit individët interpretojnë realitetin dhe ndërtojnë marrëdhënie sociale. Nisur nga ky realitet zgjerimi ndërkombëtar i spanjishtes duhet parë përtej dimensionit gjuhësor, duke marrë në konsideratë njëkohësisht karakterin e tij kulturor dhe identitar.
Në këtë kuadër, spanjishtja përfaqëson një hapësirë globale komunikimi ku ndërthuren kultura, media, teknologjia dhe identitetet transnacionale. Kjo është veçanërisht e dukshme në epokën e ekonomisë digjitale, ku përmbajtja kulturore në spanjisht qarkullon në mënyrë të vazhdueshme në rrjetet globale të informacionit dhe komunikimit.
Globalizimi kulturor ka ndikuar gjithashtu në transformimin e mënyrës se si konceptohet mësimdhënia e spanjishtes në arsimin universitar. Studentët nuk mësojnë më vetëm strukturat gramatikore të gjuhës, por ndërveprojnë me një univers të gjerë kulturor dhe mediatik. Për këtë arsye, qasjet moderne të mësimdhënies së spanjishtes theksojnë përdorimin e materialeve autentike, integrimin e medias digjitale dhe zhvillimin e kompetencës ndërkulturore. Në këtë kontekst, Cortazzi dhe Jin (1999, f. 196) argumentojnë se kultura nuk përbën vetëm përmbajtje, por edhe procese dinamike që lidhen me vetë të nxënit, ndërsa mënyrat e ndërveprimit në klasë dhe përdorimi i materialeve mësimore janë pjesë integrale e kulturës së të nxënit.
Në këtë perspektivë, mësimdhënia e spanjishtes shkon përtej përcjelljes së njohurive gjuhësore, duke orientuar studentët drejt përdorimit efektiv të gjuhës në mjedise globale shumëgjuhëshe dhe shumëkulturore.

Në përfundim, ndikimi i globalizimit kulturor ka forcuar ndjeshëm praninë e spanjishtes në panoramën kulturore të sotme. Përmes medias, teknologjisë dhe industrisë kulturore, spanjishtja është bërë pjesë e përditshmërisë së miliona individëve në mbarë botën, duke e konsoliduar statusin e saj si gjuhë me ndikim të gjerë kulturor, social dhe simbolik.

Përmbledhje e kapitullit 
Shqyrtimi historik i praktikave të edukimit gjuhësor në Shqipëri, i paraqitur në nënkapitujt e mëparshëm, tregon se ky zhvillim nuk ka ndjekur një rrjedhë të njëtrajtshme pedagogjike; përkundrazi, ai është formësuar nga ndërveprimi i vazhdueshëm ndërmjet rrethanave historike, orientimeve politike, qasjeve arsimore dhe paradigmave ideologjike që kanë dominuar në periudha të ndryshme.
Periudha para vitit 1945 e vendos mësimdhënien e gjuhëve të huaja në një kuadër elitar dhe evropian, ku gjuha e huaj funksiononte kryesisht si kapital kulturor dhe diplomatik. Kjo fazë krijoi themelet institucionale të arsimit gjuhësor shqiptar, por njëkohësisht vendosi kufij të qartë në akses dhe funksionalitet pedagogjik.
Periudha socialiste (1945–1990) përfaqëson një ndërprerje strukturore dhe ideologjike, gjatë së cilës mësimdhënia e gjuhëve të huaja u instrumentalizua dhe u reduktua në funksione utilitare dhe ideologjikisht të kontrolluara. Kontrolli shtetëror, censura e materialeve dhe dominimi i metodave strukturore krijuan një traditë pedagogjike që kufizoi zhvillimin e kompetencës komunikative dhe ndërkulturore.
Periudha pas vitit 1990 shënon një rikthim të orientimit evropian dhe një hapje të gjerë ndaj pluralizmit gjuhësor, reformave kurrikulare dhe ndërkombëtarizimit akademik. Megjithatë, analiza tregon se këto reforma janë implementuar në mënyrë të pabarabartë dhe shpesh kanë bashkëjetuar me praktika metodologjike të trashëguara nga periudhat e mëparshme.
Mësimdhënia e spanjishtes është rritur gradualisht gjatë dy dekadave të fundit.
Spanjishtja në arsimin universitar shqiptar ndodhet në një fazë zhvillimi të ndërmjetëm. Ajo është institucionalizuar formalisht, por nuk është ende e konsoliduar metodologjikisht dhe kurrikularisht.
[bookmark: _Hlk228750233]Në tërësi, Kapitulli II, argumenton se sfidat bashkëkohore në mësimdhënien e gjuhëve të huaja në Shqipëri nuk janë thjesht pedagogjike, por thellësisht të lidhura me trashëgiminë historike dhe me mënyrën se si politikat arsimore janë konceptuar dhe zbatuar në kohë. Në këto rrethana historike dhe analitike krijohet baza teorike dhe empirike për kapitujt vijues, të cilët fokusohen në vështirësitë gramatikore, kulturore dhe metodologjike, si dhe në strategjitë didaktike dhe instrumentet e vlerësimit në arsimin universitar.
[bookmark: _Toc230597872]

[bookmark: _Toc241046632]KAPITULLI III
[bookmark: _Toc230597873][bookmark: _Toc241046633][bookmark: _Hlk228743358]QASJE DHE TEORI BASHKËKOHORE NË DIDAKTIKËN E GJUHËS SË HUAJ
Vështrimi historik mbi praktikat e edukimit gjuhësor në Shqipëri, i trajtuar në Kapitullin II, evidenton se zhvillimet aktuale në arsimin gjuhësor duhen parë në lidhje të ngushtë me rrethanat historike dhe politike që kanë shoqëruar evolucionin e tij. Në veçanti, trashëgimia elitariste e periudhës para vitit 1945, instrumentalizimi ideologjik gjatë periudhës socialiste, si dhe reformat shpesh të fragmentuara të periudhës pas vitit 1990, kanë ushtruar një ndikim të drejtpërdrejtë në mënyrën se si gjuhët e huaja mësohen në arsimin universitar bashkëkohor.
Në këtë kuadër, Kapitulli III zhvendos fokusin nga një qasje historiko-përshkruese drejt një qasjeje analitike dhe problematizuese, duke trajtuar vështirësitë konkrete në praktikat e edukimit gjuhësor në nivel universitar. Këto vështirësi nuk duhet të konsiderohen si çështje të izoluara didaktike, por si tregues të një dinamike komplekse, ku ndërthuren faktorë gjuhësorë, kulturorë, metodologjikë dhe institucionalë (Richards dhe Rodgers, 2014).
Në këtë drejtim, analiza synon të evidentojë ndërveprimin e këtyre faktorëve si edhe ndikimin që ushtrojnë gjatë zhvillimit të aftësive në një gjuhë tjetër, duke vendosur bazat për një qasje më të integruar dhe bashkëkohore në didaktikën e gjuhëve.


[bookmark: _Toc230597874][bookmark: _Toc241046634][bookmark: _Hlk228743528]3.1 Kuadri linguistik në mësimin e gjuhës së huaj 

Psikolinguistika përbën një fushë studimi të vendosur në ndërthurjen midis gjuhësisë dhe psikologjisë, e cila studion gjuhën duke përfshirë kuptimin, përdorimin, mësimin dhe zhvillimin e saj. Nga një këndvështrim tjetër, psikolinguistika është shkenca që studion marrëdhënien midis gjuhës dhe mendimit. Psikologët merren me studimin e sjelljes së njerëzve dhe kafshëve, ndërsa gjuhëtarët kërkojnë qasje të larmishme për përshkrimin e gjuhëve dhe shqyrtimin e zhvillimit të tyre historik. Në këtë drejtim, Chomsky (1965) argumenton se gjuhësia përbën një degë të psikologjisë njohëse, pasi studimi i gjuhës lidhet ngushtë me mekanizmat mendorë që bëjnë të mundur përpunimin dhe përdorimin e saj. Psikolinguistika mbledh të dhëna mbi gjuhën duke u bazuar në të folurit dhe sjelljen gjuhësore të individëve. Si një shkencë eksperimentale, ajo mbështetet kryesisht në të dhëna empirike të marra nga eksperimentet laboratorike, të cilat shërbejnë për ndërtimin dhe verifikimin e teorive psikolinguistike (Valle Arroyo, 1992, f. 15).
Qëllimi i kërkimeve psikolinguistike nuk është vetëm të verifikojë saktësinë e rregullave gjuhësore të propozuara, por edhe të japë përshkrime më të detajuara të sjelljes gjuhësore. Në këtë kuadër, eksperimentet psikolinguistike kanë dy qëllime kryesore: të gjejnë prova të strukturave të propozuara nga teoritë e gjuhësisë ose psikologjisë në sjelljen gjuhësore, si dhe të analizojnë funksionet që përfshijnë përdorimin e gjuhës. Zhvillimi i kësaj fushe u ndikua ndjeshëm nga teoria e gramatikës gjenerative-transformuese e Chomsky (1957), përmes së cilës filloi të studiohej si struktura ashtu edhe funksioni i gjuhës. Ndryshe nga gjuhëtarët, të cilët përqendrohen kryesisht në përshkrimin e sistemit gjuhësor, psikolinguistët analizojnë mënyrën se si gjuha përpunohet, kuptohet, prodhohet dhe ruhet në mendjen e individit. Në këtë aspekt, interesi i tyre shtrihet nga perceptimi i tingujve gjuhësorë deri te ndërtimi i kuptimit dhe proceset e kujtesës që mundësojnë përdorimin e gjuhës në komunikim.

[bookmark: _Toc230597875][bookmark: _Toc241046635][bookmark: _Hlk228743549]3.1.1 Psikolinguistika dhe Mësimi i Gjuhës

Meqë faktorët psikologjikë luajnë rol të madh në mësimin e gjuhës, shumica e kërkimeve në psikolinguistikë lidhen në mësimin e gjuhës, duke analizuar marrëdhënien midis psikologjisë, gjuhësisë dhe gjuhës. Ndër teoricienët më të njohur në këtë fushë mund të përmenden këta autorë: Wang (1990) ka studiuar faktorët që ndihmojnë në kuptueshmërinë e informacionit për nxënësit e gjuhëve të huaja. Ai arriti në përfundimin se përsëritja (redundanca) e lehtëson kuptimin, ndërsa kompleksiteti i fjalive nuk ka ndikim të madh. Gjithashtu, ai thekson se nxënësit kanë nevojë për komunikim aktiv me mësuesin për të sqaruar paqartësitë. Drozdzial (1997) thekson se në procesin e mësimit të një gjuhe tjetër, nxënësi bëhet më aktiv kur mëson përmes komunikimit natyror, në vend që të mësojë përmendësh rregulla gramatikore. White (1989) vëren se kur nxënësit përfshihen në aktivitete kuptimplota komunikimi, rritet motivimi dhe nevoja e tyre për të folur. Lieberman (1998) pohon se nxënësi ka më shumë sukses kur ka mundësi të organizojë vetë procesin e të nxënit sipas aftësive dhe mendimeve të tij. Green (1995) thekson se interesi i nxënësve rritet kur materiali i mësimit lidhet me interesat, përvojat dhe mendimet e tyre.

[bookmark: _Toc230597876][bookmark: _Toc241046636][bookmark: _Hlk228743578]3.1.2 Universalet gjuhësore në didaktikën e gjuhës së huaj 

Gjuha e folur përbën bazën e çdo gjuhe, çka dëshmohet nga fakti se çdo gjuhë fillimisht shfaqet në formë të folur dhe më pas zhvillon formën e saj të shkruar. Çdo gjuhë karakterizohet nga një sistem i veçantë, me tipare që e bëjnë të dallueshme në raport me gjuhët e tjera; për këtë arsye, analiza e një gjuhe përmes strukturës së një gjuhe tjetër nuk është gjithmonë e përshtatshme. Megjithatë, në kontekstin e mësimit të gjuhëve të tjera, krahasimi duke marrë si pikë referimi gjuhën e parë mbetet një mënyrë e vlefshme për evidentimin e dallimeve strukturore, së bashku me veçoritë funksionale. Në këtë kuadër, studimi i universaleve gjuhësore synon të identifikojë tiparet e përbashkëta që karakterizojnë gjuhët njerëzore. Siç thekson Robins (2000, f. 317), duke iu referuar pikëpamjes së Bloomfield, ishte këmbëngulja këtij të fundit për analizën formale të hollësishme të gjuhëve të ndryshme ajo që përcaktoi konceptimin e tij mbi universalet e gjuhës ose gramatikën universale si një proces thjesht induktiv, i mbështetur në informacionin e mbledhur nga një numër i madh gjuhësh, shumë më i madh sesa ai që njihej deri në atë kohë. 
Në këtë kuadër, faktorët psikologjikë luajnë një rol të rëndësishëm, pasi mësimi i gjuhës lidhet ngushtë me mënyrën se si individi përpunon dhe organizon informacionin. Lidhja ndërmjet gjuhës dhe mendimit është thelbësore për zhvillimin e kompetencës gjuhësore, pasi nxënësi duhet të integrojë informacionin e marrë përmes shqisave dhe ta bëjë atë pjesë të mendimit të tij. Në këtë aspekt, Vygotsky (1986, f. 6) thekson se, meqenëse kuptimi i fjalës përfaqëson njëkohësisht mendimin dhe të folurin, në të gjendet njësia e mendimit gjuhësor. Kjo qasje tregon se funksioni i gjuhës shtrihet përtej komunikimit, pasi nëpërmjet saj individi strukturon mendimin dhe ndërton kuptimin. 
Mësimi i një gjuhe tjetër përfshin dimensione që ndërveprojnë mes tyre dhe ndikojnë në formimin e kompetencës komunikuese. Kjo fazë nis me zotërimin e strukturës së gjuhës, duke përfshirë sistemin gramatikor dhe leksikor, dhe vijon me zhvillimin e aftësive gjuhësore, si të folurit, të dëgjuarit, leximi dhe shkrimi. Në këtë drejtim, Canale dhe Swain (1980, f. 30) argumentojnë se kompetenca komunikative përfshin kompetencën gramatikore, sociolinguistike dhe strategjike, të cilat i mundësojnë individit të përshtatë shprehjen gjuhësore sipas rrethanave konkrete të komunikimit. Paralelisht, njohja e elementeve kulturore merr një rëndësi të veçantë, pasi ato ndikojnë drejtpërdrejt në mënyrën se si gjuha përdoret në rrethana reale komunikimi. Kuptimi i përdorimit të gjuhës në kontekste shoqërore dhe ndërkulturore përbën një aspekt thelbësor të këtij procesi, pasi vetëm përmes integrimit të njohurive dhe aftësive gjuhësore bëhet i mundur komunikimi efektiv.
Individët që mësojnë gjuhën amtare përvetësojnë në mënyrë të pavetëdijshme njohuri mbi tingujt, shqiptimin, theksin dhe intonacionin. Këto aftësi zhvillohen në mënyrë natyrore dhe u mundësojnë atyre të prodhojnë një numër të pakufizuar fjalish. Në të njëjtën kohë, ata përvetësojnë në mënyrë automatike fjalorin dhe mësojnë përdorimin e tij në kontekste të ndryshme, duke u ndikuar nga kultura dhe normat shoqërore të komunitetit ku jetojnë. Sipas Comrie (1981, f. 19), universalet gjuhësore përfaqësojnë parime të lindura që e lehtësojnë përvetësimin e gjuhës nga fëmija, çka sugjeron se zhvillimi gjuhësor mbështetet në mekanizma të përgjithshëm njohës dhe gjuhësorë të përbashkët për të gjitha gjuhët.
Njohja e një gjuhe tjetër ndërtohet përmes një procesi të vetëdijshëm, të orientuar drejt zhvillimit të aftësive  për përdorimin e saj. Ky aspekt përfshin zhvillimin e kompetencave në gramatikë, lexim, shkrim dhe të folur. Ndryshe nga përvetësimi i gjuhës amtare, këto aftësi zakonisht zhvillohen në një mjedis formal, siç është klasa, dhe kërkojnë ndërhyrje të drejtpërdrejtë didaktike. Kuptimet që fjalët e një gjuhe kanë për folësin amtare mund të mësohen vetëm brenda një konteksti gjuhësor dhe kulturor, dhe jo në mënyrë të izoluar. Prandaj, mësimdhënia e një gjuhe përfshin edhe mësimin e aspekteve të sistemit kulturor të njerëzve që e flasin atë gjuhë (Rivers 1964, ff. 19–22). 
Studimet tregojnë se gjatë procesit të shkrimit, nxënësit shpesh pasqyrojnë strukturat e të folurit (Carrell, 1982), çka dëshmon për ndërthurjen e këtyre dy aftësive gjuhësore. Për më tepër, formimi i aftësive në një gjuhë tjetër shfaq ngjashmëri me procese të tjera mësimore, ndër të cilat përfshihet drejtimi i automjetit: në fillim merren njohuritë teorike, më pas kalohet në zbatimin praktik, ndërsa ushtrimi i vazhdueshëm çon gradualisht në automatizimin e tyre. 

[bookmark: _Toc230597877][bookmark: _Toc241046637][bookmark: _Hlk228743773]3.2 Parimet Themelore në Përvetësimin dhe Mësimin e Gjuhës së Huaj

Duke iu referuar parimeve bazë që udhëheqin zhvillimin e aftësive në një gjuhë tjetër, studimet në fushën e didaktikës kanë evidentuar një sërë qasjesh teorike dhe metodologjike. Gjatë shekullit XX, mësimdhënia e gjuhëve mori statusin e një profesioni të rëndësishëm. Themelet e qasjeve bashkëkohore në këtë fushë u formësuan kryesisht në dekadat e para të këtij shekulli, kur studiues të gjuhësisë së aplikuar dhe profesionistë të tjerë punuan për të zhvilluar parime dhe procedura që do të udhëzonin hartimin e metodave dhe materialeve didaktike. Në këtë proces, ata u mbështetën në përparimet e gjuhësisë dhe psikologjisë, duke synuar të ndërtonin metoda të mbështetura teorikisht dhe më efikase në praktikë (Richards, Rodgers, 2003, f. 11). Në këtë fushë spikat kontributi i Stephen Krashen, i cili thekson dallimin ndërmjet përvetësimit dhe mësimit të gjuhës, si dhe rolin e input-it të kuptueshëm në zhvillimin e kompetencës gjuhësore (Krashen, 1982). Në praktikën didaktike, këto parime janë reflektuar në një sërë një sërë metodash të përdorura për mësimin e gjuhëve, të zhvilluara e të ndryshuara ndër vite. Ndër metodat më të njohura përfshihen metoda gramatikë – përkthim, e cila përqendrohet në analizën e strukturës gjuhësore dhe përkthimin; metoda audio-linguale, e bazuar në përsëritje dhe automatizim të strukturave; metoda kognitive-kod, që thekson rolin e proceseve mendore në të nxënit; si dhe metoda e drejtpërdrejtë, e cila synon përdorimin e gjuhës në mënyrë natyrore pa ndërmjetësimin e gjuhës amtare. Më tej, qasje si ajo natyrore, përgjigjja fizike totale dhe sugjestopedia theksojnë rëndësinë e mjedisit, emocioneve dhe ndërveprimit gjatë zhvillimit të aftësive në një gjuhë tjetër.

[bookmark: _Toc230597878][bookmark: _Toc241046638][bookmark: _Hlk228744900]3.2.1 Qasjet dhe metodat e mësimdhënies së gjuhëve të huaja

Në studimet që trajtojnë didaktikën gjuhësore, janë zhvilluar një sërë metodash mësimdhënieje që reflektojnë qasje të ndryshme teorike dhe pedagogjike. Melero Abadía (2000, f. 4) vë në dukje se historia e mësimdhënies së gjuhëve gjatë shekullit XX karakterizohet nga shfaqja e metodave dhe e qasjeve të ndryshme pedagogjike, që kanë dhënë një kontribut të dukshëm në formësimin e praktikave mësimore. Krahas metodave tradicionale, autorja përmend edhe të ashtuquajturat metoda alternative ose humaniste, si Sugjestopedia (Lozanov), Metoda e Përgjigjes Fizike Totale (Asher), Qasja Natyrore (Terrell dhe Krashen) etj , të cilat u mbështetën në parime të ndryshme psikologjike dhe pedagogjike.
 Një nga metodat më tradicionale është metoda gramatikë–përkthim, e cila bazohet në shpjegimin e rregullave gramatikore përmes gjuhës amtare. Kjo metodë njihej fillimisht si Metoda Klasike, pasi u përdor në mësimdhënien e gjuhëve klasike, latinishtes dhe greqishtes (Chastain, 1988, cituar në Larsen-Freeman dhe Anderson, 2011, f.10). Mësimdhënia përqendrohej kryesisht në analizën gramatikore, memorizimin e rregullave dhe përkthimin e teksteve. Kjo metodë favorizon mësimin teorik dhe nuk ofron kushte të mjaftueshme për përvetësim natyror të gjuhës. 
Në një drejtim tjetër, metoda audio-linguale mbështetet në përsëritjen dhe përforcimin e strukturave gjuhësore përmes dialogëve dhe ushtrimeve të strukturuara gramatikore. Kjo metodë u zhvillua mbi parimet e gjuhësisë strukturaliste dhe të analizës kontrastive. Sipas Larsen-Freeman-it dhe Anderson-it (2011, f. 35), kjo metodë ndryshon nga Metoda e Drejtpërdrejtë, pasi përqendrohet në ushtrimin e nxënësve në përdorimin e modeleve gramatikore të fjalive dhe mbështetet në një bazë të fortë teorike në gjuhësi dhe psikologji. Fries (1945, f. 9) vlerëson se efektiviteti i materialeve lidhet me mbështetjen e tyre në analizën shkencore të gjuhës që synohet të mësohet, duke realizuar njëkohësisht një krahasim të kujdesshëm me gjuhën amtare të nxënësit. Edhe pse kjo metodë kontribuon në zhvillimin e disa aftësive bazë, ajo është kritikuar për mungesën e komunikimit real dhe për karakterin mekanik të të nxënit.
Metoda kognitive-kod përfaqëson një qasje që i kushton rëndësi proceseve mendore në të nxënit e gjuhës, duke synuar zhvillimin e katër aftësive kryesore gjuhësore: të folurit, dëgjimit, leximit dhe shkrimit. Sipas Carroll-it (1965, f. 278), mësimi i një gjuhe zhvillohet përmes zotërimit të ndërgjegjshëm të modeleve fonologjike, gramatikore dhe leksikore të gjuhës së dytë si dhe përmes analizës së tyre si një sistem njohurish. Megjithëse kjo qasje përfshin elemente komunikative, mbetet ende e orientuar drejt kuptimit dhe përvetësimit të rregullave gramatikore. 
Ndërkohë, metoda e drejtpërdrejtë – komunikimi në veprim, karakterizohet nga përdorimi ekskluziv i gjuhës së huaj në procesin mësimor. Në këtë qasje, rregullat gramatikore nuk shpjegohen drejtpërdrejt, por nxënësit i zbulojnë ato përmes shembujve dhe ndërveprimit të vazhdueshëm me mësuesin. Sipas Sánchez Pérez-it (2009, ff. 33–34), karakteristikat kryesore të metodës gramatikë–përkthim janë:
1. organizimi i programit mësimor mbi bazën e përshkrimit gramatikor të gjuhës; 
2. përqendrimi në përvetësimin e rregullave gramatikore si objektivi kryesor i të nxënit; 
3. zgjerimi i fjalorit përmes memorizimit të listave leksikore; 
4. përdorimi i ushtrimeve të përkthimit nga gjuha amtare në gjuhën e huaj dhe anasjelltas; 
5. marrja e gjuhës letrare dhe formale si model gjuhësor; 
6. përdorimi i gjerë i gjuhës amtare gjatë procesit mësimor.
[bookmark: _Hlk230547126]Kjo metodë nxit komunikimin, megjithëse mbetet pjesërisht e orientuar drejt urës gjuhësore, atë të gramatikës. 
Një zhvillim i rëndësishëm në didaktikën gjuhësore është qasja natyrore, e cila thekson përdorimin e gjuhës për komunikim real dhe minimizon korrigjimin e gabimeve gjatë fazave fillestare. Kjo metodë mbështetet në një këndvështrim mbi zhvillimin gjuhësor, të lidhur me teorinë inatiste të Chomsky-t, ku argumentohet se baza e gjuhës është e lindur tek individi. Në këtë kuadër, Chomsky (1980a) argumenton në favor të ekzistencës së njohurive të lindura, duke iu referuar kompleksitetit të nocioneve që individi arrin të përvetësojë që në moshë të hershme, siç është ai i personalitetit. Në këtë këndvështrim, parimet themelore që rregullojnë funksionimin e gjuhës nuk mësohen në mënyrë të drejtpërdrejtë dhe nuk përfitohen përmes të nxënit, ato janë të lindura. Kjo qasje synon të krijojë një mjedis të favorshëm për përvetësim, ku nxënësi përdor gjuhën për të paraqitur idetë e veta, për të gjetur zgjidhje dhe për të përmbushur kërkesa të ndryshme komunikuese. Kjo metodë është mjaft efektive, por varet nga interesimi i nxënësve.
Në të njëjtën linjë, metoda e përgjigjes fizike totale (Total Physical Response – TPR) bazohet në lidhjen ndërmjet gjuhës dhe veprimit. Kjo qasje bazohet në lidhjen midis gjuhës dhe veprimit, ku nxënësit reagojnë ndaj komandave në gjuhën e huaj përmes lëvizjeve fizike, pa qenë të detyruar të prodhojnë menjëherë gjuhë në mënyrë verbale. Në fazat fillestare, theksi vihet te dëgjimi dhe kuptimi, ndërsa të folurit zhvillohet gradualisht, në përputhje me gatishmërinë e nxënësit (Asher, 1977). Fillimisht nxënësit reagojnë kryesisht ndaj udhëzimeve të thjeshta, zakonisht në formën e komandave njëfjalëshe, të cilat përvetësohen përmes vëzhgimit dhe imitimit të mësuesit. Gradualisht, këto forma bazë zgjerojnë kompleksitetin e tyre, duke përfshirë sekuenca veprimesh të ndërlidhura, çka ndihmon në ndërtimin progresiv të kuptimit gjuhësor përmes përvojës praktike. Kjo metodë ndihmon në përvetësimin natyror, edhe pse jo gjithmonë është interesante për çdo nxënës.
Së fundi, sugjestopedia synon krijimin e një mjedisi të relaksuar dhe emocionalisht të sigurt për nxënësin, duke përdorur elemente si muzika dhe relaksimi për të lehtësuar procesin e të nxënit. Në këtë kuadër, sugjestopedia përfaqëson një qasje didaktike që i kushton rëndësi të veçantë faktorëve psikologjikë dhe emocionalë në procesin e të nxënit. Përvoja pedagogjike tregon se ekzistojnë mësues, orët e të cilëve përvetësohen më lehtë dhe kuptohen më qartë nga nxënësit, ndërkohë që në klasat e tyre mbizotëron një disiplinë e qëndrueshme dhe një klimë pozitive mësimore (Lozanov, 1978). Në këtë qasje, roli i mësuesit është thelbësor dhe komunikimi zhvillohet kryesisht në gjuhën e huaj, duke nxitur një përfshirje më kreative dhe më pak të kufizuar nga ankthi. 


[bookmark: _Toc230597879][bookmark: _Toc241046639]3.3 Gjuhësia krahasuese dhe roli i saj në përvetësimin e gjuhëve të huaja

Gjuhësia krahasuese është një degë e gjuhësisë që studion ngjashmëritë dhe dallimet midis dy ose më shumë gjuhëve. Ajo synon të analizojë strukturat gjuhësore në mënyrë sistematike, duke kontribuar në kuptimin e organizimit dhe funksionimit të gjuhëve. Siç pohon Robins (2000, f. 232), shekulli XIX konsiderohet gjerësisht si epoka e studimit historik dhe krahasues të gjuhëve, veçanërisht të gjuhëve indoevropiane. Qëllimi kryesor i gjuhësisë krahasuese është që të identifikohen dallimet midis gjuhëve, në nivel fonetik, leksikor dhe gramatikor dhe ngjashmëritë dhe strukturat e përbashkëta ndërmjet tyre.
Kjo fushë ka një rëndësi të veçantë në edukimin gjuhësor, duke mundësuar një kuptim më të thellë të  vështirësive që hasin nxënësit gjatë përvetësimit të një gjuhe të re. Sipas qasjeve teorike në këtë fushë, strukturat e ngjashme ndërmjet gjuhës amtare dhe gjuhës së huaj zakonisht përvetësohen më lehtë, ndërsa strukturat e ndryshme shpesh shkaktojnë më shumë gabime dhe vështirësi në të nxënë. Megjithatë, studimet më të fundit theksojnë se edhe ngjashmëritë mund të krijojnë ndërhyrje negative, duke çuar në përdorim të pasaktë të strukturave gjuhësore. Siç thekson Lado (1957, f. 1), identifikimi i aspekteve që e lehtësojnë ose e vështirësojnë mësimin e një gjuhe tjetër mbështetet te vëzhgimi krahasues i saj me gjuhën amtare. 
Përveç dimensionit teorik, gjuhësia krahasuese ka edhe një funksion praktik, duke kontribuar në zhvillimin e qasjeve mësimore dhe duke lehtësuar procesin e përkthimit. Sipas James-it (1980, f. III analiza krahasuese ka dhënë kontribute të rëndësishme në studimin e gjuhëve të tjera, në teorinë e përkthimit, në tipologjinë gjuhësore dhe në shqyrtimin e universaleve gjuhësore. Për rrjedhojë, kjo qasje merr vlerë të veçantë në shqyrtimin dhe përmirësimin e procesit të mësimit të gjuhëve. Gjuhësia krahasuese ndihmon në evidentimin e vështirësive që has nxënësi gjatë mësimit, në përshtatjen e qasjeve dhe strategjive didaktike, si edhe në kuptimin më të thellë të raporteve ndërmjet gjuhës amtare dhe asaj që mësohet. Në këtë drejtim, Krzeszowski (1990, f. 3) thekson se teoritë moderne të gjuhësisë e kanë bërë gjuhësinë krahasuese më të ndjeshme ndaj problemeve metodologjike dhe teorike, duke e orientuar atë drejt statusit të një disipline shkencore rigoroze. Megjithatë, gjuhësia krahasuese nuk arrin të japë një shpjegim gjithëpërfshirës për problematikat që shfaqen gjatë mësimit të një gjuhe tjetër. Krahas kësaj, ndërhyjnë edhe faktorë të tjerë, si ata psikologjikë, metodologjikë dhe mjedisorë, të cilët duhen përfshirë në analizën didaktike.
Analiza krahasuese e dukurive gjuhësore zakonisht zhvillohet në disa faza të mirëpërcaktuara, të cilat mundësojnë analizimin sistematik të gjuhëve në raport me njëra-tjetrën. Hapat kryesorë të analizës krahasuese përfshijnë: përshkrimin dhe analizimin e secilës gjuhë në mënyrë të pavarur, duke identifikuar strukturat e saj fonetike, leksikore dhe gramatikore; afrimi dhe përcaktimin e elementeve që do të krahasohen ndërmjet gjuhëve, në bazë të funksionit dhe strukturës së tyre. Siç thekson Krzeszowski (1990, f. 71), analiza krahasuese bazohet në krahasimin e elementeve ekuivalente të dy gjuhëve, duke marrë në konsideratë aspektet semantike dhe strukturore.
Krahasimi dhe analizimi i ngjashmërive dhe dallimeve ndërmjet elementeve të përzgjedhura.
Rezultatet e një analize të tillë mund të evidentojnë:
1. ngjashmëri strukturore ndërmjet gjuhëve;
2. dallime në nivel formash dhe funksionesh. 
Gjuha amtare ushtron një ndikim të ndjeshëm gjatë mësimit të një gjuhe tjetër, duke sjellë efekte lehtësuese ose penguese. Odlin (1989, f. 27), argumenton se transferimi gjuhësor përkufizohet si ndikimi që rezulton nga ngjashmëritë dhe dallimet ndërmjet gjuhës së synuar dhe çdo gjuhe tjetër të përvetësuar më parë. Ndikimi i saj shfaqet në dy forma kryesore:
1. Ndikimi pozitiv (transferimi pozitiv), kur njohuritë nga gjuha amtare e lehtësojnë përvetësimin e strukturave të ngjashme në gjuhën e huaj.
2. Ndikimi negativ (transferimi negativ), kur strukturat e gjuhës amtare shkaktojnë përdorime jo të sakta në gjuhën që mësohet. 
Ndërhyrja negative shfaqet kryesisht në këto forma:
· Zëvendësimin e strukturave të gjuhës së huaj me ato të gjuhës amtare.
· Përdorimin e tepruar të rregullave gjuhësore.
· Përgjithësimin e tepërt të formave dhe strukturave.
· Përdorimin e gabuar të formave për shkak të tendencës drejt “perfeksionit”.
Këto forma ndërhyrjeje mund të çojnë në gabime sistematike gjatë procesit të të nxënit. Në këtë drejtim, Richards (1980, f. 93), thekson se gabimet sistematike lidhen si me transferimin nga gjuha amtare, ashtu edhe me procese të brendshme të të nxënit, si përgjithësimi i rregullave dhe thjeshtimi i strukturave. 


[bookmark: _Toc230597880][bookmark: _Toc241046640][bookmark: _Hlk228745491]3.4 Origjina evropiane e shqipes dhe e spanjishtes. Krahasim i zgjeruar ndërgjuhësor midis shqipes dhe spanjishtes.

Studimi i origjinës dhe i zhvillimit historik të gjuhëve përbën një fushë me peshë të veçantë brenda gjuhësisë historike e krahasuese, pasi ai ndihmon në kuptimin e proceseve përmes të cilave gjuhët transformohen, diferencohen dhe ndërveprojnë me njëra-tjetrën në periudha të ndryshme historike. Në këtë drejtim, historia e gjuhës përfshin si historinë e jashtme, të lidhur me faktorët historikë, kulturorë dhe shoqërorë që ndikojnë në evolucionin e saj, ashtu edhe historinë e brendshme, e cila merret me zhvillimin e fonologjisë, morfologjisë, sintaksës dhe leksikut në periudha të ndryshme historike (Fradejas Rueda, 2000, ff. 10–11). 
Gjuha nuk është një sistem statik komunikimi, por një organizëm dinamik që evoluon vazhdimisht në varësi të ndryshimeve shoqërore, zhvillimeve politike, kontakteve kulturore, migrimeve, si dhe proceseve historike. Në këtë kuptim, ajo mund të kuptohet si rezultat i një praktike ndërvepruese komunikative dhe i një veprimi bashkëpunues të ndërtuar kolektivisht gjatë historisë së njerëzimit, përmes së cilit individët përfaqësojnë botën, veten dhe të tjerët, duke kontribuar njëkohësisht në formësimin e identiteteve sociokulturore (Taboada, 2018, f. 27). Për këtë arsye, analiza diakronike e gjuhëve nuk kufizohet vetëm në evidentimin e transformimeve fonetike ose gramatikore, por synon të interpretojë marrëdhëniet midis gjuhës dhe historisë së komuniteteve që e përdorin atë. 
Në këtë perspektivë, shqipja dhe spanjishtja paraqesin interes të veçantë për studimin krahasues, pasi megjithëse i përkasin së njëjtës familje indo-evropiane, ato kanë ndjekur trajektore historike dhe strukturore të ndryshme gjatë zhvillimit të tyre. Kjo i bën ato një terren të rëndësishëm për analizën tipologjike, historike, sociolinguistike, dhe didaktike. Shqipja dhe spanjishtja, ndonëse i përkasin të njëjtës familje indo-evropiane, paraqesin dallime të theksuara në zhvillimin e tyre historik, në strukturën gramatikore dhe në organizimin tipologjik. Këto dallime i bëjnë ato një objekt studimi të rëndësishëm për analizën krahasuese, veçanërisht në kuadër të didaktikës së gjuhëve të huaja dhe të studimit të ndërgjuhës. Në këtë drejtim, Lado (1957, f. 2) thekson se nxënësit priren të mbështeten në njohuritë e gjuhës dhe kulturës amtare, duke i transferuar ato edhe në përdorimin e gjuhës së huaj.



Figura 3.1 Pozicioni i gjuhës shqipe dhe spanjolle në familjet gjuhësore të botës[footnoteRef:2] [2:  Burimi: Tabela është hartuar duke marrë si referencë të dhënat dhe konceptet teorike të Rami Memushajt në veprën Hyrje në Gjuhësi. ] 

Sipas Çabejt (1976, f. 13), shqipja është pjesë e familjes së gjuhëve indoevropiane, por rrugëtimi i saj historik ka qenë i dallueshëm, duke mos krijuar një lidhje të drejtpërdrejtë me ndonjërën prej gjuhëve motra. Ajo ka ruajtur disa tipare shumë arkaike të strukturës indo-evropiane, por në të njëjtën kohë ka marrë shumë ndikime nga kontaktet historike me gjuhët përreth, si latinishtja, greqishtja, turqishtja dhe sllavishtja.
Spanjishtja, nga ana tjetër, është një gjuhë romane që ka evoluar drejtpërdrejt nga latinishtja vulgare e Perandorisë Romake. Kjo nënkupton se struktura bazë e spanjishtes paraqet një zhvillim relativisht më të vonshëm kundrejt gjuhës shqipes dhe më e afërt me gjuhë si italishtja, frëngjishtja dhe portugalishtja. Në këtë drejtim, Moreno-Fernández (2020, f. 3) thekson se spanjishtja është një gjuhë romane e nënfamiljes italike, pjesë e familjes indoevropiane, e cila e ka origjinën nga një protoindoevropian i lashtë. 
Shqipja përfaqëson një degë autonome të familjes indo-evropiane, me karakteristika origjinale që e dallojnë nga gjuhët e tjera të kësaj familjeje (Demiraj, 1986). Ndërkohë, spanjishtja është një gjuhë romane që ka evoluar nga latinishtja vulgare dhe që është formuar në kontekstin historik të transformimeve politike dhe kulturore të Gadishullit Iberik (Penny, 2002). 
Për rrjedhojë, ndërsa shqipja përfaqëson vazhdimësinë e një tradite gjuhësore paleo-ballkanike, spanjishtja paraqet evolucionin e një gjuhe neolatine me shtrirje globale.
Studimi krahasues i këtyre dy gjuhëve merr rëndësi të veçantë për gjuhësinë historike, njëkohësisht duke ndihmuar në interpretimin e dukurive më të gjera, si kontakti gjuhësor, ndryshimi strukturor, standardizimi dhe globalizimi kulturor. Sipas Whorf-it (1956, f. 213) i cili argumenton se gjuha ndikon në proceset njohëse të individit, duke orientuar mënyrën se si ai kategorizon dhe interpreton realitetin. Në studimin e tij argumentohet se strukturat gjuhësore mundësojnë shprehjen e mendimit dhe ndikojnë njëkohësisht në organizimin e tij. 
Në rastin e shqipes, zhvillimi historik është karakterizuar me mungesën e një tradite të hershme të standardizuar shkrimore dhe kontaktet intensive me gjuhë të ndryshme të Ballkanit. Ismajli (2015) e vendos evolucionin historik të shqipes brenda hapësirës gjuhësore ballkanike, ku kontaktet me gjuhët e tjera kanë ndikuar në formësimin e saj. 
Ndërsa në rastin e spanjishtes, evolucioni i gjuhës është lidhur ngushtë me romanizimin e Gadishullit Iberik, ndikimin arab, procesin e Reconquista-s, dhe zgjerimin kolonial të Spanjës. 
Këto procese historike kanë ndikuar drejtpërdrejt në strukturën fonologjike, sistemin morfologjik, organizimin sintaksor, si dhe zhvillimin leksikor të secilës gjuhë. Në këtë drejtim, Núñez Méndez (2012, f. XI ) thekson se transformimet e një gjuhe nuk mund të kuptohen pa marrë parasysh ngjarjet sociopolitike që i shoqërojnë, pasi historia e një gjuhe zhvillohet paralelisht me historinë e folësve të saj, me mënyrën se si ata e perceptojnë botën, me përvojat e jetës së përditshme dhe me elementet që përvetësojnë, refuzojnë ose ndryshojnë.
Një aspekt veçanërisht i rëndësishëm në studimin diakronik është fakti se gjuhët nuk zhvillohen në mënyrë të izoluar, por përmes ndërveprimit të vazhdueshëm me komunitete dhe kultura të tjera. Sipas Robins-it (1997), historia e gjuhëve reflekton historinë e kontakteve njerëzore, të migrimeve dhe të marrëdhënieve politike. Në këtë kuptim, analiza e shqipes dhe e spanjishtes duhet trajtuar në lidhje me zhvillimet historiko-politike që kanë karakterizuar Ballkanin dhe Gadishullin Iberik, proceset e pushtimeve, zhvillimet fetare dhe kontaktet tregtare e kulturore.
Në rastin e shqipes, kontaktet me latinishten, greqishten, sllavishten, turqishten osmane dhe italishten kanë lënë gjurmë të rëndësishme në leksik semantikë dhe organizimin strukturor të gjuhës. Ndërsa spanjishtja është ndikuar fuqishëm nga latinishtja, arabishtja, gjuhët iberike dhe më vonë nga kontaktet me gjuhët indigjene të Amerikës Latine, periudha visigote la gjithashtu gjurmë në zhvillimin e saj. Eva Núñez Méndez (2012, f. 19–22) vë në dukje se, ndikimi i visigotëve u shfaq kryesisht në fushën leksikore, nëpërmjet termave ushtarakë, juridikë dhe disa toponimeve e antroponimeve, ndërsa ndikimi arab rezultoi se ka lënë gjurmë më të theksuara dhe afatgjata në zhvillimin historik të spanjishtes. Për këtë arsye, zhvillimi diakronik i këtyre dy gjuhëve duhet kuptuar si proces historik dhe kulturor, dhe jo vetëm si evolucion formal i sistemit gjuhësor.
Një dimension tjetër i rëndësishëm është marrëdhënia midis historisë së gjuhës dhe identitetit kulturor. Gjuhët përfaqësojnë jo vetëm mjete komunikimi, por edhe elemente themelore të identitetit kolektiv dhe të kujtesës historike të popujve. Në këtë kuptim, shqipja ka luajtur rol qendror në ruajtjen e identitetit kombëtar shqiptar, konsolidimin kulturor dhe në proceset që shoqëruan krijimin e shtetit modern shqiptar. Në një perspektivë të ngjashme, spanjishtja zë një vend qendror në identitetin kulturor hispanik dhe në komunikimin në shkallë botërore. Kjo dëshmon se gjuha përfaqëson një nga shenjat dalluese të identitetit kulturor të një bashkësie dhe, në rrethana të caktuara, shërben si shprehje e përkatësisë etnike (Liebkind, 1999, f. 143).
Në perspektivën sociolinguistike, krahasimi i shqipes dhe i spanjishtes demonstron se zhvillimi historik i gjuhëve lidhet ngushtë me marrëdhëniet e pushtetit, proceset e standardizimit dhe transformimet politike e kulturore. Spanjishtja u standardizua relativisht herët përmes institucioneve shtetërore dhe akademike, duke fituar gradualisht statusin e një gjuhe ndërkombëtare. Shqipja, nga ana tjetër, për shkak të kushteve historike dhe politike të Ballkanit, kaloi më vonë procesin e standardizimit dhe të institucionalizimit gjuhësor. Këto dallime historike kanë lënë gjurmë në organizimin strukturor të gjuhëve, si edhe në prestigjin sociolinguistik, funksionet komunikative dhe përhapjen ndërkombëtare të tyre. Siç thekson Silva-Corvalán (2001, f. 2), sociolinguistika e trajton faktin gjuhësor në të gjithë dimensionin e tij social, duke e lidhur organizimin e gjuhës me funksionet që ajo kryen në komunikim dhe në jetën shoqërore. Një aspekt tjetër me rëndësi është vlera metodologjike e analizës diakronike për mësimdhënien e gjuhëve të huaja. Në kontekstin universitar shqiptar, studimi krahasues i shqipes dhe i spanjishtes ndihmon në interpretimin e interferencës gjuhësore, transferimit negative dhe vështirësive specifike që hasin studentët shqiptarë gjatë mësimit të spanjishtes. Shumë nga gabimet gramatikore, leksikore dhe pragmatike mund të kuptohen më mirë përmes analizës së dallimeve historike dhe tipologjike midis dy gjuhëve. Për këtë arsye, qasja diakronike fiton rëndësi jo vetëm teorike, por edhe pedagogjike dhe didaktike. Siç argumentojnë Thomason dhe Kaufman (1988, f. 4), historia e një gjuhe është e pandashme nga historia e folësve të saj dhe nga konteksti shoqëror në të cilin ajo zhvillohet. Në kuadrin e gjuhësisë së aplikuar, studimi historik i gjuhëve ndihmon në ndërtimin e metodologjive më efektive të mësimdhënies, pasi u mundëson pedagogëve të identifikoj në strukturat problematike, mekanizmat e transferimit dhe strategjitë më të përshtatshme për zhvillimin e kompetencës gjuhësore. Li Wei, Hua dhe Simpson (2024, f. 1) argumentojnë se gjuhësia e aplikuar është një fushë transdisiplinore që lidh njohuritë mbi gjuhën dhe përdoruesit e saj me politikat dhe praktikat në kontekste të caktuara. Në këtë kuptim, ajo shërben si urë lidhëse ndërmjet teorisë dhe praktikës gjuhësore.
Në rastin e spanjishtes për studentët shqiptarë, njohja e ngjashmërive indo-evropiane, dallimeve strukturore dhe zhvillimeve historike mund të lehtësojë procesin e të nxënit dhe të reduktojnë vështirësitë e interferencës.
Në këtë kontekst, ky nënkapitull synon të analizojë origjinën indoevropiane të shqipes dhe të spanjishtes, zhvillimin historik të secilës gjuhë, proceset e transformimit fonetik dhe morfologjik, ndikimet e kontakteve gjuhësore, dhe krahasimin diakronik të strukturave kryesore.
Analiza do të mbështetet në literaturë ndërkombëtare të gjuhësisë historike, studime shqiptare albanologjike dhe qasje bashkëkohore sociolinguistike e didaktike, me synimin për të ofruar një bazë teorike dhe metodologjike të qëndrueshme për analizat pasuese të punimit.


[bookmark: _Toc230597881][bookmark: _Toc241046641]3.4.1 Familja indo-evropiane dhe vendi i shqipes dhe spanjishtes

Familja indo-evropiane zë një vend të veçantë ndër familjet gjuhësore për shkak të shtrirjes së gjerë dhe vëmendjes së konsiderueshme që ka marrë në studimet gjuhësore. Në të përfshihet një numër i madh gjuhësh, folësit e të cilave gjenden në kontinente dhe hapësira të ndryshme gjeografike. Si rezultat i proceseve historike të migrimit, kolonializmit dhe globalizimit kulturor. Sipas Fortson-it (2010), rëndësia e familjes indo-evropiane nuk lidhet vetëm me shtrirjen e saj gjeografike, por edhe me ndikimin që këto gjuhë kanë pasur në zhvillimin kulturor, historinë politike dhe qytetërimin botëror. Studimet mbi familjen indo-evropiane përbëjnë bazën e gjuhësisë historike krahasuese moderne. Gjatë shekullit XIX, kontributet e Bopp-it, Rask-ut, Grimm-it dhe Schleicher-it i dhanë një shtysë të rëndësishme zhvillimit të metodës krahasuese, e cila synonte evidentimin e lidhjeve historike ndërmjet gjuhëve evropiane dhe aziatike. Këto studime demonstruan se gjuhë të tilla si; sanskritishtja, greqishtja, latinishtja, gjuhët gjermanike, gjuhët slave dhe shqipja kishin ngjashmëri sistematike në fonologji, morfologji, leksik,dhe strukturë gramatikore. Këto ngjashmëri nuk mund të shpjegoheshin si rastësi ose vetëm si rezultat i kontakteve kulturore, por si dëshmi e një origjine të përbashkët historike. Siç argumenton Campbell (1998, f. 317), afërsia gjenetike ndërmjet gjuhëve mbështetet në korrespondenca sistematike fonetike, morfologjike dhe gramatikore. Në këtë kuptim, teoria indo-evropiane mbështetet në ekzistencën hipotetike të një gjuhe të përbashkët proto-indo-evropiane (Proto-Indo-Evropean), nga e cila janë zhvilluar gradualisht degët e ndryshme gjuhësore. Edhe pse kjo gjuhë nuk është dokumentuar drejtpërdrejt, studiuesit kanë rindërtuar shumë prej karakteristikave të saj përmes metodës krahasuese historike.
Sipas Mallory-it dhe Adams-it (2006), protoindoevropianishtja paraqet sistem të ndërlikuar lakimi, kategori të zhvilluara rasash, sistem foljor të pasur, dhe strukturë fonologjike relativisht të ndërlikuar. Shumë prej këtyre karakteristikave janë ruajtur ose transformuar në mënyra të ndryshme në gjuhët pasardhëse. Familja indo-evropiane ndahet në disa degë kryesore, ku përfshihen grupi roman dhe ai gjermanik, degët sllave, kelte e baltike, si edhe dega indo-iraniane; krahas tyre bëjnë pjesëgjuha greke, gjuha armene dhe gjuha shqipe. Në këtë strukturë, shqipja dhe spanjishtja zënë pozicione të ndryshme tipologjike dhe historike. Shqipja përfaqëson një degë autonome të familjes indo-evropiane, me një zhvillim gjuhësor të veçantë nga degët e tjera. Sipas Demirajt (1986), shqipja ruan elemente shumë të vjetra indoevropiane, ndërkohë që ka zhvilluar edhe karakteristika unike që e dallojnë nga gjuhët e tjera. Ky pozicion i veçantë i shqipes ka qenë objekt debatesh të shumta në albanologji dhe në gjuhësinë historike. Çabej (1976) argumenton se shqipja përfaqëson vazhdimësinë e një tradite paleo-ballkanike dhe ruan gjurmë të rëndësishme të substratit ilir ose të një grupi të afërt gjuhësor ballkanik.
Shqipja dallohet për ruajtjen e elementeve arkaike indo-evropiane, të sistemit fleksiv dhe të strukturave të hershme morfologjike. Megjithatë, shqipja ka kaluar edhe procese të rëndësishme transformimi historik, të ndikuara nga kontaktet me latinishten, greqishten, gjuhët sllave dhe turqishten osmane. Këto kontakte kanë ndikuar ndjeshëm në leksik, semantikë dhe strukturën sintaksore të gjuhës. Siç thekson Ismajli (2015, f. 101), kontaktet me greqishten e vjetër, latinishten dhe gjuhët sllave kanë qenë vendimtare në historinë e shqipes, ndërsa huazimet latine përbëjnë shtresën më të gjerë të leksikut të huazuar.
Nga ana tjetër, spanjishtja i përket degës romane të familjes indo-evropiane. Gjuhët romane janë zhvilluar nga latinishtja vulgare, e cila u përhap në territoret e Perandorisë Romake gjatë antikitetit. Pas shpërbërjes së Perandorisë Romake, latinishtja vulgare filloi të diferencohej gradualisht në varietete rajonale që më vonë u zhvilluan në; spanjisht, portugalisht, italisht, frëngjisht, rumanisht dhe gjuhë të tjera romane. Fortson (2010, f. 259) vëren se spanjishtja është një gjuhë romane që dallohet për numrin e lartë të folësve në shkallë botërore dhe se dëshmitë e hershme të saj shfaqen në formën e ‘shënimeve shpjeguese’të vendosura në tekste latine, të cilat, sipas autorit, datojnë afërsisht nga mesi i shekullit XI.  
Në këtë kuptim, spanjishtja nuk përfaqëson një degë autonome, por evolucionin historik të latinishtes në Gadishullin Iberik. Gjuha kastiliane, e cila më vonë u identifikua me gjuhën spanjolle, u bë varieteti mbizotërues në Gadishullin Iberik falë prestigjit të saj kulturor e letrar, si edhe procesit të zgjerimit territorial dhe politik (Menéndez Pidal, 1985, f. 6).
Sipas Penny-t (2002), zhvillimi i spanjishtes karakterizohet nga transformime fonetike sistematike, thjeshtim gradual morfologjik, dhe standardizim institucional relativisht i hershëm. Kjo e dallon ndjeshëm spanjishten nga shqipja, e cila ka ndjekur një zhvillim historik më të fragmentuar dhe më pak të standardizuar deri në periudhën moderne. Megjithëse shqipja dhe spanjishtja kanë ndjekur trajektore të ndryshme historike, ato ruajnë elemente të përbashkëta indo-evropiane që vërehen në sistemin bazë leksikor, format fleksive dhe disa struktura gramatikore. Për shembull, ngjashmëri indo-evropiane mund të evidentohen në numërorë, forma të caktuara foljore, dhe struktura bazë sintaksore. Megjithatë, këto ngjashmëri janë transformuar ndjeshëm gjatë evolucionit historik të secilës gjuhë.
Një aspekt i rëndësishëm është fakti se pozicioni tipologjik i shqipes dhe i spanjishtes ka ndikuar drejtpërdrejt në zhvillimin e strukturës së tyre gramatikore. Shqipja ka ruajtur sistem rasash kompleks dhe karakteristika morfologjike relativisht konservative.
Ndërsa spanjishtja, si shumica e gjuhëve romane, ka evoluar drejt një strukture më analitike, duke humbur pothuajse tërësisht sistemin rasor latin. Në vend të tyre, spanjishtja ka zhvilluar sistem foljor shumë të pasur, përdorim intensiv të parafjalëve dhe struktura analitike.
Në perspektivën sociolinguistike, pozicioni i shqipes dhe i spanjishtes brenda familjes indo-evropiane lidhet ngushtë me historinë politike dhe kulturore të popujve përkatës. Shqipja është zhvilluar në një hapësirë ballkanike të karakterizuar nga shumëgjuhësia, kontaktet intensive kulturore dhe dominimi i fuqive të ndryshme politike. Ismajli (2015, f. 174) thekson se studimi i prejardhjes dhe zhvillimit të shqipes lidhet ngushtë me ballkanistikën dhe me marrëdhëniet gjuhësore të krijuara në hapësirën ballkanike. Ndërkohë, spanjishtja është zhvilluar në një kontekst ku romanizimi, standardizimi shtetëror dhe zgjerimi kolonial kanë luajtur rol vendimtar në përhapjen dhe konsolidimin e gjuhës. Asani (2016, f. 8) argumenton se migrimi i komuniteteve Sefardi nga Spanja drejt Ballkanit përfshiu edhe territoret shqiptare, kryesisht gjatë shekujve XV–XVI, ndonëse sipas tij ekzistojnë indicie që një pjesë e këtyre lëvizjeve mund të kenë paraprirë ngjarjet e vitit 1492. Sipas të dhënave historike, vendosja e hebrenjve në hapësirën shqiptare nuk lidhet vetëm me migrimet e shekullit XV, por ka rrënjë më të hershme. Dëshmitë dokumentare për aktivitetin tregtar të hebrenjve në Durrës gjatë shekujve XIII dhe XIV tregojnë se ky komunitet ishte tashmë i integruar në jetën ekonomike dhe shoqërore të qytetit (Hyskaj, 2009, ff. 136–137). 
Një aspekt tjetër me rëndësi është roli i standardizimit në historinë e këtyre dy gjuhëve. Spanjishtja u standardizua relativisht herët përmes administratës mbretërore, botimeve letrare, dhe më vonë Akademisë Mbretërore Spanjolle (Real Academia Española). Themelimi i kësaj akademie në vitin 1713 shënoi një moment kyç në procesin e unifikimit dhe standardizimit të gjuhës spanjolle. Akademia ndërmori hartimin e veprave themelore gjuhësore si Fjalori i Autoriteteve (1726–1739), Drejtshkrimi (1741) dhe Gramatika (1771). Botimi i këtyre veprave hodhi themelet e standardizimit gjuhësor dhe favorizoi përcaktimin e normave të përbashkëta për folësit e spanjishtes në hapësirën hispanofone (Cano Aguilar, 1999, f. 256). 
Ndërsa standardizimi i shqipes është proces shumë më i vonshëm dhe lidhet ngushtë me Rilindjen Kombëtare Shqiptare, formimin e shtetit shqiptar, dhe Kongresin e Drejtshkrimit të vitit 1972 (Kostallari et al, 1973). Këto dallime historike kanë ndikuar drejtpërdrejt në prestigjin ndërkombëtar të gjuhëve, përhapjen e tyre dhe funksionet sociolinguistike që ato kanë sot. 
Nga këndvështrimi didaktik, analiza e pozicionit të gjuhës shqipe dhe asaj spanjolle brenda familjes indoevropiane ka rëndësi të veçantë për mësimdhënien e spanjishtes si gjuhë e huaj te studentët shqiptarë si në aspektin e analizës së interferencës gjuhësore, por dhe në zhvillimin e metodologjive pedagogjike. Njohja e ngjashmërive historike, dallimeve tipologjike dhe zhvillimit strukturor të dy gjuhëve ndihmon pedagogët dhe studentët të interpretojnë më mirë vështirësitë gramatikore, transferimin negativ dhe proceset që lidhen me mësimin e një gjuhe.  Këtë perspektivë e mbështet edhe Villanueva (2011), e cila thekson se shkalla e afërsisë tipologjike dhe ngjashmëritë strukturore ndërmjet gjuhëve ndikojnë në mënyrën se si shfaqet transferimi gjuhësor, duke u reflektuar drejtpërdrejt gjatë mësimit të spanjishtes nga studentët.
Nga analiza e mësipërme rezulton se, shqipja dhe spanjishtja, megjithëse i përkasin së njëjtës familje indo-evropiane, përfaqësojnë dy modele të ndryshme të evolucionit historik gjuhësor. Shqipja paraqet zhvillimin autonom të një gjuhe paleo-ballkanike, ndërsa spanjishtja përfaqëson evolucionin e një gjuhe romane me përhapje globale. Krahasimi i tyre ndihmon në kuptimin më të thellë të proceseve të ndryshimit gjuhësor, marrëdhënieve midis gjuhës dhe historisë dhe implikimeve didaktike të studimit historik të gjuhëve.


[bookmark: _Toc230597882][bookmark: _Toc241046642]3.4.2 Origjina dhe zhvillimi historik i shqipes

Çabej (1976) e trajton prejardhjen e shqipes si një problematikë qendrore të studimeve albanologjike dhe të gjuhësisë historike indoevropiane. Ecuria historike e shqipes ka zgjuar interes të vazhdueshëm ndër studiues vendas e të huaj, veçanërisht për pozitën specifike që ajo zë brenda familjes indoevropiane dhe për tiparet origjinale që shfaq në fonologji, morfologji, sintaksë dhe leksik. 
Ndryshe nga gjuhët romane ose sllave, të cilat përfaqësojnë degë relativisht homogjene të familjes indo-evropiane, shqipja konsiderohet një degë autonome dhe më vete e kësaj familjeje (Demiraj, 1986 Për rrjedhojë, shqipja ruan një status të pavarur brenda klasifikimit indo-evropian dhe përfaqëson vazhdimësinë historike të një tradite të veçantë gjuhësore në hapësirën ballkanike. Origjina e shqipes ka qenë objekt debatesh të shumta shkencore, veçanërisht lidhur me raportin e saj me gjuhët paleo-ballkanike. Shumica e studiuesve shqiptarë dhe ndërkombëtarë mbështesin tezën se shqipja është pasardhëse e një gjuhe të lashtë ballkanike, e lidhur kryesisht me ilirishten, ose me një substrat të afërt paleo-ballkanik. Sipas Çabejt (1976), shqipja duhet parë si vazhdimësi historike e një tradite gjuhësore të lashtë të Ballkanit Perëndimor. Megjithëse mungesa e dokumenteve të drejtpërdrejta të ilirishtes e bën të vështirë provimin absolut të kësaj teorie, ekzistojnë argumente historike, gjeografike dhe gjuhësore që mbështesin lidhjen midis shqipes dhe substratit ilir. Një tjetër teori ka lidhur shqipen me trakishten ose me dakishten, por këto hipoteza kanë gjetur më pak mbështetje në studimet moderne. Demiraj (1986) argumenton se shqipja ka zhvilluar tipare origjinale që e bëjnë të pamundur identifikimin e saj të plotë me ndonjë gjuhë të njohur paleo-ballkanike. Për këtë arsye, shumë studiues preferojnë ta konsiderojnë shqipen si pasardhëse të një grupi gjuhësor paleo-ballkanik, me elemente ilire, trake dhe karakteristika të veçanta autonome. Ky pozicion e bën shqipen një nga gjuhët më interesante për gjuhësinë historike indo-evropiane.

Karakteristikat indo-evropiane të shqipes
Megjithëse shqipja ka zhvilluar shumë karakteristika origjinale, ajo ruan elemente të rëndësishme të trashëgimisë indo-evropiane. Këto elemente evidentohen në sistemin morfologjik, strukturën fleksive, format bazë leksikore dhe disa kategori gramatikore. Sipas Fortson-it (2010), shqipja ruan gjurmë të rëndësishme të sistemit fleksiv indoevropian, veçanërisht në kategorinë e rasave, sistemin foljor dhe fleksionin emëror. Një nga aspektet më të rëndësishme është ruajtja e sistemit rasor. Shqipja vazhdon të përdorë emëroren, gjinoren, dhanoren, kallëzoren dhe rrjedhoren, edhe pse me transformime të konsiderueshme historike. Ky sistem përfaqëson vazhdimësi të trashëgimisë fleksive indo-evropiane, ndonëse në formë të reduktuar krahasuar me gjuhët klasike si latinishtja, greqishtja e vjetër, ose sanskritishtja. Gjurmë indo-evropiane evidentohen edhe në numërorë, përemra, dhe fjalorin bazë të shqipes. Për shembull: numërorët dy, tre dhe emrat motër, natë, zemër kanë korrespondenca etimologjike me gjuhë të tjera indo-evropiane. Megjithatë, gjatë zhvillimit historik, shumë prej elementeve të trashëguara indo-evropiane kanë kaluar procese të rëndësishme transformimi fonetik dhe semantik.

Ndikimi i kontakteve gjuhësore
Historia e shqipes është karakterizuar nga ndërveprime të vazhdueshme gjuhësore përgjatë  shekujve. Për shkak të pozicionit gjeografik të shqiptarëve në Ballkan, shqipja ka qenë në ndërveprim të vazhdueshëm me latinishten, greqishten, gjuhët sllave, turqishten osmane, dhe italishten. Sipas Çabejt (1976, f. 71), pesha e ndikimit në kontaktet e shqipes me gjuhët fqinje dhe më gjerë është shfaqur kryesisht përmes huazimit të elementeve prej tyre sesa në drejtim të ndikimit të shqipes mbi këto gjuhë, gjë që shpjegohet me zhvillimin historik e kulturor të popullit shqiptar. Këto kontakte kanë ndikuar ndjeshëm në pasurimin leksikor, zhvillimin semantik dhe organizimin strukturor të gjuhës. Siç thekson Qiriazi (2003, f. 18), gjuhët klasike kanë dhënë një kontribut të veçantë për zhvillimin e terminologjisë shkencore, ndërkohë që ruajnë ende vlerën e tyre kulturore e shkencore.
Ndikimi latin zë një vend të veçantë mes shtresave të huazimeve që kanë formësuar shqipen ndër shekuj. Kontakti me Perandorinë Romake dhe me kulturën latine ka lënë gjurmë të thella në administratë, terminologjinë fetare, jetën urbane dhe fjalorin e përditshëm. Sipas Çabejt (1976, f. 339), huazimet latine dëshmojnë se shqiptarët kanë qenë në kontakt të hershëm dhe të vazhdueshëm me qytetërimin romak. Ndersa, ndikimi grek është veçanërisht i dukshëm në terminologjinë fetare, kulturën dhe arsimin. Kontakti me Bizantin dhe me traditën ortodokse ka sjellë shumë huazime nga greqishtja, sidomos në jug të Shqipërisë dhe në gjuhën kishtare. Përveç ndikimit në leksik, greqishtja ka ushtruar ndikim edhe në traditën e shkrimit të shqipes. Për një periudhë të gjatë, shqiptarët e besimit ortodoks e shkruanin shqipen me alfabetin grek, gjë që pasqyron lidhjet kulturore dhe fetare me botën bizantine (Lloshi, 2008, f. 109).
Kontaktet me popullsitë sllave gjatë Mesjetës kanë ndikuar në leksik, toponimi, dhe disa struktura sintaksore. Shumë terma që lidhen me bujqësinë, jetën rurale, dhe organizimin shoqëror janë me origjinë sllave. Orel (1998, f. xix) vëren se huazimet më të hershme sllave dhe latine pasqyrojnë faza të ndryshme të zhvillimit historik të shqipes, të dukshme në përshtatjen fonetike të tyre.
Periudha osmane solli një shtresë të rëndësishme huazimesh nga turqishtja, arabishtja, dhe persishtja. Këto huazime lidhen kryesisht me administratën, ushtrinë, fenë dhe jetën urbane. Fjalë si pazar, sheqer, xhami, sahat, janë shembuj të këtij ndikimi. Derjaj (2009, f. 152) thekson se përshtatja e këtyre huazimeve në shqipen e sotme është ndikuar nga origjina e tyre, koha e depërtimit dhe ligjësitë e brendshme të gjuhës. 

Zhvillimi fonologjik i shqipes
Historia e shqipes karakterizohet nga procese të rëndësishme fonetike dhe fonologjike. Një nga tiparet më karakteristike është zhvillimi i sistemit bashkëtingëllor, i cili përfshin tinguj specifikë si: q, gj, xh, ç. Këto tinguj e dallojnë shqipen nga shumë gjuhë të tjera indoevropiane. Gjithashtu, shqipja ka kaluar procese si; palatalizimi, asimilimi dhe reduktimi fonetik. Sipas Demirajt (1986), këto transformime janë rezultat i zhvillimeve të vetë sistemit gjuhësor dhe i kontakteve ballkanike Një aspekt tjetër me rëndësi është ndikimi i ligjit të theksit dhe transformimet vokalike që kanë ndikuar në; strukturën ritmike dhe organizimin fonologjik të shqipes moderne.
Dëshmia e parë e njohur e shqipes së shkruar lidhet me ‘Formulën e Pagëzimit’, që daton në vitin 1462. Në periudhat pasuese, zhvillimit të traditës së hershme letrare shqipe i dhanë kontribut Gjon Buzuku, Pjetër Budi, Frang Bardhi dhe Pjetër Bogdani.  Megjithatë, mungesa e një administrate kombëtare dhe ndarjet fetare, krahinore dhe politike penguan standardizimin e hershëm të gjuhës. Procesi i standardizimit modern të gjuhës shqipe lidhet ngushtë me Rilindjen Kombëtare Shqiptare, Kongresin e Manastirit (1908), dhe Kongresin e Drejtshkrimit (1972). Këto procese luajtën rol vendimtar në unifikimin e alfabetit, konsolidimin e normës standarde, dhe institucionalizimin e shqipes modern (Kostallari et al., 1973, f. 16). Historia e shqipes nuk përfaqëson vetëm evolucion gjuhësor, por edhe histori të identitetit kulturor, rezistencës historike, dhe formimit kombëtar shqiptar. Në perspektivën sociolinguistike, shqipja ka luajtur rol thelbësor në ruajtjen e identitetit kombëtar, formimin e vetëdijes kulturore, dhe konsolidimin e shtetit shqiptar (Çabej, 1976). Në aspektin didaktik, analiza historike e shqipes ka rëndësi të drejtpërdrejtë për edukimin gjuhësor, studimin e ndërhyrjeve ndërgjuhësore, si edhe shqyrtimin e problematikave që hasin studentët shqiptarë. Njohja e strukturës historike të shqipes, kontakteve gjuhësore, dhe karakteristikave tipologjike ndihmon në kuptimin e transferimit negativ, gabimeve gramatikore, dhe mekanizmave të të nxënit të spanjishtes.


[bookmark: _Toc230597883][bookmark: _Toc241046643]3.4.3 Origjina dhe zhvillimi historik i spanjishtes

“Spanjishtja zë një pozicion të rëndësishëm brenda familjes së gjuhëve romane dhe karakterizohet nga një shtrirje e gjerë ndërkombëtare në realitetin bashkëkohor. Historia e saj përbën një fushë me interes për studimet e gjuhësinë historike veçanërisht nga këndvështrimi sociolinguistik, pasi zhvillimi i spanjishtes lidhet ngushtë me transformimet politike të Gadishullit Iberik, zgjerimin e Perandorisë Spanjolle, kontaktet intensive kulturore dhe proceset e globalizimit gjuhësor (Lapesa, 1981; Moreno Fernández, 2015). Ndryshe nga shqipja, e cila konsiderohet degë autonome e familjes indo-evropiane spanjishtja është një gjuhë romane që rrjedh drejtpërdrejt nga latinishtja vulgare. (Memushaj, 2004, ff. 298–299). Për këtë arsye, zhvillimi historik i spanjishtes paraqet evolucionin gradual të një gjuhe neolatine që kaloi procese fonetike, morfologjike, sintaksore, dhe leksikore, duke u transformuar nga një nga një variant gjuhësor ibero-romane në një gjuhë globale me funksione ndërkombëtare. Sipas Penny-t (2002), historia e spanjishtes duhet kuptuar si rezultat i ndërthurjes së trashëgimisë latine, ndikimeve arabe, kontakteve me gjuhët iberike, dhe proceseve politike të standardizimit dhe zgjerimit kolonial. Në këtë kuptim, zhvillimi i spanjishtes nuk përfaqëson vetëm evolucion gjuhësor, por edhe proces historik dhe kulturor të lidhur ngushtë me formimin e identitetit hispanik dhe me zgjerimin e botës hispanofone.
Prejardhja latine e spanjishtes
Origjina e spanjishtes lidhet drejtpërdrejt me romanizimin e Gadishullit Iberik pas pushtimeve romake që filluan në shekullin III p.e.s. Gjatë sundimit romak, latinishtja u përhap gradualisht në territorin iberik dhe u bë gjuhë administrative, juridike, ushtarake, dhe kulturore. Në këtë drejtim, Moreno Fernández (2015, f. 24) evidenton se bashkëjetesa e latinishtes me gjuhët vendase të territoreve të pushtuara nga Roma ndikoi në përfshirjen e elementeve pararomake në sistemin gjuhësor latin. Si rezultat, dominimi latin la gjurmë të qëndrueshme në shqiptim dhe fjalor, trashëgimi që u ruajt dhe u zhvillua më tej nga gjuhët romane, përfshirë spanjishten.
Megjithatë, siç thekson Menéndez Pidal (1987 ff. 2–3), gjuha që u përhap në popullsi nuk ishte latinishtja klasike letrare, por latinishtja vulgare (sermo vulgaris), e përdorur në komunikimin e përditshëm nga ushtarët, tregtarët, kolonët, dhe administrata romake. Kjo latinishte vulgare përfaqëson bazën historike nga e cila u zhvilluan më vonë gjuhët romane, përfshirë spanjishten. 
Pas rënies së Perandorisë Romake, izolimi relativ politik dhe gjeografik i rajoneve të ndryshme të Evropës solli diferencimin gradual të latinishtes vulgare në varietete rajonale. Ndërsa spanjishtja moderne u zhvillua kryesisht nga kastilianishtja mesjetare, e cila fillimisht ishte dialekt rajonal i Mbretërisë së Kastijës. Sipas Lapesa-s (1981), ngritja politike dhe ushtarake e Kastijës gjatë mesjetës luajti rol vendimtar në përhapjen dhe dominimin e kastilianishtes mbi dialektet e tjera iberike. Për rrjedhojë, historia e spanjishtes lidhet ngushtë me konsolidimin politik të Spanjës, procesin e ripushtimit dhe ndërtimin e shtetit spanjoll.

Transformimet fonologjike të spanjishtes
Evolucioni fonologjik nga latinishtja vulgare drejt sistemit fonetik modern kastilian përbën një komponent thelbësor të historisë së spanjishtes. Këto transformime përfshijnë ndryshime sistematike në zanore, bashkëtingëllore, theks, dhe strukturë silabike.
Sipas Penny-t (2002), një nga proceset më karakteristike ishte diftongimi i zanoreve latine të theksuara: e → ie; o → ue . Për shembull: terra → tierra; bonus → bueno. Fortson (2010, ff. 3) argumenton se hipoteza më e besueshme është se në spanjisht ndodhi një ndryshim i hershëm nga e në ie, dhe jo që gjuhët e tjera romane të kenë kaluar nga ie në e. Ky fenomen përbën një veçori dalluese në zhvillimin fonetik të spanjishtes.Një tjetër transformim i rëndësishëm ishte lenicioni i bashkëtingëlloreve latine, ku bashkëtingëlloret e forta latine u zbutën gradualisht gjatë evolucionit historik; vita → vida, lupus → lobo. Gjithashtu, spanjishtja kaloi proceset e palatalizimit, asimilimit, dhe reduktimit fonetik. Për shembull: octo → ocho; annu → año (Álvarez, 2018). Këto transformime tregojnë kalimin gradual nga sistemi fonetik latin drejt një sistemi më të thjeshtë dhe më ritmik. Një aspekt tjetër i rëndësishëm është zhvillimi i sistemit vokalik relativisht të qëndrueshëm të spanjishtes. Ndryshe nga gjuhët e tjera romane, si frëngjishtja, spanjishtja ruajti sistem relativisht të thjeshtë me pesë zanore: a, e, i, o, u. Megjithatë, kjo thjeshtësi nuk përjashton praninë e disa proceseve fonologjike që paraqesin vështirësi në nxënien e gjuhës, si alternimi midis zanoreve dhe diftongëve brenda së njëjtës familje leksikore, ndikimi i fenomenit të yod-it në evolucionin e tingujve, si edhe veçori të caktuara të theksit të intensitetit (Torrens Álvarez, 2018, f. 35)


Ndikimi arab në zhvillimin e spanjishtes
Një nga elementet më karakteristike të historisë së spanjishtes është ndikimi i thellë arab gjatë periudhës së sundimit mysliman në Gadishullin Iberik (711–1492). Prania arabe zgjati për disa shekuj dhe ndikoi ndjeshëm në; kulturë, shkencë, arkitekturë, administratë, dhe gjuhë. Cano Aguilar (1999), thekson se ndikimi arab në spanjisht është veçanërisht i dukshëm në leksik. Mijëra fjalë me origjinë arabe u integruan në spanjisht, sidomos në fusha si matematika, astronomia, bujqësia, administrata, dhe jeta urbane. Fjalë si; álgebra, azúcar, aceite, almohada, ojalá janë shembuj tipikë të këtij ndikimi. Ndikimi arab nuk kufizohet vetëm në leksik, por reflektohet edhe në toponimi, kulturë dhe disa struktura semantike. Ky kontakt i gjatë kulturor e dallon spanjishten nga shumë gjuhë të tjera romane dhe dhe dëshmon veçantinë e zhvillimit historik të spanjishtes. Duke iu referuar këtij zhvillimi, Lapesa (1981, f. 133) vlerëson se numri i njësive leksikore dhe toponimeve me prejardhje arabe në spanjisht i kalon katër mijë forma. 

Standardizimi i spanjishtes
Një moment vendimtar në historinë e spanjishtes ishte procesi i standardizimit. Gjatë Mesjetës së vonë dhe periudhës moderne, kastilianishtja u konsolidua gradualisht si gjuhë dominante e administratës dhe e kulturës në Spanjë. Një rol të rëndësishëm luajti Antonio de Nebrija, i cili botoi në vitin 1492 Gramatikën e parë të spanjishtes (Gramática de la lengua castellana). Kjo vepër konsiderohet një moment historik në standardizimin e gjuhës spanjolle. Nebrija (1492) argumentonte se: “gjuha ka qenë gjithmonë shoqëruese e perandorisë”. Kjo ide reflekton lidhjen e ngushtë midis: gjuhës, pushtetit politik, dhe përhapjes kulturore. Më vonë, krijimi i Akademia Mbretërore Spanjolle (1713) kontribuoi në kodifikimin, standardizimin dhe unifikimin normativ të spanjishtes. Akademia promovoi drejtshkrimin standard, normat gramatikore dhe konsolidimin institucional të gjuhës.

Ekspansioni global i spanjishtes
Zhvillimi historik i spanjishtes karakterizohet gjithashtu nga shtrirja e saj globale përmes kolonializmit spanjoll. Pas shekullit XV, spanjishtja u përhap në Amerikën Latine, Karaibe, Filipine dhe territore të tjera koloniale. Ky proces transformoi spanjishten nga gjuhë kombëtare iberike në gjuhë transnacionale, gjuhë ndërkontinentale dhe më vonë gjuhë globale. Kontakti me gjuhët indigjene të Amerikës Latine ndikoi në zgjerimin leksikor, diversifikimin fonetik, dhe zhvillimin e varieteteve të ndryshme të spanjishtes së folur. Për këtë arsye, spanjishtja moderne karakterizohet nga pluralitet dialektor, variacion pragmatik dhe diversitet kulturor. Në këtë kontekst, Rivarola (2004, f. 799) thekson se përhapja e spanjishtes në Botën e Re krijoi për gjuhën jo vetëm një hapësirë të re gjeografike dhe shoqërore, por edhe një hapësirë të re kulturore e mendore, brenda së cilës u formësuan gradualisht elementet e një identiteti të ri gjuhësor. 
Historia e spanjishtes ka rëndësi të drejtpërdrejtë për sociolinguistikën, gjuhësinë historike, si edhe didaktikën gjuhësore. Nga këndvështrimi didaktik, studimi i zhvillimit historik të spanjishtes u mundëson studentëve shqiptarë të kuptojnë strukturën gramatikore, transformimet fonetike, dhe variacionin e gjuhës moderne. Gjithashtu, analiza diakronike ndihmon në interpretimin e ndryshimeve midis varieteteve të spanjishtes, proceseve të standardizimit, dhe marrëdhënieve midis gjuhës dhe kulturës. Në kontekstin universitar, kjo qasje kontribuon në zhvillimin e kompetencës sociolinguistike, ndërgjegjësimit kulturor dhe kompetencës ndërkulturore të studentëve. Në këtë kuadër, Penny (2004, ff. 21–22 ) thekson se variacioni diakronik është i lidhur ngushtë me variacionin gjeografik dhe shoqëror, pasi zhvillimi historik i gjuhës është rezultat i proceseve sociale që veprojnë në komunitetet gjuhësore. 

Analiza diakronike krahasuese ndërmjet shqipes e spanjishtes merr vlerë specifike për studimet historiko-krahasuese, pasi këto dy gjuhë, megjithëse i përkasin së njëjtës familje indo-evropiane, kanë ndjekur trajektore të ndryshme zhvillimi historik, strukturor dhe sociolinguistik. Analiza krahasuese ndihmon në kuptimin e proceseve të evolucionit gjuhësor, mekanizmave të ndryshimit fonetik dhe morfologjik, ndikimit të kontakteve kulturore, dhe marrëdhënies midis historisë politike dhe zhvillimit të gjuhës (Campbell, 2013).
Në perspektivën diakronike, shqipja dhe spanjishtja përfaqësojnë dy modele të ndryshme të evolucionit të gjuhëve indo-evropiane. Shqipja është zhvilluar si degë autonome paleo-ballkanike (Orel, 1998), ndërsa spanjishtja si vazhdimësi e latinishtes vulgare në Gadishullin Iberik (Lapesa, 1981). Për rrjedhojë, dallimet midis tyre nuk lidhen vetëm me strukturën aktuale të gjuhës, por me procese historike shumë të ndryshme që kanë ndikuar në fonologji, morfologji, sintaksë, leksik, dhe funksionet sociolinguistike. Megjithatë, pavarësisht dallimeve, të dyja gjuhët ruajnë elemente të përbashkëta indoevropiane që evidentojnë origjinën e tyre të largët të përbashkët (Fortson, 2010).

Krahasimi i prejardhjes historike
Një nga dallimet themelore midis shqipes dhe spanjishtes lidhet me prejardhjen dhe mënyrën e zhvillimit historik. Shqipja konsiderohet degë autonome e familjes indo-evropiane, me vazhdimësi paleo-ballkanike dhe me karakteristika origjinale të zhvilluara në mënyrë të pavarur. Ndërsa spanjishtja është gjuhë romane, pasardhëse e latinishtes vulgare dhe pjesë e grupit neolatine (Demiraj, 2004; Echenique Elizondo dhe Martínez Alcalde, 2005). Për rrjedhojë, spanjishtja ka prejardhje të përbashkët  me italishten, portugalishten, frëngjishten, dhe rumanishten, ndërsa shqipja nuk ka afërsi të drejtpërdrejtë me ndonjë grup tjetër gjuhësor indoevropian. Shqipja përfaqëson një rast të veçantë në gjuhësinë indo-evropiane për shkak të izolimit relativ historik, mungesës së dokumentimit të hershëm, dhe kontakteve intensive shumëgjuhëshe. Ndërkohë, spanjishtja ka përfituar nga vazhdimësia e traditës latine, standardizimi relativisht i hershëm, dhe mbështetja institucionale shtetërore. Ky dallim ka ndikuar drejtpërdrejt në zhvillimin e normës standarde, prestigjin sociolinguistik dhe përhapjen ndërkombëtare të dy gjuhëve (Moreno Fernández dhe Otero Roth, 2016).

Krahasimi fonologjik
Në aspektin fonologjik, shqipja dhe spanjishtja paraqesin dallime të konsiderueshme, megjithëse të dyja gjuhët ruajnë elemente indo-evropiane (Memushaj, 2004; Penny 2002). Çabej (1976, f. 15) argumenton se veçoritë fonetike dhe gjuhësore të shqipes dëshmojnë një zhvillim të pavarur brenda familjes indoevropiane, duke e larguar atë nga tiparet karakteristike të greqishtes dhe latinishtes.

Sistemi vokalik
Spanjishtja karakterizohet nga sistem relativisht i thjeshtë vokalik me pesë zanore: /a/, /e/,/i/, /o/, /u/. Ky sistem ka ruajtur stabilitet të lartë historik dhe paraqet korrespondencë të fortë midis shqiptimit, dhe drejtshkrimit. Cano Aguilar (2004, f. 72) vëren se një nga veçoritë dalluese të fonologjisë së spanjishtes është sistemi i saj vokalik, zhvillimi i të cilit është lidhur me procese historike të kontaktit gjuhësor. Në krahasim me gjuhën spanjolle, shqipja ka sistem vokalik më kompleks, me zanore të theksuara, zanore të patheksuara dhe dallime fonetike rajonale. Gjithashtu, shqipja ka zhvilluar zanoren ë, dhe kontraste specifike fonologjike që nuk ekzistojnë në spanjisht (Kostallari et al, 1973, ff. 3–12).

Sistemi bashkëtingëllor
Një nga dallimet më të dukshme lidhet me sistemin bashkëtingëllor.
Shqipja përmban tinguj specifikë si q, gj, xh, ç, rr, që nuk ekzistojnë në të njëjtën formë në spanjisht. Ndërkohë, spanjishtja karakterizohet nga një sistem më i thjeshtë bashkëtingëllor, prania e tingujve si ñ, dhe kontraste specifike midis varieteteve të spanjishtes (Alarcos Llorach, 1991). Proceset fonetike historike kanë qenë gjithashtu të ndryshme. Në spanjisht ndodhën procese si; diftongimi, lenicioni, dhe palatalizimi.
Për shembull:
· terra → tierra
· lupus → lobo
· annus → año
Ndërsa në shqip janë vërejtur; asimilime, reduktime fonetike, dhe zhvillim i tingujve palatalë. Këto dallime ndikojnë drejtpërdrejt në vështirësitë fonetike të studentëve shqiptarë që mësojnë spanjishten.

Krahasimi morfologjik
Morfologjia përfaqëson një nga fushat ku dallimet midis shqipes dhe spanjishtes janë më të theksuara në sistemin rasor. Shqipja ruan sistem rasash relativisht të zhvilluar emërore, gjinore, dhanore, kallëzore, rrjedhore (Kostallari et al, 1976, f. 3). Ndërsa spanjishtja, si shumica e gjuhëve romane, ka humbur pothuajse plotësisht sistemin rasor latin dhe përdor parafjalë, rend sintaksor dhe struktura analitike. Kjo krijon dallime të rëndësishme në organizimin sintaksor, strukturën e fjalisë dhe marrëdhëniet gramatikore. Siç thekson Álvarez (2018, f. 78), sistemi rasor i latinishtes u zhduk në gjuhët romane dhe funksionet sintaksore të emrit filluan të shpreheshin kryesisht përmes parafjalëve. Gjithashtu, Álvarez (2018, f. 82) argumenton se disa gjurmë të sistemit rasor latin ruhen ende në spanjisht, veçanërisht në emërtimet e ditëve të javës (martes, jueves, viernes), të cilat rrjedhin nga forma të lidhura me rasën gjinore (genitivo) të latinishtes, si edhe në disa ndajfolje, si ahora, e cila e ka prejardhjen nga rasa rrjedhore ((h)ablativo).

Sistemi foljor
Në aspektin foljor, spanjishtja paraqet një sistem të zhvilluar kohësh dhe mënyrash foljore. Siç thekson Gómez Torrego (2005), sistemi foljor i spanjishtes organizohet në tri mënyra: dëftore (indicativo), lidhore (subjuntivo) dhe urdhërore (imperativo). Sistemi foljor i gjuhës shqipe është gjithashtu i pasur dhe shpreh kategori gramatikore si veta, numri, mënyra, koha dhe diateza. Brenda sistemit foljor të shqipes dallohen mënyra dëftore e lidhore, krahas habitores, kushtores, dëshirores dhe urdhërores. Veçantia më e spikatur e këtij sistemi është mënyra habitore, e cila konsiderohet një kategori karakteristike e sistemit foljor të shqipes dhe dallohet për veçoritë e saj strukturore dhe semantike ndër gjuhët evropiane dhe ballkanike (Dauti, 2025). Rama (2015, f. 85) vëren se klasifikimi i foljeve në zgjedhime vazhdon të jetë objekt diskutimi në gjuhësinë shqiptare, për shkak të ndërlikimit të sistemit foljor dhe zhvillimeve fonetike e gramatikore që ka përjetuar shqipja gjatë historisë së saj.

Gjinia dhe nyjat
Shqipja përdor: nyje të prapme (libri) dhe sistem më fleksiv të përcaktimit. Ndërsa spanjishtja përdor nyje të përparme, të përcaktuar (el libro). Ky ndryshim strukturor përbën një nga aspektet më karakteristike tipologjike midis dy gjuhëve. (Akademia e Shkencave e Shqipërisë, 2002; Echenique Elizondo dhe Martínez Alcalde, 2005).
Krahasimi sintaksor
Në nivel sintaksor, të dyja gjuhët ndajnë disa karakteristika indoevropiane, por organizimi i tyre strukturor ndryshon ndjeshëm. Shqipja karakterizohet nga një renditje më e lirë e fjalëve, e favorizuar nga sistemi i saj i pasur morfologjik dhe përdorimi i gjerë i parafjalëve, ndërsa spanjishtja mbështetet në masë më të madhe në rendin sintaksor dhe në përdorimin e parafjalëve. Sipas Greenberg-ut (1963, f. 78), gjuhët me rend bazë SVO karakterizohen nga përdorimi i parafjalëve dhe jo i pasfjalëve. Të dyja gjuhët përdorin zakonisht rendin Kryefjalë–Kallëzues–Kundrinë (SVO). Sipas Demirajt (2004, f. 291), gjuhët me rend bazë SVO, ku përfshihen edhe shumica e gjuhëve indoevropiane, karakterizohen nga përdorimi i parafjalëve (teknika e parashtimit), ndërsa pozicioni i mbiemrit ndaj emrit mund të ndryshojë nga një gjuhë në tjetrën. Shqipja, megjithëse karakterizohet nga një rend neutral i përbërësve sintaksor, ai mund të riorganizohet sipas nevojave të kumtimit, duke ruajtur marrëdhëniet sintaksore dhe duke krijuar kryesisht nuanca stilistike e shprehëse (Akademia e Shkencave, 2002, f. 72). Edhe spanjishtja lejon ndryshime në rendin e përbërësve të fjalisë, por këto lidhen me organizimin e informacionit në ligjërim, veçanërisht me shprehjen e temës (tópico) dhe fokusit (foco), ndërsa rendi bazë Kryefjalë–Kallëzues–Kundrinë (SVO) mbetet modeli më i zakonshëm në komunikimin neutral (Camacho, 2018).

Krahasimi leksikor dhe kontaktet gjuhësore
Të dyja gjuhët kanë kaluar procese të rëndësishme huazimesh gjatë zhvillimit të tyre historik. Shqipja ka përthithur ndikime nga latinishtja, greqishtja, gjuhët sllave, turqishtja osmane dhe italishtja. Lidhur me shtresën e huazimeve turke, Çabej (1976, f. 274) thekson se studimi i tyre kërkon, krahas identifikimit, edhe shqyrtimin e kronologjisë së depërtimit dhe përhapjes së tyre, pasi këto elemente pasqyrojnë zhvillime të rëndësishme historike dhe kulturore. Ndërsa spanjishtja është ndikuar nga latinishtja, arabishtja, frëngjishtja, italishtja dhe gjuhët indigjene të Amerikës. Megjithatë, ndikimi i latinishtes në shqipe përbën një element me interes të veçantë për analizën krahasuese, pasi ka krijuar ngjashmëri të pjesshme leksikore me spanjishten. Fortson (2010) argumenton se ndikimi i latinishtes në zhvillimin historik të shqipes ka qenë veçanërisht i rëndësishëm, sidomos në pasurimin e leksikut dhe në rindërtimin e historisë fonologjike të gjuhës. Nga ana tjetër, spanjishtja mbështetet mbi një bazë kryesisht latine, megjithëse leksiku i saj paraqet dallime të dukshme ndërmjet varieteteve gjeografike. Në këtë drejtim, López González (2021, f. 24) thekson se niveli leksikor, së bashku me nivelin fonetik, është ai që shfaq variacionin më të madh në botën hispanike. Pavarësisht këtij variacioni, një numër i konsiderueshëm fjalësh me origjinë latine ruajnë korrespondenca të qarta ndërmjet shqipes dhe spanjishtes, si p.sh. porta → portë / puerta. Të dhënat etimologjike ofrojnë mundësi për pasurimin e leksikut gjatë procesit mësimor, duke i orientuar studentët drejt dallimit të rrënjëve leksikore të përbashkëta dhe forcimit të ndërgjegjësimit gjuhësor.

Krahasimi sociolinguistik
Historia sociolinguistike e dy gjuhëve është gjithashtu shumë e ndryshme. Spanjishtja u standardizua herët, u përhap globalisht përmes kolonializmit, dhe u bë gjuhë ndërkombëtare, ndërsa shqipja kaloi standardizim më të vonshëm, u zhvillua në kushte fragmentimi politik, dhe mbeti kryesisht gjuhë kombëtare. Kjo ka ndikuar në prestigjin ndërkombëtar, funksionet institucionale, dhe rolin global të dy gjuhëve (Lloshi, 2005; Moreno Fernández dhe Otero Roth, 2016).

Implikimet didaktike të krahasimit diakronik
Krahasimi diakronik i shqipes dhe i spanjishtes ka rëndësi të drejtpërdrejtë për: mësimdhënien universitare, analizën e interferencës dhe zhvillimin e metodologjive pedagogjike. Njohja e dallimeve strukturore, proceseve historike, dhe mekanizmave të evolucionit gjuhësor ndihmon pedagogët të interpretojnë gabimet e studentëve, identifikojnë transferimin negativ, dhe ndërtojnë strategji më efektive didaktike. Në këtë drejtim, Brown (2007, f. 263) thekson se transferimi ndërgjuhësor përbën një nga burimet kryesore të gabimeve, pasi studentët shpesh përdorin si pikë referimi modelet strukturore të gjuhës së parë.  Në mënyrë të veçantë, analiza krahasuese ndihmon në: shpjegimin e vështirësive me lidhoren, përdorimin e klitikëve, nyjat, rendin sintaksor, dhe kohët foljore. Për rrjedhojë, qasja diakronike nuk ka vetëm rëndësi teorike, por edhe funksion të rëndësishëm pedagogjik në mësimdhënien universitare të spanjishtes për studentët shqiptarë.

Mësimdhënia e gjuhës spanjolle në arsimin universitar shqiptar përbën një fushë në zhvillim, e karakterizuar nga transformime të rëndësishme në aspektin kurrikular dhe metodologjik. Kjo e bën të domosdoshme analizën e kurrikulave universitare, pasi ato përcaktojnë marrëdhënien ndërmjet përmbajtjes së mësimdhënies, metodave pedagogjike dhe rezultateve të pritshme të të nxënit. Siç thekson Richards dhe Rodgers (2014, f. 363 ), kurrikula përfaqëson planin e përgjithshëm të një kursi, duke shndërruar përmbajtjen në një strukturë të organizuar mësimdhënieje dhe të nxëni që synon arritjen e objektivave të caktuara arsimore.
Rritja e interesit për gjuhët e huaja dhe ndërkombëtarizimi i arsimit të lartë kanë ndikuar në përfshirjen graduale të spanjishtes në programet universitare. Megjithatë, ky zhvillim nuk shfaq gjithmonë një përputhje të plotë ndërmjet objektivave të përcaktuara, përmbajtjes së programeve lëndore dhe praktikave reale të mësimdhënies. Në këtë drejtim, Instituto Cervantes, (2006) thekson nevojën për hartimin e një kurrikule që të artikulojë në mënyrë të integruar elementet themelore të planifikimit dhe zhvillimit të procesit të mësimdhënies, si edhe të veprimtarisë akademike në tërësi. Në kuadër të kësaj çështjeje, paraqitet një analizë kritike e strukturuar në tre drejtime kryesore: 
1. strukturën dhe orientimin e programeve universitare të spanjishtes;
2. metodat e përdorura në procesin mësimor në auditor;
3. raportin midis teorisë didaktike dhe praktikës reale të mësimdhënies.

[bookmark: _Hlk228747672][bookmark: _Toc230597893][bookmark: _Toc241046646]3.6.1Analiza krahasuese e programeve universitare të gjuhës spanjolle dhe praktikave të mësimdhënies në auditor 

Ky studim analizon strukturën e programeve universitare të gjuhës spanjolle dhe praktikat e mësimdhënies në auditor, me fokus të veçantë në kontekstin shqiptar. Duke përdorur një qasje të kombinuar metodologjike, kërkimi integron analizën kurrikulare me të dhëna empirike të mbledhura përmes një ankete të zhvilluar me studentët e programeve universitare të gjuhës spanjolle (Nr =100). Rezultatet tregojnë dallime mes rëndësisë që i jepet gramatikës dhe aftësive komunikuese e ndërkulturore.Ndërsa studentët demonstrojnë nivele relativisht të larta të njohurive deklarative, aftësia për përdorim funksional të gjuhës në kontekste akademike mbetet e kufizuar. Studimi argumenton nevojën për integrimin e qasjes së bazuar në detyra (TBLT), progresionit spiral të kompetencave dhe vlerësimit formatif dhe autentik, duke përfshirë edhe kompetencën ndërkulturore (ICC). Kontributi i këtij punimi qëndron në ofrimin e evidencës empirike nga a një kontekst pak të studiuar dhe në propozimin e një modeli metodologjik të përshtatur për arsimin universitar.
Ndërkombëtarizimi i arsimit të lartë dhe zgjerimi i mobilitetit akademik kanë rritur ndjeshëm kërkesën për mësimdhënie efektive të gjuhëve të huaja, veçanërisht të gjuhëve me përdorim global si spanjishtja. Në këtë kuadër, mësimdhënia universitare e gjuhës spanjolle nuk synon më vetëm përvetësimin e strukturave gjuhësore, por zhvillimin e një kompetence të integruar që përfshin dimensione komunikative, akademike dhe ndërkulturore (Council of Europe, 2020).
Megjithatë, në shumë kontekste arsimore në zhvillim, përfshirë Shqipërinë, evidencat tregojnë se praktikat e mësimdhënies mbeten kryesisht të orientuara drejt gramatikës, duke krijuar një hendek midis njohurive teorike dhe përdorimit praktik të gjuhës. Ky studim synon të analizojë këtë problematikë përmes një qasjeje të integruar teorike dhe reale (Cassany, Luna, dhe Sanz, 2003). 
Në kontekstin e globalizimit dhe ndërkombëtarizimit të arsimit të lartë, mësimdhënia e gjuhëve të huaja nuk mund të kufizohet më në përvetësimin e strukturave gjuhësore, por duhet të përfshijë zhvillimin e kompetencës ndërkulturore. Sipas Moreno Fernández-it (2019, f. 2), bota bashkëkohore karakterizohet nga bashkëjetesa e kulturave të ndryshme, çka kërkon zhvillimin e një qasjeje të bazuar në pranimin dhe respektimin si të kulturave të tjera, por edhe të kulturës së saj. Ky studim analizon dimensionin ndërkulturor në mësimdhënien e gjuhës spanjolle, duke e trajtuar atë si komponent thelbësor të kompetencës komunikative. Duke u mbështetur në literaturën bashkëkohore të gjuhësisë së aplikuar dhe didaktikës së gjuhëve ( Li Wei, Hua dhe Simpson 2024), punimi argumenton se spanjishtja, si gjuhë globale me diversitet të lartë kulturor, kërkon një qasje të integruar që lidh gjuhën me kontekstin social dhe kulturor. Analiza tregon se mungesa e integrimit sistematik të dimensionit ndërkulturor në programe dhe praktikat e mësimdhënies kufizon zhvillimin e aftësive të studentëve për komunikim efektiv në situata reale, pasi zhvillimi i kompetencës gjuhësore nuk mund të ndahet nga zhvillimi i kompetencës ndërkulturore (Byram, 1997, f. 22). Në përfundim, propozohet një qasje metodologjike që integron ndërkulturoren në mënyrë të strukturuar përmes aktiviteteve autentike dhe vlerësimit formativ. Mësimdhënia e gjuhëve të huaja në arsimin universitar ka pësuar një transformim të rëndësishëm gjatë dekadave të fundit, duke kaluar nga një fokus i ngushtë në gramatikë dhe përkthim drejt zhvillimit të kompetencave komunikative dhe ndërkulturore. Në këtë kuadër, dimensioni ndërkulturor është bërë një element thelbësor i procesit të të nxënit, veçanërisht për gjuhë si spanjishtja, e cila përdoret në një gamë të gjerë kontekstesh kulturore dhe sociale (Miquel dhe Sans, 2004). 
Spanjishtja nuk përfaqëson vetëm një sistem gjuhësor, por një rrjet kompleks praktikash të komunikimit dhe normash kulturore që ndryshojnë nga një vend në tjetrin. Për rrjedhojë, përvetësimi i saj kërkon jo vetëm njohuri gjuhësore, por edhe aftësi për të interpretuar dhe negociuar kuptime në kontekste ndërkulturore (Kramsch, 1998).

a.Dizajnimi kurrikular në mësimdhënien e gjuhëve të huaja
Programet lëndore të gjuhëve të huaja orientohen drejt formimit të kompetencave duke mos u kufizuar te transmetimi i njohurive. CEFR thekson rëndësinë që kanë aftësitë për përdorimin e përdorimit të gjuhës në kontekste reale përmes përshkruesve të matshëm të performancës (Council of Europe, 2020). Megjithatë, studimet tregojnë se shumë kurrikula universitare vazhdojnë të mbeten të orientuara drejt strukturave formale (Richards dhe Rodgers, 2014).
b .Qasja e bazuar në detyra (TBLT)
TBLT përfaqëson një nga qasjet më të avancuara në didaktikën e gjuhëve, duke e vendosur përdorimin e gjuhës në qendër të procesit të të nxënit. Në këtë qasje, studentët angazhohen në detyra që simulojnë situata reale komunikimi (Ellis, 2003). Kjo qasje ndihmon në integrimin e formës, kuptimit dhe përdorimit, duke reduktuar hendekun midis njohurive dhe praktikës.
c.Kompetenca ndërkulturore (ICC)
Kompetenca ndërkulturore është thelbësore për komunikim efektiv në kontekste globale. Sipas Byram-it (1997), ajo përfshin njohuri, aftësi interpretuese dhe vetëdije kritike kulturore. Deardorff (2006) e lidh ICC me ndërveprimin efektiv dhe përshtatjen ndaj situatave ndërkulturore.
Vlerësimi formativ dhe autentik
Vlerësimi bashkëkohor në arsimin e lartë përqendrohet në mbështetjen e procesit të të nxënit përmes feedback-ut dhe detyrave autentike. Vlerësimi formativ ndihmon në përmirësimin e vazhdueshëm të performancës, ndërsa vlerësimi autentik mat aftësinë për përdorim real të gjuhës (Black dhe Wiliam, 2009; Wiggins, 1998).

 Struktura e organizimi i kurrikulave
Kurrikulat universitare të spanjishtes në Shqipëri zakonisht strukturohen sipas një modeli progresiv, duke synuar zhvillimin gradual të kompetencës gjuhësore nga niveli fillestar drejt niveleve të ndërmjetme. Megjithatë, analiza e planeve mësimore tregon se shpesh ekziston një mospërputhje midis progresionit të deklaruar dhe përmbajtjes reale të kurseve. Në këtë drejtim, Richards (2001, f. 6) e përkufizon kurrikulën si një tërësi dokumentesh, burimesh dhe udhëzimesh të hartuara për arritjen e objektivave arsimore, që shërbejnë për orientimin e integruar të organizimit dhe zbatimit të procesit mësimor. Kjo nënkupton se objektivat, përmbajtja dhe progresioni i të nxënit kërkojnë lidhje ndërmjet tyre dhe të organizuara sipas një logjike të qartë. Në shumë raste objektivat formulohen në mënyrë të përgjithshme ndërsa mungojnë rezultate konkrete të përcaktuara sipas niveleve të CEFR-it. Sipas Council of Europe (2020), kurrikulat moderne duhet të bazohen në përshkrues të matshëm të kompetencave (“can-do descriptors”), ndërsa në kontekstin shqiptar kjo lidhje shpesh mbetet deklarative. 

[bookmark: _Toc230597896][bookmark: _Toc241046649][bookmark: _Hlk228748143]3.8.1 Dominimi i komponentit gramatikor në programet e lëndëve të gjuhës spanjolle
Një tipar i përbashkët i programeve të gjuhës spanjolle është fokusi i theksuar në dominimin e komponentit gramatikor. Analiza e përmbajtjes së programeve lëndore të viteve akademike 2022–2023 dhe 2025–2026 tregon se përmbajtja gramatikore zë një vend qendror në organizimin e lëndëve të gjuhës spanjolle. Edhe pse në objektivat e programeve theksohet zhvillimi i kompetencës komunikative, renditja e njësive mësimore ndërtohet kryesisht mbi përvetësimin gradual të strukturave gramatikore, duke filluar nga elementet bazë dhe duke vijuar me forma më të ndërlikuara gjuhësore (FGJH, 2023a, 2023b, 2023c; FGJH, 2026a, 2026b, 2026c). Në të gjitha programet vihet re një vazhdimësi logjike në trajtimin e gramatikës. Fillimisht studentët njihen me alfabetin, shqiptimin, nyjat, gjininë dhe numrin e emrave, përdorimin e foljeve themelore dhe kohën e tashme. Me avancimin e niveleve, përmbajtja zgjerohet me kohët e shkuara, mënyrën lidhore, kushtoren, ligjëratën e zhdrejtë, përdorimin e përemrave, lidhëzave dhe strukturave sintaksore më të ndërlikuara, që kërkojnë zotërim më të avancuar gjuhësor (FGJH, 2023a; FGJH, 2026a; 2026b). Një karakteristikë e përbashkët e programeve është se pothuajse çdo temë përfshin një seksion të veçantë kushtuar gramatikës, i shoqëruar nga ushtrime për zbatimin e rregullave në kontekste të ndryshme. Përmbajtjet funksionale, leksikore dhe kulturore janë të pranishme, por zakonisht organizohen rreth strukturës gramatikore që zhvillohet në atë njësi mësimore. Kjo tregon se progresioni i gramatikës përbën boshtin mbi të cilin ndërtohet organizimi i lëndëve (FGJH, 2023a, 2023b, 2023c; FGJH, 2026a, 2026b, 2026c).
Megjithëse kjo qasje siguron një bazë të qëndrueshme për forcimin e saktësisë gjuhësore, analiza në këtë punim tregon se kërkohet një shpërndarje më e balancuar ndërmjet zhvillimit të kompetencës gramatikore dhe asaj komunikative. Nga analiza e programeve mësimore rezulton se do të ishte e dobishme t'i kushtohej më shumë hapësirë aktiviteteve që kërkojnë përdorimin praktik të gjuhës në situata komunikimi. Kjo do të ndihmonte në zbatimin funksional të strukturave gramatikore dhe në përmirësimin e aftësive komunikuese. Ky orientim pasqyron ndikimin e metodave tradicionale, ku gramatika konsiderohet bazë e mësimit, por shpesh shkëputet nga përdorimi real i gjuhës (Larsen-Freeman, 2003).
[bookmark: _Hlk228748167]
[bookmark: _Toc241046650][bookmark: _Toc230597897]3.8.1.1 Dimensioni kulturor dhe ndërkulturor 
Edhe pse shumë programe përfshijnë komponentë kulturorë, analiza tregon se kultura shpesh trajtohet si informacion shtesë dhe jo si pjesë integrale e kompetencës komunikative. Kjo bie ndesh me qasjet bashkëkohore që e konsiderojnë gjuhën dhe kulturën të pandashme (Kramsch, 1998). Në këtë kuadër, dimensioni kulturor dhe ndërkulturor zënë një vend të rëndësishëm në edukimin gjuhësor. Siç thekson (Rivers 1964, ff. 19–22), kuptimet që fjalët e një gjuhe marrin për folësin amtar nuk mund të përvetësohen në mënyrë të izoluar, por vetëm brenda një konteksti të gjerë gjuhësor dhe kulturor. Kjo nënkupton se mësimdhënia e një gjuhe përfshin, krahas elementeve gramatikore dhe leksikore, edhe njohjen e kulturës së komunitetit që e përdor atë.
Në këtë perspektivë, mësimi i një gjuhe tjetër synon formimin e kompetencës ndërkulturore duke i orientuar nxënësit drejt përdorimit të gjuhës sipas rrethanave të ndryshme komunikuese. Rrjedhimisht, përfshirja e aspekteve kulturore në kurrikulë dhe në praktikën mësimore përbën një kusht të domosdoshëm për arritjen e një komunikimi efektiv dhe autentik. Si pasojë, studentët zhvillojnë njohuri faktike, por hasin vështirësi në përdorimin pragmatik të gjuhës në kontekste reale (Moreno Fernández, 2010).

[bookmark: _Toc241046651]3.8.1.2 Komponenti kulturor në programet e e lëndëve të gjuhës spanjolle

Krahasimi i programeve të lëndëve të gjuhës spanjolle për vitet akademike 2022–2023 dhe 2025–2026 tregon një prani të vazhdueshme të përmbajtjeve me karakter kulturor, megjithëse pesha dhe mënyra e organizimit të tyre ndryshojnë nga një nivel studimi në tjetrin. Në ciklin Bachelor, elementet kulturore lidhen kryesisht me njohjen e realitetit shoqëror dhe kulturor të vendeve hispanofone, përmes temave që trajtojnë jetën e përditshme, traditat, zakonet dhe aspekte të ndryshme të qytetërimit hispanik (FGJH, 2022–2023; FGJH, 2025–2026). Në programet më të fundit këto tema janë zgjeruar me përmbajtje që lidhen me gastronominë, festat tradicionale, komunikimin joverbal dhe karakteristika të tjera të kulturës spanjolle. Një ndryshim cilësor konstatohet në programin Master të vitit akademik 2025–2026, ku dimensioni ndërkulturor nuk mbetet vetëm pjesë e përmbajtjes tematike, por përfshihet edhe në kompetencat që studenti pritet të zhvillojë gjatë procesit të formimit (FGJH, 2025–2026). Në krahasim me programin Master të vitit 2022- 2023, ku theksi vendoset kryesisht te zhvillimi i kompetencës gjuhësore dhe komunikimit praktik, programi më i ri dëshmon një orientim më të qartë drejt zhvillimit të kompetencës ndërkulturore (FGJH, 2022–2023; FGJH, 2025–2026). Megjithatë, nga analiza e dokumentacionit rezulton se temat kulturore shërbejnë kryesisht si mbështetje e përmbajtjes gjuhësore dhe nuk shoqërohen në mënyrë të vazhdueshme me aktivitete që nxisin analizën krahasuese të kulturave, reflektimin kritik apo ndërmjetësimin kulturor. Kjo mundëson trajtimin më të gjerë të dimensionit kulturor në organizimin e programeve, përzgjedhjen e literaturës, përdorimin e materialeve autentike, si edhe realizimin e veprimtarive në auditor. Një orientim i tillë afrohet me konceptin e kompetencës ndërkulturore të trajtuar nga Byram (1997) dhe Kramsch (1998).

[bookmark: _Toc230597898][bookmark: _Toc241046652][bookmark: _Hlk228748221]3.8.1.3 Dimensioni ndërkulturor në teorinë e mësimdhënies së gjuhëve
Koncepti i kompetencës ndërkulturore
Kompetenca ndërkulturore përkufizohet si aftësia për të ndërvepruar në mënyrë efektive dhe të përshtatshme me individë nga kultura të ndryshme. Sipas Byram-it (1997), ajo përfshin njohjen e praktikave kulturore, aftësinë për t'i interpretuar ato në kontekst dhe fleksibilitetin për t'iu përshtatur situatave të ndryshme komunikuese. Në këtë kuptim, në një qasje komunikative, qëllimi është që studenti të zotërojë njohuritë mbi gjuhën dhe të jetë në gjendje t’i zbatojë ato gjatë komunikimit me përdoruesit e saj. Për këtë arsye, trajtimi i kompetencës kulturore si pjesë e pandashme e kompetencës komunikuese është i domosdoshëm (Miquel dhe Sans, 2004, f. 3).
[bookmark: _Toc230597899][bookmark: _Toc241046653][bookmark: _Hlk228748247]3.8.1.4 Gjuha dhe kultura si sisteme të ndërlidhura
Kramsch (1998) argumenton se gjuha dhe kultura janë të pandashme, pasi çdo akt komunikimi është i ngarkuar me kuptime kulturore. Një qasje e ngjashme paraqitet edhe në gjuhësinë e aplikuar, ku theksohet se për shumë studiues gjuha dhe kultura janë të pandashme, pasi kultura përfaqëson mënyrën se si individët shprehen dhe interpretojnë shprehjet e të tjerëve brenda një hapësire dhe historie të përbashkët shoqërore (Li Wei et al., 2024, f. 8). Në rastin e spanjishtes, kjo lidhje bëhet edhe më komplekse për shkak të diversitetit të botës hispanofone, ku normat pragmatike dhe diskursive ndryshojnë sipas kontekstit kulturor dhe social. Për shembull, zgjedhja midis formave të mirësjelljes (usted/tú), mënyra e formulimit të kërkesave dhe mënyra e shprehjes së mendimeve varen nga situata komunikuese dhe nga marrëdhënia ndërmjet bashkëbiseduesve. Në këtë kuptim, analiza e përdorimit të gjuhës nuk mund të shkëputet nga konteksti sociokulturor, pasi kuptimi i mesazhit ndërtohet në ndërveprim me elementët e situatës komunikuese (Bravo, 2005, f. 24).


[bookmark: _Toc230597900][bookmark: _Toc241046654][bookmark: _Hlk228748429]3.9 Gjuha spanjolle në auditor
[bookmark: _Hlk228748522]
[bookmark: _Toc230597901][bookmark: _Toc241046655]3.9.1 Heterogjenitet metodologjik

Në praktikën universitare, mësimdhënia e spanjishtes karakterizohet nga një qasje metodologjike e kombinuar. Analiza e programeve mësimore tregon se ato synojnë zhvillimin e kompetencës komunikative sipas parimeve të CEFR-it, i cili e sheh përdoruesin e gjuhës si një individ që përdor gjuhën për të vepruar në situata reale komunikimi (Consejo de Europa, 2021, f. 22). Megjithatë, organizimi i përmbajtjes mbetet kryesisht i përqendruar në strukturat gramatikore, leksikun dhe temat kulturore. Si rrjedhojë, në praktikën mësimore bashkëjetojnë elemente të metodës gramatiko-përkthimore me ato të qasjes komunikative, ndërsa aktivitetet që nxisin komunikimin autentik dhe ndërveprimin zhvillohen në mënyrë të pjesshme. Ky heterogjenitet metodologjik tregon mungesën e një qasjeje të përbashkët didaktike, duke sjellë një organizim të fragmentuar të procesit mësimor  (Richards dhe Rodgers, 2014, ff. 6–7).
[bookmark: _Toc230597902][bookmark: _Toc241046656][bookmark: _Hlk228748545]3.9.2 Dominimi i mësimdhënies frontale 

Një nga karakteristikat kryesore të auditorëve universitarë është dominimi i mësimdhënies frontale, ku pedagogu shpjegon rregulla gramatikore, jep shembuj dhe kontrollon ushtrimet. Në këtë model, organizimi i procesit mësimor mbështetet kryesisht në rolin udhëheqës të pedagogut dhe në përdorimin e tekstit mësimor, ndërsa studentët kanë më pak mundësi të marrin pjesë në mënyrë aktive. Sipas Cassany-t, Luna-s dhe Sanz-it (2003, f. 15), një organizim i tillë e përqendron procesin e të nxënit te mësuesi dhe te libri, duke kufizuar ndërveprimin e studentëve në klasë. Si pasojë, pedagogu mbetet figura dominuese e procesit mësimor, ndërsa mundësitë e studentëve për të zhvilluar kompetencën komunikative dhe për ta përdorur gjuhën në mënyrë spontane zvogëlohen ndjeshëm (Larsen-Freeman dhe Anderson, 2011, f. 18; Freire, 1970).

[bookmark: _Toc230597903][bookmark: _Toc241046657][bookmark: _Hlk228748590]3.9.3 Integrimi i kufizuar i qasjes së bazuar në detyra (TBLT)

Megjithëse literatura bashkëkohore e promovon fuqishëm TBLT (Ellis, 2003), përdorimi i saj në auditorët universitarë të spanjishtes mbetet i kufizuar. Analiza e programeve mësimore dhe e praktikës së mësimdhënies tregon se aktivitetet që kërkojnë përdorimin autentik të gjuhës nuk integrohen në mënyrë të vazhdueshme në procesin mësimor. Për pasojë, studentët e përqendrojnë vëmendjen kryesisht te njohuritë mbi strukturat gjuhësore, ndërsa kanë më pak mundësi t'i përdorin ato në situata reale komunikimi. Kjo nuk përputhet me parimet e qasjes së bazuar në detyra, e cila e vendos ku studenti merr rol aktiv, ndërsa aftësitë gjuhësore zhvillohen gjatë realizimit të detyrave me karakter komunikues ( (Juan Lázaro, 1999, f. 300).

[bookmark: _Toc230597904][bookmark: _Toc241046658][bookmark: _Hlk228748616]3.9.4 Vlerësimi si reflektim i metodologjisë

Metodat e mësimdhënies lidhen drejtpërdrejt me praktikat e vlerësimit. Analiza e programeve mësimore universitare (FGJH 2023; FGJH 2026) tregon se vlerësimi i studentëve realizohet përmes një kombinimi të provimeve të ndërmjetme dhe përfundimtare, detyrave, eseve, projekteve dhe pjesëmarrjes në klasë. Megjithatë, pesha më e madhe e vlerësimit mbetet e përqendruar te provimet me shkrim, ndërsa aktivitetet që matin përdorimin e gjuhës në situata autentike komunikimi zënë një vend më të kufizuar. Siç theksojnë Brown dhe Abeywickrama (2010, f. 23), testet që mbështeten vetëm në pyetje me shkrim dhe gjykime gramatikore nuk janë të mjaftueshme për të vlerësuar kompetencën komunikative; për këtë nevojiten detyra që kërkojnë përdorimin e gjuhës në kontekste autentike.
Për pasojë, praktikat e vlerësimit nuk pasqyrojnë gjithmonë në mënyrë të plotë objektivat komunikative të programeve. Siç thekson Wiggins (1998), vlerësimi është më efektiv kur lidhet drejtpërdrejt me arritjet e pritshme dhe realizohet përmes detyrave autentike që u krijojnë studentëve mundësinë të demonstrojnë përdorimin e njohurive dhe aftësive në kontekste reale.


Tabela 3.1 Krahasimi i kurrikulave të spanjishtes (Universitete reale)
[image: A screenshot of a computer

Analizë kritike e tabelës
Tabela tregon qartë një diferencë strukturore:
Universitetet evropiane përdorin:
1. progresion spiral
2. TBLT
3. vlerësim autentik
4. ICC si komponent qendror
Ndërsa në Shqipëri:
5. dominon gramatika deklarative
6. ICC është sekondare
7. vlerësimi është tradicional
Kjo mbështet argumentin e disertacionit për nevojën e ndërhyrjes metodologjike.
Model i integruar 
Analiza e kurrikulave
 ↓
Identifikimi i vështirësive
 ↓
Ndërhyrja metodologjike
 ↓
Modeli:
- TBLT
- Spiral progression
- ICC assessment
- Formative assessment
 ↓
Rezultati:
Kompetencë akademike funksionale
Analiza krahasuese e kurrikulave universitare të spanjishtes tregon se dallimet midis kontekstit shqiptar dhe atij evropian nuk lidhen vetëm me përmbajtjen, por me mënyrën se si konceptohet vetë procesi i të nxënit. Ndërsa në universitetet evropiane gjuha trajtohet si mjet për veprim komunikativ dhe ndërkulturor, në kontekstin shqiptar ajo mbetet kryesisht objekt studimi formal.
Kjo mospërputhje justifikon ndërhyrjen metodologjike të propozuar në këtë disertacion, e cila synon të integrojë kurrikulën, metodologjinë dhe vlerësimin në një model të vetëm koherent dhe të orientuar drejt kompetencës.


[bookmark: _Toc230597905][bookmark: _Toc241046659][bookmark: _Hlk228748664]3.10 Dimensioni ndërkulturor në praktikë: analiza përmes shembujve konkretë në spanjisht
Nga teoria në praktikë ndërkulturore
Dimensioni ndërkulturor në mësimdhënien e gjuhës spanjolle nuk mund të kuptohet plotësisht vetëm përmes përkufizimeve teorike, por kërkon analizë të situatave konkrete të komunikimit. Siç thekson Kramsch (1998), gjuha nuk është një sistem neutral, por një praktikë sociale e ngarkuar me kuptime kulturore. Në këtë kuadër, ndërgjegjësimi ndërkulturor zhvillohet përmes ekspozimit ndaj situatave reale dhe reflektimit mbi to.
Ky nënkapitull synon të ilustrojë mënyrën se si dimensioni ndërkulturor manifestohet në praktikë, përmes shembujve konkretë të komunikimit në spanjisht, duke lidhur analizën e përdorimit të gjuhës me implikimet didaktike.
a. Mirësjellja akademike dhe strategjitë pragmatike.
Në kompetencën ndërkulturore në spanjisht, rëndësi të veçantë ka përdorimi i strategjive të mirësjelljes në komunikim akademik.
Shembull krahasues
Version jo i përshtatshëm:
Necesito que me cambie la fecha del examen.
Ky formulim, megjithëse gramatikisht korrekt, perceptohet si shumë direkt dhe autoritar në kontekstin akademik hispanik.
Version i përshtatshëm:
Buenos días, profesor. Quería preguntarle si sería posible cambiar la fecha del examen, ya que tengo otro compromiso académico.

Analizë gjuhësore: 
Ky shembull nxjerr në pah: 
•	përdorimin e strategjive të zbutjes (hedging),
•	rëndësinë e regjistrit formal,
•	rolin e hierarkisë akademike.
Në këtë kuptim, kompetenca ndërkulturore përfshin aftësinë për të zgjedhur forma gjuhësore që përputhen me normat sociale dhe institucionale (Byram, 1997).
b. Diskursi i shkruar: e-mail-i akademik si praktikë ndërkulturore
Komunikimi me shkrim në kontekst akademik përfaqëson një fushë ku dallimet ndërkulturore bëhen veçanërisht të dukshme.
Shembull:
Version jo i përshtatshëm:
Hola profesor,
no puedo venir mañana, cambia la clase.
Version i përshtatshëm:
Estimado profesor:
Le escribo para informarle que, debido a un compromiso académico, no podré asistir a la clase de mañana.
Le agradecería si pudiera indicarme cómo recuperar el contenido.
Atentamente,
[Nombre]

Analizë gjuhësore: 
Dallimet kryesore përfshijnë:
•	strukturën diskursive formale,
•	përdorimin e formave të respektit,
•	organizimin logjik të mesazhit.
Ky shembull tregon se zhvillimi i kompetencës ndërkulturore kërkon integrimin e gjuhës me normat diskursive (Kramsch, 1998).
c. Ndërveprimi verbal dhe negocimi i kuptimit
Në komunikimin oral, dimensioni ndërkulturor lidhet me aftësinë për të menaxhuar ndërveprimin dhe për të përdorur strategji komunikative të përshtatshme.
Role-play: diskutim i notës
Version jo efektiv:
Mi nota es baja. Quiero cambiarla.
Version efektiv:
Buenos días, profesor. Me gustaría hablar sobre mi calificación. Creo que podría mejorar si tuviera la oportunidad de revisar mi trabajo.

Analizë gjuhësore: 
Ky shembull demonstron:
•	përdorimin e gjuhës indirekte,
•	strategji të negocimit,
•	dhe respektin ndaj rolit institucional.
Sipas Deardorff-it (2006), këto janë tregues të kompetencës ndërkulturore në nivel të avancuar.
ç. Keqkuptimet ndërkulturore si burim të nxëni.
Keqkuptimet ndërkulturore përbëjnë një element të rëndësishëm në zhvillimin e ICC, pasi ato nxjerrin në pah dallimet midis sistemeve kulturore.
Shembull:
Dime la respuesta ahora.
Ky formulim mund të perceptohet si i pasjellshëm për shkak të përdorimit të Mënyrës Urdhërore. 
Alternativa:
¿Podría explicarme la respuesta, por favor?

Analizë gjuhësore: 
Ky rast ilustron:
•	rëndësinë e pragmatikës,
•	dallimet në normat e mirësjelljes,
•	dhe nevojën për reflektim ndërkulturor.
d. Implikime didaktike

Analiza e shembujve konkretë tregon se:
•	dimensioni ndërkulturor duhet të integrohet në mënyrë sistematike në mësimdhënie,
•	aktivitetet duhet të bazohen në situata reale,
•	reflektimi është thelbësor për zhvillimin e ICC.
Qasjet si TBLT ofrojnë një kornizë efektive për integrimin e këtyre elementeve (Ellis, 2003).
Ky nënkapitull demonstron se kompetenca ndërkulturore në mësimdhënien e spanjishtes nuk është një komponent abstrakt, por një dimension konkret që manifestohet në mënyrë të drejtpërdrejtë në komunikim. Përmes analizës së shembujve realë, bëhet e qartë se zhvillimi i kësaj kompetence kërkon një qasje të integruar që lidh gjuhën, kulturën dhe përdorimin praktik.

Në studimin tonë vihet re se distanca gjuhësore midis spanjishtes dhe shqipes nuk është uniforme, por varion në varësi të rrafshit të analizës. Distanca më e theksuar vërehet në:
1. sistemin e mënyrave foljore (veçanërisht mënyra lidhore),
2. përdorimin e klitikëve,
3. dhe dimensionin pragmatik.
Nga ana tjetër, disa elemente si fleksibiliteti sintaksor dhe natyra fleksive e të dyja gjuhëve krijojnë mundësi të kufizuara për transferim pozitiv.
Këto rezultate mbështesin argumentin se vështirësitë e studentëve shqiptarë nuk lidhen vetëm me kompleksitetin e spanjishtes, por me dallimet strukturore dhe funksionale midis dy sistemeve gjuhësore (Odlin, 1989).

Për të verifikuar në mënyrë empirike ndikimin e distancës gjuhësore midis spanjishtes dhe shqipes, u realizua një analizë e performancës së studentëve shqiptarë në mësimin e spanjishtes në nivel universitar. Qëllimi ishte të identifikohen rrafshet gjuhësore ku vështirësitë janë më të theksuara dhe të krahasohen ato me parashikimet teorike të distancës gjuhësore.

[bookmark: _Hlk228749047]1. Metodologjia
1.1 Kampioni i studimit
1. N = 100 studentë
2. Niveli: A2–B2
3. Institucione: Universitete në Shqipëri
4. Profil: Studentë të Gjuhëve të Huaja / Programeve të përgjithshme të Gjuhës Spanjolle 
1.2 Metodat e përdorura për mbledhjen e të dhënave
Informacioni për studimin u sigurua nëpërmjet:
1. Testeve të shkrimit (ese + email)
2. Ushtrimeve gramatikore
3. Role-play (komunikim oral)
1.3 Kategoritë e analizës
Gabimet u klasifikuan sipas rrafsheve:
1. morfologjik
2. sintaksor
3. leksikor
4. pragmatk
· Rezultatet empirike

Tabela 3.2 Frekuenca e gabimeve sipas rrafsheve gjuhësore

3. Analiza e rezultateve
3.1. Rrafshet me distancë më të lartë
Rezultatet konfirmojnë se vështirësitë më të mëdha ndodhin në:
1. klitikë (81%)
2. lidhorja (74%)
3. pragmatikë (76%)
Këto përkojnë me distancën më të madhe strukturore dhe funksionale
[bookmark: _Hlk228749147]3.2. Transferimi negativ nga shqipja
Shumë gabime lidhen me transferimin:
Shembull:
Necesito que vienes mañana
Ndikim nga struktura direkte e shqipes mungesë e konceptit të lidhores. 
Sipas Odlin-it (1989), ky është një rast tipik i transferimit negativ.
[bookmark: _Hlk228749185]3.3. Hendeku midis njohurive dhe përdorimit
Edhe pse studentët arrijnë rezultate të mira në ushtrime gramatikore:
Performanca në komunikim real është më e ulët dhe konfirmon teorinë e Ellis (2008) mbi dallimin midis:
1. Njohurive eksplicite dhe implicite.
3.4. Dimensioni pragmatik si sfidë kryesore
Gabimet në komunikim përfshijnë:
1. përdorim të drejtpërdrejtë,
2. mungesë të formave të mirësjelljes,
3. ton jo akademik,
kjo lidhet me distancën ndërkulturore (Kramsch, 1998).
4. Diskutim
Rezultatet empirike përforcojnë analizën teorike të distancës gjuhësore midis spanjishtes dhe shqipes. Rrafshet me diferencat më të mëdha strukturore dhe funksionale janë pikërisht ato ku studentët hasin më shumë vështirësi.
Kjo sugjeron se:
1. distanca gjuhësore është faktor real dhe i matshëm,
2. nuk është vetëm koncept teorik.
Për më tepër, analiza tregon se vështirësitë nuk janë të rastësishme, por sistematike dhe të parashikueshme.
5. Implikime për mësimdhënien
Bazuar në të dhënat empirike:

Tabela 3.3 Problemet gjuhësore dhe zgjidhjet metodologjike në mësimdhënien e gjuhës

Nga analiza rezulton se distanca gjuhësore midis spanjishtes dhe shqipes ndikon drejtpërdrejt në performancën e studentëve. Integrimi i këtyre gjetjeve në dizajnin didaktik është thelbësor për përmirësimin e mësimdhënies në nivel universitar.

[bookmark: _Toc230597906][bookmark: _Toc241046660][bookmark: _Hlk228750409]3.11 Vështirësitë në rrafshin gramatikor në mësimdhënien e spanjishtes: një analizë e bazuar në distancën gjuhësore
[bookmark: _Toc230597907][bookmark: _Toc241046661]3.11.1 Hyrje: nga distanca gjuhësore te vështirësitë konkrete
Vështirësitë që hasin studentët shqiptarë në nxënien e gjuhës spanjolle duhen shqyrtuar duke marrë parasysh distancën gjuhësore midis dy sistemeve. Siç u demonstrua në analizën empirike, dallimet strukturore dhe funksionale midis spanjishtes dhe shqipes manifestohen drejtpërdrejt në gabime sistematike të studentëve.
Në këtë kuptim, vështirësitë gramatikore nuk janë thjesht rezultat i kompleksitetit të spanjishtes, por pasqyrojnë ndërveprimin midis:
1. strukturave të gjuhës target,
2. dhe transferimit nga gjuha amtare (Odlin, 1989).

[bookmark: _Toc230597908][bookmark: _Toc241046662][bookmark: _Hlk228750426]3.11.2 Vështirësitë në përdorimin e mënyrës lidhore

Studimi evidenton si problematikë përdorimin e mënyrës lidhore, ku 74% e studentëve shfaqin gabime në përzgjedhjen e formës së duhur foljore në kontekste që kërkojnë përdorimin e lidhores. 
Shembull ilustrues:
✗ Quiero que vienes mañana
✓ Quiero que vengas mañana
Analizë gjuhësore: 
Megjithëse gjuha shqipe disponon mënyrën lidhore dhe një sistem të plotë zgjedhimi foljor, siç evidentohet edhe në format të vij, të vish, të vijë, vështirësia e studentëve shqiptarë në spanjisht nuk lidhet me mungesën e kësaj forme gramatikore, por me dallimet funksionale dhe sintaksore që paraqet lidhorja në gjuhën spanjolle. Në rastin konkret, fjalia shpreh dëshirë ndërsa folja në të tashmen e mënyrës lidhore paraqet një veprim që folësi e konsideron të mundshëm dhe të dëshiruar  (Akademia e Shkencave e Shqipërisë, 2002, f. 321). Sipas Tsai dhe Núñez Méndez-it (2009), strukturat që kërkojnë përdorimin e mënyrës dëshirore ose lidhore përvetësohen më ngadalë kur nuk kanë një ekuivalencë të drejtpërdrejtë në gjuhën amtare të nxënësit, çka shpjegon vështirësitë që studentët shqiptarë hasin në përdorimin e mënyrës lidhore në spanjisht. Gjithashtu, Ellis (2008) shpjegon se strukturat që nuk kanë ekuivalencë në gjuhën amtare zotërohen më ngadalë dhe kërkojnë ndërhyrje të drejtpërdrejtë didaktike. Një tjetër vështirësi lidhet me pamundësinë për të interpretuar vlerat semantike që shpreh mënyra lidhore në gjuhën spanjolle, pasi studentët priren të përdorin mënyrën dëftore në kontekste ku kërkohet detyrimisht lidhorja. Foljet dhe shprehjet që tregojnë kërkesë, dëshirë ose vullnet kërkojnë përdorimin e mënyrës lidhore në fjalinë e nënrenditur. Shembull tipik është fjalia e lartëpërmendur, ku folja paraqitet në mënyrën lidhore (vengas) për shkak se veprimi i shprehur nuk paraqitet si fakt i sigurt, por si dëshirë e folësit (Aragonés dhe Palencia, 2009, f. 159). Kjo tregon se problemi nuk qëndron te njohja formale e mënyrës lidhore, por te interpretimi i vlerës semantike që ajo realizon në sistemin gramatikor të gjuhës spanjolle.

Tabela 3.4 Krahasimi i sistemit foljor të mënyrës lidhore në shqip dhe në spanjisht

[bookmark: _Toc241046663]3.11.3 Vështirësitë në përdorimin e klitikëve

Studimi dëshmon se 81% e studentëve shqiptarë hasin vështirësi në përdorimin korrekt të klitikëve në gjuhën spanjolle, veçanërisht në kombinimin dhe vendosjen e përemrave vetorë të patheksuar si lo, la, le dhe se. Gabimet më të shpeshta lidhen me rendin sintaksor të klitikëve, me zëvendësimin e formës le me se përpara kundrinorit të drejtë, si edhe me pozicionimin proklitik apo enklitik pranë foljes. Kur vendosen para foljes (proklitikë), ato shkruhen si fjalë të pavarura dhe shembulli i mëposhtëm i përket kësaj tipologjie (RAE, 2009), çka evidenton ndërlikimin strukturor që paraqet sistemi i klitikëve në përdorimin e gjuhës spanjolle nga studentët shqiptarë. Në Manualin e Gramatikës së Spanjishtes, Ángela Di Tullio (1997, f. 174) thekson se jo të gjitha foljet ndjekin të njëjtën sjellje sintaksore në raport me lëvizjen e klitikëve. Në studimin e saj theksohet se, foljet e grupit të dytë, (decir) nuk e lejojnë zhvendosjen e klitikëve çka tregon se secila folje ruan fushën e saj të pavarur sintaksore. 
Shembull ilustrues:
✗ Lo dije a él
✓ Se lo dije
Analizë gjuhësore:
Ky fenomen mund të shpjegohet edhe përmes krahasimit me sistemin e gjuhës shqipe, pasi dhe në shqip ekzistojnë trajta të shkurtra të përemrave vetorë, të cilat përdoren pranë foljes. Në gjuhën shqipe, përveç trajtave të plota, përdoren edhe trajta të shkurtra si më, të, i, e, na, ju, u, të cilat janë forma të patheksuara dhe zakonisht vendosen para ose pas foljes. Përveç këtyre formave, shqipja njeh edhe trajta të bashkuara, të krijuara nga bashkimi i dy trajtave të shkurtra. Një rast tipik është forma ia, e cila formohet nga bashkimi i trajtës së shkurtër të rasës dhanore i me trajtën e shkurtër të rasës kallëzore e (i + e = ia) (Akademia e Shkencave e Shqipërisë, 2002, ff. 222–224). Ky fenomen paraqet interes të veçantë në analizën kontrastive me gjuhën spanjolle, pasi struktura se lo mund të korrespondojë funksionalisht me trajtën e bashkuar ia në gjuhën shqipe. Megjithatë, sistemi i klitikëve në spanjisht zotëron një strukturë më komplekse sintaksore dhe funksionale, sidomos në kombinimin e kundrinorit të drejtë me atë të zhdrejtë, duke krijuar kështu interferenca të shpeshta te studentët shqiptarë gjatë procesit të të nxënit të gjuhës spanjolle. 

Tabela 3.5 Krahasimi i përemrave vetorë të patheksuar në shqip dhe i klitikëve në spanjisht[footnoteRef:3] [3:  Burimi: Kjo tabelë është hartuar mbi bazën e të dhënave dhe përshkrimeve gramatikore të paraqitura në Nueva gramática de la lengua española (RAE y ASALE, 2009) dhe Gramatika e gjuhës shqipe I: Morfologjia (Akademia e Shkencave e Shqipërisë, 2002), të përdorura për krahasimin e përemrave vetorë të patheksuar dhe funksioneve të tyre klitike në të dyja gjuhët..] 

Kjo konfirmon se distanca strukturore në këtë rrafsh është shumë e lartë dhe kërkon një qasje të specializuar në mësimdhënie. 


[bookmark: _Toc230597910][bookmark: _Toc241046664][bookmark: _Hlk228750489]3.11.4 Vështirësitë në dallimin ser/estar

Një tjetër problematikë e shpeshtë është dallimi midis foljeve ser dhe estar, ku 63% e studentëve shqiptarë shfaqin vështirësi në dallimin dhe përdorimin e tyre.
Shembull ilustrues:

✗ La fiesta es en mi casa ahora.
✓ La fiesta está en mi casa ahora.

Analizë gjuhësore:
Ky lloj gabimi nuk lidhet vetëm me aspektin formal të gramatikës, pasi lidhet me mënyrën se si konceptohet identiteti dhe gjendja në dy gjuhët. Në gjuhën spanjolle, ser përdoret zakonisht për të shprehur identitet, ndërsa estar përdoret për situata të përkohshme, gjendje apo vendndodhje. Në shembullin e mësipërm, festa paraqitet si një situatë momentale dhe për këtë arsye kërkohet përdorimi i foljes estar. Megjithatë, studentët shqiptarë shpesh përdorin ser në mënyrë të përgjithshme, pasi në gjuhën shqipe dallimi ndërmjet identitetit dhe gjendjes nuk realizohet përmes dy foljeve të ndryshme, por nëpërmjet një folje të vetme, jam. Si pasojë, ata transferojnë modele kuptimore nga gjuha amtare në spanjisht. Ky fenomen përputhet me analizën e Larsen-Freeman (2003), e cila e vendos theksin te kuptimi dhe përdorimi i saktë i gramatikës brenda kontekstit komunikativ.

[bookmark: _Toc230597911][bookmark: _Hlk228750514][bookmark: _Toc241046665]3.11.5 Vështirësitë në përdorimin e parafjalëve (por/para)

Një nga vështirësitë e evidentuara lidhet me përdorimin e parafjalëve por dhe para, ku rezultatet demostrojnë se 58 % e studentët shqiptarë shpesh i ngatërrojnë për shkak të vështirësive në dallimin e marrëdhënieve semantike që ato shprehin. Kjo problematikë shfaqet veçanërisht në rastet kur duhet të bëhet dallimi ndërmjet marrëdhënies së shkakut dhe asaj të qëllimit. 
Shembull ilustrues:
✓ Estudio para aprender mucho.
✗ Estudio por aprender mucho.
Analizë gjuhësore:
Siç thekson Zorrilla (2002), zotërimi i thelluar i spanjishtes kërkon edhe njohjen e sistemit të saj parafjalor. Autorja argumenton se parafjalët nuk janë elemente pa përmbajtje kuptimore, por njësi gjuhësore që shprehin marrëdhënie të ndryshme semantike dhe sintaksore, duke luajtur një rol thelbësor në organizimin e mesazhit dhe në interpretimin e saktë të tij (Zorrilla, 2002, ff. 9–12). Kjo shpjegon edhe vështirësitë që hasin studentët shqiptarë në interpretimin e parafjalëve që shprehin raporte të ndryshme kuptimore, veçanërisht në dallimin ndërmjet marrëdhënieve të shkakut dhe të qëllimit. Në traditën gramatikore shqiptare, parafjalëve u njihet një funksion i rëndësishëm në organizimin e strukturës së fjalisë, pasi ato trajtohen jo vetëm si mjete lidhëse, por edhe si bërthama të strukturave sintaksore ku marrin pjesë (Memushaj, 2003; Çeliku, 2019). Në veçanti, parafjala por në spanjisht shërben për shprehjen e disa funksioneve me karakter të ndryshëm, si shkaku, mjeti, mënyra, kohëzgjatja apo shkëmbimi, ndërsa para lidhet kryesisht me shprehjen e qëllimit dhe destinacionit. Në gjuhën shqipe, këto vlera semantike realizohen përmes një sistemi më të larmishëm ndërtimesh gjuhësore, ku përfshihen jo vetëm parafjalët e thjeshta, por edhe lokucionet parafjalore dykomponentëshe dhe trekomponentëshe, ndërtimet me bazë emërore ose ndajfoljore, si dhe strukturat e formuara nga kombinimi i dy parafjalëve.

Tabela 3.6 Dallimet funksionale ndërmjet parafjalëve por dhe para dhe ekuivalentët e tyre në gjuhën shqipe[footnoteRef:4] [4:  Burimi: Kjo tabelë është hartuar mbi bazën e përshkrimeve teorike dhe funksionale të parafjalëve të paraqitura në Diccionario de las preposiciones españolas: Norma y uso (Zorrilla, 2002) dhe në studimet gramatikore të gjuhës shqipe (Çeliku, 2019), duke u mbështetur në analizën krahasuese të vlerave semantike dhe funksioneve sintaksore të parafjalëve por dhe para në gjuhën spanjolle dhe të ekuivalentëve të tyre në gjuhën shqipe.] 

[bookmark: _Toc230597912][bookmark: _Toc241046666][bookmark: _Hlk228750536]3.11.6 Transferimi negativ dhe struktura sintaksore

Rezultatet tregojnë se 52% e studentëve paraqesin vështirësi në renditjen sintaksore të elementeve të fjalisë, të cilat lidhen me transferimin e strukturave të gjuhës shqipe në spanjisht.
Shembull ilustrues:
✗Quiero aprender español más.
✓ Quiero aprender más español.
Analizë gjuhësore: 
Sipas klasifikimit tradicional semantik, ndajfoljet klasifikohen mbi bazën e kuptimit të tyre dhe përfshijnë, ndër të tjera, edhe ndajfoljet e sasisë (adverbios de cantidad), të cilat shprehin shkallën ose sasinë e një veprimi, cilësie apo elementi gjuhësor (Gómez Torrego, 2010, f. 228). Në shembullin ilustrues, studenti duket se ndjek modelin sintaksor të gjuhës shqipe, duke e vendosur ndajfoljen más (shumë) pas emrit. Kjo renditje nuk përputhet me normën sintaksore të gjuhës spanjolle. Në gjuhën shqipe, ndajfoljet e sasisë mund të përdoren si përcaktues të veprimit të shprehur nga folja, si në shembullin: Dua të mësoj spanjisht shumë (Akademia e Shkencave e Shqipërisë, 2002, f. 362). Megjithatë, në strukturën standarde të spanjishtes, kur más shpreh sasinë ose shkallën e një emri, ai vendoset para emrit që përcakton. Për rrjedhojë, gabimi i studentit mund të shpjegohet si pasojë e transferimit të modelit sintaksor të gjuhës amtare në gjuhën spanjolle. Kjo dukuri konfirmon teorinë e ndërgjuhës së Selinker-it i cili thekson se transferimi i gjuhës amtare përbën një nga proceset themelore të ndërgjuhës dhe shfaqet kur nxënësi mbështetet në njohuritë e sistemit të parë gjuhësor për të ndërtuar struktura në sistemin gjuhësor që po mësohet, konkretisht në spanjisht (Selinker, 1972, ff. 83–84). 

[bookmark: _Toc230597913][bookmark: _Toc241046667][bookmark: _Hlk231128854][bookmark: _Hlk228750552]3.11.7 Dimensioni pragmatik i vështirësive gramatikore

Një gjetje e rëndësishme e analizës është se 76% e studentëve shfaqin vështirësi që nuk kufizohen vetëm në nivelin gramatikor, por përfshijnë edhe aspektin pragmatik të komunikimit. Në këto raste, forma gjuhësore mund të jetë gramatikisht e saktë, por jo plotësisht e përshtatshme për situatën komunikuese.
Shembull ilustrues:
✗ Dime la respuesta.
✓ ¿Podrías explicarme la respuesta?

Analizë gjuhësore:
Dallimi ndërmjet këtyre dy fjalive nuk lidhet vetëm me strukturën gramatikore, por edhe me normat sociokulturore që rregullojnë komunikimin. Siç thekson Kramsch (1998), përdorimi i gjuhës përbën një akt kulturor, pasi përmes saj folësit ndërtojnë dhe negociojnë marrëdhëniet shoqërore dhe rolet e tyre në komunikim. Në studimin e autores, përdorimi i gjuhës është një akt kulturor jo vetëm sepse pasqyron mënyrat se si individët ndërveprojnë me njëri-tjetrin përmes akteve të të folurit, por edhe sepse përmes saj ata ndërtojnë identitete dhe role sociale brenda një bashkësie komunikimi (Kramsch, 1998, f. 35). Në këtë kuptim, forma ¿Podrías explicarme la respuesta? konsiderohet më e përshtatshme në kontekste formale ose akademike, pasi e realizon kërkesën në mënyrë më të sjellshme dhe më pak imponuese përmes përdorimit të një pyetjeje. Në të kundërt, forma Dime la respuesta paraqet një kërkesë të drejtpërdrejtë, e cila, megjithëse gramatikisht e saktë nuk rezulton domosdoshmërisht e përshtatshme për situata që kërkojnë distancë sociale ose respekt institucional. Kjo dukuri lidhet ngushtë me kompetencën pragmatike, e cila përfshin aftësinë për të zgjedhur forma gjuhësore të përshtatshme sipas kontekstit dhe marrëdhënies ndërmjet bashkëbiseduesve. Në të njëjtën linjë, Brown dhe Levinson (1987) argumentojnë se përdorimi i formave të tërthorta në kërkesa synon të reduktojë imponimin ndaj bashkëbiseduesit. Autorët theksojnë se “motivi i zakonshëm për përdorimin e një forme të tërthortë është t’i japë folësit një rrugëdalje dhe/ose të pezullojë një supozim që presupozon bashkëpunimin me kërkesën” (Brown dhe Levinson, 1987, f. 268). Këto rezultate tregojnë se vështirësitë e studentëve nuk lidhen vetëm me njohjen e strukturave gramatikore të gjuhës spanjolle, por edhe me përdorimin e tyre sipas kontekstit komunikativ. Përdorimi i formave të duhura sipas marrëdhënies ndërmjet bashkëbiseduesve, nivelit të formalitetit dhe kontekstit sociokulturor përbën një aspekt thelbësor të komunikimit efektiv. Për këtë arsye, mësimi i një gjuhe tjetër shkon përtej zotërimit të rregullave gramatikore dhe kërkon gjithashtu zhvillimin e kompetencës pragmatike dhe sociokulturore, e cila i mundëson folësit të zgjedhë forma dhe strategji gjuhësore të përshtatshme në varësi të situatës komunikative.



[bookmark: _Toc230597914][bookmark: _Toc241046668][bookmark: _Hlk228750578]3.11.8 Sintetizim i vështirësive (lidhje me analizën reale) 

Tabela 3.7 Përmbledhje e vështirësive gramatikore dhe faktorëve kryesorë që ndikojnë në shfaqjen e tyre[footnoteRef:5] [5:  Burimi: Kjo tabelë është hartuar mbi bazën e rezultateve empirike dhe të analizës gjuhësore të paraqitur në këtë studim. Klasifikimi i vështirësive është realizuar sipas rrafshit gjuhësor dominues që shfaqet në secilën kategori. Në këtë kuptim, vështirësitë në përdorimin e parafjalëve por/para dhe në dallimin ndërmjet foljeve ser dhe estar lidhen kryesisht me rrafshin semantik, ndërsa mënyra lidhore paraqet vështirësi që lidhen pjesërisht me interpretimin e vlerave semantike të saj. Nga ana tjetër, përdorimi i klitikëve përbën kryesisht një problem morfosintaksor, transferimi negativ lidhet me rrafshin sintaksor, ndërsa rastet e trajtuara në dimensionin pragmatik pasqyrojnë vështirësi në përdorimin e formave gjuhësore sipas kontekstit komunikativ dhe normave sociokulturore.] 

[image: A screenshot of a computer

Description automatically generated]
[bookmark: _Toc230597915][bookmark: _Toc241046669][bookmark: _Hlk228750608]3.11.9 Implikime didaktike
Lidhja midis distancës gjuhësore dhe vështirësive gramatikore sugjeron nevojën për:
1. qasje kontrastive,
2. mësim përmes kontekstit,
3. integrim të formës me përdorimin (TBLT),
4. dhe vlerësim autentik.

[bookmark: _Toc230597916][bookmark: _Toc241046670][bookmark: _Hlk228750626]3.11.10 Përfundim
Ky seksion demonstron se vështirësitë gramatikore në mësimin e spanjishtes nga studentët shqiptarë janë sistematike dhe të lidhura ngushtë me distancën gjuhësore midis dy gjuhëve. Integrimi i analizës empirike në këtë kapitull mundëson shqyrtimin më të plotë të këtyre vështirësive duke orientuar njëkohësisht përmirësimet metodologjike të qëndrueshme.

[bookmark: _Toc241046671][bookmark: _Toc230597917][bookmark: _Hlk228750685]3.12 Strategjitë didaktike për kapërcimin e vështirësive gramatikore 
[bookmark: _Toc230597918][bookmark: _Toc241046672][bookmark: _Hlk228750720]3.12.1 Hyrje: nga diagnostikimi në ndërhyrje metodologjike

Studimi demonstron se vështirësitë gramatikore të studentëve shqiptarë në mësimin e spanjishtes janë sistematike dhe të lidhura ngushtë me distancën gjuhësore midis dy sistemeve. Për rrjedhojë, ndërhyrja didaktike kërkon përshtatje specifike sipas tipologjisë së vështirësive.
Në këtë kuadër, ky seksion propozon një model të integruar strategjish didaktike që lidh drejtpërdrejt:
1. natyrën e vështirësisë,
2. me ndërhyrjen pedagogjike përkatëse.


[bookmark: _Toc230597919][bookmark: _Toc241046673][bookmark: _Hlk228750783]3.12.2 Modeli “Vështirësi → Strategji → Rezultat i të nxënit”
Tabela 3.8 Tabela sintetizuese

[bookmark: _Hlk228750945]
[bookmark: _Toc230597920][bookmark: _Toc241046674]3.12.3 Strategji për lidhoren: nga rregulli te përdorimi
Duke qenë se lidhorja përfaqëson një nga zonat me distancën më të madhe gjuhësore, mësimi i tij kërkon kalim nga:
mësimi i rregullit ⟶ drejt përdorimit në kontekst
Aktivitet:
3. Role-play: kërkesa, sugjerime
4. Debat: “Es importante que…”
 Kjo mbështet teorinë e Ellis (2003) për mësim përmes përdorimit.

[bookmark: _Toc230597921][bookmark: _Toc241046675][bookmark: _Hlk228750974]3.12.4 Strategji për klitikët: ndërgjegjësim + praktikë
Për shkak të kompleksitetit të klitikëve, kërkohet:
1. input i pasur dhe i përsëritur,
2. analizë e shembujve realë,
3. praktikë në dialog.
Aktivitet:
1. Transformim fjalish.
2. Ndërtim dialogësh.

[bookmark: _Toc230597922][bookmark: _Toc241046676][bookmark: _Hlk228750986]3.12.5 Strategji për ser/estar: qasje konceptuale
Në vend të memorizimit: → përdoret analizë semantike
Aktivitet:
 Krahasim:
1. “es aburrido” vs “está aburrido”
2. Diskutim kuptimor.

[bookmark: _Toc230597923][bookmark: _Toc241046677][bookmark: _Hlk228750998]3.12.6 Strategji për por/para: hartëzim konceptual
Studentët krijojnë:
1. harta kuptimore,
2. lidhje logjike (qëllim vs shkak).

[bookmark: _Toc230597924][bookmark: _Toc241046678][bookmark: _Hlk228751018]3.12.7 Strategji për sintaksën: analizë kontrastive
Duke qenë se shumë gabime vijnë nga transferimi:
→ krahasim i drejtpërdrejtë shqip–spanjisht. 

[bookmark: _Toc230597925][bookmark: _Toc241046679][bookmark: _Hlk228751234]3.12.8 Integrimi me vlerësimin
Strategjitë duhet të lidhen me:
1. vlerësim formativ,
2. feedback,
3. rishkrim.
1. Interpretimi i përgjithshëm i gjetjeve
Gjetjet e këtij studimi tregojnë qartë se vështirësitë në mësimin e spanjishtes nga studentët shqiptarë nuk janë të rastësishme, por pasqyrojnë ndërveprimin kompleks midis:
1. distancës gjuhësore
2. dhe praktikave pedagogjike. 
Siç theksojnë Correa de Molina dhe Molina Correa (2019, f. 25), mësimdhënia tradicionale është zhvilluar historikisht mbi një model linear, të orientuar drejt kontrollit dhe disiplinës së studentëve, ku praktikat pedagogjike vazhdojnë të mbështeten në logjikën e kontrollit. Në përputhje me këtë, rezultatet konfirmojnë se strukturat me distancë më të madhe (mënyra lidhore, klitikë, pragmatikë) përbëjnë edhe fushat me vështirësitë më të larta.
2. Mospërputhja midis njohurive dhe përdorimit
Një nga gjetjet më të rëndësishme është ekzistenca e një hendeku midis:
1. njohurive deklarative,
2. dhe përdorimit real të gjuhës.
Ky fenomen përputhet me dallimin e bërë nga Ellis (2008) midis:
1. “Explicit knowledge”
2. dhe “Implicit use.”
3. Roli i distancës gjuhësore si faktor parashikues
Analiza tregon se distanca gjuhësore mund të përdoret si “instrument parashikues i vështirësive”.
Kjo ka implikime të rëndësishme për:
1. dizajnin e kurrikulave,
2. përzgjedhjen e metodave.
4. Kufizimet e qasjeve tradicionale
Dominimi i metodave tradicionale:
1. nuk adreson kompleksitetin e vërtetë të gjuhës,
2. nuk zhvillon kompetencë funksionale.
Kjo shpjegon pse studentët:
1. “dinë rregullat”,
2. por nuk i përdorin.
5. Nevoja për një model të integruar
Rezultatet mbështesin fort nevojën për:
1. TBLT
2. progresion spiral
3. ICC
4. vlerësim autentik
6. Kontributi teorik dhe praktik
Ky studim kontribuon duke:
✔ lidhur teorinë e distancës gjuhësore me të dhëna empirike,
✔ propozuar model ndërhyrjeje didaktike,
✔ ofruar një kornizë të aplikueshme në kontekste të ngjashme.
7. Impikime për kërkime të ardhshme
Studime të ardhshme duhet të eksplorojnë:
1. ndikimin afatgjatë të TBLT,
2. zhvillimin e ICC,
3. dhe krahasime ndërkombëtare.


[bookmark: _Toc230597926][bookmark: _Toc241046680][bookmark: _Hlk228751247]3.13 Kuadri konceptual i vështirësive në arsimin universitar gjuhësor
Në literaturën bashkëkohore të didaktikës së gjuhëve të huaja, vështirësitë në mësimdhënie analizohen si rezultat i mospërputhjes midis objektivave të të nxënit, metodologjive të përdorura dhe kompetencave reale të studentëve (Richards dhe Rodgers, 2014). Në kontekstin universitar, këto mospërputhje thellohen për shkak të kërkesave të larta akademike, diversitetit të profileve studentore dhe pritshmërive për përdorim funksional dhe akademik të gjuhës së huaj.
Në këtë kapitull, vështirësitë konceptualizohen në tri rrafshe kryesore:
1. Rrafshi gramatikor, që lidhet me përvetësimin dhe përdorimin e strukturave komplekse gjuhësore në diskurs akademik;
2. Rrafshi kulturor dhe ndërkulturor, që përfshin përplasjen midis sistemeve kulturore, pragmatikës dhe normave të komunikimit;
3. Rrafshi metodologjik, që lidhet me qasjet e mësimdhënies, rolin e mësuesit dhe mënyrat e vlerësimit në arsimin universitar.
Kjo ndarje analitike nuk synon të fragmentojë procesin e të nxënit, por të ofrojë një strukturë interpretuese që lejon analizë të thelluar të secilit dimension.

[bookmark: _Toc230597927][bookmark: _Toc241046681][bookmark: _Hlk228751258]3.13.1 Arsimi universitar si kontekst specifik i mësimdhënies së gjuhëve të huaja
Ndryshe nga arsimi parauniversitar, mësimdhënia e gjuhëve të huaja në universitet zhvillohet në një kontekst të veçantë, ku gjuha nuk trajtohet më vetëm si objekt studimi, por edhe si mjet akademik dhe kërkimor. Studentët pritet të përdorin gjuhën e huaj për lexim kritik të literaturës shkencore, shkrim akademik, prezantime dhe ndërveprim profesional. Megjithatë, shumë studentë hyjnë në arsimin universitar me nivele të pabarabarta kompetence gjuhësore dhe me përvoja të ndryshme të mësimdhënies parauniversitare. Siç thekson Ellis (2008) studentët paraqesin dallime individuale që ndikojnë gjatë mësimit të një gjuhe tjetër, veçanërisht në shpejtësinë me të cilën përparojnë, si edhe në shkallën e zotërimit gjuhësor që arrijnë. Kjo krijon tensione të brendshme në procesin mësimor dhe e bën mësimdhënien universitare të gjuhëve të huaja një fushë me sfida të shumanshme.

[bookmark: _Toc230597928][bookmark: _Toc241046682][bookmark: _Hlk228751269] 3.13.2 Ndërthurja e rrafsheve gramatikore, kulturore dhe metodologjike
Një element thelbësor i këtij kapitulli është ideja se vështirësitë gramatikore, kulturore dhe metodologjike nuk shfaqen në mënyrë të izoluar. Përkundrazi, ato janë të ndërlidhura dhe shpesh përforcojnë njëra-tjetrën. Për shembull, mungesa e kompetencës ndërkulturore mund të çojë në përdorim të pasaktë pragmatik të strukturave gramatikore, ndërsa qasjet metodologjike tradicionale mund të thellojnë vështirësitë ekzistuese gramatikore. Kjo tregon se zhvillimi i kompetencës gjuhësore kërkon një qasje të integruar, ku komponentët gramatikorë, pragmatikë dhe komunikativë funksionojnë në mënyrë të ndërlidhur (Bachman dhe Palmer, 1996).
Kjo ndërthurje justifikon nevojën për një analizë të integruar, e cila merr parasysh kompleksitetin e mësimdhënies universitare të gjuhëve të huaja dhe shmang reduktimin e problematikës në një dimension të vetëm.
Ky kapitull synon shqyrtimin dhe trajtimin kritik të vështirësive kryesore që hasen në mësimdhënien universitare të gjuhëve të huaja në Shqipëri, rasti i spanjishtes, duke i vendosur ato në një kuadër teorik dhe empirik të qëndrueshëm. Kapitulli strukturohet si vijon:
1. Trajtohen vështirësitë në rrafshin gramatikor, me fokus në strukturat komplekse dhe përdorimin akademik të gjuhës;
6. Analizohen vështirësitë kulturore dhe ndërkulturore, duke theksuar dimensionin pragmatik dhe diskursiv;
7. Analizohen vështirësitë metodologjike, duke vlerësuar qasjet e mësimdhënies dhe praktikat e vlerësimit.
Kjo strukturë synon të krijojë një rrjedhë analitike që çon natyrshëm drejt kapitujve pasues, ku trajtohen strategjitë didaktike, instrumentet e vlerësimit dhe rekomandimet metodologjike.
Kalim drejt analizës së thelluar
Ky kapitull vendos bazën konceptuale për analizën e thelluar të vështirësive që karakterizojnë mësimdhënien universitare të gjuhëve të huaja. Duke u mbështetur në kuadrin historik të Kapitullit II, kapitulli në vijim synon të tregojë se këto vështirësi nuk janë produkte të rastësishme (Prodani et al., 2014), por pasojë e drejtpërdrejtë e zhvillimeve historike, ideologjike dhe pedagogjike të sistemit arsimor shqiptar. 


[bookmark: _Hlk228751290][bookmark: _Toc230597929][bookmark: _Toc241046683] 3.14 Vështirësitë në rrafshin gramatikor në mësimdhënien universitare të gjuhëve të huaja
[bookmark: _Toc230597930][bookmark: _Toc241046684][bookmark: _Hlk228751303]3.14.1 Rrafshi gramatikor në kontekstin universitar
Në arsimin universitar, rrafshi gramatikor përfaqëson një nga dimensionet më problematike të edukimit gjuhësor, veçanërisht kur synimet mësimore kalojnë nga përdorimi bazik i gjuhës drejt diskursit akademik dhe profesional (Altbach et al., 2009; Richards, 2001). Ndryshe nga nivelet parauniversitare, studentët universitarë pritet të zotërojnë struktura gramatikore komplekse duke i zbatuar ato me saktësi, koherencë e përshtatshmëri pragmatike. Megjithatë, përvoja universitare tregon se shumë studentë, pavarësisht viteve të gjata të ekspozimit ndaj gjuhës së huaj, vazhdojnë të shfaqin vështirësi të konsiderueshme gramatikore. Këto vështirësi nuk lidhen vetëm me mungesën e njohurive formale, por edhe me transferimin negativ nga gjuha amtare, me ndërprerjet metodologjike të trashëguara dhe me mospërputhjen midis niveleve të deklaruara dhe kompetencës reale gjuhësore (Odlin, 1989; Richards dhe Rodgers, 2014; Bachman dhe Palmer, 1996).

[bookmark: _Toc230597931][bookmark: _Toc241046685][bookmark: _Hlk228751313]3.14.2 Llojet kryesore të vështirësive gramatikore
Literatura e gjuhësisë së aplikuar (Li Wei, Hua dhe Simpson 2024) identifikon disa kategori të përsëritura të vështirësive gramatikore në  edukimin gjuhësor universitar. Në kontekstin shqiptar, këto kategori shfaqen me intensitet të veçantë për shkak të dallimeve strukturore midis shqipes dhe gjuhëve të huaja të studiuara (anglisht, italisht, spanjisht, frëngjisht).
Vështirësitë më të shpeshta përfshijnë:
Përdorimin e kohëve dhe të mënyrave foljore;
Marrëdhëniet midis formës dhe funksionit gramatikor;
Ndërtimin e strukturave komplekse sintaksore;
Përdorimin e saktë të klitikëve, parafjalëve dhe elementeve lidhëse.
Këto problematika shfaqen veçanërisht në situata që kërkojnë prodhim të pavarur gjuhësor, si shkrimi akademik, prezantimet dhe diskutimet e strukturuara (Bachman dhe Palmer, 1996).

[bookmark: _Hlk228751328][bookmark: _Toc230597932][bookmark: _Toc241046686] 3.14.3 Shembuj tipikë gabimesh gramatikore në nivel universitar

Për të ilustruar natyrën e vështirësive gramatikore, më poshtë paraqiten disa shembuj tipikë gabimesh që vërehen te studentët universitarë, në gjuhën spanjolle.
a) Përdorimi i pasaktë i mënyrave dhe kohëve foljore
Studentët shpesh hasin vështirësi në dallimin midis mënyrave foljore dëftore dhe lidhore veçanërisht në gjuhë si spanjishtja, italishtja dhe frëngjishtja. 
✗ Creo que sea importante
✓ Creo que es importante
Ky gabim tregon mungesë të qartësimit të marrëdhënies midis qëndrimit epistemik të folësit dhe zgjedhjes së mënyrës foljore.
 b) Transferimi negativ nga gjuha amtare
Në shumë raste, studentët aplikojnë struktura të shqipes në gjuhën e huaj, duke krijuar forma sintaksore jo natyrore.
Këto dukuri reflektojnë transferimin e strukturës së shqipes, ku objekti i zhdrejtë shprehet pa parafjalë.
c) Vështirësi me elemente funksionale (parafjalë, lidhëza)
Parafjalët dhe lidhëzat përbëjnë një nga zonat më problematike për studentët universitarë, për 
✗ Depende de cómo cosa.
✓ Depende de qué cosa.
Këto dukuri tregojnë mungesë të zotërimit të strukturave idiomatike.
d) Probleme me koherencën gramatikore në shkrimin akademik
Në shkrimin akademik, studentët shpesh shfaqin mospërputhje midis kohëve foljore, duke dëmtuar lidhjen logjike të tekstit.
Këto pasaktësi nuk janë thjesht formale, por ndikojnë drejtpërdrejt në qartësinë dhe besueshmërinë akademike të tekstit.


[bookmark: _Hlk228751357][bookmark: _Toc230597933] 3.14.4 Analizë didaktike e shkaqeve të vështirësive gramatikore
[bookmark: _Hlk234595795]Nga një perspektivë didaktike, vështirësitë gramatikore në nivel universitar burojnë nga disa faktorë të ndërlidhur: Së pari, trashëgimia metodologjike e periudhave të mëparshme ka bërë që gramatika të mësohet shpesh në mënyrë deklarative, pa u integruar në përdorim funksional. Së dyti, mungesa e progresionit spiral në programet universitare çon në ripërsëritje formale, pa thellim konceptual (Bruner, 1960). Së treti, vlerësimi shpesh përqendrohet në njohjen e rregullave, dhe jo në aftësinë për t’i zbatuar ato në diskurs real akademik. Kjo krijon një hendek midis kompetencës formale dhe asaj funksionale.
[bookmark: _Toc230597934][bookmark: _Toc241046687][bookmark: _Hlk228751394]3.14.5 Implikime pedagogjike për mësimdhënien universitare
Analiza e mësipërme tregon se adresimi i vështirësive gramatikore kërkon një qasje didaktike të integruar, ku gramatika të trajtohet jo si qëllim në vetvete, por si mjet për ndërtimin e kuptimit dhe diskursit akademik (Larsen-Freeman, 2003). Në këtë kuadër, mësimdhënia universitare duhet të synojë:
1. Lidhjen e drejtpërdrejtë midis formës gramatikore dhe funksionit komunikativ;
1. Përdorimin e detyrave autentike akademike për praktikë gramatikore;
1. Reflektimin metagjuhësor të studentëve mbi gabimet e tyre.
Këto parime përbëjnë bazën për strategjitë didaktike që trajtohen në nënkapitujt pasues. Siç u theksua më sipër vështirësitë në rrafshin gramatikor përfaqësojnë një nga sfidat më të qëndrueshme të mësimdhënies universitare të gjuhëve të huaja. Ato nuk lidhen vetëm me kompleksitetin e strukturave gjuhësore, por edhe me faktorë historikë, metodologjikë dhe institucionalë (Fernández, 1997). Analiza e këtyre vështirësive krijon bazën për diskutimin e strategjive didaktike dhe instrumenteve të vlerësimit që synojnë përmirësimin e kompetencës gramatikore në kontekst akademik.

[bookmark: _Toc230597935][bookmark: _Toc241046688][bookmark: _Hlk228751417]3.15 Vështirësitë në rrafshin kulturor dhe ndërkulturor në mësimdhënien universitare të gjuhëve të huaja
Dimensioni kulturor në mësimdhënien e gjuhëve të huaja.
Në didaktikën bashkëkohore të gjuhëve të huaja, gjuha dhe kultura konsiderohen elemente të pandashme, pasi përdorimi i saktë i gjuhës nuk varet vetëm nga njohja gramatikore, por edhe nga kuptimi i normave kulturore, pragmatike dhe diskursive që rregullojnë komunikimin (Kramsch, 1998). Në arsimin universitar, kjo ndërvarësi bëhet edhe më e dukshme, pasi studentët pritet të përdorin gjuhën e huaj në kontekste akademike, profesionale dhe ndërkulturore.
Megjithatë, përvoja universitare tregon se shumë studentë zotërojnë njohuri formale gjuhësore, por hasin vështirësi serioze në interpretimin dhe prodhimin e mesazheve që janë kulturalisht dhe pragmatikisht të përshtatshme. Kjo situatë e zhvendos problematikën nga niveli thjesht gjuhësor në një rrafsh më kompleks, atë të kompetencës ndërkulturore.

[bookmark: _Hlk228751441][bookmark: _Toc230597936][bookmark: _Toc241046689] 3.15.1 Kompetenca ndërkulturore si koncept analitik
Kompetenca komunikative ndërkulturore (Intercultural Communicative Competence – ICC) përkufizohet si aftësia për të komunikuar me efektivitet, duke iu përshtatur bashkëbiseduesve që u përkasin kulturave të ndryshme. duke ndërthurur njohuri kulturore, aftësi interpretuese, qëndrime reflektuese dhe vetëdije kritike (Byram, 1997). Në kontekstin universitar, ICC përfshin jo vetëm ndërveprimin e përditshëm, por edhe përdorimin e gjuhës në diskurse akademike dhe profesionale.
Në Shqipëri, zhvillimi i kompetencës ndërkulturore në mësimdhënien universitare të gjuhëve të huaja është shpesh i kufizuar nga qasje pedagogjike që e trajtojnë kulturën si informacion shtesë, dhe jo si komponent strukturor të të nxënit. Kjo qasje fragmentare krijon boshllëqe midis njohjes së formës gjuhësore dhe përdorimit të saj në situata reale komunikimi.

[bookmark: _Hlk228751498][bookmark: _Toc230597937][bookmark: _Toc241046690] 3.15.2 Llojet kryesore të vështirësive kulturore dhe ndërkulturore
a) Keqkuptime pragmatike dhe në komunikim
Një nga vështirësitë më të shpeshta në nivel universitar lidhet me përdorimin e pasaktë të strategjive pragmatike, si aktet e të folurit (kërkesa, refuzime, sugjerime, si në rastin e spanjishtes).
✗ Envíame los apuntes.
✓ ¿Sería posible que me enviaras los apuntes, por favor?
Edhe pse struktura gramatikore është e saktë, përdorimi i saj është i papërshtatshëm në kontekst akademik dhe kulturor.
b) Transferimi kulturor nga gjuha amtare
Studentët shpesh transferojnë norma komunikimi nga kultura shqiptare në gjuhën e huaj, duke krijuar forma që perceptohen si të drejtpërdrejta, joformale ose të pasjellshme.
✗ Estimado profesor, necesito su respuesta hoy.
✓ Estimado profesor, le agradecería mucho si pudiera responderme cuando le sea posible.
Ky lloj gabimi nuk është gramatikor, por ndërkulturor dhe pragmatik.
c) Vështirësi në interpretimin e komunikimit akademik
Studentët hasin vështirësi në interpretimin e toneve, modalitetit dhe strategjive argumentuese në tekstet akademike të huaja. Kjo shpesh çon në keqinterpretim të qëndrimit të autorit ose të marrëdhënies midis argumenteve.
d) Stereotipizimi dhe reduktimi kulturor
Në mungesë të një qasjeje kritike ndërkulturore, kultura e gjuhës së huaj shpesh reduktohet në stereotipe (p.sh. zakone, festa), duke penguar zhvillimin e një kuptimi më të thellë të kontekstit shoqëror dhe diskursiv (Miquel dhe Sans, 2004).

[bookmark: _Toc230597938][bookmark: _Toc241046691][bookmark: _Hlk228751534]3.15.3 Shkaqet e vështirësive ndërkulturore në kontekstin universitar
Nga perspektiva didaktike dhe institucionale, vështirësitë kulturore dhe ndërkulturore burojnë nga disa faktorë kryesorë. Së pari, trashëgimia historike e mësimdhënies së gjuhëve të huaja, veçanërisht gjatë periudhës socialiste, ka reduktuar rolin e kulturës në mësimdhënie (Kambo, 2005). Së dyti, programet universitare shpesh fokusohen në arritjen e rezultateve gjuhësore të matshme, duke lënë në hije zhvillimin e kompetencës ndërkulturore, e cila perceptohet si më pak e vlerësueshme. Së treti, mungesa e trajnimit specifik të pedagogëve për mësimdhënie ndërkulturore ndikon drejtpërdrejt në mënyrën se si ky dimension trajtohet në auditor (Byram, Gribkova dhe Starkey, 2002).

[bookmark: _Toc230597939][bookmark: _Toc241046692][bookmark: _Hlk228751558]3.15.4 Analizë didaktike: pasojat e mungesës së kompetencës ndërkulturore
Mungesa e kompetencës ndërkulturore në nivel universitar ka pasoja të drejtpërdrejta në cilësinë e komunikimit akademik dhe profesional. Studentët mund të prodhojnë tekste gramatikisht të sakta, por pragmatikisht të papërshtatshme, duke dëmtuar qartësinë, efektivitetin dhe besueshmërinë e mesazhit (Byram, 1997). Nga një këndvështrim më i gjerë, kjo mungesë kufizon aftësinë e studentëve për të marrë pjesë në programe mobiliteti, konferenca ndërkombëtare dhe bashkëpunime akademike, duke ndikuar negativisht në procesin e ndërkombëtarizimit të arsimit të lartë (Altbach et al., 2009).


[bookmark: _Toc230597940][bookmark: _Toc241046693][bookmark: _Hlk228751595]3.16 Implikime pedagogjike për mësimdhënien universitare
Analiza e vështirësive kulturore dhe ndërkulturore tregon se mësimdhënia universitare e gjuhëve të huaja duhet të shkojë përtej transmetimit të njohurive gjuhësore dhe të synojë zhvillimin e ndërgjegjësimit kulturor kritik. Kjo nënkupton integrimin e elementeve ndërkulturore në detyra autentike, diskutime reflektuese dhe analiza rastesh reale. Këto implikime pedagogjike krijojnë bazën për strategjitë didaktike dhe instrumentet e vlerësimit që trajtohen në nënkapitujt vijues, veçanërisht në lidhje me vlerësimin e kompetencës ndërkulturore (Deardorff, 2006).

Vështirësitë në rrafshin kulturor dhe ndërkulturor përfaqësojnë një dimension thelbësor të mësimdhënies universitare të gjuhëve të huaja. Ato nuk burojnë nga mungesa e njohurive gramatikore, por nga mospërputhja midis sistemeve kulturore dhe normave të komunikimit. Analiza e këtij rrafshi nxjerr në pah nevojën për një qasje pedagogjike të integruar, që e trajton kompetencën ndërkulturore si komponent thelbësor të kompetencës gjuhësore akademike.


[bookmark: _Toc230597941][bookmark: _Toc241046694]3.17 Vështirësitë metodologjike në mësimdhënien universitare të gjuhëve të huaja
[bookmark: _Toc230597942][bookmark: _Toc241046695]3.17.1 Metodologjia si nyje problematike në arsimin universitar
Në mësimdhënien universitare të gjuhëve të huaja, metodologjia përfaqëson një nga faktorët më përcaktues për cilësinë e të nxënit, por njëkohësisht edhe një nga burimet kryesore të vështirësive strukturore. Ndryshe nga arsimi parauniversitar, ku metodologjia shpesh është e standardizuar përmes teksteve dhe udhëzimeve kurrikulare, në arsimin universitar ekziston një liri më e madhe metodologjike, e cila nuk shoqërohet gjithmonë me koherencë didaktike. Kjo liri metodologjike, në mungesë të një kornize të përbashkët institucionale, çon shpesh në praktika të fragmentuara, ku qasje të ndryshme pedagogjike bashkëjetojnë pa një logjikë progresioni të qartë. Si rezultat, studentët përballen me stile mësimdhënieje të ndryshme, shpesh kontradiktore, që ndikojnë negativisht në konsolidimin e kompetencës gjuhësore akademike (Correa de Molina dhe Molina Correa, 2019).

[bookmark: _Toc230597943][bookmark: _Toc241046696] 3.17.2 Qasjet metodologjike: dallimi midis teorisë dhe praktikës
Literatura e didaktikës së gjuhëve të huaja thekson rëndësinë e qasjeve komunikative dhe të bazuara në kompetenca, veçanërisht në arsimin e lartë (Richards dhe Rodgers, 2014). Në diskursin zyrtar universitar, këto qasje shpesh deklarohen si objektiva kryesore, në përputhje me Kornizën e Përbashkët Evropiane të Referencës për Gjuhët (Council of Europe, 2020).
Megjithatë, në praktikë, mësimdhënia universitare vazhdon të dominohet nga metoda tradicionale, të fokusuara në shpjegimin frontal, analizën gramatikore dhe riprodhimin e përmbajtjes. Kjo krijon një mospërputhje të dukshme midis teorisë metodologjike dhe praktikës reale në auditor, duke kufizuar efektivitetin e qasjeve bashkëkohore.

[bookmark: _Toc230597944][bookmark: _Toc241046697] 3.17.3 Trashëgimia metodologjike dhe rezistenca ndaj ndryshimit
Një nga shkaqet kryesore të vështirësive metodologjike lidhet me trashëgiminë pedagogjike të periudhave të mëparshme, veçanërisht asaj socialiste. Modelet autoritare të mësimdhënies, ku pedagogu shihej si burimi i vetëm i dijes, vazhdojnë të ndikojnë praktikat aktuale, edhe në kushte të reformave formale (Freire, 1970). Rezistenca ndaj ndryshimit metodologjik shfaqet në hezitimin për të përdorur metoda interaktive, punë në grup, detyra autentike dhe reflektim kritik. Kjo rezistencë nuk është vetëm individuale, por shpesh institucionale, e lidhur me mungesën e trajnimeve të vazhdueshme dhe të mbështetjes strukturore për pedagogët.

[bookmark: _Toc230597945][bookmark: _Toc241046698]3.17.4 Roli i pedagogut në mësimdhënien universitare të gjuhëve të huaja
Në kontekstin universitar bashkëkohor, roli i pedagogut të gjuhëve të huaja ka pësuar një transformim konceptual, duke kaluar nga figura autoritare në atë të lehtesimit të të nxënit. Ky ndryshim mbështetet në rëndësinë që ka cilësia e mësuesit për rezultatet e të nxënit, pasi ndikimi i tij është një nga faktorët më përcaktues në procesin arsimor (OECD, 2005, f. 26). Megjithatë, ky transformim mbetet shpesh i paplotë në praktikë. Richards (2001, f. 12) thekson se kurrikula realizohet jo vetëm përmes dokumenteve institucionale, por edhe përmes mënyrës se si pedagogu e zbaton dhe e përshtat atë në përputhje me bindjet e tij pedagogjike, përvojën profesionale, kontekstin e mësimdhënies dhe nevojat e studentëve. Pedagogët përballen me pritshmëri të dyfishta: nga njëra anë, të transmetojnë njohuri gjuhësore të avancuara; nga ana tjetër, të zhvillojnë kompetenca akademike, ndërkulturore dhe kritike. Në mungesë të udhëzimeve të qarta metodologjike dhe të mbështetjes institucionale, kjo ngarkesë shpesh çon në rikthim te praktikat tradicionale, të perceptuara si më të sigurta dhe më të kontrollueshme.

[bookmark: _Toc230597946][bookmark: _Toc241046699]3.17.5 Praktikat e vlerësimit si burim vështirësish metodologjike
Një dimension thelbësor i vështirësive metodologjike lidhet me praktikat e vlerësimit. Në shumë raste, vlerësimi në arsimin universitar të gjuhëve të huaja përqendrohet kryesisht në testimin e njohurive gramatikore dhe leksikore, duke neglizhuar vlerësimin e kompetencës komunikative, ndërkulturore dhe akademike.
Ky fokus i ngushtë krijon një mospërputhje midis objektivave të deklaruara të programeve dhe mënyrës se si matet progresi i studentëve. Për më tepër, mungesa e kritereve të qarta të vlerësimit dhe e vlerësimit të vazhdueshëm me komente orientuese kufizon mundësinë e studentëve për të reflektuar mbi ecurinë e tyre dhe për t'u përmirësuar vazhdimisht (Wiggins, 1998).

[bookmark: _Toc230597947][bookmark: _Toc241046700]3.17.6 Analizë didaktike: pasojat e fragmentimit metodologjik
Fragmentimi metodologjik në mësimdhënien universitare të gjuhëve të huaja ka pasoja të drejtpërdrejta në cilësinë e të nxënit. Studentët shpesh zhvillojnë njohuri të fragmentuara, pa arritur të ndërtojnë një kompetencë të integruar gjuhësore dhe akademike. Kjo situatë thellohet nga mungesa e koherencës midis lëndëve të ndryshme dhe nga mospërputhja midis mësimdhënies dhe vlerësimit (Richards, 2001). Nga një perspektivë më e gjerë, këto vështirësi metodologjike ndikojnë negativisht në përgatitjen e studentëve për përdorimin real të gjuhës së huaj në kontekste akademike dhe profesionale ndërkombëtare.

[bookmark: _Toc230597948][bookmark: _Toc241046701]3.17.7 Implikime për përmirësimin metodologjik
Analiza e vështirësive metodologjike tregon nevojën për një qasje institucionale të koordinuar, që përfshin harmonizimin e metodologjive, trajnimin e vazhdueshëm të pedagogëve dhe rishikimin e praktikave të vlerësimit. Mësimdhënia universitare e gjuhëve të huaja duhet të mbështetet në parime që integrojnë gramatikën, kulturën dhe komunikimin në detyra autentike dhe reflektuese.Këto implikime përbëjnë bazën për kapitujt pasues të disertacionit, ku trajtohen strategjitë didaktike, instrumentet e vlerësimit dhe masat rekomanduese për përmirësimin e mësimdhënies universitare të gjuhëve të huaja (Richards dhe Rodgers, 2014; Tomlinson, 2014).


[bookmark: _Toc230597949][bookmark: _Toc241046702]3.18 Përmbledhje e nënkapitullit
Vështirësitë metodologjike në mësimdhënien universitare të gjuhëve të huaja burojnë nga mosperputhja midis qasjeve teorike bashkëkohore dhe praktikave reale pedagogjike. Analiza tregon se roli i pedagogut, mënyrat e vlerësimit dhe mungesa e koherencës institucionale janë faktorë kyç që ndikojnë drejtpërdrejt në cilësinë e të nxënit. Adresimi i këtyre vështirësive kërkon ndërhyrje të strukturuara dhe të qëndrueshme në nivel institucional dhe pedagogjik.
[bookmark: _Hlk234599159]
[bookmark: _Toc230597952]Për të plotësuar analizën teorike të paraqitur në këtë kapitull, në pjesën e shtojcave janë përfshirë tabela krahasuese, modele analize, instrumente mbështetëse dhe materiale didaktike që ilustrojnë konceptet dhe qasjet e trajtuara në këtë kapitull.


[bookmark: _Toc241046703]KAPITULLI IV
[bookmark: _Toc230597953][bookmark: _Toc241046704]VËSHTIRËSITË NË DIDAKTIKËN E GJUHËS SPANJOLLE NË RRAFSHIN UNIVERSITAR

[bookmark: _Toc230597954][bookmark: _Toc241046705][bookmark: _Hlk229051648]4.1 Vështirësitë e studentëve shqiptarë në mësimin e spanjishtes si gjuhë e huaj (gjuha B, C dhe D në FGJH)

Në studimet mbi universalet gjuhësore pranohet se, pavarësisht dallimeve strukturore dhe tipologjike ndërmjet gjuhëve, ekzistojnë kategori gramatikore që paraqiten pothuajse në të gjitha sistemet gjuhësore. Në këtë kuadër përfshihen elemente themelore si emrat, foljet, mbiemrat dhe ndajfoljet, të cilat konsiderohen baza të organizimit gramatikor dhe semantik të gjuhës. Në studimet për gjuhën shqipe, (Memushaj 2008, ff. 153–154) thekson se për natyrën dhe organizimin e fjalisë rëndësi të veçantë paraqesin kategoritë foljore të mënyrës, kohës, vetës dhe numrit, pasi ato ndikojnë drejtpërdrejt në ndërtimin sintaksor dhe në realizimin kuptimor të fjalisë.
Këto kategori ndikojnë drejtpërdrejt në formimin e kuptimeve, njëkohësisht në funksionimin e komunikimit, duke favorizuar strukturimim të qartë dhe në kuptueshmërinë e gjuhës njerëzore. Nga ana tjetër, ekzistojnë gjuhë në të cilat sistemi i nyjës paraqitet i reduktuar në një formë të vetme funksionale. Një rast ilustrues është gjuha turke, ku elementi bir përdoret si një nyjë e pacaktuar (Derjaj, 2016, f. 43). Nga analiza e bërë në studimin e (Morimoto, 2011, f. 21), rezulton se një numër i konsiderueshëm gjuhësh paraqesin sisteme të nyjës që, në një nivel sipërfaqësor, duken të krahasueshme me atë të spanjishtes. Kjo vërehet veçanërisht në gjuhët romane, si frëngjishtja dhe italishtja, si dhe në disa gjuhë si anglishtja dhe gjermanishtja. Megjithatë, një shqyrtim më i thelluar tregon se këto ngjashmëri janë më tepër formale sesa funksionale. Në fakt, asnjë nga këto gjuhë, madje as ato tipologjikisht më të afërta me gjuhën spanjolle, nuk përkojnë plotësisht me të as në paradigmën gramatikore dhe as në përdorimet pragmatike të nyjës. Në praktikën didaktike të spanjishtes, trajtimi i nyjës shpesh nuk i përgjigjet nevojave konkrete të studentëve. 
Në shumë programe mësimore, kjo kategori prezantohet vetëm në mënyrë të përmbledhur në nivelet fillestare, edhe pse natyra e saj komplekse kërkon një përvetësim të vazhdueshëm dhe të shkallëzuar (Instituto Cervantes, 2018). Për më tepër, vërehet një mungesë relative e materialeve didaktike që marrin parasysh sistemin e përcaktimit në gjuhën amtare të studentëve, çka kufizon mundësitë për një kuptim më të thellë të kësaj kategorie gramatikore. 
Nga këndvështrimi i të mësuarit gjuhësor, studentët përballen me vështirësi në përdorimin e nyjës të ndikuara nga struktura e gjuhës amtare.. Kjo lidhet ngushtë me fenomenin e transferit gjuhësor, i cili mund të ndikojë si në në procesin e të nxënit. Duke pasur parasysh se nyja përfaqëson një kategori me përmbajtje semantike abstrakte dhe përdorime të ndërlikuara, bëhet e domosdoshme aplikimi i një qasjeje kontrastive, e cila lejon analizimin dhe krahasimin e sistemeve gjuhësore për të lehtësuar përvetësimin e saj (James, 1980).


[bookmark: _Hlk229051830][bookmark: _Toc230597955][bookmark: _Toc241046706]4.2 Nyja në shqip dhe spanjisht: klasifikimi dhe funksioni gramatikor
[bookmark: _Toc230597956][bookmark: _Toc241046707][bookmark: _Hlk229051914][bookmark: _Hlk228223536]4.2.1 Vështirësitë në përdorimin e nyjës
Pjesa e parë e pyetësorit (ushtrimi I) është përqëndruar në analizën e paradigmës së nyjës, me qëllim vlerësimin e aftësisë së studentëve për të përzgjedhur formën e duhur gramatikore në përputhje me emrin që e shoqëron, për sa i përket gjinisë dhe numrit. Në këtë kuadër, është shqyrtuar jo vetëm njohja e formave standarde të nyjës, por edhe marrëdhënia e përputhjes gramatikore ndërmjet nyjës dhe emrit brenda grupit emëror. 
Nga ky këndvështrim, vlerësojmë se studentët shqiptarë, nga nivelet fillestare (A1) deri në nivelet e avancuara (C1–C2), pritet të përvetësojnë jo vetëm format e ndryshme të nyjës, por edhe dukuri të tilla si (a + el = al, de + el = del), si dhe dallimin funksional ndërmjet nyjës së përcaktuar dhe asaj të pacaktuar, në përputhje me nivelet e kompetencës gjuhësore të identifikuara nga (Instituto Cervantes, 2006). Analiza e të dhënave nxori në pah vështirësi të konsiderueshme në përdorimin korrekt të këtyre strukturave. Kjo shmangie gjuhësore vërehet në shembullin e mëposhtëm, të nxjerrë nga korpusi i analizuar:

El castellano es ⊗ una idioma derivado ⊗ al latín vulgar, 
ku forma e saktë është: 
El castellano es un idioma derivado del latín vulgar
(Spanjishtja është një gjuhë që rrjedh nga latinishtja vulgare). 

Në këtë rast, gabimi lidhet si me mosidentifikimin e saktë të gjinisë së emrit idioma në gjuhën spanjolle (gjinia mashkullore), ashtu edhe me përdorimin e pasaktë të nyjës dhe të kontraksionit përkatës. Analiza e përgjithshme tregon se studentët hasin vështirësi të vazhdueshme në dallimin dhe përdorimin e nyjës së përcaktuar dhe të pacaktuar, një kategori që, ndonëse relativisht e thjeshtë në aspektin formal, paraqet një kompleksitet të lartë funksional dhe pragmatik. Siç thekson (RAE, 2009) nyja është një përcaktues që shërben për të ndërtuar një shprehje të shquar në spanjisht dhe për të specifikuar nëse ajo për të cilën bëhet fjalë është tashmë e njohur apo e panjohur. E megjithatë grupi emëror në gjuhën spanjolle është i ndërlidhur ngushtë me (articulon) nyjen, gjuha shqipe ka tjetër qasje ndaj këtij fenomeni gramatikor sepse në gjuhën shqipe nga pikëpamja morfologjike nyja përkufizohet si një përemër i pacaktuar, në këtë rast i pandryeshëm si prsh : një; që tregon një një qenie ose objekt pa e përcaktuar konkretisht zakonisht shoqërohet nga një emër i paraprirë prej parafjalës nga ose nga një strukturë përcaktore e varur. (Akademia e Shkencave e Shqipërisë, 2002). 
Nyja përbën një kategori gramatikore me peshë të konsiderueshme në procesin mësimor. Megjithëse kjo kategori është e pranishme në të dyja gjuhët, shqipe e spanjolle, prania e saj në të dyja gjuhët nuk garanton domosdoshmërisht përdorim të saktë nga ana e studentëve. Në fakt, kjo ngjashmëri mund të çojë herë në lehtësim të procesit të të nxënit, por shpesh krijon edhe një ndjenjë të rreme sigurie, duke bërë që studenti të supozojë se e zotëron plotësisht funksionimin e saj. Si pasojë, studentët mund të transferojnë në mënyrë të pasaktë rregullat e gjuhës amtare në gjuhën e synuar, duke prodhuar struktura jo të sakta, siç evidentohet në shembullin e mëposhtëm:

⊗ El relación entre televisión y deporte se estrecha cada vez más, al punto que ninguno podrá ser el buen negocio sin la existencia del otro. 
Forma e saktë është: 
La relación entre televisión y deporte se estrecha cada vez más, al punto que ninguno podrá ser un buen negocio sin la existencia del otro.
Në shqip, kjo shprehet si:
[bookmark: _Hlk229879087][bookmark: _Hlk229879134]Marrëdhënia midis televizionit dhe sportit po bëhet gjithnjë e më e ngushtë, deri në atë pikë sa asnjëra nuk mund të jetë një biznes i mirë pa ekzistencën e tjetrës.

Ky shembull ilustron qartë se, edhe në rastet kur ekziston një kategori e përbashkët gramatikore midis dy gjuhëve, dallimet në përdorim dhe në rregullat e saj mund të gjenerojnë gabime të konsiderueshme në prodhimin gjuhësor të nxënësve.

Nyja shërben për ta përcaktuar emrin, për ta bërë atë të njohur, të identifikueshëm ose të dallueshëm brenda kontekstit të një fjalie. Në rastin në fjalë studenti ka prirjen të mendojë se fjala relacion (lidhje) i përket gjinisë mashkullore, por rregulli i përgjithshëm që aplikohet është që emrat, të cilat përfundojnë me mbaresën -o i përkasin gjinisë mashkullore dhe emrat që mbarojnë me mbaresën -a i përkasin gjinisë femërore. Megjithatë, në spanjisht ka emra mashkullorë që mbarojnë me -a, të cilat janë fjalë me origjinë greke dhe mbarojnë me -ma: clima, cisma, dogma, esquema - klimë, përçarje, dogmë, skemë. (RAE, 2013).
Në gjininë femërore në spanjisht përfshihen, me disa përjashtime të kufizuara, emrat që përfundojnë me mbaresat -ción, -sión, -dad, -tad. Në gjuhën shqipe, këta emra zakonisht i përkasin lakimit të tretë dhe klasifikohen po ashtu në gjininë femërore. Krahasuar me shqipen, sistemi i gjinisë në spanjisht paraqitet më i qartë dhe më i rregullt, pasi gjinia përcaktohet si nga nyja (el/la), ashtu edhe nga mbaresat karakteristike të emrave. Përcaktimi i saktë i gjinisë së emrit është thelbësor, sepse elementet që e shoqërojnë emrin, si nyja, mbiemri dhe përcaktues të tjerë, kërkojnë përshtatje gjinore me të (Alonso Raya et al., 2005, f. 14).
Një rast tjetër, po aq domethënës për argumentimin e kësaj problematike, lidhet me përdorimin e nyjeve në kontekste të veçanta gramatikore. 

Në shembullin e mëposhtëm:
[bookmark: _Hlk227942922][bookmark: _Hlk227942759][bookmark: _Hlk227943104]“Nuestro aniversario es en el octubre”, forma e saktë është “Nuestro aniversario es en octubre”, pasi në spanjisht muajt e vitit, kur përdoren për të shprehur kohën, zakonisht nuk shoqërohen me nyje. Rastet e emrave të muajve lejojnë një nyje kur paraprihen nga një mbiemër: El próximo febrero, el pasado marzo shkurti i ardhshëm, marsi i kaluar. (RAE dhe ASALE, 2009 f. 272). Ky rast tregon se studenti e përdor nyjën edhe në kontekste ku ajo nuk kërkohet nga normat gramatikore të spanjishtes. Një rast tjetër i ngjashëm konstatohet në fjalinë:

“Esta noche cenamos en casa de unos/algunos Martínez”, 
Struktura gjuhësore e saktë: “Esta noche cenamos en casa de los Martínez”. 
Përkthimi në shqip: “Sonte do hamë darkë te familja Martínez.”

Në këtë rast, përdorimi i nyjës së pacaktuar (unos/algunos) në vend të nyjës së përcaktuar (los) lidhet me një ndërhyrje të drejtpërdrejtë të gjuhës amtare. Studenti, Studenti, nisur nga struktura e shqipes, priret të përdorë përemrin disa për të shprehur një grup personash në mënyrë të pacaktuar, duke e transferuar këtë model edhe në gjuhën spanjolle. Siç theksohet në gramatikën e gjuhës shqipe, “Përemrat e pacaktuar tregojnë njerëz ose sende në mënyrë të pacaktuar”, ku ndër format përfshihen edhe ca, disa, çdo, aq, kaq (Beci, 2004, f. 114) Ky funksion semantik i përemrit disa ndikon drejtpërdrejt në prodhimin e strukturave jonormative në spanjisht, si ⊗ algunos Martínez ose ⊗ unos Martínez, në vend të formës normative los Martínez.
Megjithatë, sipas normës gramatikore të spanjishtes, mbiemrat në njëjës që përdoren për të përfaqësuar një familje kërkojnë përdorimin e nyjës së caktuar në shumës (los), si në shembullin: “Los Pérez son muy generosos y agradables” (Aragonés dhe Palencia, 2009, f. 26)
Megjithëse nuk ka qenë në fokusin kryesor të këtij hulumtimi, gjatë analizës së gabimeve gramatikore të evidentuara në pyetësor, konstatohet edhe ndërhyrja e një gjuhe të tretë, konkretisht e anglishtes. Ky fenomen ilustrohet në shembullin:
[bookmark: _Hlk227943156]
¿A qué te dedicas?
 – Soy un actor”, 
ku forma e saktë është “Soy actor”
- Në shqip (Jam aktor).

Rasti në fjalë ka të bëjë me përdorimin të pasaktë të nyjës së pacaktuar pas foljes ser, e cila në spanjisht zakonisht nuk përdoret kur emri që pason shërben për të identifikuar profesione, kombësi apo përkatësi; soy un actor (RAE, 2009).
Përtej aspektit gramatikor, kjo shmangie lidhet me ndikimin e anglishtes, ku struktura “I am an actor” kërkon praninë e nyjës së pacaktuar. Si rrjedhojë, studenti transferon këtë model në spanjisht, duke prodhuar forma si “Soy un actor”. Ky rast lidhet me ndikimin ndërgjuhësor t ëshumëfishtë, ku disa sisteme gjuhësore kontribuojnë në ndërtimin e kompetencës në gjuhën e synuar (Cenoz et al., 2001). Gjithashtu, ai mund të trajtohet nga perspektiva e ndërveprimit ndërgjuhësor, ku, sipas De Angelis-it (2007, f. 20), gjuhët e përvetësuara më parë ndikojnë në mënyrë komplekse dhe jo lineare në përvetësimin dhe përdorimin e një gjuhe shtesë. Në këtë perspektivë, përdorimi i formës “Soy un actor” nuk përbën vetëm një gabim gramatikor, por një manifestim të ndërveprimit kompleks ndërmjet disa sistemeve gjuhësore, duke reflektuar natyrën dinamike të përvetësimit të gjuhëve të huaja. 
[bookmark: _Hlk229052093]
[bookmark: _Toc230597957][bookmark: _Toc241046708]4.2.2 Vështirësi në përdorimin e gjinisë 
Gjinia është pjesë e strukturës së gjuhës spanjolle, e cila, ashtu si edhe gjuha shqipe njeh dallimin të mashkullores dhe femërores. Megjithëse ekziston një paralelizëm i dukshëm ndërmjet dy sistemeve gjuhësore në këtë drejtim, studentët shqiptarë hasin vështirësi të konsiderueshme në përdorimin korrekt të gjinisë në spanjisht, veçanërisht në raste specifike ku dallimet semantike dhe leksikore janë më të theksuara. Gjinia, për më tepër, përdoret, së bashku me rasën dhe numrin, për të vendosur marrëdhënie sintaksore ndërmjet elementeve të fjalisë përmes përshtatjes gramatikore. Përshtatja ndodh vetëm në gjuhët që kanë kategori të gjinisë; nëse gjuhët nuk kanë gjini, atëherë nuk ekziston as përshtatja gramatikore 
Kategoria gramatikore e gjinisë i klasifikon emrat në dy ose më shumë gjini ose klasa dhe përbën pjesë të kompetencës gjuhësore të një folësi amtare. Caktimi i gjinisë është një veti leksikore e emrave. Në disa gjuhë, caktimi i gjinisë bazohet plotësisht në aspektin semantik ndërsa në shumë gjuhë të tjera, si rusishtja, frëngjishtja dhe spanjishtja, ai bazohet kryesisht në aspektin morfologjik dhe fonologjik (RAE dhe ASALE, 2009; Alonso Raya et al., 2005). 



Një ilustrim i qartë i kësaj problematike paraqitet në shembullin e mëposhtëm:

Fjalia e saktë: Sucre es la capital constitucional de Bolivia, pero la sed del gobierno está en La Paz.
Në shqip: Sucre është kryeqyteti kushtetues i Bolivisë, por selia e qeverisë është në La Paz.
[bookmark: _Hlk230488987]Megjithatë, studentët shpesh prodhojnë forma të pasakta, si:
⊗ Sucre es el capital constitucional de Bolivia, pero ⊗ el sed del gobierno está en La Paz.

[bookmark: _Hlk228223909]Në disa raste, ndryshimi i gjinisë së një emri shoqërohet me ndryshime të ndjeshme në kuptimin e tij. Kjo tregon se vështirësitë e studentëve nuk lidhen vetëm me identifikimin formal të gjinisë, por edhe me marrëdhënien e saj me kuptimin leksikor dhe përdorimin në kontekst. Literatura didaktike e vë në dukje këtë aspekt, veçanërisht në burime si Gramática de uso del español, e cila u drejtohet niveleve të avancuara (C1–C2) sipas parametrave të Institutit Cervantes (Aragonés dhe Palencia, 2009, f. 10).
Nga kjo perspektivë, ndryshimet e gjinisë mund të sjellin edhe dallime kuptimore, ndaj studentët duhet t’u kushtojnë më shumë vëmendje gjatë mësimit.
Çfarë vërehet konkretisht në vështirësitë që has studenti? Problemi qëndron pikërisht në lidhjen e nyjës me emrin në gjininë e duhur: el capital – la capital (RAE, 2001). Në spanjisht, emri capital merr kuptime të ndryshme në varësi të gjinisë:
· m. capital: sasia e pasurisë që zotërohet, veçanërisht në formë monetare (gjinia mashkullore); 
· f. capital: qyteti kryesor dhe qendra administrative e një shteti (gjinia femërore). 

a) Había ⊗ unos mil personas en el concierto.
Fjalia e saktë: Había unas mil personas en el concierto.
Përkthimi në shqip: Në koncert ishin rreth një mijë njerëz.

b) Los mayas tuvieron ⊗ un civilización impresionante.
Fjalia e saktë: Los mayas tuvieron una civilización impresionante.
Përkthimi në shqip: Majat kishin një qytetërim mbresëlënës.

Në këtë kuadër, vështirësia kryesore qëndron në aftësinë për të lidhur saktë nyjën me emrin përkatës në gjininë e duhur, si dhe për të kuptuar implikimet semantike që burojnë nga kjo përputhje. Kjo tregon se përvetësimi i gjinisë në spanjisht nga shqipfolësit kërkon një qasje të integruar që kombinon analizën formale me ndërgjegjësimin semantik dhe kontrastiv. Për arsye historike, në gjuhën spanjolle emrat femërorë që fillojnë me zanoren a- ose ha- të theksuar nuk shoqërohen me formën la të nyjës së caktuar, por me formën el, si në rastin el aula. Megjithatë, kjo nuk e ndryshon gjininë gramatikore të emrit, e cila mbetet femërore dhe reflektohet në elemente të tjera të fjalisë, si mbiemrat ose në shumës (las aulas). Ky rregull normativ është i dokumentuar në literaturën standarde të gjuhës spanjolle dhe paraqet shpesh vështirësi në mësimin e spanjishtes  (Instituto Cervantes, 2013, f. 56). Megjithëse, në terma të përgjithshëm, përshtatja gramatikore mund të realizohet përmes mbaresës -a për gjininë femërore dhe -o për gjininë mashkullore, në identifikimin e gjinisë femërore ose mashkullore “nuk ekziston gjithmonë një përputhje formale ndërmjet mbaresës dhe vlerës gjinore që ka një emër” (Fábregas, 2022b, f. 44).
Kjo paqartësi vërehet në përgjigjet e studentëve, siç evidentohet në shembullin e mëposhtëm, ku shfaqen vështirësi në përdorimin e saktë të gjinisë dhe numrit të nyjës:

El documento analiza la iluminación en ⊗ el aulas como un factor fundamental para ⊗ la aprendizaje de los estudiantes.
Fjalia e saktë: El documento analiza la iluminación en las aulas como un factor fundamental para el aprendizaje de los estudiantes.
Përkthimi në shqip: Dokumenti analizon ndriçimin në ⊗ klasat mësimore si një faktor themelor për ⊗ të nxënit e studentëve.
Në këtë rast, gabimi lidhet me përdorimin e pasaktë të nyjës së caktuar në formën el aulas, ku nuk respektohet përputhja në numër dhe gjini me emrin aulas, i cili është në shumës dhe kërkon formën las. Ky lloj gabimi mund të lidhet edhe me paqartësinë që krijon rregulli sipas të cilit emrat femërorë që fillojnë me /a/ të theksuar përdorin nyjën el në njëjës (p.sh. el aula), ndërsa në shumës rikthehet forma e rregullt femërore las aulas (RAE, 2005, f. 50). Gjithashtu, vërehet përdorimi i gabuar i nyjës la para emrit aprendizaje, i cili është në gjininë mashkullore dhe kërkon nyjën el. Këto pasaktësi tregojnë vështirësitë e studentëve në përvetësimin e marrëdhënies ndërmjet gjinisë, numrit dhe përdorimit të nyjës në gjuhën spanjolle. 

[bookmark: _Toc230597958][bookmark: _Toc241046709]4.3 Vështirësitë në sistemin foljor të spanjishtes
[bookmark: _Toc230597959][bookmark: _Toc241046710]4.3.1 Vështirësitë në përdorimin e foljeve të parregullta në kohën e tashme
 
Nuk përbën aspak ekzagjerim të pohohet se një numër i konsiderueshëm studiuesish, përfshirë autorë të materialeve didaktike, pedagogë të spanjishtes si gjuhë e huaj, gjuhëtarë dhe filologë, bien në një konsensus të gjerë se përvetësimi i kategorisë gramatikore të foljes përbën një nga sfidat më komplekse në mësimdhënien dhe nxënien e spanjishtes si gjuhë e huaj, si në kontekstet formale të mësimit, ashtu edhe në përdorimin spontan të saj. Ky studim përqendrohet veçanërisht te sistemet foljore të shqipes e spanjishtes.
Folja përbën një element themelor të fjalisë dhe karakterizohet nga një larmi e madhe formash; përmes saj shprehen veprime apo gjendje, duke përfshirë gjithashtu informacion mbi kohën dhe personin gramatikor (RAE, 1872, f. 30). Një nga vështirësitë më të theksuara për studentët shqiptarë lidhet me përdorimin e kohëve të foljes në spanjisht, vështirësi kjo që buron nga dallimet strukturore dhe funksionale ndërmjet sistemit foljor të gjuhës së synuar dhe atij të gjuhës amtare. Këto dallime ndikojnë drejtpërdrejt në procesin e përvetësimit, duke krijuar shpesh pasiguri në përzgjedhjen e formës së duhur, si në situata të strukturuara, si testet, ashtu edhe në komunikimin e lirë. 
Mësimdhënia e sistemit foljor në spanjisht mbetet një çështje gjerësisht e diskutuar për shkak të ndërlikimeve që ky sistem paraqet në praktikë. Siç thekson (Jaime Balmes, 1853 f. 257) folja përfaqëson një kategori gramatikore që shpreh një ide nën modifikimin e ndryshueshëm të kohës. Në të njëjtën linjë, në gramatikën spanjolle, (Andrés Bello, 1853 f. 93) e përkufizon foljen si një klasë fjalësh që shpreh atributin e fjalisë, duke kodifikuar njëkohësisht personin dhe numrin e kryefjalës, si dhe kohën dhe mënyrën e realizimit të këtij atributi. Në këtë kuptim, sistemi foljor përbën një mjet themelor për strukturimin e diskursit, përmes të cilit folësi organizon dhe interpreton realitetin jashtëgjuhësor në funksion të komunikimit. 
Për rrjedhojë, zotërimi i saktë i kohëve të foljes përfaqëson një komponent thelbësor të kompetencës gjuhësore në spanjisht për studentët shqiptarë. Është gjerësisht e njohur se foljet e parregullta në gjuhën spanjolle paraqesin vështirësi të konsiderueshme për studentët në procesin e nxënies së spanjishtes. Në veçanti, ndryshimet zanore si dhe format e tjera të parregullsive foljore, paraqiten si elemente komplekse që kërkojnë një përvetësim të kujdesshëm dhe sistematik. Kjo vështirësi bëhet edhe më e theksuar në rastin e studentëve shqiptarë, të cilët shpesh hasin probleme në identifikimin dhe përdorimin e saktë të formave të ndryshme foljore, veçanërisht te format e dëftores në të tashmen.
Gjatë shqyrtimit të ushtrimit vijues, vëmendja u përqendrua te përdorimi i foljeve të parregullta në format e dëftores së tashme, ku u konstatuan paqartësi të konsiderueshme në përzgjedhjen e zgjedhimit të duhur. Këto vështirësi nuk lidhen domosdoshmërisht me mungesën e njohjes së rregullave gramatikore, por më tepër me pamundësinë për t’i vënë në funksion në mënyrë të qëndrueshme në praktikë. 
Në këtë kuadër, teoria e monitorimit e Stephen Krashen ofron një shpjegim të vlefshëm, duke theksuar se një nga kushtet themelore për funksionimin e “monitorit” është që nxënësi të zotërojë njohuri të vetëdijshme mbi rregullin gramatikor që dëshiron të përdorë. Megjithatë, vetë Krashen argumenton se njohja e rregullave gramatikore përbën një proces të vështirë, pasi struktura e gjuhës është jashtëzakonisht komplekse dhe studentët ekspozohen vetëm ndaj një pjese të kufizuar të sistemit gramatikor të gjuhës së huaj. Për më tepër, edhe studentët me nivel më të avancuar nuk arrijnë të përvetësojnë të gjitha rregullat ndaj të cilave ekspozohen (Krashen, 1982, f. 16).

[bookmark: _Hlk228226937][bookmark: _Toc230597960][bookmark: _Toc241046711][bookmark: _Hlk229052235]4.3.2 Struktura dhe funksionet e paskajores në sistemin foljor të gjuhës spanjolle
Fillimisht, për një kuptim më të plotë të sistemit foljor të panjishtes, vëmendja duhet t’i kushtohet formës bazë të foljes, përkatësisht paskajorja (infinitivo). Në traditën gramatikore, paskajorja është trajtuar si një kategori me natyrë të ndërmjetme, pasi përmban njëkohësisht karakteristika të tipit emëror dhe foljor. Në qasjet bashkëkohore, pranohet se funksioni i saj përcaktohet nga konteksti sintaksor, duke u shfaqur herë si njësi me vlera foljore dhe herë si njësi me vlera emërore, në varësi të mënyrës së ndërtimit dhe përdorimit në fjali (RAE, 2009). Këtu përballemi me paskajoren foljore, e cila përfaqëson një formë të pazgjedhuar të foljes. Në gjuhën spanjolle, paskajorja ndahet në tri zgjedhime, ku secila prej tyre karakterizohet nga një zanore tematike. 
Kjo strukturë është rezultat i zhvillimit historik të sistemit foljor latin në gjuhët romane. Siç thekson Ramón Menéndez Pidal, në latinisht ekzistonin katër zgjedhime foljore, të cilat u ruajtën në gjuhët romane, por në spanjisht u reduktuan në tri, pasi zgjedhimi i tretë u bashkua me të katërtin (Menéndez Pidal, 1956, f. 267). Ky evolucion historik shpjegon organizimin aktual të sistemit foljor të spanjishtes dhe ndarjen e foljeve sipas zanoreve tematike që shfaqen në paskajore. Zanorja tematike përbën një morfemë karakteristike të sistemit foljor, e përfaqësuar përmes një zanoreje të vetme, e cila nuk mbart kuptim leksikor në vetvete, por përmbush një funksion të mirëfilltë gramatikor (Alonso Raya et al., 2005, f. 94). Rëndësia bazë e saj është të shërbejë si kriter për klasifikimin e foljeve në tri zgjedhimet kryesore të gjuhës spanjolle. Duhet të kemi parasysh gjithashtu se sistemi i zgjedhimit të foljeve lidhet fillimisht me karakteristikat leksikore të vetë foljes.
[bookmark: _Hlk228561537]Në vijim paraqitet tabela e sistemit foljor sipas tri zgjedhimeve përkatëse.
Në këtë kuadër dallohen:




Tabela 4.1 Sistemi foljor i gjuhës spanjolle sipas tri zgjedhimeve dhe zanoreve tematike përkatëse[footnoteRef:6] [6:  Burimi: Tabela është hartuar nga autorja duke u mbështetur në të dhënat e Alonso Raya et al. (2005), me plotësime nga Munguía Zatarain et al. (s.f., f. 75).] 

Në mënyrë përmbledhëse, foljet që përfundojnë me -ar i përkasin zgjedhimit të parë, ato që përfundojnë me -er i përkasin zgjedhimit të dytë, ndërsa foljet që përfundojnë me -ir klasifikohen në zgjedhimin e tretë. Në literaturën e spanjishtes si gjuhë e huaj theksohet në mënyrë të qartë se folja përshtatet me subjektin, duke reflektuar personin dhe numrin të cilit i referohet (Alonso Raya et al., 2005). Në analizën e klasifikimit të foljeve në gjuhën spanjolle, foljet e rregullta janë ato që gjatë zgjedhimit nuk pësojnë ndryshime në rrënjën e tyre dhe ndjekin modelin standard të mbaresave, ndërsa ndryshimet drejtshkrimore apo të theksit nuk konsiderohen si parregullsi (Munguía Zatarain et al., s.f., f. 75). Siç do të theksohet edhe më poshtë, studentët hasin vështirësi në përzgjedhjen e formës së duhur të foljes në kohën e tashme të mënyrës dëftore. 

Kjo vështirësi gjatë zgjedhimit të foljeve me ndryshim zanor evidentohet në shembullin e mëposhtëm: 
⊗ Nosotros siempre (pedir) pidemos cerveza sin alcohol.
Forma e saktë është:
Nosotros siempre pedimos cerveza sin alcohol.
Në shqip: 
Ne gjithmonë kërkojmë birrë pa alkool.

Rasti që po analizojmë zë një vend të rëndësishëm në këtë hulumtim, pasi lidhet me përdorimin e pasaktë të një foljeje që në gjuhën burimore klasifikohet si e parregullt, ndërsa në shqip paraqitet si një folje e rregullt. Ky kontrast ndërgjuhësor ndikon drejtpërdrejt në procesin e përvetësimit, duke çuar në prodhimin e formave jo të sakta nga ana e studentëve. Rezultatet e këtij studimi mbështeten gjithashtu në analizat e Andrés Bello, i cili vëren se anomalia e foljes pedir qëndron në ndryshimin e zanores e në i në rrokjen e theksuar të rrënjës, një dukuri që përbën një nga karakteristikat kryesore të parregullsive në sistemin foljor të spanjishtes (Bello, 1847, f. 128).
Në studimet mbi parregullsitë e sistemit foljor në spanjisht, RAE (2009 f. 62). thekson se ndryshimi zanor nga /e/ → /i/ ndodh në të njëjtat forma të theksuara si në alternancën e mëparshme, siç dëshmohet edhe në rastin e foljes pedir. Në këtë kontekst, termi forma të theksuara (formas tónicas) i referohet atyre formave në të cilat theksi bie mbi rrënjën e foljes. Si rrjedhojë, ndryshimi zanor e → i nuk realizohet në të gjitha format, por vetëm në ato ku rrënja është e theksuar, si p.sh. pido, pide, piden, ndërsa mungon në forma si pedimos dhe pedís.
Në krahasim me spanjishten, sistemi foljor i shqipes paraqet një strukturë relativisht më të rregullt në këtë aspekt. “Foljet, tema e të cilave mbaron me zanoret -o ose -e, në disa trajta të së kryerës së thjeshtë  dhe pjesores, pësojnë ndryshime fonetike që çojnë në formimin e togjeve zanore, si -ua ose -ye (p.sh., kërkoj – kërkova – kërkuar), duke iu përkitur nënklasës së parë të zgjedhimit. Në këtë grup përfshihen foljet që i përkasin zgjedhimit të parë, të cilat në të kryerën e thjeshtë, në vetën e parë njëjës, marrin mbaresën -va, çka i karakterizon ato si folje të rregullta (Akademia e Shkencave e Shqipërisë, 2002, ff. 279–280). Si rrjedhojë, studenti shpesh i qaset gjuhës së huaj duke u mbështetur në strukturat e gjuhës amtare. Në këtë rast, ai tenton ta trajtojë foljen spanjolle pedir në analogji me foljen shqipe kërkoj, duke e konsideruar gabimisht si pjesë të një sistemi foljor të rregullt. Ky transfer ndërgjuhësor ndikon drejtpërdrejt në prodhimin e formave të pasakta në gjuhën e synuar.
Sërish vihet re një përdorim i pasaktë i formave foljore, që lidhet drejtpërdrejt me klasifikimin e foljeve sipas zgjedhimit të tyre. Në këtë rast, studenti nuk arrin të zbatojë siç duhet rregullat e foljeve të rregullta dhe të parregullta. Konkretisht, folja parecer e cila ndjek një model të parregullt në këtë formë (parece), është përdorur gabimisht si pareze. Nga ana tjetër, folja oler, e cila klasifikohet si folje e parregullt, paraqet një kombinim ndryshimesh zanore në temën foljore, që nuk janë respektuar nga studenti (uele në vend të huele).

Në shembullin e mëposhtëm paraqitet fjalia:
a. ¿No te pareze que este pescado uele mal?
- Si es cierto. 
Forma e saktë është:
a. ¿No te parece que este pescado huele mal?
 Në shqip:
Nuk të duket se ky peshk mban erë të keqe?
– Po, është e vërtetë.

Folja oler (shq. të nuhasësh / të mbajë erë) është një folje e parregullt në gjuhën spanjolle. Në kohën e tashme të mënyrës dëftore, ajo shfaq një ndryshim zanor (o → ue), që vihet re në shumicën e vetave, përveç nosotros dhe vosotros. Përveç kësaj, folja oler i vendoset në fillim një -h- përpara diftongut ue, ky rregull është vendosur për të respektuar rregullat drejtshkrimore huelo, hueles, huele, huelen (Tarricone et al. 2012, f. 66). 

[bookmark: _Toc230597961][bookmark: _Toc241046712]4.3.3 E tashmja me vlerë të ardhmes në spanjisht: rasti i foljes ir
Po kështu, analiza e prodhimit gjuhësor të studentëve ka nxjerrë në pah një tjetër pasaktësi në përdorimin e foljes spanjolle ir (shq. shkoj), e lidhur me interpretimin e vlerave kohore të formave foljore, veçanërisht në dallimin ndërmjet kohës së tashme dhe asaj të ardhme, siç ilustrohet në shembullin e mëposhtëm: 
⊗ ¿Irás a casa después del trabajo?
Në këtë pikëpamje, studenti priret ta interpretojë fjalinë si të ndërtuar në kohën e ardhme, pa marrë parasysh se në spanjisht, koha e tashme e mënyrës dëftore mund të përdoret gjithashtu me kuptim të ardhshëm. Sipas Planit Kurrikular të Institutit Cervantes, në nivelin A2, kohës së tashme i atribuohen funksione të ndryshme me referencë të ardhshme, si veprime të parashikuara ose ngjarje të afërta. Kjo vërehet në shembujt e mëposhtëm:

· Mañana voy al cine → Nesër shkoj në kinema (e ardhme e afërt ose e planifikuar); 
· Ya voy → Tani vij (e ardhme e menjëhershme). 

Në këto raste, koha e tashme përdoret për paraqitjen e një veprimi të parashikuar menjëherë pas situatës së komunikimit ose brenda një kohe të afërt.  (Instituto Cervantes, 2006). Megjithatë, asnjë nga këto përdorime nuk justifikon përdorimin e kohës së ardhme në shembullin e dhënë. Forma irás i përket kohës futuro simple (në shqip: koha e ardhme e thjeshtë) dhe shërben zakonisht për paraqitjen e veprimeve që parashikohen të realizohen më vonë
Si rrjedhojë, fjalia e saktë në këtë kontekst do të ishte:

 ¿Vas a casa después del trabajo?
→ Shkon në shtëpi pas punës?

Në këtë situatë, përgjegjësia nuk i atribuohet vetëm studentit, por edhe praktikës didaktike. Mund të argumentohet se lektori ose nuk ka ndjekur në mënyrë rigoroze kurrikulën, duke trajtuar në mënyrë të njëkohshme kohën e tashme dhe të ardhmen, ose nuk ka qenë i vetëdijshëm për paqartësitë që kjo mund të shkaktojë te studentët. Një qasje e tillë favorizon krijimin e keqkuptimeve të qëndrueshme, korrigjimi i të cilave bëhet më i vështirë në etapat e mëvonshme të mësimit..[footnoteRef:7] Në këtë kuadër, vlen të përmendet edhe një vëzhgim i bërë gjatë një bashkëbisedimi me studentë të nivelit A1–A2 (Gjuha C multigjuhëshe) veçanërisht me studentë të cilët vijnë nga Gjuha Turke. Në këtë rast, u vu re se këta studentë kishin një avantazh relativ në përvetësimin e disa strukturave kohore në spanjisht.  [7:  Kjo dukuri është evidentuar edhe në analizën e korpusit të ndërtuar mbi përgjigjet e studentëve të programeve Bachelor, veçanërisht te studentët e nivelit A2.] 

Konkretisht, në turqisht ekziston forma geniş zaman (koha e tashme e shtrirë): kjo përdoret si për shprehjen e veprimeve të zakonshme, ashtu edhe për referimin ndaj një të ardhme të paplanifikuar ose natyrore (Derjaj, 2015, f. 104). Si rrjedhojë, studentët me këtë gjuhë amtare paraqesin njëfarë avantazhi në përvetësimin e këtij funksioni në spanjisht: ata janë pjesërisht “të parapërgatitur”, ndërsa vështirësia e tyre lidhet më tepër me përvetësimin formal të strukturës sesa me kuptimin e saj semantik.
Yarin sinemaya giderim.
Mañana voy al cine.

[bookmark: _Toc230597962][bookmark: _Toc241046713]4.3.4 Vështirësitë në përdorimin e foljeve ir dhe irse
Disa folje në spanjisht paraqiten si në formë të thjeshtë, ashtu edhe në variantin e tyre përemëror, dhe përdorimi i përemrit pavetor sjell ndryshim në kuptim. Në këtë kuadër, dallimi ndërmjet ir dhe irse është thelbësor, pasi forma e parë shpreh lëvizjen drejt një destinacioni, ndërsa forma përemërore thekson largimin nga një pikë e caktuar.
[bookmark: _Hlk229856778]Kjo problematikë reflektohet edhe në shembullin si në vijim:

⊗ (ir) ¿Te vas a casa después del trabajo?
→ Po shkon në shtëpi pas pune?

Në këtë rast, përdorimi i formës përemërore irse nuk është i motivuar nga konteksti, pasi fjalia synon të shprehë thjesht drejtimin e lëvizjes dhe jo largimin nga një pikë e caktuar. Si rrjedhojë, përdorimi i saktë do të kërkonte formën jo-përemërore ir. Ky gabim tregon vështirësinë e studentëve në dallimin kuptimor ndërmjet formës së thjeshtë dhe asaj përemërore të foljes, duke reflektuar një përdorim të paqëndrueshëm të këtyre strukturave në prodhimin e gjuhës. Foljet përemërore në spanjisht (verbos pronominales) karakterizohen nga prania e detyrueshme e përemrit se, i cili nuk mund të hiqet pa ndryshuar kuptimin e foljes ose pa e bërë atë të paplotë në aspektin leksikor. Nga pikëpamja funksionale, se realizon një rol të drejtpërdrejtë sintaksor si kundrinor i drejtë (KD) - OD apo kundrinor i zhdrejtë (KZH) – OI, por konsiderohet si një morfemë foljore, pjesë integrale në përbërjen e foljes. Shembuj tipikë të këtij fenomeni janë dormirse, irse, quejarse dhe arrepentirse, ku përdorimi i përemrit është thelbësor për interpretimin e saktë të kuptimit. Ky tipar tregon që struktura të tilla përfaqësojnë njësi leksikore të qëndrueshme, ku përbërësit duhen shqyrtuar si pjesë e së njëjtës tërësi (Vázquez Martínez, 2020, f. 143).

Tabela 4.2 Analiza semantike dhe funksionale e foljes përemërore -irse[footnoteRef:8] [8:  Burimi: Tabela është hartuar nga autorja duke marrë si referencë të dhënat e Vázquez Martínez (2020) dhe literaturës shkencore mbi foljet përemërore të gjuhës spanjolle. ] 

Ndërsa folja ir konceptualizon lëvizjen e një entiteti drejt një qëllimi, forma përemërore irse shënon fazën fillestare të kësaj lëvizjeje, duke theksuar largimin nga pika e origjinës, pra nga vendi ku ndodhet subjekti (Herrera and Sans, 2018, f. 22).

Figura 4.1 Konceptualizimi i lëvizjes dhe i largimit në përdorimin e foljeve ir dhe irse[footnoteRef:9] [9:  Burimi: Figura është përshtatur nga “Gramatika dhe Kuptimi në ELE” (Español como Lengua Extranjera), në funksion të analizës së dallimeve kuptimore ndërmjet foljeve ir dhe irse në gjuhën spanjolle.] 

[bookmark: _Toc230597963][bookmark: _Hlk229055180][image: A black and white screen with a red line and a white rectangle

Duhet theksuar gjithashtu që parregullsia e foljeve në format e së tashmes shfaqet edhe te mënyra lidhore, çështje që do të trajtohet më tej. Kjo ndodh pasi format e lidhores ndërtohen duke marrë si pikënisje vetën e parë njëjës të dëftores së tashme, duke ruajtur kështu ndryshimet morfologjike dhe alternimet zanore të foljeve të parregullta (L. Busquets y L. Bonzi, 2002, f. 239).

[bookmark: _Toc241046714]4.3.5 Vështirësitë në përdorimin e foljeve haber, tener dhe estar
Në ushtrimet e analizuara, studentëve u është kërkuar të plotësojnë fjalitë duke përdorur foljet haber, tener dhe estar. Këto folje lidhen përgjithësisht Folja ser përdoret për të treguar tipare karakterizuese dhe të qëndrueshme të subjektit, për ta identifikuar atë ose për ta përfshirë në një kategori të caktuar. Ndërkohë, folja estar shërben për të treguar gjendje të përkohshme, vendndodhje apo procese në zhvillim. Nga ana tjetër, folja haber përdoret për të shprehur ekzistencën e entiteteve dhe për të futur informacion të ri në diskurs. Një paraqitje më e strukturuar e këtyre funksioneve gjendet në analizën e ( Lieberman, 2011, f. 198), e cila ofron një klasifikim të qartë të përdorimeve të foljeve ser, estar dhe haber sipas kuptimeve dhe funksioneve të tyre kryesore. Në vijim paraqitet një tabelë përmbledhëse që ilustron këto dallime funksionale dhe përdorimet përkatëse në kuadre të ndryshme përdorimi të ndryshme si semantike dhe sintaksore në gjuhën spanjolle. Tabela evidenton marrëdhënien ndërmjet kuptimit funksional të secilës folje dhe pyetjeve komunikative që përdoren në kontekste të ndryshme të gjuhës spanjolle.

[bookmark: _Hlk230860419]Tabela 4.3 Dallimet funksionale dhe kuptimore të foljeve haber, ser dhe estar në ndërtimin e strukturave të gjuhës spanjolle[footnoteRef:10] [10:  Burimi: Tabela është hartuar nga autorja në bazë të klasifikimit funksional të paraqitur nga Lieberman (2011). ] 

Rezultatet e tabelës tregojnë se dallimi ndërmjet foljeve ser, estar dhe haber nuk lidhet vetëm me formën e tyre gramatikore, por sidomos me funksionin semantik që ato realizojnë në fjali. Kjo larmi përdorimesh përbën një burim të rëndësishëm vështirësish për studentët, të cilët shpesh i ngatërrojnë këto folje për shkak të mbivendosjes së kuptimeve të tyre, veçanërisht në rastet që lidhen me shprehjen e ekzistencës, gjendjes dhe vendndodhjes. Si rrjedhojë, analiza e të dhënave tregon se studentët hasin vështirësi në përzgjedhjen e formës së duhur foljore, duke reflektuar paqartësi në dallimin dhe përdorimin e funksioneve specifike të këtyre foljeve në situata të ndryshme përdorimi. 

Kjo shmangie gjuhësore evidentohet në shembullin e mëposhtëm:
⊗ Tienen algunas casas antiguas que no están patios.
Hay algunas casas antiguas que no tienen patios.
(Ka disa shtëpi të vjetra që nuk kanë oborre.)
Ky rast paraqet një vështirësi morfosintaksore, që lidhet si me renditjen e elementeve brenda fjalisë, ashtu edhe me përzgjedhjen e pasaktë të foljeve tener, haber dhe estar në gjuhën spanjolle. Folja tener (kam) konsiderohet si folje njëvetore dhe përdoret për të shprehur posedim ose detyrim personal - tengo que estudiar (RAE, 2005, f. 310), ndërsa folja haber, kur përdoret me kuptimin ekziston / gjendet, në shqip i përket kategorisë pavetore (Akademia e Shkencave e Shqipërisë, 2002, f. 268).
Për më tepër, folja haber përdoret për të shprehur detyrimin jopersonal përmes strukturës hay que + infinitivo, si dhe si folje ndihmëse në formimin e kohëve të përbëra në gjuhën spanjolle. Sipas (Dalbor-it, 1997, f. 215). Ky përdorim dëshmon rëndësinë funksionale të foljes haber në sistemin verbal të spanjishtes.
Në kohën e tashme të mënyrës dëftore, forma e vetme e përdorur për të shprehur ekzistencën është hay (dhe jo ha), çka përbën një burim të shpeshtë gabimesh për studentët. Në fjalinë e analizuar, përdorimi i gabuar i kësaj foljeje tregon një paqartësi në dallimin ndërmjet funksioneve të saj dhe atyre të foljeve të tjera si tener dhe estar. Në këtë rast, folja shfaqet vetëm në format e vetës së tretë njëjës, në kohë të ndryshme, pasi është jopersonale; ajo nuk ka kryefjalë dhe shoqërohet gjithmonë nga një kundrinor i drejtë (Cisneros Estupiñán et al., 2020, f. 101). 

E njëjta dukuri vërehet edhe në rastin e mëposhtëm:
Gabim: ⊗ Está un hombre en sala de conferencia.
Saktë: Hay un hombre en la sala de conferencias.
Në shqip: Një burrë është në sallën e konferencave.

Në këtë rast, gabimi lidhet me ngatërrimin e funksioneve të foljeve estar dhe haber. Në vend që të lokalizojë një entitet të përcaktuar, folësi synon të shprehë ekzistencën e tij në diskurs. Përdorimi i foljes haber në struktura ekzistenciale presupozon që entiteti nuk është ende i identifikuar për bashkëbiseduesit, prandaj emri zakonisht paraqitet pa përcaktues ose me një nyje të pacaktuar (King and Suñer, 2008, f. 230). Në të kundërt, folja estar shërben për lokalizimin e një entiteti të identifikuar qartë.

Ky dallim funksional ndërmjet foljeve haber dhe estar ilustrohet qartë në shembujt vijues:
· Hay un hombre en el pasillo. → Një burrë është në korridor. 
· El hombre está en el pasillo. → Burri është në korridor. 

Edhe në këtë rast vërehet qartë ndikimi i gjuhës amtare dhe fenomeni i interferencës ndërgjuhësore, i cili shpesh çon në formimin e gabimeve të fosilizuara. Konkretisht, përdorimi i papërshtatshëm i foljes estar — e cila në shqip korrespondon me foljen jam në funksion lokalizues—tregon se studenti priret ta aktivizojë këtë formë në mënyrë automatike, nisur nga një kuptim i mësuar më herët. Ky proces ndodh pa një reflektim të mjaftueshëm gjuhësor, çka çon në përsëritjen sistematike të gabimeve. Në literatura të ndryshme gjuhësore sic është dhe Fjalori i Gjuhës Spanjolle i RAE-s, ose dhe manualet e gramatikës, paraqiten qartë modelet e zgjedhimit të foljeve në format e njëjësit dhe të shumësit. Në këtë kontekst, tabela shpjeguese e zgjedhimit të foljes haber, e përshtatur nga Matte Bon, F., shërben si referencë për të kuptuar përdorimin e saj korrekt.

Figura 4.2 Struktura dhe përdorimi ekzistencial i foljes haber me emra të pashquar në gjuhën spanjolle[footnoteRef:11] [11:  Burimi: Tabela është përshtatur nga Matte Bon, F. (1995, f. 47), në funksion të paraqitjes së strukturës ekzistenciale të foljes haber dhe përdorimit të saj me emra të pacaktuar në gjuhën spanjolle. Figura ilustron lidhjen ndërmjet formave të ndryshme të zgjedhimit të foljes haber dhe funksionit të saj për të shprehur ekzistencën ose praninë e entiteteve në ligjërim.] 

Nga analiza empirike e të dhënave tona, janë vërejtur gjithashtu vështirësi të shumta në përdorimin e kohëve të foljeve, veçanërisht në zgjedhjen e kohës së duhur. Kjo problematikë ilustrohet në shembujt e mëposhtëm të prodhuar nga studentët e vitit të tretë Bachelor (Gjuha A):

1. ⊗ En la cocina está una mesa pero todavía no tengan sillas. 
2. ⊗ En la cocina tenía una mesa… 

Këto forma tregojnë një përdorim të pasaktë si të foljeve haber dhe tener, ashtu edhe të kohës gramatikore (koha e tashme/koha e pakryer). Fenomene të ngjashme janë konstatuar edhe te studentët e vitit të dytë Bachelor, si dhe në programin Master në Përkthim Teknik-Letrar dhe Interpretim, ku nga 9 studentë pjesëmarrës, 5 prej tyre përdorën gabimisht foljet haber dhe tener në kohën e pakryer duke përfaqësuar rreth 50% të rasteve të analizuara.

[bookmark: _Toc230597964][bookmark: _Toc241046715][bookmark: _Hlk229055196]4.3.6 Vështirësitë në përdorimin e foljeve ser dhe estar

Edhe pse për një folës të gjuhës amtare, në këtë rast të spanjishtes, përdorimi i foljeve ser dhe estar nuk paraqet vështirësi, për shumicën e të huajve që studiojnë spanjishten, ai përbën një problem të konsiderueshëm gramatikor gjatë arritjes së kompetencës gjuhësore. Kjo vështirësi lidhet me faktin se në shumë gjuhë ekziston vetëm një folje për të shprehur kuptimet dhe funksionet semantike që në gjuhën spanjolle realizohen nga dy folje të ndryshme. Një nga tiparet dalluese të gjuhës spanjolle është prania e dy foljeve kopulative me funksione të ndryshme ser dhe estar, një karakteristikë që mungon në shumë sisteme të tjera gjuhësore, përfshirë edhe gjuhën shqipe, ku folja jam paraqitet si një formë e vetme dhe e parregullt josupletive (Akademia e Shkencave e Shqipërisë, 2002, f. 284.) Nisur nga koncepti i strukturës së gjuhës i studiuar fillimisht nga Humboldt dhe më pas nga studiues si Karl Vossler dhe Amado Alonso, theksohet se çdo gjuhë ndërton një mënyrë specifike të interpretimit të botës dhe të proceseve mendore. Një histori dhe analizë kritike e këtij koncepti gjendet tek Antonio Llorente Maldonado de Guevara (1967, ff. 97–108), i cili arrin në përfundimin se forma e gjuhës nuk përbën diçka të veçuar, por pasqyron mënyrën karakteristike se si një gjuhë dhe folësit e saj konceptojnë botën dhe realitetin shpirtëror. Megjithatë, mbetet e qartë se dallimet ndërmjet këtyre dy foljeve janë kryesisht të natyrës semantike, pasi të dyja ndërtojnë struktura me funksion atributiv. Kjo diferencë strukturore përbën një burim të rëndësishëm vështirësish për studentët shqiptarë të spanjishtes si gjuhë e huaj.

[bookmark: _Hlk227944102] Në këtë kuadër, fjalia: “En la nevera están dos botellas de agua y una docena de huevos”, e cila në pergjigjen e studentit shfaqet në formë të pasaktë si “En la nevera son dos botellas de agua y una docena de huevos”, përkthehet në shqip si “Në frigorifer janë dy shishe uji dhe një dyzinë vezësh”. 

Paqartësitë që ata vazhdojnë edhe në faza më të përparuara të mësimit mund të konsiderohen si gabime të fosilizuara, të mbartura që nga fazat fillestare të mësimit te hershëm. Këto vështirësi lidhen drejtpërdrejt me natyrën semantike të dy foljeve, pasi përmes përdorimit të ser folësi shpreh cilësi me karakter të qëndrueshëm dhe përkufizues, ndërsa estar përdoret për gjendje ose situata të kushtëzuara nga përkohshmëria dhe rrethanat. Për këtë arsye, ser konsiderohet folja më e përshtatshme për të shprehur karakteristika permanente dhe identitare, të cilat zakonisht nuk pranohen nga përdorimi i estar (Hernández Alonso, 1996, f. 209).
Rezultatet e analizës tregojnë se studentët e të gjitha niveleve universitare, në të dyja ciklet, Bachelor dhe Master, vazhdojnë të hasin vështirësi në dallimin funksional ndërmjet foljeve ser dhe estar. Këto paqartësi reflektohen edhe në fjalitë në vijim:

“La cama la entregaron ayer y ya es en tu habitación” në vend të formës së saktë “...ya está en tu habitación”, apo “Los platos son en el armario de la cocina” në vend të “Los platos están en el armario de la cocina”.

Përdorimi i foljes ser në vend të estar në këtë kontekst dëshmon mosdallim të mjaftueshëm të vlerave semantike që karakterizojnë këto dy folje kopulative. Kjo shmangie lidhet ngushtë me ndikimin e gjuhës amtare, në të cilën një formë e vetme (jam) mbulon si funksionet e identifikimit, ashtu edhe ato të lokalizimit, duke nxitur kështu një transferim negativ në gjuhën spanjolle. Transferi negativ shfaqet zakonisht në ato raste kur studenti largohet nga normat e gjuhës së synuar për shkak të ndikimit të gjuhës amtare, prandaj këto shmangie mund të identifikohen me lehtësi gjatë prodhimit gjuhësor (Odlin, 1989, f. 36). Këto dukuri mund të interpretohen dhe në kuadër të teorisë së ndërgjuhës (interlanguage), e cila e konsideron sistemin gjuhësor të nxënësit si një sistem të ndërmjetëm dhe dinamik, të ndërtuar gjatë procesit të përvetësimit të gjuhës së huaj. Ndërgjuha përbën një sistem më vete, i cili formohet nga përpjekjet e studentit për të prodhuar struktura të gjuhës që mëson, duke shfrytëzuar dijet dhe strategjitë që zotëron (Selinker, 1972). Në këtë kuadër, përdorimi i foljes ser në vend të estar nuk duhet parë si një gabim i izoluar apo i rastësishëm, por si tregues i një faze zhvillimore në të cilën studenti përpiqet të organizojë dhe të zbatojë rregullat e sistemit foljor të spanjishtes duke u mbështetur pjesërisht edhe në strukturat e gjuhës amtare.
Ndërsa dallimi midis ser dhe estar përbën një nga vështirësitë kryesore në përvetësimin e gjuhës spanjolle, një sfidë e mëtejshme lidhet me përdorimin e foljes tener, e cila në shqip korrespondon me foljen kam, por në kontekste të caktuara semantike realizohet përmes strukturave që në shqip shprehen me foljen jam. Të dhënat e mbledhura nga pyetësori i zhvilluar me studentët e vitit të parë (niveli A1–A2), veçanërisht në pyetjet me zgjedhje, evidentojnë qartë këtë ndërthurje problematike ndërmjet dy ose më shumë gjuhëve të huaja. Në gramatikën moderne spanjolle të Juan Kattán-Ibarra dhe Christopher Pountain, shumë shprehje me foljen tener përdoren për të shprehur gjendje fizike dhe emocionale që në anglisht dhe në gjuhë të tjera zakonisht realizohen përmes foljes “to be” (Kattán-Ibarra and Pountain, 2003, f. 184). Ky dallim strukturor ndërmjet dy sistemeve gjuhësore përbën një burim të rëndësishëm interferencash në procesin e përvetësimit të spanjishtes nga studentët shqiptarë. 
Në mënyrë të veçantë, kjo problematikë evidentohet edhe në dialogë të thjeshtë komunikativë, si në rastin:

[bookmark: _Hlk227944320]“Sa vjeç je? – Jam 20 vjeç”, që në spanjisht strukturohet si “¿Cuántos años tienes? – Tengo 20 años”, vërehen struktura gjuhesore te pasakta si “⊗ Soy 20 años”.
 
Kjo shmangie pasqyron një transfer të drejtpërdrejtë nga gjuha amtare, ku përdorimi i foljes jam për shprehjen e moshës projektohet në mënyrë të pasaktë në sistemin e spanjishtes. Si rrjedhojë, zgjedhja e foljes nuk bazohet në normat leksiko-gramatikore të gjuhës së synuar, por në modele të të huazuara nga gjuha amtare (Baralo, 2001).


[bookmark: _Toc230597965][bookmark: _Toc241046716][bookmark: _Hlk229055354]4.4 Vështirësitë në përdorimin e kohëve dhe mënyrave foljore
[bookmark: _Toc230597966][bookmark: _Toc241046717]4.4.1 Vështirësitë në përdorimin e kohës së pakryer dhe të kryer të thjeshtë
Në kuadër të kërkimeve bashkëkohore mbi mësimdhënien e spanjishtes si gjuhë e huaj, një vëmendje e veçantë i është kushtuar problematikës që paraqet kundërvënie ndërmjet formave të së pakryerës dhe të së kryerës së thjeshtë. Kërkime të ndryshme kanë analizuar vështirësitë që hasin studentët në përzgjedhjen dhe përdorimin korrekt të këtyre dy formave foljore, duke e lidhur këtë fenomen jo vetëm me dimensionin kohor të ngjarjes, por edhe me interpretimin aspektual dhe pragmatik të saj. Në këtë aspekt, studiuesit theksojnë se dallimi ndërmjet një veprimi të perceptuar si i përfunduar dhe një situate të paraqitur si e vazhdueshme ose përshkruese përbën një nga sfidat më komplekse në procesin e përvetësimit të sistemit foljor të gjuhës spanjolle.
Në rastin e kohës se pakryer, koha e referimit (intervali kohor) përfshihet brenda kohës së situatës (Koha e Situatës), në mënyrë të tillë që përqendrohet vetëm një pjesë e ngjarjes, por jo fillimi dhe as fundi i saj.

[bookmark: _Hlk230866026]Figura 4.3 Paraqitja e aspektit të kohës së pakryer sipas Klein-it (1992)

Në përdorimin e kohës së pakryer, momenti i referimit (intervali kohor) ndodhet brenda zhvillimit të situatës së përshkruar, pa përfshirë kufijtë fillestarë dhe përfundimtarë të saj. Në këtë rast, folësi paraqet një pjesë të kufizuar të veprimit gjatë zhvillimit të tij, duke e perceptuar ngjarjen si të papërfunduar ose në proces. Në këtë skemë, pjesa në kllapa tregon kohën e referimit, ndërsa vija e plotë paraqet kohëzgjatjen e situatës. Ndryshe nga aspekti i kohës së pakryer, koha e referimit (intervali kohor) përfshin pikën përfundimtare të situatës dhe njëkohësisht fillimin e periudhës pas përfundimit të saj. Në këtë mënyrë, ngjarja perceptohet si një e tërë e përmbyllur dhe e përfunduar.
Po këtu duke u bazuar dhe në studimet e Klein, por dhe të (Vendler, 1974, ff. 99–122) vlen të theksohet se një kategori e rëndësishme që vlen për tu përmendur përbëhet nga kallëzuesit atelikë, të cilët karakterizohen nga zhvillimi i tyre i vazhdueshëm në kohë pa arritur domosdoshmërisht në një pikë përfundimtare ose rezultat të mbyllur. 
Brenda kësaj kategorie përfshihen kryesisht foljet e gjendjes dhe foljet e veprimtarisë. Foljet e gjendjes paraqesin situata statike, të qëndrueshme dhe jo dinamike, duke shprehur kushte, cilësi ose gjendje që zgjasin në kohë pa ndryshim të brendshëm të dukshëm. Në këtë grup bëjnë pjesë folje si ser, estar, tener, etj të cilat zakonisht nuk shprehin një veprim të kufizuar nga një rezultat final, por një gjendje ose situatë me karakter të vazhdueshëm dhe të pakufizuar kohor. Te këto folje konstatohet mungesa e aftësisë për të shprehur ndryshim ose progres të brendshëm të situatës. Ato karakterizohen nga një natyrë statike dhe jo dinamike, ndaj nuk drejtohen drejt një rezultati apo realizimi përfundimtar. Për pasojë, procesi që ato shprehin paraqitet si i vazhdueshëm dhe pa kufij të qartë përmbyllës (Gaspar García, 2015, f. 78).

[bookmark: _Hlk230866040]
Figura 4.4 Aspekti i kohës së kryer të thjeshtë sipas Klein-it (1992)[footnoteRef:12] [12:  Burimi: Figurat 4.2 dhe 4.3 janë përshtatur mbi bazën e modelit teorik të Wolfgang Klein (1992), në funksion të paraqitjes së marrëdhënies ndërmjet Kohës së Situatës (Situation Time – SI) dhe Kohës së Referimit (Topic Time – T) në interpretimin aspektor të kohës së pakryer dhe të kohës së kryer të thjeshtë në gjuhën spanjolle.] 

Sipas kësaj hipoteze, koha e kryer e thjeshtë paraqet një vlerë përmbyllëse , ndërsa koha e pakryer karakterizohet nga mungesa e kufijve të përcaktuar të ngjarjes, procesit ose gjendjes që shpreh. 
Një ndër vështirësitë e hasura nga studentët shqiptarë në përdorimin e kohëve të së shkuarës në gjuhën spanjolle evidentohet në fjalinë:

 ⊗ Ana estuvo ayer en el cine.
Fjalia e saktë: Ana estaba ayer en el cine. 
Në shqip kjo fjali përkthehet: Ana ishte dje në kinema.

Në këtë rast, një pjesë e studentëve përdorin kohën e kryer të thjeshtë duke e interpretuar situatën si veprim të përfunduar, ndërkohë që konteksti kërkon përdorimin e kohës së pakryer, e cila shpreh një gjendje ose situatë të vendosur brenda një intervali kohor referencial. Sipas Akademisë Mbretërore Në gramatikën e re të Gjuhës Spanjolle ky element i referohet momentit ose intervalit kohor në të cilin zhvillohet situata. Për të ilustruar këtë dallim, jepet shembulli: Ana estaba ayer en el cine dhe sqaron se koha e ngjarjes që shpreh forma estaba kufizohet vetëm në periudhën e treguar nga ndajfolja kohore dje, edhe pse qëndrimi i Anës mund të ketë zgjatur më shumë dhe mund të vazhdojë deri në të tashmen (RAE, 2010, f. 428). 
[bookmark: _Hlk230870115]Ky fenomen lidhet gjithashtu me shkallën e njohjes së formave të së shkuarës, të cilat në nivelet A1–A2, sipas Planit Kurrikular të Institutit Cervantes, trajtohen fillimisht në përdorimet e tyre bazë. Në këto nivele, studentët njihen me format themelore të së pakryerës dhe të së kryerës së thjeshtë, si edhe me paradigmën e foljeve të parregullta. Folja estar, si pjesë e këtij sistemi, kërkon jo vetëm njohje morfologjike, por edhe aftësi për të interpretuar dallimet semantike dhe aspektore ndërmjet dy kohëve të së shkuarës në mënyrën dëftore. (RAE and ASALE, 2009). Megjithatë, vështirësitë vazhdojnë të shfaqen në nivelin semantik dhe aspektual, veçanërisht në situata ku duhet të dallojë ndërmjet një veprimi të përfunduar dhe një situate me karakter përshkrues ose të vazhdueshëm në të kaluarën.



Tabela 4.4 Forma dhe funksioni i kohës së pakryer dhe të kryer të thjeshtë në nivelet A1–A2 sipas Planit Kurrikular të Institutit Cervantes [footnoteRef:13] [13:  Burimi: Tabelat e nënçështjeve 9.12 dhe 9.13 janë hartuar duke u mbështetur në “Plan Curricular del Instituto Cervantes” (Instituto Cervantes, f. 174), dokument referencial për përshkrimin e kompetencave gjuhësore, strukturave gramatikore dhe objektivave komunikative gjatë mësimit të spanjishtes.
] 

Në shembullin vijues evidentohet qartë vështirësia që studenti has në dallimin ndërmjet kohës së pakryer dhe kohës së kryer të thjeshtë në gjuhën spanjolle:
✗ Hace un año estaba en España por seis meses.
✓ Hace un año estuve en España por seis meses.
Në shqip: Një vit më parë isha në Spanjë për gjashtë muaj.

Vërehet se studenti ka prirjen të përdorë kohën e pakryer - estaba, ndoshta duke u mbështetur te ideja e kohëzgjatjes së situatës (për gjashtë muaj), çka e shtyn ta interpretojë ngjarjen si të vazhdueshme ose jo të përfunduar. Megjithatë, përdorimi normativ në këtë rast kërkon kohën e kryer të thjeshtë (estuve), sepse situata paraqitet si një ngjarje e mbyllur dhe e përfunduar në të kaluarën, e shkëputur nga momenti aktual i të folurit. Në këtë aspekt, koha e kryer e thjeshtë paraqet veprime apo procese tashmë të përfunduara, pa lidhje të drejtpërdrejtë me çastin kur zhvillohet komunikimi (Quilis and Hernández, 1980, f. 185). Pikërisht treguesi kohor hace un año e vendos ngjarjen në një interval kohor të përfunduar dhe të distancuar nga e tashmja, ndaj forma e së kryerës së thjeshtë i përgjigjet më mirë paraqitjes së kësaj situate narrative tashmë të përfunduar. Kjo vështirësi mund të lidhet edhe me ndikimin e sistemit foljor të gjuhës shqipe. Në studimet e gramatikës së gjuhës shqipe folja jam klasifikohet ndër foljet e parregullta supletive, pasi ndryshon tërësisht temën te format e së kryerës së thjeshtë dhe të pjesores, duke marrë format qeshë dhe qenë (Beci, 2004, f. 130). Ky ndryshim i plotë i temës përfaqëson një nga tiparet karakteristike të foljeve supletive në sistemin foljor të gjuhës shqipe.
Në shqip, forma e së kryerës së thjeshtë e foljes jam haset relativisht rrallë në ligjërimin bashkëkohor, pasi në shumë raste zëvendësohet nga koha e pakryer. Forma e pakryer e foljes jam shfaqet shpesh në vend të së kryerës së thjeshtë. Kjo lidhet me faktin se e kryera e thjeshtë e paraqet veprimin si të përfunduar, ndërsa kur theksi vihet te vazhdimësia e tij, folja jam priret të marrë formën e së pakryerës (Akademia e Shkencave e Shqipërisë, 2002, f. 312). Ky fenomen lidhet me natyrën semantike të foljes jam, e cila shpreh kryesisht gjendje dhe jo veprime të përfunduara. 
Si rrjedhojë, format e pakryera si isha, ishe, ishte përdoren më shpesh në komunikimin e zakonshëm, pasi ato shprehin vazhdimësi dhe kohëzgjatje të situatës, ndryshe nga format e së kryerës së thjeshtë qeshë, qe, qenë, të cilat e paraqesin gjendjen si të mbyllur dhe të përfunduar në kohë. Kjo lëvizje e ndryshme morfologjike ndërmjet sistemeve foljore të shqipes dhe spanjishtes mund të ndikojë në mënyrën se si studentët shqiptarë interpretojnë dhe përdorin kohët e së kaluarës në spanjisht, sidomos në dallimin ndërmjet situatave të përfunduara dhe atyre me karakter përshkrues ose të vazhdueshëm.

Dhe së fundi, jo më pak i rëndësishëm, në pyetësorin drejtuar studentëve ciklit Bachelor dhe Master është përfshirë edhe një fragment narrativ, i cili synon të evidentojë vështirësitë që studentët hasin në përdorimin e kohës së pakryer dhe kohës së kryer të thjeshtë në këtë kontekst:

Paragrafi me gabime:
En esa época, los niños siempre saliban/salen de la casa con mucha ilusión para ir a la playa junto con sus amigos. Un día, cuando habian llegado/ ahí, han visto/vin en la orilla algo brillante. Corrieron hacia el objeto que habia estado/estuvo en la arena y encuentran/ encontrarán un cofre semienterrado, rápidamente.

Paragrafi korrekt:
En esa época, los niños siempre salían de la casa con mucha ilusión para ir a la playa junto con sus amigos. Un día, cuando llegaron ahí, vieron en la orilla algo brillante. Corrieron hacia el objeto que estaba en la arena y encontraron un cofre semienterrado, rápidamente.
Përkthimi në shqip:
Në atë periudhë, fëmijët dilnin gjithmonë nga shtëpia me shumë entuziazëm për të shkuar në plazh bashkë me shokët e tyre. Një ditë, kur mbërritën atje, panë në breg diçka që shkëlqente. Vrapuan drejt objektit që ndodhej në rërë dhe gjetën shpejt një arkë gjysmë të varrosur.
Alternimi korrekt i kohëve të së kaluarës në gjuhën spanjolle, veçanërisht ndërmjet kohës se pakryer, kohës së kryer e thjeshtë, kohës së kryer dhe kohës së kryer të tejshkuar, përbën një ndër vështirësitë e rradhës në përvetësimin e spanjishtes si gjuhë e huaj. Argumentimi që i drejtohet studentëve të gjuhëve të huaja nga Andersen vijon keshtu: Ngjarjet apo veprimet e përmbyllura fillojnë të shfaqen përmes formave të së kryerës së thjeshtë, ndërsa gjendjet fillojnë të paraqiten përmes formave të së pakryerës (Andersen, 1986, f. 118). Këto qasje teorike shpjegojnë pse studentët shqiptarë hasin vështirësi ndërmjet formave foljore në kohët e shkuara si salían, han visto, habían llegado ose encontrarán, duke treguar paqartësi në dallimin ndërmjet funksionit narrativ, përshkrues dhe aspektual të kohëve të së shkuarës në spanjisht.

Në shembullin “En esa época, los niños siempre saliban/salen de la casa…”, studentët kanë zëvendësuar formën normative salían me presente (salen) ose me një formë jo normative (saliban), çka tregon konfuzionin në zgjedhjen e së pakryerës për paraqitjen e veprimeve të përsëritura dhe situatave përshkruese të së shkuarës. Duhet kujtuar që koha e pakryer i paraqet ngjarjet në zhvillimin e tyre, pa treguar as fillimin dhe as fundin e tyre (Gutiérrez Araus, 2015, f. 48). Ky studim i Gutiérrez shpjegon pse forma salían është e saktë në këtë kontekst, pasi veprimi nuk paraqitet si i mbyllur, por si një zakon i përsëritur në të kaluarën. Në të kundërt, format llegaron, vieron, corrieron dhe encontraron organizojnë boshtin kryesor narrativ dhe paraqesin ngjarje të përfunduara. 

Për këtë arsye, theksohet gjithashtu se koha e kryer e thjeshtë shpreh veprime të përfunduara dhe të mbyllura brenda rrëfimit në tekst (Gutiérrez Araus, 2015, f. 49). Kjo shpjegon pse përdorimi i formës foljore encuentran në vend të encontraron deformon koherencën kohore të rrëfimit dhe krijon ndërhyrje të kohës së tashme në një kontekst të së kaluarës. Një tjetër vështirësi konstatohet në përdorimin e strukturës había estado/estuvo në vend të estaba, ku studentët nuk arrijnë të dallojnë funksionin përshkrues të së pakryerës nga e kryera e thjeshtë ose të kohës së kryer të tejshkuar. Ky fenomen lidhet me atë që Marta Baral e konsideron si një nga problematikat më komplekse në nxënien e gjuhëve të huaja: Rastet e zgjedhjes së njërës apo tjetrës kohë të së kaluarës nënkuptojnë përvetësimin e kohës dhe, ndoshta, edhe të kategorisë së aspektit (Baralo, 2001, f. 1). 

Gjithashtu, një tjetër shpjegim teorik ndihmon të kuptohet pse studentët përdorin forma si encontrarán në vend të encontraron, duke ngatërruar boshtin kohor narrativ të së kaluarës me projeksione të së ardhmes ose me interpretime semantike jo normative të ngjarjes. Në këtë aspekt, Salaberry thekson se përdorimi i morfologjisë së kohëve të së kaluarës në spanjishten si gjuhë e dytë është i pavarur nga vlera aspektuale leksikore e foljeve (Salaberry, 1999, f. 157). Ky formulim tregon se studentët nuk mbështeten gjithmonë në organizimin kohor dhe aspektual të diskursit, por shpesh ndikohen nga interpretimi semantik i vetë foljes, gjë që çon në përdorime jo normative të formave foljore brenda strukturës narrative.
[bookmark: _Hlk229055208]
[bookmark: _Toc230597967][bookmark: _Toc241046718]4.4.2 Vështirësitë në përdorimin e kohës së tashme të mënyrës dëftore dhe lidhore
Në vijim të analizës teorike mbi dallimin ndërmjet mënyrës dëftore dhe asaj lidhore, është e domosdoshme të shqyrtohen vështirësitë konkrete që hasin studentët shqiptarë në përdorimin e këtyre strukturave në praktikën mësimore. Qasja e rrymave sintaksore dhe morfologjike ndaj kategorisë së mënyrës foljore përqendrohet kryesisht në dallimin ndërmjet mënyrës dëftore dhe mënyrës lidhore në fjalitë e nënrenditura. Në këtë aspekt, elementet drejtuese të fjalisë kryesore luajnë një rol vendimtar në përcaktimin e mënyrës që duhet të përdoret në fjalinë vartëse. Në rastin e mënyrës dëftore, përzgjedhja e saj kushtëzohet kryesisht nga foljet e fjalisë kryesore, të cilat zakonisht lidhen me kuptime si pohimi, realiteti, objektiviteti, siguria dhe deklarimi i një fakti. Ndërsa mënyra lidhore nuk kushtëzohet vetëm nga foljet drejtuese; ajo shfaqet gjithashtu pas shprehjeve që përcjellin nuanca të dyshimit, dëshire, mohimi, jorealiteti, supozimi, emocioni, frike apo pasigurie. Në këto raste, struktura e fjalisë kërkon që në fjalinë e nënrenditur të përdoret mënyra lidhore.
[bookmark: _Hlk230870480]
Tabela 4.5 Dallimet funksionale ndërmjet mënyrës dëftore dhe mënyrës lidhore në gjuhën spanjolle[footnoteRef:14] [14:  Burimi: Tabela është hartuar nga autorja në bazë të literaturës shkencore mbi përdorimin e mënyrës dëftore dhe mënyrës lidhore në gjuhën spanjolle.] 

[image: A close-up of a screen

Siç u theksua më sipër, përdorimi i mënyrës lidhore lidhet ngushtë me shprehjen e qëndrimit subjektiv, pasigurisë apo mungesës së angazhimit të plotë ndaj vërtetësisë së një pohimi. Flora Klein pretendon të integrojë shpërndarjen pohim (dëftore) dhe jo-pohim (lidhore) në disa konsiderata pragmatike. Duke u nisur nga ndryshimi i kuptimit që nënkupton alternanca modale, ajo ia atribuon këtë kompetencës gjuhësore dhe interesi i saj përqendrohet në marrëdhënien ndërmjet kompetencës dhe realizimit gjuhësor, domethënë atë që folësi, sipas Klein-it, reflekton nga konteksti → mundësitë pragmatike → nëpërmjet përdorimit të mënyrave. Vërejtjet e saj e propozojnë përjashtimin e nocioneve të pohimit dhe presupozimit nga sfera e përshkrimit gramatikor, me argumentin se këto nocione nuk janë natyre semantike, por pragmatike (Klein-Andreu, 1975, ff. 353–365). Ky dimension pragmatik paraqet një sfidë të konsiderueshme për studentët, të cilët shpesh priren të përdorin të tashmen e mënyrës dëftore edhe në kontekste ku kërkohet prania e lidhores. Mënyra është forma gramatikore që shpreh ose pasqyron qëndrimin e folësit ndaj realitetit ose ndaj informacionit që komunikon. Në këtë kuptim, mënyra foljore lidhet drejtpërdrejt me mënyrën se si folësi e percepton veprimin si real, të mundshëm, të dëshiruar ose hipotetik. Siç theksohet në literaturën gramatikore: Mënyra është forma që shpreh ose ruan qëndrimin e folësit përballë realitetit (Velasco Escalante and Paitán Zea, 2013, f. 129). Ky përkufizim shpjegon pse mënyra lidhore përdoret në situata që shprehin dyshim, dëshirë, mundësi ose subjektivitet, ndryshe nga mënyra dëftore që lidhet me paraqitjen e fakteve si reale dhe të sigurta.
Shprehjet dëshirore me ojalá (que) karakterizohen nga mungesa e një pohimi faktik, pasi ato nuk paraqesin ngjarje si të realizuara apo të verifikueshme në realitet, por si të dëshiruara, hipotetike ose të mundshme. Për këtë arsye, këto struktura kërkojnë përdorimin e mënyrës lidhore e cila shërben për të shprehur qëndrimin subjektiv të folësit dhe për të artikuluar situata pa status të sigurt. Megjithatë një grup fjalish të pavarura e të thjeshta të cilat shprehin dëshirë ose hamendësim, si ojalá, apo tal vez etj, zakonisht ndërtohen me mënyrën lidhore, ndërsa në raste të tjera marrin formën dëftore (Castro Viúdez, s.f., f. 55). Ky përdorim lidhet drejtpërdrejt me natyrën jo faktike dhe subjektive të informacionit që përcjellin këto struktura.
[bookmark: _Hlk230870852]


Tabela 4.6 Përdorimi i mënyrës lidhore dhe dëftore në shprehjet dëshirore dhe hipotetike në gjuhën spanjolle[footnoteRef:15] [15:  Burimi: Tabela është hartuar nga autorja në bazë të analizës së Velasco Escalante dhe Paitán Zea (2013).] 

Në këtë kuadër, përdorimi i lidhores në ndërtimet me ojalá nuk lidhet drejtpërdrejt me kohën e veprimit, por me distancimin e folësit nga realizimi i tij, duke e vendosur ngjarjen në sferën e dëshirës ose të mundësisë. Lidhorja lidhet gjithashtu me interpretimet e mënyrave dhe përdoret për të shprehur përmbajtje jo faktike, hipotetike ose subjektive, të cilat nuk paraqiten si të sigurta në realitetin diskursiv (Fábregas, 2014). 
Në vijim të këtij shpjegimi, po shqyrtojmë një shembull të marrë nga pyetësori:

¡Ojalá (tú:) encuentre(s) /encontres/encontrarás este vestido rojo! 
· ✗ ¡Ojalá encuentras este vestido rojo! 
· ✓ ¡Ojalá encuentres este vestido rojo! 
Në gjuhën shqipe: Uroj ta gjesh këtë fustan të kuq.

[bookmark: _Hlk229941332]Në fjalinë e mëposhtme vihet re një gabim tjetër i korrigjuar i cili i referohet foljes tener (të jetë/të ketë):
Fjalia e pasaktë: No parece que tiene dieciséis años.
Struktura gjuhësore e saktë: No parece que tenga dieciséis años. 
Përkthimi në shqip: Nuk duket që është gjashtëmbëdhjetë vjeç.

Vështirësia konsiston në përdorimin e pasaktë të kohës së tashme të dëftores (tiene) në vend të mënyrës lidhore (tenga). Kjo lloj mënyre foljore, siç e kemi analizuar edhe në nënçështjen 4.3.5 ndryshon strukturalisht nga shqipja — ku folja tener në spanjisht, kur i referohet moshës, i korrespondon foljes jam në shqip. Në rastin e lartëpërmendur paraqitet një vlerësim estetik, duke shfaqur një gjuhë jo thjesht konstative, pra të verifikueshme, siç ndodh me kohën e tashme të dëftores, e cila përdoret për qëllime që shprehin siguri ose konstatim. Me fjalë të tjera, ideja nuk shprehet si konstatim, por mohohet ose paraqitet si e dyshimtë (Vandaele and Neyens, 2014, f. 198–199). Ndaj, në këtë kuptim, vlen të theksohet se duhet përdorur mënyra lidhore (tenga), duke nënkuptuar se personi të cilit i referohet fjalia shfaq një moshë që nuk përputhet me moshën që ka në të vërtetë.
Për më tepër, një arsye tjetër për të cilën mënyra e saktë e foljes tener në këtë fjali duhet të jetë në të tashmen e lidhores lidhet me formulimin e mohores në fjali. Ky rast detajohet në citimin e mëposhtëm: Kështu, foljet e aktivitetit mendor, të komunikimit dhe të perceptimit shqisor, për shembull, kërkojnë përdorimin e lidhores kur ato shfaqen të mohuara në fjalinë kryesore; ndërsa nëse janë pohuese, ato parandalojnë shfaqjen e lidhores, duke kërkuar përdorimin e dëftores në mënyrë sintaktike. (Santiago, Polanco and Gras, 2005, f. 824).
Kemi konstatuar gjithashtu, në fjalinë e mëposhtme, një paqartësi nga ana e studentit në përdorimin e saktë të mënyrës lidhore:

Gabim ✗ Es un lastima que (tú) no sabes hablar espanol. Sería muy útil.
Saktë ✓Es una lástima que (tú) no sepas hablar español. Sería muy útil.
Në shqip: Është për të ardhur keq që nuk di të flasësh spanjisht. Do të ishte shumë e dobishme.

Në këtë rast evidentohen dy vështirësi kryesore. Së pari, folja nuk është vendosur në formën e lidhores së tashme, e cila kërkohet nga struktura es una lástima que. Së dyti, zgjedhimi i saj është i pasaktë, pasi folja saber është një folje e parregullt dhe pëson ndryshime në temë gjatë formimit të mënyrës lidhore. Foljet që paraqesin parregullsi në rrënjë klasifikohen në disa kategori dhe ndër to përfshihen edhe ato folje që kanë parregullsi mikse, ku ndryshimet prekin si zanoret ashtu edhe bashkëtingëlloret e temës foljore, si në rastin e saber > sepa (García-Macho Alonso de Santamaría et al., 2023, f. 123). Kjo tregon se studentët shqiptarë hasin vështirësi si në zgjedhjen e mënyrës lidhore, ashtu edhe në ndërtimin morfologjik të foljeve të parregullta në spanjisht. Nga pikëpamja gramatikore, lidhorja në format e së tashmes shërben për paraqitjen e situatave me referencë kohore të tashme ose të ardhshme brenda fjalive të varura. Ajo shfaqet veçanërisht kur veprimi i fjalisë kryesore dhe ai i fjalisë së varur i përkasin subjekteve të ndryshme, si edhe në ndërtimet jopersonale. 

[bookmark: _Hlk229055399]Një kontekst tipik i përdorimit të saj është pas shprehjeve që shprehin vlerësim, ndjenjë, pasiguri ose probabilitet, si në rastin es una lástima que (Aragonés and Palencia, 2009, f. 128). Në këtë kontekst, fjalia: Es una lástima que (tú) no sepas hablar español … pasqyron qartë këtë funksion, ku përdorimi i lidhores (sepas) lidhet drejtpërdrejt me shprehjen e keqardhjes. Ky përdorim përputhet me vëzhgimet gramatikore sipas të cilave strukturat jopersonale dhe vlerësuese, si es normal, es posible, es una pena apo es una lástima, zakonisht shoqërohen me mënyrën lidhore në fjalinë e varur, pasi ato nuk afirmojnë realitetin e veprimit, por e paraqesin atë si të vlerësuar apo të pasigurt (Borrego, Asensio and Prieto, 1998).


[bookmark: _Toc230597968][bookmark: _Toc241046719]4.5 Vështirësitë në përdorimin e parafjalëve por dhe para te studentët shqiptarë
[bookmark: _Toc230597969][bookmark: _Toc241046720]4.5.1 Vështirësitë në përdorimin e parafjalëve por dhe para

Në analizën e gabimeve që lidhen me përdorimin e parafjalëve por dhe para, vërehen modele të qarta të ndërhyrjes ndërgjuhësore te studentët shqiptarë. Në mënyrë më specifike, një nga burimet kryesore të gabimeve lidhet me dallimin ndërmjet shprehjes së qëllimit dhe asaj të shkakut. Në shumë raste, ajo që në një gjuhë konceptohet si një strukturë që shpreh qëllim, në një gjuhë tjetër mund të interpretohet si shprehje e shkakut ose motivit, duke çuar në përdorime të pasakta. Për shembull, parafjala para në spanjisht përdoret zakonisht për të shprehur qëllimin, destinacionin ose një veprim të orientuar drejt një rezultati të caktuar, ndërsa por lidhet më tepër me shkakun, arsyen, mjetin ose rrugën përmes së cilës realizohet një veprim. Këto dallime, megjithëse në dukje të vogla, krijojnë konfuzion të konsiderueshëm për studentët, pasi kërkojnë jo vetëm njohuri gramatikore, por edhe një kuptim të thelluar të funksioneve semantike dhe pragmatike të gjuhës së synuar. Për më tepër, mungesa e një qasjeje kontrastive në procesin mësimor e përforcon këtë problematikë, duke e bërë më të vështirë për nxënësit të dallojnë përdorimet e sakta në kontekste të ndryshme. Si rrjedhojë, gabimet në përdorimin e por dhe para nuk janë thjesht gabime formale, por reflektojnë një ndërthurje të faktorëve ndërgjuhësorë, semantikë dhe pragmatikë, të cilët ndikojnë drejtpërdrejt në procesin e përvetësimit të gjuhës spanjolle nga shqipfolësit.
Së pari, evidentohet përdorimi i para në vend të por për të shprehur arsyen dhe shkakun, si në shembujt:

[bookmark: _Hlk227944369]Marta se fue a Dallas *para la enfermedad de su madre. - Marta se fue a Dallas por la enfermedad de su madre. Marta shkoi në Dallas për shkak të sëmundjes së nënës së saj.
Në këtë pikë, duhet theksuar se prirja e studentit për përdorimin e gabuar të parafjalës lidhet drejtpërdrejt me ndikimin e gjuhës amtare. Konkretisht, në sistemin konceptual të shqipes, fjalia e paramenduar do të formulohej si: “Marta u nis në Dallas për sëmundjen e nënës së saj”, ku parafjala për mund të shprehë si qëllimin, ashtu edhe shkakun. 

Kjo mbivendosje funksionesh në gjuhën amtare çon në një transferim negativ në gjuhën spanjolle, duke nxitur përdorimin e pasaktë të parafjalës para në vend të por. Në këtë mënyrë, interferenca ndërgjuhësore shfaqet qartë, duke ndikuar në përzgjedhjen jo të duhur të strukturave parafjalore në gjuhën e huaj.

Megjithatë, duhet theksuar se në shqip ekzistojnë edhe ndërtime të prira nga parafjala për që mund të shprehin shkak, siç vë në dukje (Demiraj, 2002), p.sh.: “Për një pe, për një gjilpërë, vajti dëm një gunë e tërë”. Megjithatë, rasti në fjalë nuk i përgjigjet këtij përdorimi, çka i lë hapësirë interpretimit të gabuar nga ana e studentit dhe, rrjedhimisht, shfaqjes së transferit negativ. 


[bookmark: _Toc230597970][bookmark: _Toc241046721]4.6 Analiza e gabimeve në mësimin e spanjishtes si gjuhë e huaj
[bookmark: _Toc230597971][bookmark: _Toc241046722]4.6.1 Analiza e gabimeve bazuar në studime empirike
Analiza empirike e të dhënave të paraqitura në grafik evidenton një nivel të lartë vështirësish në përdorimin e gjinisë së nyjës (el/la) dhe të nyjës së pacaktuar (un/una) te studentët shqiptarë që mësojnë spanjishten si gjuhë të huaj. Siç është shpjeguar edhe në nënçështjen 4.2.1, këto rezultate lidhen drejtpërdrejt me kompleksitetin e sistemit emëror të gjuhës spanjolle. Edhe pse kategoria e gjinisë ekziston në të dyja gjuhët, shqipe dhe spanjolle, organizimi morfosintaksor nuk funksionon në të njëjtën mënyrë në të dy sistemet gjuhësore. Sipas Bosque-së et al. (1999), gjinia në gjuhën spanjolle nuk shërben vetëm si kategori formale klasifikuese e emrave, por ka një funksion të rëndësishëm në organizimin sintaksor dhe në ndërtimin gramatikor të fjalisë. Nga një këndvështrim i ngjashëm teorik Corbett (2005, ff. 126–129) thekson se paradigma mashkullore/femërore në spanjisht funksionon pavarësisht nga forma fonologjike e emrave, megjithëse studentët joamtarë shpesh hasin vështirësi në përzgjedhjen e nyjës së duhur dhe në përputhjen e saj me emrin në gjuhën e synuar.
E njëjta dukuri vërehet edhe në fjalinë:
La relación entre televisión y deporte se estrecha cada vez más, al punto que ninguno podrá ser un buen negocio sin la existencia del otro.

Përkthimi në shqip:
Marrëdhënia midis televizionit dhe sportit po bëhet gjithnjë e më e ngushtë, deri në atë pikë sa asnjëra nuk mund të jetë një biznes i mirë pa ekzistencën e tjetrës. 
Në këtë situatë, studentët shqiptarë hasin vështirësi në identifikimin korrekt të gjinisë gramatikore të emrave në gjuhën spanjolle, duke përdorur struktura jo normative si el relación në vend të la relación ose el existencia në vend të la/una existencia. Këto shmangie lidhen me mosnjohjen e klasës morfologjike të emrave dhe me mungesën e përshtatjes së saktë ndërmjet nyjës dhe emrit. Në këtë aspekt, Aguirre thekson se gjinia gramatikore përbën një kategori morfologjike të lidhur ngushtë me emrin, e cila transmetohet përmes fleksionit dhe reflektohet edhe në sjelljen gramatikore të fjalëve që lidhen me të (Aguirre, 2013, f. 249). Ky interpretim ndihmon në shpjegimin e faktit se pse studentët shqiptarë priren të gabojnë në përshtatjen e gjinisë së nyjës, si të caktuar ashtu edhe të pacaktuar, veçanërisht me emrat që përfundojnë në -ción, -sión apo -dad, të cilët në gjuhën spanjolle janë zakonisht të gjinisë femërore.
Figura 4.5 Gabimet në përdorimin e gjinisë së nyjës së caktuar dhe të nyjës së pacaktuar në gjuhën spanjolle

Në grupin Gjuhë B Bachelor, nga 66 studentë të përfshirë në pyetësor 74.5% kanë kryer gabime në përdorimin e gjinisë dhe po e njëjta përqindje është evidentuar edhe në përdorimin e nyjës. Konkretisht, 49 studentë kanë rezultuar me pasaktësi në secilën kategori. Këto rezultate tregojnë se studentët priren të përdorin modele analoge nga gjuha amtare, duke transferuar struktura që nuk korrespondojnë plotësisht me sistemin gjuhësor në gjuhën spanjolle. Interferenca gjuhësore kontribuon ndjeshëm në shfaqjen e gabimeve morfologjike ( (Baralo, 1999, ff. 46–49). Kjo dukuri vihet re veçanërisht në kategoritë emërore dhe në përdorimin e nyjës, ku studentët shqiptarë hasin vështirësi në përshtatjen e gjinisë gramatikore me strukturat përkatëse të gjuhës spanjolle. 

Në grupin Gjuhë C Bachelor, problematikat rezultojnë edhe më të theksuara. Nga 85 studentë, 79.1% kanë shfaqur pasaktësi si në përdorimin e gjinisë ashtu edhe të nyjës, çka korrespondon me 67 studentë me vështirësi të evidentuara. Kjo lidhet me faktin se niveli i zotërimit të gjuhës dhe praktika në përdorimin e saj nuk janë ende të konsoliduara plotësisht, duke bërë që studentët të hasin pasiguri në përshtatjen e gjinisë gramatikore dhe në përdorimin korrekt të nyjës në fjali. Në studimet mbi ndërgjuhën dhe analizën e gabimeve në gjuhën spanjolle si gjuhë e huaj (Fernández López, 1997, ff. 22–27) shprehet se gabimet në të nxënit e spanjishtes si gjuhë e huaj lidhen me procesin e ndërgjuhës dhe me zhvillimin gradual të kompetencës gramatikore te studenti. Kjo situatë rrit probabilitetin e pasaktësive në kategori gramatikore, si gjinia dhe nyja. Ndërkohë, në nivelin Master, vihet re një ulje relative e përqindjes së gabimeve. 

Në grupin Gjuhë B Master, 46.2% e studentëve kanë shfaqur gabime në përdorimin e gjinisë, ndërsa 38.5% në përdorimin e nyjës. Edhe në grupin Gjuhë C Master, 50% kanë kryer gabime në gjini dhe 42.9% në përdorimin e nyjës. Këto të dhëna tregojnë se përvoja akademike, rritja e kontaktit me materialet autentike dhe përdorimi më i shpeshtë i gjuhës ndikojnë pozitivisht në reduktimin e gabimeve. Në këtë kontekst, (Corder, 1981, f. 10) shpjegon se: “Gabimet janë domethënëse në tre mënyra të ndryshme. Së pari për mësuesin, sepse ato tregojnë, nëse ai ndërmerr një analizë sistematike, se deri në çfarë niveli ka përparuar studenti drejt objektivit”. Pra, gabimet nuk duhen parë vetëm si mungesë njohurish, por si tregues i evolucionit të sistemit ndërgjuhësor të studentit dhe i progresit gradual drejt kompetencës gjuhësore. 

Ndërsa Gjuhë D Bachelor paraqet përqindje të larta gabimesh, me rreth 70% të studentëve që kanë hasur vështirësi në të dy kategoritë gramatikore. Ky rezultat mbështet idenë se niveli më i ulët i ekspozimit ndaj gjuhës spanjolle ndikon drejtpërdrejt në pasigurinë morfologjike dhe sintaksore të studentëve. 

Rezultatet e paraqitura në Tabelën 4.7 nxjerrin në pah problematika të theksuara në përdorimin korrekt të nyjës para emrave kohorë në gjuhën spanjolle. 



Tabela 4.7 Rezultate të detajuara sipas Programit të Studimit Bachelor dhe Master
 Mungesa e nyjës së caktuar el — omisión del artículo

Sikundër theksuam më lart në fjalinë “Nuestro aniversario es en el octubre”, shumica e studentëve kanë përdorur gabimisht nyjën el përpara emrit të muajit, ndërkohë që forma e saktë në spanjisht është “en octubre”. 
Kjo vështirësi lidhet me përdorimin sintaksor të nyjës në shprehjet kohore dhe me transferimin e strukturave nga gjuha amtare në gjuhën spanjolle. Në këtë aspekt, (RAE, 2013, f. 468) thekson se: Emrat e muajve, në këtë aspekt, u ngjajnë emrave të përveçëm, domethënë zakonisht nuk marrin nyjë. Ky përcaktim shpjegon drejtpërdrejt pse struktura “en el octubre” konsiderohet jashtë standartit të gjuhës spanjolle dhe pse studentët priren të përdorin gabimisht nyjën në emrat kohorë.

Në grupin Gjuhë D Bachelor, rezultatet paraqesin përqindjen më të madhe në të gjithë kampionin. Nga 27 studentë, 92.6% kanë përdorur gabimisht nyjën para emrit të muajit, ndërsa vetëm 7.4% kanë dhënë përgjigjen e saktë. Kjo përqindje shumë e lartë tregon se studentët nuk e kanë zotëruar ende rregullin sintaksor që lidhet me përdorimin e emrave të muajve pa nyjë. Lidhur me mësimin e një gjuhe tjetër, James (1998) argumenton se gabimet nuk duhet të konsiderohen vetëm si forma të pasakta që kërkojnë korrigjim, por edhe si tregues të zhvillimit gradual të intergjuhës së studentit dhe të proceseve mendore që ai përdor gjatë përvetësimit të saj. Ndaj, pasaktësitë e evidentuara në përdorimin e nyjës para emrave të muajve tregojnë se studentët ndodhen ende në një fazë të ndërmjetme të nxënies të spanjishtes në rrafshin sintaksor. 

Në grupin Gjuhë C Bachelor, 86% e studentëve kanë përdorur formë të pasaktë, ndërsa vetëm 14% prej tyre kanë qenë korrekt në strukturën e fjalisë. Vështirësitë nuk lidhen vetëm me njohjen teorike të rregullit, ato shfaqen gjithashtu gjatë interpretimit dhe zbatimit të tij nga studentët brenda kontekstit të fjalisë. Ndaj dhe (Corder, 1971) argumenton se gabimet e studentëve nuk janë të rastësishme, por pasqyrojnë ekzistencën e një sistemi gjuhësor të brendshëm që zhvillohet gradualisht gjatë procesit të nxënies së gjuhës së huaj.

Në grupin Gjuhë B Bachelor, 78.7% e studentëve kanë përdorur gabimisht nyjën, ndërsa vetëm 21.3% kanë dhënë përgjigjen e saktë. Edhe pse kjo përqindje rezulton më e ulët krahasuar me grupet e tjera Bachelor, niveli i gabimeve mbetet i lartë. Kjo tregon se studentët ende nuk e kanë integruar përdorimin e strukturave gramatikore në komunikimin praktik. 

Në nivelin Master vihet re një ulje e ndjeshme e gabimeve. Në grupin Gjuhë C Master, norma e pasaktësive bie në 57.1%, ndërsa në Gjuhë B Master arrin në 30.8%, duke përfaqësuar nivelin më të ulët të gabimeve në të dyja ciklet studimore. Mbështetur në treguesit më lart na rezulton se me rritjen e nivelit studimor përkatësisht në nivelin e dytë master studentët paraqesin nje rezistencë të dukshme aq sa ta arrijnë të reduktojnë ndjeshëm ndërhyrjen e strukturave të sistemit gjuhësor amtar gjatë përdorimit të gjuhës që mësohet.

Në figurën 4.6 pasqyrohen vështirësitë që studentët shqiptarë hasin në përdorimin korrekt të nyjës së caktuar para një emri të përveçëm, i cili i referohet një entiteti kolektiv, në këtë rast një familjeje, në gjuhën spanjolle (Butt and Benjamin, 1994, f. 27).

Në fjalinë “Esta noche cenamos en casa de unos/algunos Martínez”, një pjesë e konsiderueshme e studentëve kanë zgjedhur format unos dhe algunos, ndërkohë që struktura e saktë e fjalisë është “los Martínez”.




Figura 4.6 Vështirësitë në përdorimin e nyjës së caktuar los dhe zëvendësimi i saj me unos/algunos

[image: A screenshot of a graph

Description automatically generated]

Në grupin Gjuhë B Bachelor, nga 66 studentë të përfshirë në studim, 43.9% kanë zgjedhur formën unos, ndërsa 19.7% kanë përdorur algunos. Vetëm 36.4% e studentëve kanë dhënë përgjigjen e saktë me formën los Martínez. 

Në grupin Gjuhë B Master, situata paraqitet më ndryshe. Nga 13 studentë, 23.1% kanë zgjedhur unos dhe po e njëjta përqindje kanë përdorur algunos, ndërsa 53.8% kanë identifikuar saktë strukturën los Martínez. Kjo dëshmon se studentët kanë arritur të konsolidojnë më mirë funksionet sintaksor dhe referencial të nyjës së caktuar në spanjisht. 

Në grupin Gjuhë C Bachelor evidentohet niveli më i lartë i pasaktësive në të gjithë grafikun. Nga 85 studentë, 37.6% kanë përdorur nyjën e pacaktuar unos dhe 45.9% kanë zgjedhur algunos, ndërsa vetëm 16.5% kanë dhënë përgjigjen e saktë. Në këtë rast, studentët nuk arrijnë të dallojnë funksionin identifikues të nyjës së pacaktuar. Edhe në studimet e profesor Memushaj, “ndër veçoritë kryesore të gjuhës standarde është karakteri normativ. Kjo do të thotë që, ndër disa fjalë a trajta fjalësh me të njëjtën vlerë, njëra prej tyre zgjidhet si normë dhe bëhet e detyrueshme për t’u përdorur prej gjithë folësve” (Memushaj, 2008, f. 45). Në këtë perspektivë, struktura los Martínez përfaqëson variantin standart të spanjishtes për identifikimin e familjes e përkatësisë familjare, ndërsa përdorimi i formave unos Martínez dhe algunos Martínez dëshmon pasiguri në zotërimin e rregullave morfosintaksore të spanjishtes.

Në grupin Gjuhë C Master vihet re një ulje e ndjeshme e pasaktësive krahasuar me nivelin Bachelor. Nga 27 studentë, 18.5% kanë zgjedhur unos, 25.9% kanë përdorur algunos, ndërsa 55.6% kanë identifikuar saktë formën los Martínez. Këto të dhëna tregojnë se me avancimin akademik studentët arrijnë të përvetësojnë më mirë përdorimin pragmatik të nyjës së caktuar në kontekste familjare dhe referenciale. 

Në grupin Gjuhë D Bachelor, nga 27 studentë, 55.6% kanë përdorur formën unos dhe 33.3% kanë zgjedhur algunos, ndërsa vetëm 11.1% kanë dhënë përgjigjen e saktë. Kjo përfaqëson përqindjen më të ulët të përgjigjeve korrekte në të gjithë kampionin dhe dëshmon se studentët e këtij grupi vazhdojnë të kenë vështirësi të theksuara në përdorimin pragmatik dhe sintaksor të nyjës së caktuar në spanjisht.

Grafiku në figurën 4.7 është tregues i vështirësive te studentëve shqiptarë në përdorimin e nyjës së pacaktuar e cila lidhet me strukturën identifikuese me foljen ser dhe emrat e profesioneve në gjuhën spanjolle. 

Në fjalinë:
“¿A qué te dedicas? – Soy un actor”
Struktura e saktë: 
“¿A qué te dedicas? – Soy actor”



Figura 4.7 Përdorimi korrekt dhe jo korrekt i strukturës “Soy un actor” 

 Një pjesë e studentëve kanë përdorur gabimisht nyjën un përpara profesionit, ndërkohë që struktura e saktë në spanjisht është “Soy actor”. Kjo problematikë është më e theksuar në programin Gjuhë B Bachelor, ku 61.5% e studentëve kanë zgjedhur variantin e gabuar, ndërsa niveli më i mirë i performancës evidentohet te Gjuhë C Bachelor, ku 55.3% kanë dhënë përgjigjen e saktë.

Rezultatet tregojnë se studentët priren të transferojnë në spanjisht modele sintaksore të gjuhës amtare ose të gjuhëve të tjera të huaja që njohin, ku nyja e pacaktuar përdoret zakonisht para profesioneve. Sipas studimeve të (Cuza-s et al. 2013) mbi spanjishten si gjuhë e dytë, studentët e huaj hasin vështirësi në përvetësimin e përdorimit të emrave të zhveshur (bare nouns), duke krijuar vështirësi në interpretimin dhe përdorimin korrekt të këtyre strukturave dhe nyjave të caktuara. 

Nga ana tjetër, diferenca ndërmjet programeve Bachelor dhe Master tregon se ekspozimi më i gjatë ndaj gjuhës spanjolle ndikon pozitivisht në reduktimin e gabimeve morfosintaksore. Megjithatë, përqindja relativisht e lartë e gabimeve edhe në nivelet Master dëshmon se kjo strukturë mbetet problematike edhe në faza më të avancuara të të nxënit. 

Analiza empirike e të dhënave sipas programeve të studimit tregon se vështirësitë në përdorimin korrekt të gjinisë dhe të nyjës së pacaktuar janë më të theksuara në nivelet Bachelor sesa në nivelet Master. Për shembull, gjejmë se në grupin Gjuhë B Bachelor (30.9%) dhe Gjuhë C Bachelor (33.0%) paraqet një nivel më të madh pasaktësish në përdorimin e emrave, siç vërehet te: el capital dhe el sed, çka tregon se studentët në fazat fillestare të formimit universitar mbështeten më shumë në transferimin e strukturave gramatikore të gjuhës amtare. 

Figura 4.8 Përqindja e gabimeve në përshtatjen e nyjës el/la me emrin. 

Në Ciklin Studimor Gjuhë B Master ( 4,3% ) vihet re një nivel më i lartë korrektësie në përdorimin e nyjës së pacaktuar. Megjithatë, konstatohet gjithashtu se interferenca ndërgjuhësore vazhdon të mbetet aktive edhe në nivelet e avancuara të përvetësimit të gjuhës spanjolle. Vend të rëndësishëm zënë dhe fenomenet gjuhësore të fosilizuara të cilët studentët priren t’i ruajnë në ndërgjuhën e tyre gjatë përdorimit të një gjuhe të huaj. (Selinker, 1972, f. 215). 

Në krahasim me grupin Gjuhë C Master, vërehet se niveli i gabimeve në përshtatjen e nyjës me emrin është më i lartë (9.6%). Në këtë aspekt, konstatohet se marrëveshja gjinore vazhdon të përbëjë një vështirësi edhe në nivelet C1–C2 të programit studimor. Ky fenomen lidhet me funksionin morfosintaksor të nyjës në gjuhën spanjolle, pasi, nyja ndryshon në varësi të gjinisë dhe numrit të emrit dhe shërben si element që lejon identifikimin e këtyre kategorive gramatikore (Llorach, 2000, f. 68). 

Në Ciklin Studimor Gjuhë D Bachelor, rezultatet prej 22.3% evidentojnë se studentët vazhdojnë të hasin vështirësi në identifikimin dhe përdorimin korrekt të gjinisë gramatikore në gjuhën spanjolle. 
Në figurën 4.9 paraqesim vështirësitë e studentëve shqiptarë në përdorimin korrekt të nyjës së caktuar në fjalinë: 
Fjalia e pasaktë :
“El documento analiza la iluminación en ⊗ el aulas como un factor fundamental para ⊗ la aprendizaje de los estudiantes”,
Forma e kodifikuar është: 
“las aulas” dhe “el aprendizaje”.

Figura 4.9 Vështirësitë e studentëve shqiptarë në përshtatjen e gjinisë në spanjisht
Nyja e caktuar el/la 

Të dhënat tregojnë se niveli më i lartë i gabimeve evidentohet në ciklin Gjuhë D Bachelor me 88.9%, çka tregon se studentët e këtij niveli hasin vështirësi të theksuara në përshtatjen e nyjës me gjininë gramatikore të emrit. Një nivel i lartë gabimesh konstatohet gjithashtu në Gjuhë C Master (59.3%), Gjuhë C Bachelor (56.1%) dhe Gjuhë B Bachelor (56.1%). Ndërkohë, përqindja më e ulët e gabimeve vihet re në Gjuhë B Master (53.8%), megjithëse edhe në këtë grup rezultatet tregojnë se marrëveshja gjinore vazhdon të mbetet problematike.
Analiza empirike e të dhënave të paraqitura në grafik evidenton vështirësi të konsiderueshme në përdorimin korrekt të foljeve oler dhe parecer te format e dëftores së tashme. 
Në shembullin e pasaktë: 

“¿No te pareze que este pescado uele mal?”,
Forma zyrtare është: 
“¿No te parece que este pescado huele mal?”
Figura 4.10 Rezultati i foljeve oler dhe parecer 

Të dhënat tregojnë se niveli më i lartë i gabimeve evidentohet në ciklin Gjuhë C Bachelor me 33 raste, ose 60%, ndërsa 22 studentë (40%) kanë dhënë përgjigjen e saktë. Vështirësi të konsiderueshme paraqiten gjithashtu në Gjuhë D Bachelor, ku janë regjistruar 13 përgjigje të pasakta (59.1%) dhe vetëm 9 të sakta (40.9%), si edhe në Gjuhë B Bachelor me 12 gabime (42.9%) dhe 16 përgjigje korrekte (57.1%). 

Në Gjuhë B Master evidentohen 3 raste të pasakta (60%) dhe 2 të sakta (40%). Ndërkohë, në Gjuhë C Master vihet re një nivel më i lartë korrektësie, ku 15 studentë kanë dhënë përgjigjen e saktë kundrejt 12 përgjigjeve të pasakta, çka tregon një zotërim më të mirë të formave foljore të parregullta në nivelet më të avancuara të programit studimor.

Ky fenomen lidhet me kompleksitetin e sistemit foljor të spanjishtes dhe me praninë e foljeve të parregullta që pësojnë ndryshime në temën foljore. Gabimet lidhen kryesisht me përdorimin e formave të parregullta dhe me zgjedhimin korrekt të foljeve në vetën e tretë njëjës. Në rastin e foljes oler, studentët kanë hasur vështirësi në realizimin e alternimit zanor (oler → huele), ndërsa te folja parecer vërehen pasiguri në përdorimin korrekt të formës parece në strukturën pyetëse të fjalisë. 

Në këtë aspekt, Helena Beristáin (1984, f. 169) thekson se folja kopulative është ajo që kërkon kallëzues emëror dhe përfshin ndër to edhe foljen parecer, duke nënvizuar se një folje “nuk është vazhdimisht kopulative”, pasi funksioni i saj varet nga ndërtimi sintaksor i fjalisë. Kjo tregon se studentët shqiptarë hasin vështirësi në zgjedhimin morfologjik të foljes, si edhe në përdorimin e saj sintaksor në raste të ndryshme. Në të njëjtën linjë, Rafael Seco (1971) thekson se “parregullsitë e foljeve mund të kenë vetëm një shpjegim racional dhe të thjeshtë: atë të Gramatikës Historike”, duke nënvizuar se organizimi i foljeve të parregullta në spanjisht paraqet një strukturë komplekse për studentët e huaj. 

Për pasojë, forma si huele paraqesin vështirësi në përdorim, pasi ndryshimet në zanore nuk ndjekin gjithmonë modele të rregullta dhe lehtësisht të parashikueshme gjatë përvetësimit të spanjishtes si gjuhë e huaj (Seco, 1971, f. 85). Edhe në studimin tonë gjejmë argumente cilat përkojnë një më një me pretendimet e Rafael Secos si në rastin e përdorimit të gabuar në fjalinë më lart. 
Një ndër problematikat e rradhës e cila është evidentuar në nënçështjen 4.3.4 reflektohet edhe në shembullin e mëposhtëm:

⊗ (ir) ¿Te vas a casa después del trabajo?
→ Po shkon në shtëpi pas pune?

Rezultatet statistikore tregojnë se vështirësitë në përdorimin e foljeve ir dhe irse paraqiten më të theksuara në grupin Gjuhë C Bachelor, ku janë evidentuar 21 raste gabimesh (9.6%). Përqindje relativisht e lartë vërehet edhe në grupin Gjuhë D Bachelor me 17 raste (7.8%), ndërsa në Gjuhë B Bachelor regjistrohen 14 raste (6.4%). Në programet Master niveli i gabimeve bie ndjeshëm, ku Gjuhë C Master paraqet vetëm 2 raste (0.9%) dhe Gjuhë B Master 1 rast (0.5%). Këto të dhëna tregojnë se, megjithëse studentët avancojnë në kompetencën gjuhësore, dallimi leksiko-semantik ndërmjet ir dhe irse vazhdon të krijojë paqartësi edhe në nivele më të avancuara të të nxënit.



Figura 4.11 Dallimi dhe përdorimi i -ir- dhe -irse- në spanjisht

Siç e shpjegon dhe Ismael Iván Teomiro García (2017, f. 5), prania e përemrit në foljet përemërore alternuese sjell ndryshime semantike që lidhen me interpretimin e ngjarjes, aspektin dhe përfshirjen e subjektit në veprim. Kjo shpjegon prirjen e studentëve shqiptarë për të përdorur formën irse edhe në kontekste ku kërkohet vetëm ir, duke mos dalluar plotësisht nuancat semantike ndërmjet dy formave foljore.
Rezultatet e përftuara në studimin tonë evidentojnë gjithashtu dhe praninë e vështirësive të dukshme te studentët shqiptarë në dallimin funksional ndërmjet foljes haber në formën jopersonale hay dhe foljes tener. 

Në fjalinë ⊗ Tienen algunas casas antiguas que no están patios, studentët kanë përdorur gabimisht foljen tener për të shprehur ekzistencën, ndërkohë që në spanjisht funksioni ekzistencial realizohet përmes formës hay: Hay algunas casas antiguas que no tienen patios. 



Figura 4.12 Përqindja e gabimeve në përdorimin e foljeve haber dhe tener

Përqindja më e lartë e gabimeve konstatohet në grupin Gjuhë C Bachelor (64.7% për strukturën tienen → hay dhe 32.9% për hay → tienen), çka tregon një paqartësi të theksuar në dallimin ndërmjet funksionit ekzistencial dhe atij posesiv të këtyre foljeve. Gabime të konsiderueshme vërehen edhe në grupin Gjuhë B Bachelor (53% dhe 18.2%), si dhe në Gjuhë D Bachelor (55.6% dhe 14.8%).

 Në ciklet Master evidentohet një ulje graduale e gabimeve: grupi Gjuhë B Master paraqet 23.1% gabime në strukturën tienen → hay dhe 7.7% në hay → tienen, ndërsa në Gjuhë C Master përqindja arrin në 37% dhe 18.5%. Siç thekson Hernández Díaz, (2006, f. 31), folja haber përdoret gjerësisht si folje ekzistenciale me kuptim të plotë. Pra folja haber përdoret në spanjisht për të shprehur ekzistencën dhe jo posedimin. Në të njëjtën linjë, Gómez Torrego (1992, f. 30), pohon se folja haber përdoret vetëm me funksion jopersonal, ndaj edhe ndërtimet ku ajo shfaqet klasifikohen si fjali jopersonale. 

Përkundrazi, folja tener lidhet me marrëdhënien e zotërimit ose posedimit. Për pasojë, mosdallimi i funksioneve sintaksore të këtyre dy foljeve bën që studentët shqiptarë të transferojnë modele të gjuhës amtare gjatë ndërtimit të strukturave ekzistenciale në gjuhën spanjolle. 


I njëjti fenomen vërehet edhe në shembullin: 

⊗ Está un hombre en sala de conferencia, ku studentët kanë përdorur gabimisht foljen estar në vend të formës jopersonale hay. 
Forma korrekte e fjalisë është: Hay un hombre en la sala de conferencias. 
Në gjuhën shqipe: Një burrë është në sallën e konferencave.

Figura 4.13 Vështirësitë në përdorimin e strukturës ekzistenciale hay në vend të foljes estar te studentët shqiptarë të spanjishtes si gjuhë e huaj

Rezultatet statistikore tregojnë se niveli më i lartë i gabimeve evidentohet në grupin Gjuhë C Bachelor me 21.1%, ndërsa Gjuhë C Master paraqet 1.8%. Përqindje relativisht të larta vërehen edhe në Gjuhë B Bachelor me 13.3% dhe në Gjuhë D Bachelor me 10.6%. Niveli më i ulët i gabimeve evidentohet në Gjuhë B Master me vetëm 1.4 %. Këto rezultate tregojnë se studentët shqiptarë vazhdojnë të hasin vështirësi në dallimin ndërmjet përdorimit ekzistencial të foljes hay dhe përdorimit lokalizues të foljes estar, duke transferuar shpesh struktura të gjuhës amtare në prodhimin e tyre në spanjisht. 

Rezultatet e figurës 4.14 tregojnë se studentët shqiptarë vazhdojnë të hasin paqartësi në përdorimin korrekt të foljeve ser dhe estar në gjuhën spanjolle. 

Në fjalinë: En la nevera están dos botellas de agua y una docena de huevos, e cila në përgjigjet e studentëve paraqitet në strukturën:
⊗ En la nevera son dos botellas de agua y una docena de huevos, studentët kanë përdorur gabimisht foljen ser në vend të foljes estar.

[bookmark: _Hlk230258840]Figura 4.14 Vështirësitë në përdorimin e ser dhe estar – jam–

Përqindja më e lartë e gabimeve konstatohet në grupin Gjuhë C Bachelor, ku 69% e studentëve kanë përdorur foljen son, ndërsa vetëm 16% kanë realizuar saktë përdorimin e foljes estar. Në grupin Gjuhë B Bachelor vërehen 32% raste gabimi kundrejt 34% të realizimeve korrekte, çka tregon një nivel më të balancuar të përvetësimit të kësaj strukture. Në Gjuhë D Bachelor, 20% e studentëve kanë përdorur gabimisht foljen ser, ndërsa vetëm 7% kanë realizuar strukturën korrekte me estar. Në ciklet Master evidentohet një përmirësim relativ: në Gjuhë B Master regjistrohen 4% raste të përdorimit të gabuar dhe 9% të realizimeve korrekte, ndërsa në Gjuhë C Master 8% gabime kundrejt 19% përdorime të sakta. 

Siç thekson Bello, “Ser shpreh përhershmërinë ose karakterin e qëndrueshëm në atribuim, ndërsa estar shpreh përkohshmërinë.” (cituar në Marcos Marín, 1980, f. 361), pra folja ser lidhet me karakteristika të qëndrueshme ose identifikuese, ndërsa estar përdoret për të shprehur gjendje ose lokalizim të përkohshëm. Për pasojë, përdorimi i foljes ser në vend të estar tregon se studentët shqiptarë vazhdojnë të kenë vështirësi në dallimin semantik dhe funksional të këtyre dy foljeve.

Një ndër vështirësitë e hasura nga studentët shqiptarë në përdorimin e kohëve të së shkuarës në gjuhën spanjolle evidentohet në fjalinë:

 ⊗ Ana estuvo ayer en el cine.
Fjalia e saktë: Ana estaba ayer en el cine. 
Në shqip kjo fjali përkthehet: Ana ishte dje në kinema.
 Figura 4.15 Vështirësitë në përdorimin e kohës së pakryer dhe kohës së kryer të thjeshtë

[image: A graph of blue and black bars

Description automatically generated with medium confidence]

Analiza e marrë nga korpusi ka të bëjë me një fragment narrativ i cili evidenton se studentët shqiptarë hasin vështirësi të konsiderueshme në përdorimin korrekt të kohëve të së shkuarës në gjuhën spanjolle, veçanërisht në alternimin ndërmjet pretérito imperfecto, që në shqip i përgjigjet së pakryerës; pretérito indefinido, që i përgjigjet së kryerës së thjeshtë; pretérito perfecto, së kryerës; dhe pluscuamperfecto, së kryerës së tejshkuar.
Paragrafi me gabime:
En esa época, los niños siempre saliban/salen de la casa con mucha ilusión para ir a la playa junto con sus amigos. Un día, cuando habian llegado/ ahí, han visto/vin en la orilla algo brillante. Corrieron hacia el objeto que habia estado/estuvo en la arena y encuentran/encontrarán un cofre semienterrado, rápidamente.
Paragrafi korrekt:
En esa época, los niños siempre salían de la casa con mucha ilusión para ir a la playa junto con sus amigos. Un día, cuando llegaron ahí, vieron en la orilla algo brillante. Corrieron hacia el objeto que estaba en la arena y encontraron un cofre semienterrado, rápidamente.

Përkthimi në shqip:
Në atë periudhë, fëmijët dilnin gjithmonë nga shtëpia me shumë entuziazëm për të shkuar në plazh bashkë me shokët e tyre. Një ditë, kur mbërritën atje, panë në breg diçka që shkëlqente. Vrapuan drejt objektit që ndodhej në rërë dhe gjetën shpejt një arkë gjysmë të varrosur.

Tabela 4.8 Gabimet në përdorimin e kohëve të së shkuarës të menyrës dëftore[footnoteRef:16] [16:  Shënim: Forma e saktë: salían · llegaron · vieron · estaba · encontraron. Vizat (—) tregojnë mungesë gabimi.

] 


	Grupi
	Totali
	saliban
	salen
	habían llegado
	han visto
	vin
	habia estado / estuvo
	encuentran / encontrarán

	Gjuha B Bachelor
	66
	11
	10
	3
	—
	—
	—
	—

	Gjuha B Master
	13
	—
	—
	—
	3
	—
	1
	—

	Gjuha C Bachelor
	85
	—
	19
	5
	12
	—
	5
	10

	Gjuha C Master
	27
	2
	—
	—
	3
	—
	—
	5

	Gjuha D Bachelor
	27
	—
	7
	—
	—
	4
	10
	—

	TOTALI
	218
	13
	36
	8
	18
	4
	16
	15



Gabimi më i shpeshtë konstatohet në përdorimin e formës salen në vend të salían, me 36 raste nga 218 studentë ose rreth 16.5% të totalit. Përqindja më e lartë evidentohet te cikli Gjuha C Bachelor, ku 19 studentë ose rreth 22.3% e grupit kanë përdorur kohën e tashme në vend të pretérito imperfecto, ndërsa te Gjuha B Bachelor rezultojnë 10 raste, ose 15.1% dhe te Gjuha D Bachelor 7 raste, ose 25.9% të grupit. Këto rezultate tregojnë se studentët nuk arrijnë ta dallojnë funksionin e zakonshëm dhe përshkrues të kohës së pakryer nga funksioni aktual i kohës së tashme. 
Koha e tashme e vendos situatën në momentin e të folurit, ndërsa e pakryera e së kaluarës e paraqet situatën si një veprim në zhvillim në të kaluarën. (Comrie, 1976, Smith, 1997).

Në këtë këndvështrim, Bernard Comrie (1976, f. 3) thekson se aspekti lidhet me strukturën e brendshme kohore të një situate. Pra vështirësia nuk lidhet vetëm me formën gramatikore të foljes, por me mënyrën se si studentët interpretojnë zhvillimin e ngjarjes në diskurs.
Një tjetër kategori e rëndësishme gabimesh lidhet me përdorimin e formës han visto në vend të vieron, me 18 raste, ose 8.2% të totalit të studentëve. 

Përqindja më e lartë konstatohet te Gjuha C Bachelor, ku 12 studentë ose 14.1% e grupit kanë përdorur pretérito perfecto në vend të pretérito indefinido, ndërsa te Gjuha C Master regjistrohen 3 raste, ose 11.1% dhe te Gjuha B Master 3 raste, ose 23.1% të grupit. Ky fenomen tregon se studentët ngatërrojnë një kohë që i referohet çastit të komunikimit me një kohë narrative të së shkuarës. Në këtë aspekt, Bybee, Perkins dhe Pagliuca (1994, f. 54). theksojnë se koha është shprehja gramatikore e vendosjes në kohë. Ky formulim teorik shpjegon se vështirësia nuk qëndron vetëm në përvetësimin e formës gramatikore, por edhe në interpretimin semantik dhe diskursiv të marrëdhënieve kohore në gjuhën spanjolle.
Përdorimi i formës habían llegado në vend të llegaron shfaqet në 8 raste, ose 3.6% të totalit. Përqindja më e lartë evidentohet te Gjuha C Bachelor me 5 raste, ose 5.9% të grupit, ndërsa te Gjuha B Bachelor regjistrohen 3 raste, ose 4.5%. Ky gabim tregon se studentët përdorin kohën e kryer e tejshkuar edhe në raste kur mungon një referencë tjetër paraprake në të shkuarën që do ta justifikonte këtë strukturë. Në të njëjtën linjë teorike, Hopper (1979, f. 214) pohon se diskursi narrativ organizon ngjarjet sipas dallimit ndërmjet planit kryesor dhe sfondit narrativ. Kjo qasje ndihmon të kuptohet pse format si llegaron dhe vieron përdoren në planin kryesor narrativ, ndërsa salían dhe estaba funksionojnë si struktura përshkruese të sfondit.

Një tjetër vështirësi domethënëse lidhet me përdorimin e formave había estado/estuvo në vend të estaba, me 16 raste, ose 7.3% të totalit të studentëve. Përqindja më e lartë evidentohet te Gjuha D Bachelor, ku 10 studentë, ose 37% e grupit, kanë përdorur forma që paraqesin veprime të përfunduara në vend të së pakryerës, ndërsa te Gjuha C Bachelor regjistrohen 5 raste, ose 5.9% dhe te Gjuha B Master 1 rast, ose 7.7%. Ky fenomen tregon se studentët nuk arrijnë ta dallojnë funksionin përshkrues të kohës së pakryer nga funksioni qe mbartin kohët e tjera të së shkuarës. 

Po ashtu, përdorimi i formave encuentran/encontrarán në vend të encontraron shfaqet në 15 raste, ose 6.9% të totalit. Përqindja më e lartë konstatohet te Gjuha C Bachelor me 10 raste, ose 11.8% të grupit, ndërsa te Gjuha C Master regjistrohen 5 raste, ose 18.5%. Në këtë rast konstatohet ndërhyrje te format e së tashmes, krahas atyre të së ardhmes së thjeshtë, çka tregon se studentët ngatërrojnë boshtin kohor narrativ të së shkuarës me projeksione të së ardhmes. Në këtë aspekt, Salaberry thekson se ky formulim teorik shpjegon se studentët shpesh mbështeten te kuptimi semantik i foljes dhe jo te organizimi kohor i diskursit narrativ (Salaberry, 1999, f. 157). 

Në shembullin në vijim: 
¡Ojalá encuentras este vestido rojo! 
në vend të formës korrekte:
¡Ojalá encuentres este vestido rojo!, studentët shqiptarë hasin vështirësi në përdorimin e mënyrës lidhore pas strukturës ojalá, duke përdorur shpesh forma të mënyrës dëftore ose të kohës së ardhme si encontrarás. 

Në gjuhën shqipe, fjalia përkthehet: Uroj ta gjesh këtë fustan të kuq. Rezultatet e analizës tregojnë se niveli më i lartë i gabimeve evidentohet në grupin Gjuhë D Bachelor me 77.8%, ndërsa përqindje të larta gabimesh vërehen edhe në Gjuhë B Bachelor me 48.5% dhe në Gjuhë C Bachelor me 40.0%. 

Tabela 4.9 Vështirësitë në përdorimin e mënyrës lidhore pas strukturës ojalá te studentët shqiptarë të spanjishtes si gjuhë e huaj

Niveli më i lartë i gabimeve evidentohet në grupin Gjuhë D Bachelor, ku 77.8% e studentëve kanë përdorur forma jo korrekte si encuentres ose encontrarás në vend të formës së saktë në mënyrën lidhore e cila është encuentres. Vështirësia lidhet gjithashtu dhe me zgjedhimin e foljes encontrar, e cila pëson ndryshim në temë (o → ue) në kohën e tashme të lidhores.

 Në programet Master vihet re një ulje graduale e gabimeve, megjithatë paqartësitë në dallimin ndërmjet mënyrës lidhore dhe formave të tjera foljore mbeten ende të pranishme. Struktura ojalá + e tashme e mënyrës lidhore përdoret për të shprehur dëshira, ku përdorimi i lidhores në kohën e tashme paraqet një dëshirë e cila konsiderohet e realizueshme (Moreno, 2005, f. 225). Kjo shpjegon pse studentët kanë përdorur gabimisht forma si encontrarás, duke e interpretuar strukturën si shprehje të së ardhmes, por në fakt kjo strukturë kërkon format e lidhores në të tashmen.

Një problematikë tjetër e vërejtur në pyetësor i referorehet përdorimit të mënyrës lidhore e cila paraqitet në shembullin e mëposhtëm, i cili lidhet me zgjedhimin e foljes tener pas strukturës no parece que:
✗ No parece que tiene dieciséis años.
✓ No parece que tenga dieciséis años.
Në gjuhën shqipe:
Nuk duket se është gjashtëmbëdhjetë vjeç.

Rezultatet statistikore tregojnë se niveli më i lartë i gabimeve evidentohet në grupin Gjuhë C Bachelor me 15.1%, ndërsa përqindje relativisht të larta vërehen edhe në Gjuhë B Bachelor me 10.1% dhe në Gjuhë D Bachelor me 9.6 %. Në programet Master niveli i pasaktësive bie ndjeshëm, ku Gjuhë C Master paraqet 1.4 % gabime dhe Gjuhë B Master vetëm 0.9%. Këto rezultate tregojnë se studentët shqiptarë vazhdojnë të kenë vështirësi në përdorimin e mënyrës lidhore pas strukturave që shprehin pasiguri ose perceptim subjektiv, duke përdorur shpesh formën dëftore tiene në vend të formës lidhore tenga. Siç theksohet edhe në literaturën gramatikore, struktura no parece que + mënyra lidhore e cila përdoret kur folësi nuk e paraqet informacionin si fakt të sigurt, por si vlerësim subjektiv ose opinion personal (Moreno, 2005, f. 129).



Figura 4.16 Vështirësitë në përdorimin e mënyrës lidhore pas strukturës no parece que + lidhore te studentët shqiptarë të spanjishtes si gjuhë e huaj

Në pasqyrimin e rezultateve të figurës 4.16 dalin në pah vështirësi të konsiderueshme të studentëve shqiptarë në përdorimin e mënyrës lidhore. 

Në fjalinë:
✗ Es una lástima que no sabes hablar español.
në vend të përgjigjes së duhur: 
✓ Es una lástima que no sepas hablar español.



Figura 4.17 Vështirësi në përdorimin e kohës së tashme të mënyrës dëftore dhe lidhore në gjuhën spanjolle

Description automatically generated]
Studentët kanë përdorur gabimisht mënyrën dëftore (sabes) në vend të lidhores (sepas). Ky fenomen lidhet me faktin se sistemi gramatikor i spanjishtes përdor mënyrën lidhoren për të shprehur qëndrime subjektive, emocione dhe vlerësime personale. Siç theksojnë Echenique Elizondo dhe Martínez Alcalde (2005, f. 19), “Çdo ndryshim gjuhësor e ka zanafillën në dialog...” dhe zhvillohet në funksion të nevojave komunikuese të folësve. 
Rezultatet statistikore tregojnë se niveli më i lartë i gabimeve paraqitet te programi Gjuhë C Bachelor, ku 74 studentë ose 33.9% e kampionit kanë përdorur formën jo standarte sabes. Kjo Vetëm 11 studentë ose 5.0% kanë përdorur saktë formën sepas, çka tregon një nivel të ulët të përvetësimit të mënyrës lidhore në këtë grup studimi. Edhe te studentët e programit Gjuhë B Bachelor konstatohet se kanë hasur një nivel të lartë vështirësie: Pasi 45 studentë, ose 20.6%, kanë përdorur gabimisht formën sabes. Ndërsa në programin Gjuhë D Bachelor, 21 studentë ose 9.6% kanë përdorur formën e gabuar, çka tregon se vështirësitë vazhdojnë të jenë të pranishme edhe në këtë grup, megjithëse me përqindje më të ulët. Rezultatet më të mira evidentohen në nivelin Master. Në programin Gjuhë C Master, vetëm 8 studentë ose 3.7% kanë përdorur formën e gabuar sabes, ndërsa në programin Gjuhë B Master gabimet bien në 11 studentë ose 5.0%. Këto të dhëna tregojnë se rritja e kompetencës gjuhësore dhe ekspozimi më i madh akademik ndaj strukturave sintaksore të spanjishtes ndikojnë pozitivisht në përdorimin korrekt të mënyrës lidhore. Në këtë mënyrë, studentët arrijnë gradualisht të përvetësojnë funksionin semantik dhe sintaksor të mënyrës lidhore si pjesë e organizimit të sistemit gramatikor të spanjishtes.
[bookmark: _Toc230597972][bookmark: _Toc241046723]4.6.2 Tipologjia e gabimeve në mësimin e spanjishtes si gjuhë e huaj
Analiza e gabimeve zë një vend të veçantë në studimet bashkëkohore mbi edukimin gjuhësor, pasi lejon identifikimin e problematikave konkrete që shfaqen gjatë procesit të nxënies së gjuhës se huaj. Në rastin e studentëve shqiptarë që mësojnë spanjishten si gjuhë B, C dhe D gabimet gjuhësore nuk paraqiten si fenomene të rastësishme, por si tregues të zhvillimit gradual të kompetencës gjuhësore dhe të sistemit ndërgjuhësor të studentit. Sipas (Corder-it 1967, f. 167), ekziston një dallim ndërmjet gabimit, pasaktësisë së rastësishme dhe ngatërrimit gjuhësor. Gabimi identifikohet kryesisht përmes përsëritjes dhe karakterit të tij sistematik në prodhimin gjuhësor të folësit. Për të vlerësuar praninë e tij përdoren dy tregues: frekuenca absolute, që tregon sa herë paraqitet një gabim, dhe frekuenca relative, e cila mat shfaqjen e gabimit në raport me gjatësinë ose sasinë e prodhimit gjuhësor. Por shpesh gabimet bëhen “fusha e betejës” për profesorin, aq sa në këtë fushëbetejë mund të harrohen aspektet e tjera me peshë gjatë mësimit, sidomos zhvillimin e komunikimit dhe mundësinë që studenti të ristrukturojë hipotezat e veta gjuhësore (Hendrickson, 1979, f. 10; Chaudron, 1977, ff. 29–46). Në përpjekjen për të korrigjuar vazhdimisht gabimet, komunikimi ndërpritet shpesh pa arritur objektivin pedagogjik, pasi është vërtetuar se një korrigjim i tillë rezulton plotësisht i paefektshëm. Por korrigjimi i gabimeve është veçanërisht i dobishëm për të rriturit që studiojnë një gjuhë tjetër, pasi i ndihmon ata të dallojnë kontekstin e saktë në të cilin duhen zbatuar rregullat gjuhësore dhe të zbulojnë shtrirjen e saktë semantike të njësive leksikore (Krashen and Seliger, 1975). Është për t’u theksuar se gabimet luajnë një rol të rëndësishëm gjatë mësimit, pasi ato nuk duhen konsideruar vetëm si shmangie nga norma, por si elemente që ndihmojnë në kuptimin e përpjekjeve që studenti bën për tu shprehur në atë gjuhë. Analiza e gabimeve lejon të njohim më drejtë hapat linguistike që studenti përdor gjatë komunikimit në gjuhën e huaj.
Në analizën empirike të realizuar mbi studentët shqiptarë të programeve Bachelor dhe Master të gjuhës spanjolle evidentohet një nivel i konsiderueshëm vështirësish në përdorimin e strukturave morfosintaksore, leksikore dhe semantike të gjuhës spanjolle. 
Në analizën empirike të studentëve shqiptarë që mësojnë spanjishten si gjuhë të huaj u evidentuan prania e gabimeve gramatikore, leksikore dhe semantike, të cilat lidhen drejtpërdrejt me procesin e ndërtimit të ndërgjuhës (Baralo, 2001). Gabimet gramatikore shfaqen kryesisht në përdorimin e nyjës, përshtatjes së gjinisë me nyjen, përdorimi i mënyrës lidhore, kohëve foljore dhe parafjalëve, ndërsa gabimet semantike lidhen me dallimet kuptimore ndërmjet strukturave si ser/estar ose ir/irse. Nga ana tjetër, gabimet leksikore shfaqen në përzgjedhjen jo të përshtatshme të njësive leksikore dhe kombinimeve foljore. Në këtë aspekt, rezultatet statistikore tregojnë se studentët e niveleve Bachelor paraqesin përqindje më të larta gabimesh krahasuar me studentët e programeve Master. Ky fenomen lidhet me nivelin e ekspozimit ndaj gjuhës spanjolle, kontaktin me materiale autentike dhe konsolidimin gradual të kompetencës sintaksore dhe pragmatike. Duhet vënë në dukje se ndikimi i gjuhës amtare mbetet një faktor me peshë në gabimet që shfaq studenti gjatë përvetësimit të gjuhës së huaj. Interferenca ndërgjuhësore shfaqet veçanërisht në strukturat ku sistemi i gjuhës amtare nuk përputhet me sistemin gramatikor të gjuhës së dytë apo të tretë (Fernández López, 1997). Kjo dukuri evidentohet qartë edhe në analizën e gabimeve të studentëve shqiptarë, ku shumë prej vështirësive që hasin burojnë nga transferimi i strukturave morfosintaksore të shqipes në gjuhën spanjolle.

[bookmark: _Toc230597973][bookmark: _Toc241046724]4.6.3 Gabimet leksiko-semantike

Gabimet leksiko-semantike lidhen me zgjedhjen dhe interpretimin e fjalëve sipas kontekstit. Në këtë këndvështrim, James (1998, ff. 145–177) shpjegon se gabimet semantike dhe leksikore shfaqen shpesh kur studenti përpiqet të krijojë marrëdhënie kuptimore ndërmjet fjalëve dhe strukturave të dy sistemeve të ndryshme gjuhësore. James (1998), thekson se “Gabimet semantike mund të shkaktojnë keqkuptime, sepse ndikojnë në kuptimin dhe interpretimin e informacionit që transmetohet.” çka do të thotë se studenti arrin të ndërtojë një strukturë gramatikore, por nuk arrin të transmetojë saktësisht kuptimin e dëshiruar. Ky fenomen vihet re veçanërisht në struktura si ser/estar ose ir/irse, ku dallimet semantike dhe pragmatike të spanjishtes krijojnë konfuzion edhe në nivele të avancuara të të nxënit. Gjithashtu është për tu theksuar se gabimet leksikore shpesh burojnë nga interferenca gjuhësore dhe nga lidhjet e pasakta që studenti krijon ndërmjet fjalëve që duken ekuivalente në të dy gjuhët. Në këtë aspekt, argumentohet se leksiku përbën shpesh fushën më të paqëndrueshme në nxënien e një gjuhe të huaj (Cuq and Gruca, 2005, f.  452). Leksiku është një pjesë thelbësore në mësimin e një gjuhe të huaj. Studentët mund të mësojnë relativisht më shpejt rregullat gramatikore ose strukturat sintaksore, por përdorimi korrekt i fjalëve, i kuptimeve dhe i kombinimeve leksikore kërkon një proces më të gjatë ekspozimi dhe praktikimi. Për këtë arsye, studentët shpesh krijojnë gabime leksikore dhe semantike, pasi mbështeten në struktura dhe kuptimet e sistemit të tyre gjuhësor gjatë komunikimit në spanjisht. Sistemi i zgjedhimit të foljeve nuk mund të shpjegohet përmes një modeli të vetëm që përfshin të gjitha mënyrat dhe kohët foljore, pasi forma e një foljeje përcaktohet edhe nga funksionet dhe përdorimet e ndryshme që ajo merr në kontekste të caktuara morfologjike dhe semantike (Gross, 2013, f. 187). Sipas disa studiuesve të didaktikës së spanjishtes si gjuhë e huaj, dallimi ndërmjet foljeve ser dhe estar paraqet një vështirësi të shpeshtë për studentët e huaj gjatë mësimit të spanjishtes (Fernández, 1997 f. 73; Fernández Jódar, 2007, f. 8; Gutiérrez Araus, 2007, f. 99). Në rastin e studentëve shqiptarë që mësojnë spanjishten si gjuhë të huaj, kjo paqëndrueshmëri vihet re veçanërisht në përdorimin e foljeve ser/estar ose ir/irse, ku studenti arrin të ndërtojë strukturën gramatikore të fjalisë, por nuk përzgjedh gjithmonë formën leksikore dhe semantike më të përshtatshme për kontekstin komunikativ. Sistemi leksikor dhe semantik zhvillohet gradualisht përmes kontaktit të vazhdueshëm me gjuhën dhe përmes krijimit të marrëdhënieve kuptimore ndërmjet njësive leksikore dhe kontekstit të përdorimit të tyre. Në këtë aspekt, Norbert Schmitt, në librin e tij Fjalori në mësimdhënien e gjuhës, duke iu referuar (Carter, 1998), thekson se “fjalët nuk ekzistojnë të izoluara dhe, për shumë prej tyre, kuptimi përcaktohet në marrëdhënie me fjalë të tjera” (Schmitt, 2000, f. 22). Kjo do të thotë se studenti kërkohet të zotërojë ndërtimin gramatikor të fjalisë dhe, njëkohësisht, të dallojë kuptimin që përcjell forma foljore e zgjedhur.

Në fjalinë e saktë: 
“En la nevera están dos botellas de agua y una docena de huevos”
Përkthimi në shqip: 
“Në frigorifer janë dy shishe uji dhe një dyzinë vezësh”

Një pjesë e konsiderueshme e studentëve kanë përdorur formën foljore jo të saktë “son” në vend të “están”. Kjo vështirësi lidhet me interpretimin semantik të foljes ser si tregues i ekzistencës ose pranisë së objekteve, ndërkohë që në spanjisht përdorimi i estar shërben për të shprehur vendndodhjen. Gabimet leksikore zënë një vend të rëndësishëm në këtë studim, si nga ana sasiore, edhe nga ajo cilësore, pasi ndikimi i tyre nuk kufizohet te pasaktësitë në zgjedhjen e fjalëve, por shtrihet edhe në analiza të tjera që lidhen me gjuhën (James, 1998). Rezultatet statistikore tregojnë se niveli më i lartë i gabimeve evidentohet në grupin Gjuhë C Bachelor, ku shumica e studentëve kanë përdorur gabimisht foljen ser. Ky rezultat dëshmon se studentët nuk arrijnë ende të dallojnë funksionin semantik të foljeve atributive në spanjisht dhe vazhdojnë të transferojnë modele sintaksore nga gjuha amtare. Me avancimin e procesit të përvetësimit të gjuhës, vihet re se gabimet leksiko-semantike që lidhen me përdorimin e foljeve ser dhe estar nuk eliminohen plotësisht, çka tregon se kjo kategori përbën një nga fushat më të ndjeshme ndaj fosilizimit në mësimin e spanjishtes si gjuhë e huaj. Për këtë arsye, trajtimi i këtyre foljeve në procesin mësimor kërkon shpjegimin formal gramatikor, krahas analizës së funksioneve të tyre semantike dhe pragmatike. Vështirësitë shfaqen veçanërisht në përdorimin e ser dhe estar me emra, ku studentët shpesh nuk arrijnë të dallojnë nuancat kuptimore që lidhen me cilësinë, lokalizimin ose gjendjen e referentit. Një tjetër problematikë reflektohet edhe në shembullin e mëposhtëm. 

Struktura semantike e gabuar:
¿Te vas a casa después del trabajo?
Përkthimi në shqip:
A po shkon në shtëpi pas pune?

Në këtë rast, vështirësia lidhet me dallimin leksiko-semantik ndërmjet foljeve ir dhe irse. Studentët shqiptarë shpesh nuk arrijnë të interpretojnë vlerën semantike që përcjell folja përemërore irse, e cila nuk shpreh vetëm lëvizje, por edhe largim ose shkëputje nga një vend i caktuar. Një strukturë përemërore me ndikim leksikor dallon nga strukturat e tjera sepse lloji i kundërvënies ndërmjet formës përemërore dhe asaj jo përemërore është i ndryshëm: në një rast kundërvënia është leksikore, ndërsa në rastet e tjera është sintaksore (Heredia, 2011, f. 82).

Rezultatet e analizës tregojnë se studentët shqiptarë vazhdojnë të hasin vështirësi në dallimin kuptimor ndërmjet foljeve ir dhe irse, veçanërisht në interpretimin e vlerës semantike që sjell forma përemërore. Niveli më i lartë i gabimeve evidentohet në grupin Gjuhë C Bachelor, ndërsa niveli më i ulët paraqitet në programin Gjuhë B Master. Këto të dhëna tregojnë se, megjithëse në nivelet më të avancuara vihet re një përmirësim gradual, paqartësitë leksiko-semantike mbeten ende të pranishme në përdorimin e këtyre foljeve.

Tabela 4.10 Gabimet semantiko-leksikore në përdorimin e foljeve ser/estar dhe ir/irse

[image: A screenshot of a video game

Gabimet leksiko-semantike evidentohet edhe në përdorimin e foljeve oler dhe parecer. 
Në fjalinë:
“¿No te parece que este pescado huele mal?”, 
Në shqip:
Nuk të duket se ky peshk mban erë të keqe?
– Po, është e vërtetë.

Jemi të mendimit se studentët kanë përdorur forma jo korrekte për shkak të mungesës së njohjes së alternimeve morfologjike të foljeve me ndryshim zanor në kohën e tashme. Në lidhje me këtë problematikë, (Achard 2004, f. 185) thekson se rregullat gramatikore që zakonisht shpjegohen gjatë mësimit të një gjuhe tjetër paraqiten më tepër si elemente të pandryshueshme të sistemit gjuhësor, sesa si forma që varen nga zgjedhjet dhe qëllimet komunikative të folësit. Në këtë aspekt, argumentojmë se gabimet leksiko-semantike lidhen drejtpërdrejt me mënyrën se si studenti organizon ndërgjuhën dhe ndërton hipoteza vetjake mbi funksionimin e sistemit të gjuhës së huaj. 

Në të njëjtën linjë, problematika semantike evidentohet edhe në përdorimin e mënyrës lidhore. 

Në fjalinë “Es una lástima que no sepas hablar español”,
Në shqip: Është për të ardhur keq që nuk di të flasësh spanjisht. Do të ishte shumë e dobishme.

Një numër i konsiderueshëm studentësh kanë përdorur menyrën dëftore “sabes” në vend të mënyrës lidhore “sepas”. Ky rast tregon se studentët e interpretojnë strukturën si një afirmin apo aprovim dhe jo si shprehje emocionale.


Tabela 4.11 Gabimet semantiko-leksikore në përdorimin e foljeve oler/huele dhe saber/sepa 

[image: A screen shot of a computer screen

Një nga problematikat më të dukshme evidentohet në përdorimin e gjinisë gramatikore dhe të nyjës së caktuar.

Në fjalinë: “La relación entre televisión y deporte se estrecha cada vez más”.
Në shqip, kjo shprehet si:
 Marrëdhënia midis televizionit dhe sportit po bëhet gjithnjë e më e ngushtë, deri në atë pikë sa asnjëra nuk mund të jetë një biznes i mirë pa ekzistencën e tjetrës.

Studentët kanë hasur vështirësi në identifikimin e gjinisë së emrave dhe në përshtatjen e nyjës me emrin. Rezultatet tregojnë se grupet Bachelor shfaqin numrin më të madh të pasaktësive gjatë përdorimit të gjinisë dhe nyjës. Në grupin Gjuhë C Bachelor evidentohet niveli më i lartë i pasaktësive, ndërsa në programet Master vihet re një ulje relative e gabimeve.
Ky argument lidhet me faktin se sistemi emëror i spanjishtes funksionon ndryshe nga ai i shqipes. 
Një tjetër kategori e rëndësishme gabimesh lidhet me përdorimin e nyjës para emrave të muajve. Në strukturën “en octubre”, shumë studentë kanë përdorur formën jo normative “en el octubre”. 
Rezultatet statistikore tregojnë se niveli më i lartë i gabimeve evidentohet në grupin Gjuhë D Bachelor, ku shumica e studentëve kanë përdorur nyjën para emrit të muajit. 

Gjithashtu, në përdorimin e strukturave me emrat e profesioneve evidentohet ndërhyrja semantike e gjuhëve të tjera të huaja. Në fjalinë “Soy actor”, një pjesë e studentëve kanë përdorur gabimisht strukturën “Soy un actor”. Kjo vështirësi lidhet me transferimin e modeleve sintaksore të gjuhës angleze dhe shqipe, ku profesioni zakonisht shoqërohet me nyjë. Rezultatet tregojnë se niveli më i lartë i gabimeve evidentohet në grupin Gjuhë C Bachelor dhe Gjuhë D Bachelor.

[bookmark: _Hlk229956449]Nga analiza e rezultateve sipas programeve të studimit vihet re se studentët e programeve Master arrijnë një nivel më të lartë korrektësie në përdorimin e strukturave semantike. Kjo lidhet me kontaktin më të madh me materiale autentike dhe me zhvillimin gradual të kompetencës gjuhesore. Duke u mbështetur në teorinë e ndërgjuhës, gabimet semantike nuk duhet të interpretohen thjesht si mungesë e njohurive gjuhësore, por si pjesë e zhvillimit gradual të kompetencës në gjuhën e huaj. Në këtë këndvështrim, prodhimet jo normative të studentëve pasqyrojnë strategjitë që ata përdorin për të ndërtuar dhe organizuar komunikimin në procesin e përvetësimit të spanjishtes (Fernández, 1997, f. 158).



Tabela 4.12 Gabimet morfosintaksore në përdorimin e gjinisë dhe nyjës sipas Ciklit të Studimeve
(Bachelor dhe Master)

Gabimet gramatikore lidhen me strategjitë që studenti përdor për të thjeshtuar sistemin e gjuhës se huaj. Sic vume ne dukje me lart studenti krijon hipoteza mbi funksionimin e sistemit gramatikor dhe i aplikon ato në komunikim, edhe kur këto hipoteza nuk korrespondojnë me normën e gjuhës.
Një aspekt tjetër i rëndësishëm është fosilizimi i gabimeve. Edhe në nivelet Master evidentohet vazhdimësia e disa pasaktësive morfosintaksore, çka tregon se disa struktura të ndërgjuhës mbeten të stabilizuara dhe rezistente ndaj korrigjimit.

[bookmark: _Toc230597974][bookmark: _Toc241046725]4.6.4 Vendi i ndërgjuhës në interferencën gjuhësore
Koncepti i ndërgjuhës shërben si bazë për analizën e gabimeve, pasi shpjegon sistemin gjuhësor që studenti krijon gjatë mësimit të një gjuhe tjetër. Duke i konsideruar gabimet si tregues të etapave nëpër të cilat kalon nxënësi gjatë procesit të nxënies së gjuhës objektiv, kalohet te koncepti i “ndërgjuhës”, si sistemi karakteristik i secilës prej këtyre fazave. Njohja e ndërgjuhës ka metodologjinë e saj të privilegjuar në analizën e gabimeve, por jo vetëm, pasi në këtë “sistem të përafërt” ekzistojnë struktura të ndryshme nga ato të gjuhës objektiv — format “e gabuara” — por prodhohen edhe shumë struktura të sakta sipas normës së gjuhës së re; pikërisht përparimi që nënkupton një rrezik më të madh në prodhim sjell, nga pikëpamja sasiore, një rritje të gabimeve, gjë që nuk do të thotë regres, por përparim (Fernández, 1988, ff. 27–35). Në rastin e studentëve shqiptarë që mësojnë spanjishten, ndërgjuha karakterizohet nga prania e elementeve të shqipes, të kombinuara me struktura të pjesshme të spanjishtes. Kjo situatë krijon forma hibride që shpesh nuk korrespondojnë me normën gramatikore të gjuhës së huaj. Studenti përdor njohuritë ekzistuese të gjuhës amtare për të organizuar sistemin e ri gjuhësor (Baralo, 1999). 
Rezultatet empirike evidentojnë më shumë interferencë në nivelet Bachelor, ndërsa në programet Master ajo zvogëlohet gradualisht. Kjo tregon se me rritjen e kompetencës gjuhësore studentët arrijnë të kontrollojnë më mirë ndikimin e gjuhës amtare.

[bookmark: _Toc230597975][bookmark: _Toc241046726]4.6.5 Implikimet didaktike të analizës së gabimeve
Analiza e gabimeve ka rëndësi të madhe didaktike, pasi lejon identifikimin e problematikave konkrete që studentët hasin gjatë përvetësimit të spanjishtes si gjuhë e huaj. Rezultatet e evidentuara në këtë studim tregojnë se vështirësitë më të mëdha lidhen me strukturat morfosintaksore dhe semantike që nuk kanë ekuivalencë të drejtpërdrejtë në gjuhën shqipe. Këto rezultate nxjerrin në pah vlerën e analizës së gabimeve për të kuptuar më mirë mënyrën e të mësuarit të gjuhës së huaj (Corder, 1967). 
Mendojmë se për këtë arsye, procesi i mësimdhënies duhet të përqendrohet në zhvillimin e kompetencës pragmatike dhe sintaksore përmes përdorimit të materialeve autentike, ushtrimeve kontrastive dhe aktiviteteve komunikative. Një rekomandim i tillë është në përputhje me parimet e qasjes komunikative (Richards and Rodgers, 2014).
Gjithashtu, është e rëndësishme që gabimet të mos trajtohen vetëm si elemente negative, por si pjesë e procesit të zhvillimit të ndërgjuhës. Ky interpretim është mbështetur në teorinë e ndërgjuhës të Selinker (1972). Në këtë mënyrë, studenti arrin të ndërtojë gradualisht kompetencën e tij gjuhësore dhe të reduktojë interferencën e gjuhës amtare.
Rezultatet e studimit tonë tregojnë se ekspozimi më i madh ndaj gjuhës spanjolle dhe përdorimi i saj në kontekste autentike ndikojnë pozitivisht në reduktimin e gabimeve. Për këtë arsye, programet universitare duhet të promovojnë metoda komunikative dhe aktivitete që favorizojnë përdorimin praktik të gjuhës.
Si përmbyllje, analiza empirike e gabimeve të studentëve shqiptarë tregon se procesi i nxënies të spanjishtes si gjuhë e huaj është një proces kompleks dhe gradual, ku ndërgjuha, interferenca dhe strategjitë e të nxënit luajnë rol vendimtar në zhvillimin e kompetencës gjuhësore.

[bookmark: _Toc230597976][bookmark: _Toc241046727]4.6.6 Gabimet në rrafshin morfosintaksor: interferenca e gjuhës amtare
Gjatë mësimit të spanjishtes, një nga vështirësitë kryesore që evidentohen te studentët shqiptarë lidhet me shfaqjen e gabimeve në rrafshin morfosintaksor. Këto gabime nuk përfaqësojnë vetëm shmangie të rastësishme nga norma standarde e gjuhës së synuar, por janë tregues të drejtpërdrejtë të ndikimit të gjuhës amtare në ndërtimin e kompetencës gjuhësore në gjuhën e huaj. Në kuadër të studimeve mbi mësimin e spanjishtes si gjuhë e huaj, gabimet konsiderohen burim i rëndësishëm informacioni për të kuptuar procesin e zhvillimit të kompetencës gjuhësore dhe strategjitë që përdorin studentët gjatë të nxënit (Baralo, 1999; Fernández López, 1997). 
Nga perspektiva psikolinguistike dhe krahasuese, interferenca e shqipes në mësimin e spanjishtes lidhet me dallimet strukturore që ekzistojnë midis dy sistemeve gjuhësore. Shqipja dhe spanjishtja, ndonëse i përkasin familjes indo-evropiane, paraqesin ndryshime të konsiderueshme në nivel morfologjik, sintaksor dhe pragmatik. Për pasojë, studentët shqiptarë priren të projektojnë modele strukturore të shqipes në ndërtimin e strukturave të spanjishtes, duke prodhuar forma jo normative dhe përdorime joautentike të gjuhës. Këto dallime mund të identifikohen dhe të analizohen në mënyrë sistematike përmes qasjes krahasuese, e cila ndihmon në shpjegimin e vështirësive që hasin studentët gjatë përvetësimit të strukturave të reja gjuhësore (Camacho, 2018; Cuza et al., 2013). 
Një ndër fushat ku interferenca morfosintaksore shfaqet më dukshëm lidhet me përdorimin e sistemit foljor spanjoll. Studentët shqiptarë hasin vështirësi të konsiderueshme në përdorimin e mënyrës lidhore, pasi në gjuhën shqipe nuk gjendet një formë me funksion plotësisht të njëjtë. Në shumë raste, ata përdorin mënyrën dëftore në kontekste ku norma e spanjishtes kërkon përdorimin e lidhores, duke transferuar drejtpërdrejt strukturën sintaksore të shqipes në gjuhën e huaj (Instituto Cervantes, 2006; Gómez Torrego, 2010).
Një tjetër aspekt problematik lidhet me përdorimin e foljeve ser dhe estar. Në gjuhën shqipe ekziston vetëm një formë ekuivalente e foljes “jam”, ndërsa spanjishtja realizon dallime semantike dhe pragmatike përmes dy formave të ndryshme foljore. Për pasojë, studentët shqiptarë shpesh prodhojnë struktura hibride ose zgjedhje të pasakta foljore, duke mos arritur të dallojnë funksionet semantike të përhershmërisë dhe të përkohshmërisë që karakterizojnë përdorimin e këtyre foljeve në spanjisht (Bosque and Demonte, 1999).
Interferenca e gjuhës amtare evidentohet gjithashtu në përdorimin e klitikëve dhe të strukturave pronominale. Studentët shqiptarë priren të shmangin përdorimin korrekt të klitikëve ose të aplikojnë renditje sintaksore të ndikuar nga struktura e shqipes, duke krijuar fjali me organizim jo natyral në spanjisht.
Gabime të rëndësishme konstatohet se shfaqen edhe në përdorimin e parafjalëve dhe të renditjes sintaksore të fjalisë. Duke qenë se shqipja dhe spanjishtja nuk ndajnë të njëjtat modele të organizimit sintaksor, studentët transferojnë shpesh modele të gjuhës amtare në ndërtimin e fjalisë spanjolle. Kjo interferencë manifestohet në përdorimin jo korrekt të parafjalëve, në vendosjen e elementeve të fjalisë dhe në ndërtimin e strukturave pragmatikisht jo autentike.
Në aspektin teorik, analiza e këtyre gabimeve mbështet konceptin e ndërgjuhës të zhvilluar nga Larry Selinker (1972), sipas të cilit studenti ndërton një sistem të ndërmjetëm gjuhësor gjatë procesit të përvetësimit të gjuhës së huaj. Ky sistem karakterizohet nga bashkëjetesa e elementeve të gjuhës amtare dhe të gjuhës së synuar, duke prodhuar forma hibride dhe struktura kalimtare. Në këtë kuadër, gabimet morfosintaksore nuk duhet të interpretohen vetëm si mangësi gjuhësore, por si një fazë e natyrshme drejt zhvillimit të aftësive në gjuhën që mësohet.
Nga perspektiva didaktike, identifikimi i interferencës së gjuhës amtare ka rëndësi të veçantë metodologjike. Analiza krahasuese midis shqipes dhe spanjishtes ndihmon pedagogët të identifikojnë strukturat problematike dhe të hartojnë strategji mësimdhënieje më efektive. Përdorimi i ushtrimeve krahasuese, reflektimit metagjuhësor dhe analizës së gabimeve kontribuon në ndërgjegjësimin e studentëve mbi dallimet strukturore ndërmjet dy gjuhëve dhe në reduktimin gradual të interferencës negative. Kjo qasje mbështetet në teorinë e transferimit gjuhësor, sipas së cilës ndikimi i gjuhës amtare mund të shfaqet si pozitiv ose negativ në procesin e përvetësimit të gjuhës së huaj (Odlin, 1989; James, 1998).
Gabimet në rrafshin morfosintaksor përfaqësojnë një dimension kompleks të procesit të përvetësimit të spanjishtes nga studentët shqiptarë. Ato lidhen ngushtë me interferencën e gjuhës amtare dhe me dallimet strukturore ndërmjet dy sistemeve gjuhësore. 

[bookmark: _Toc230597977][bookmark: _Toc241046728]4.6.7 Ndërgjuha dhe fosilizimi i gabimeve
Në kuadrin teorik të studimeve bashkëkohore mbi mësimin e gjuhës së dytë, koncepti i ndërgjuhës përfaqëson një nga konceptet themelore të gjuhësisë së aplikuar dhe psikolinguistikës për interpretimin e zhvillimit gradual të kompetencës gjuhësore te studentët e gjuhëve të huaja. Sipas Selinker-it (1972), ndërgjuha është një sistem gjuhësor i ndërmjetëm që zhvillohet gjatë mësimit të një gjuhe tjetër. Brenda këtij sistemi, disa elemente, rregulla ose struktura mund të stabilizohen dhe të vazhdojnë të shfaqen edhe pas një periudhe të gjatë ekspozimi ndaj gjuhës së synuar, rasti konkret i gjuhës spanjolle. Këtë dukuri autori e përkufizon si fosilizim (Selinker, 1972, f. 84).
Nga perspektiva psikolinguistike, ndërgjuha konsiderohet produkt i proceseve të brendshme të përpunimit të input-it gjuhësor dhe i mekanizmave inferencialë që studenti aktivizon gjatë ndërtimit të kompetencës së tij komunikative. Në këtë kuptim, studenti nuk e mëson gjuhën e huaj në mënyrë mekanike apo lineare, por zhvillon vazhdimisht hipoteza mbi funksionimin e sistemit gjuhësor të synuar. Për pasojë, gabimet gjuhësore nuk duhet të interpretohen ekskluzivisht si shmangie nga norma standarde, por si manifestime të proceseve të organizimit dhe ristrukturimit të ndërgjuhës. 
Në rastin e studentëve në Shqipëri që studiojnë spanjishten, ndërgjuha karakterizohet nga një prani e konsiderueshme e interferencës ndërgjuhësore në rrafshin morfologjik, sintaksor, semantik dhe pragmatik. Struktura të caktuara të shqipes transferohen në mënyrë të pavetëdijshme në sistemin e spanjishtes, duke prodhuar forma hibride dhe përdorime jo normative të gjuhës. Ky fenomen evidentohet veçanërisht në përdorimin e mënyrës lidhore, në dallimin ndërmjet foljeve ser, në përdorimin e klitikëve, si dhe në organizimin sintaksor të fjalisë. Siç thekson Rama (2015, f. ii), dallimet në organizimin dhe përdorimin e sistemit foljor ndërmjet shqipes dhe spanjishtes krijojnë vështirësi për studentët shqiptarë dhe rrisin rrezikun e fosilizimit të gabimeve në ndërgjuhë. Këto vëzhgime përputhen edhe me rezultatet e këtij studimi, ku disa prej vështirësive u evidentuan pikërisht në përdorimin e mënyrës lidhore, të foljeve ser/estar dhe të klitikëve. Nga perspektiva e analizës krahasuese, këto shmangie lidhen me mungesën e ekuivalencave të drejtpërdrejta strukturore midis shqipes dhe spanjishtes. Studentët shqiptarë priren të mbështeten në skemat sintaksore dhe semantike të gjuhës së parë gjatë interpretimit të materialit gjuhësor në spanjisht, duke formuar struktura që janë funksionale në sistemin e shqipes, por jo në normën standarde të spanjishtes. Në këtë mënyrë, ndërgjuha reflekton bashkëveprimin e elementeve të dy sistemeve gjuhësore dhe procesin gradual të riorganizimit të tyre, pasi zhvillimi i gjuhës së dytë karakterizohet nga ndërtimi dhe ristrukturimi progresiv i sistemit gjuhësor (Lightbown and Spada, 2013). Një ndër aspektet rëndësishme të këtij procesi është fosilizimi, i cili nënkupton stabilizimin e strukturave jo normative brenda sistemit të ndërgjuhës edhe pas ekspozimit të zgjatur ndaj gjuhës së synuar dhe ndërhyrjeve pedagogjike korrigjuese. Sipas Ramës (2021, f. 79), kjo dukuri mund të shfaqet në komponentin gramatikor, leksikor, dhe në fusha të ndryshme të komunikimit. Duke iu referuar teorisë së Selinker-it (1972), stabilizimi i këtyre strukturave shpjegon pse një pjesë e studentëve nuk arrijnë të zhvillojnë një kompetencë plotësisht të krahasueshme me atë të folësit amtar. Në rastin e studentëve shqiptarë të spanjishtes, fosilizimi manifestohet kryesisht në ato struktura ku interferenca e gjuhës amtare është më e fortë dhe ku kompleksiteti funksional i sistemit spanjoll është më i lartë. Gabime të përsëritura në përdorimin e lidhores, shmangia ose përdorimi jo korrekt i klitikëve, përdorimi i gabuar i parafjalëve dhe transferimi i renditjes sintaksore të shqipes në spanjisht përfaqësojnë forma tipike të fosilizimit ndërgjuhësor. Këto struktura kanë tendencë të stabilizohen sidomos kur ekspozimi ndaj gjuhës autentike është i pakët apo kur procesi i korrigjimit pedagogjik mbetet fragmentar dhe jo sistematik. Nga këndvështrimi didaktik, procesit të fosilizimit përfaqëson një sfidë të rëndësishme metodologjike, pasi tregon se procesi i të nxënit të gjuhës së huaj nuk zhvillohet në mënyrë lineare, por karakterizohet nga periudha të përparimit të ngadalshëm dhe riorganizimit të strukturës së ndërgjuhës. Për rrjedhojë, didaktika bashkëkohore e gjuhëve të huaja rekomandon qasje metodologjike që favorizojnë ndërgjegjësimin metagjuhësor të studentëve, ekspozimin e vazhdueshëm ndaj përdorimit autentik të gjuhës dhe krijimin e situatave reale të komunikimit (Cuq and Gruca, 2005). Në këtë kontekst, analiza e gabimeve dhe analiza krahasuese marrin rol të veçantë në evidentimin e strukturave me rrezik të lartë për t’u fosilizuar. Përmes reflektimit metagjuhësor dhe krahasimit sistematik midis shqipes dhe spanjishtes, studentët zhvillojnë aftësi më të avancuara të vetëmonitorimit gjuhësor dhe ndërgjegjësimit strukturor. Njëkohësisht, përdorimi i materialeve autentike, ndërveprimi komunikativ dhe përfshirja në situata reale komunikimi kontribuojnë në ristrukturimin gradual të ndërgjuhës dhe në reduktimin e stabilizimit të gabimeve. Në këtë kontekst, analiza e gabimeve dhe analiza krahasuese marrin rëndësi të veçantë në identifikimin e strukturave me rrezik të lartë për t'u fosilizuar. Përmes reflektimit metagjuhësor dhe krahasimit sistematik ndërmjet shqipes dhe spanjishtes, studentët zhvillojnë aftësi më të avancuara të vetëmonitorimit gjuhësor dhe të ndërgjegjësimit strukturor. Njëkohësisht, përdorimi i materialeve autentike dhe ndërveprimi komunikativ kontribuojnë në ristrukturimin gradual të ndërgjuhës dhe në zvogëlimin e shfaqjes së strukturave jo normative. Në aspektin metodologjik, studimi i ndërgjuhës dhe i procesit të fosilizimit ka rëndësi të veçantë për zhvillimin e modeleve bashkëkohore të mësimdhënies universitare të spanjishtes në Shqipëri. Identifikimi i strukturave problematike dhe i mekanizmave të interferencës ndërgjuhësore u mundëson pedagogëve të hartojnë strategji më efektive korrigjimi, të përzgjedhin materiale didaktike më funksionale dhe të orientojnë procesin mësimor drejt zhvillimit të kompetencës komunikative (Fernández López, 1997).

Si përfundim, ndërgjuha përfaqëson një sistem kompleks, autonom dhe evolutiv që karakterizon ecurinë e mësimit të një gjuhe tjetër, ndërsa fosilizimi shpreh prirjen e disa strukturave jo normative për të mbetur të pranishme në këtë sistema. Për studentët shqiptarë që mësojnë spanjishten si gjuhë të huaj, këto dukuri lidhen ngushtë me interferencën e gjuhës amtare, kompleksitetin morfosintaksor të spanjishtes dhe faktorët metodologjikë të procesit mësimor. Analiza e tyre kontribuon jo vetëm në kuptimin teorik të mekanizmave të zhvillimit të ndërgjuhës, por edhe në hartimin e praktikave didaktike më efektive, të orientuara drejt zhvillimit të kompetencës komunikative dhe ndërkulturore.


[bookmark: _Toc241046729]KAPITULLI V
[bookmark: _Toc230597979][bookmark: _Toc241046730]KONKLUZIONE E REKOMANDIME

[bookmark: _Toc241046731]5.1 Përmbledhje e rezultateve dhe gjetjeve
Ky punim synoi të analizojë problematikat dhe vështirësitë që karakterizojnë procesin e mësimdhënies së gjuhës spanjolle te studentët shqiptarë në arsimin universitar, duke u mbështetur në një qasje të integruar teorike, krahasuese dhe empirike. Analiza e të dhënave dëshmoi se vështirësitë e studentëve nuk paraqiten si fenomene të izoluara apo rastësore, por si procese komplekse që lidhen ngushtë me distancën gjuhësore ndërmjet shqipes dhe spanjishtes, me interferencën e gjuhës amtare, siç argumentojnë Lado (1957) dhe De Angelis (2007), si dhe me qasjet metodologjike të përdorura në mjedisin universitar.
Rezultatet e analizës evidentuan se vështirësitë më të theksuara shfaqen kryesisht në rrafshin morfosintaksor dhe semantik të gjuhës spanjolle. Në mënyrë të veçantë, studentët paraqitën problematika në përdorimin e mënyrës lidhore, në dallimin funksional ndërmjet foljeve ser dhe estar, në përdorimin e kohëve të shkuara, të nyjës dhe të gjinisë gramatikore, si edhe në përdorimin e parafjalëve por dhe para. Analiza empirike tregoi se këto struktura gjuhësore janë ndër elementet më problematike për studentët shqiptarë, për shkak të mungesës së ekuivalencës së drejtpërdrejtë ndërmjet dy sistemeve gjuhësore, çka është evidentuar edhe nga Butt dhe Benjamin (2013) dhe Gutiérrez Araus (2015). 
Të dhënat statistikore dëshmuan gjithashtu se gabimet shfaqen më shpesh në ciklin Bachelor dhe pakësohen gradualisht në nivelin Master. Ky rezultat konfirmon se zhvillimi i kompetencës gjuhësore në spanjisht është një proces progresiv dhe afatgjatë, i cili sipas Krashen-it (1982), kërkon ekspozim të vazhdueshëm ndaj input-it gjuhësor, ndërsa Tomlinson (2014) thekson rëndësinë e materialeve autentike në këtë proces.
Analiza e gabimeve evidentoi se problematikat gjuhësore nuk lidhen vetëm me mangësitë në njohuritë gramatikore, por pasqyrojnë edhe zhvillimin e ndërgjuhës dhe ndërtimin gradual të aftësive komunikuese të studentit. Në këtë drejtim, Hendrickson (1979) dhe Richards (1980) e konsiderojnë analizën e gabimeve një instrument të rëndësishëm për përmirësimin e procesit të mësimdhënies.
Një tjetër aspekt i rëndësishëm që doli nga analiza lidhet me ndikimin e metodologjisë së mësimdhënies në performancën gjuhësore të studentëve. Rezultatet treguan se dominimi i qasjeve tradicionale gramatiko-përkthimore dhe fokusi i tepruar në memorimin e strukturave formale kufizojnë zhvillimin e kompetencës komunikative dhe pragmatike. Në të kundërt, përdorimi i metodave komunikative, materialeve autentike, ushtrimeve kontrastive dhe aktiviteteve ndërvepruese kontribuon ndjeshëm në reduktimin e gabimeve dhe në zhvillimin e përdorimit funksional të gjuhës.
Në dimensionin ndërkulturor, analiza evidentoi se studentët shqiptarë kanë kontakt relativisht të kufizuar me varietete autentike të botës hispanofone, gjë që ndikon drejtpërdrejt në zhvillimin e kompetencës pragmatike dhe ndërkulturore. Kjo situatë kufizon aftësinë e studentëve për të interpretuar diskursin real dhe për të përdorur gjuhën në mënyrë natyrale në kontekste autentike komunikimi (López González, 2021; Miquel and Sans, 2004).
Në përfundim, rezultatet dhe gjetjet e këtij punimi konfirmojnë se vështirësitë në mësimin e gjuhës spanjolle janë të ndërlidhura me faktorë gjuhësorë, metodologjikë, kulturorë dhe institucionalë. Për këtë arsye, mësimdhënia universitare e spanjishtes kërkon një qasje didaktike të integruar, e cila ndërthur zhvillimin e kompetencës gramatikore me dimensionin komunikativ, pragmatik dhe ndërkulturor të gjuhës.

Nga shqyrtimi kritik i literaturës së hulumtuar dhe analiza e rezultateve të studimit nxjerrim përfundimet e mëposhtme:

1. Sfidat bashkëkohore në mësimdhënien e gjuhëve të huaja në Shqipëri nuk janë thjesht pedagogjike, por thellësisht të lidhura me trashëgiminë historike dhe me mënyrën se si politikat arsimore janë konceptuar dhe zbatuar në kohë. Rrethanat historike ndikojnë në vështirësitë gramatikore, kulturore dhe metodologjike, si dhe në strategjitë didaktike dhe instrumentet e vlerësimit në arsimin universitar.
2. Njohja e strukturës historike të shqipes, kontakteve gjuhësore, dhe karakteristikave tipologjike ndihmon në kuptimin e transferimit negativ, të gabimeve gramatikore, dhe mekanizmave të përvetësimit të spanjishtes në përputhje me teorinë e transferimit gjuhësor (Lado, 1957; Odlin, 1989).
3. Analiza krahasuese e programeve universitare të spanjishtes tregon se dallimet midis kontekstit shqiptar dhe atij evropian nuk lidhen vetëm me përmbajtjen, por me mënyrën se si konceptohet vetë procesi i të nxënit. Ndërsa në universitetet evropiane gjuha trajtohet si mjet për veprim komunikativ dhe ndërkulturor, në kontekstin shqiptar ajo mbetet kryesisht objekt studimi formal, me fokus më të madh në kompetencën gramatikore.
4.Në mësimdhënien universitare të spanjishtes mungesa e materialeve didaktike të përshtatura për kontekstin shqiptar përbën një nga faktorët që ndikon në vështirësitë e mësimnxënies. Shumica e programeve mbështeten në tekste të huazuara nga tregu ndërkombëtar, të hartuara për kontekste të tjera arsimore dhe kulturore, të cilat, megjithëse cilësore nga pikëpamja gjuhësore, nuk janë gjithmonë të përshtatura për profilin e studentëve shqiptarë dhe për realitetin e arsimit të lartë shqiptar.
5. Siç evidenton Instituto Cervantes (2018), globalizimi kulturor ka rëndësi të veçantë për afrimin e spanjishtes me realitetin e kulturës globale bashkëkohore. Përmes medias, teknologjisë dhe industrisë kulturore, spanjishtja është bërë pjesë e përditshmërisë së miliona individëve në mbarë botën, duke rritur rëndësinë e integrimit të dimensionit kulturor dhe ndërkulturor në mësimdhënien e saj.

Mbështetur në gjetjet e analizës teorike dhe empirike, hipotezat e ngritura në këtë studim rezultojnë të konfirmuara. Në vijim paraqiten përgjigjet për secilën prej tyre.

Analiza historike e zhvillimit të mësimdhënies së gjuhës spanjolle në Shqipëri dëshmon se ndryshimet politike, arsimore dhe metodologjike pas viteve ’90 kanë ndikuar në evolucionin e procesit të mësimdhënies. Kalimi gradual drejt qasjeve komunikative dhe modeleve të bazuara në kompetenca ka sjellë ndryshime në objektivat, përmbajtjen dhe praktikat e programeve universitare. 
Studimi evidenton se zhvillimi i mësimdhënies së spanjishtes është ndikuar nga ndërprerjet historike dhe nga mungesa e vazhdimësisë në politikat arsimore. Kjo ka bërë që në arsimin e lartë të bashkëjetojnë elemente të modeleve tradicionale me qasje më bashkëkohore, duke krijuar një praktikë metodologjike jo gjithmonë të njëtrajtshme. 
Shqyrtimi i programeve universitare dhe i dokumenteve rregullatore tregon se politikat arsimore kanë pasur ndikim të rëndësishëm në mënyrën e organizimit të mësimit të spanjishtes. Megjithatë, analiza evidenton se programet shqiptare vazhdojnë të kenë një orientim më të theksuar drejt përvetësimit të strukturave gjuhësore, krahasuar me modelet që i japin përparësi përdorimit funksional të gjuhës, zhvillimit të kompetencës komunikative dhe dimensionit ndërkulturor.
Rezultatet e studimit tregojnë se aspektet kulturore dhe pragmatike përbëjnë një nga fushat ku studentët hasin vështirësi më të mëdha. Integrimi ende i kufizuar i këtyre komponentëve në procesin e mësimdhënies ndikon në zhvillimin e kompetencës komunikative dhe ndërkulturore, duke kufizuar përdorimin e gjuhës në situata autentike komunikimi. 
Analiza empirike evidenton se programet me orientim kryesisht gramatikor nuk janë gjithmonë të mjaftueshme për zhvillimin e kompetencës komunikative. Studentët përfitojnë më shumë kur mësimdhënia mbështetet në qasje të integruara, materiale autentike dhe aktivitete që nxisin ndërveprimin dhe përdorimin funksional të gjuhës. 

Vështirësitë në përdorimin e gjinisë gramatikore dhe të nyjës mbeten të larta sidomos në nivelet Bachelor, ndërsa reduktohen gradualisht në nivelin Master. Kjo konfirmon se zhvillimi i kompetencës gramatikore në spanjisht është një proces gradual që kërkon ekspozim të vazhdueshëm, praktikë komunikative dhe ndërveprim të drejtpërdrejtë me gjuhën autentike siç theksojnë Krashen (1982) dhe Tomlinson (2014).
Vështirësitë në rrafshin kulturor dhe ndërkulturor përfaqësojnë një dimension thelbësor të mësimdhënies universitare të gjuhëve të huaja. Ato nuk burojnë nga mungesa e njohurive gramatikore, por nga mospërputhja midis sistemeve kulturore dhe diskursive. Analiza e këtij rrafshi nxjerr në pah nevojën për një qasje pedagogjike të integruar, që e trajton kompetencën ndërkulturore si komponent thelbësor të kompetencës gjuhësore akademike në përputhje me Byram (1997) dhe Kramsch (1998). Sfidat didaktike që lidhen me diversitetin e spanjishtes së folur reflektojnë transformimet më të gjera të mësimdhënies së gjuhëve në epokën e globalizimit. Mësimdhënia universitare e spanjishtes duhet t’i shmangë qasjet homogjenizuese dhe të ndjekë modele pedagogjike që integrojnë variacionin gjuhësor, pluralitetin kulturor dhe komunikimin autentik në procesin e të nxënit.
Gabimet leksiko-semantike paraqesin vështirësi të dukshme gjatë mësimit të spanjishtes. Ato lidhen me zgjedhjen e fjalëve dhe me kuptimin që marrin në situata të ndryshme komunikimi.Në analizën tone evidentohet se shumë prej vështirësive lidhen me përdorimin e foljeve që kanë funksione semantike dhe sintaksore specifike në gjuhën spanjolle, çështje e trajtuar edhe nga Gutiérrez Araus (2015). Vështirësitë metodologjike në mësimdhënien universitare të gjuhëve të huaja burojnë nga mosperputhja midis qasjeve teorike bashkëkohore dhe praktikave reale pedagogjike. Analiza tregon se roli i pedagogut, mënyrat e vlerësimit dhe mungesa e koherencës institucionale janë faktorë kyç që ndikojnë drejtpërdrejt në cilësinë e të nxënit. Adresimi i këtyre vështirësive kërkon ndërhyrje të strukturuara dhe të qëndrueshme në nivel institucional dhe pedagogjik, siç argumentojnë Richards dhe Rodgers (2014).
Analiza e vështirësive gramatikore, kulturore dhe metodologjike tregon problematikat e mëmdhënies në gjuhën spanjolle nuk mund të adresohen në mënyrë të fragmentuar. Përkundrazi, mësimdhënia universitare e gjuhëve të huaja kërkon një qasje didaktike të integruar, ku forma gjuhësore, përdorimi funksional dhe dimensioni ndërkulturor trajtohen në mënyrë të ndërlidhur. Siç argumentojnë Canale dhe Swain (1980), strategjitë didaktike duhet të synojnë jo vetëm përmirësimin e saktësisë gramatikore, por edhe zhvillimin e kompetencës akademike dhe ndërkulturore.
Në analizën empirike të realizuar mbi studentët shqiptarë të programeve Bachelor dhe Master të gjuhës spanjolle evidentohet një nivel i konsiderueshëm vështirësish në përdorimin e strukturave morfosintaksore, leksikore dhe semantike të gjuhës spanjolle. Gabimet më të shpeshta lidhen me përdorimin e nyjës, gjinisë, mënyrës lidhore, strukturave me foljen ser, dhe estar nyjën para emrave të muajve dhe përdorimin e klitikëve etj. Kompetenca ndërkulturore në mësimdhënien e spanjishtes nuk është një komponent abstrakt, por një dimension konkret që manifestohet në mënyrë të drejtpërdrejtë në komunikim. Zhvillimi i kësaj kompetence kërkon një qasje të integruar që lidh gjuhën, kulturën dhe përdorimin praktik. Vështirësitë gramatikore në nivel universitar burojnë nga disa faktorë të ndërlidhur: Së pari, trashëgimia metodologjike e periudhave të mëparshme ka bërë që gramatika të mësohet shpesh pa u integruar në përdorim funksional. Së dyti, mungesa e progresionit spiral në programet universitare çon në ripërsëritje formale, pa thellim konceptual.
Së treti, vlerësimi shpesh përqendrohet në njohjen e rregullave, dhe jo në aftësinë për t’i zbatuar ato në diskurs real akademik. Kjo krijon një hendek midis kompetencës formale dhe asaj funksionale.
Një sfidë e rëndësishme didaktike lidhet me përzgjedhjen e modelit gjuhësor që përdoret në procesin e mësimdhënies. Tradicionalisht, shumë programe universitare kanë privilegjuar variantin standard evropian të spanjishtes, veçanërisht modelin kastilian. Megjithatë, ky orientim mund të krijojë një perceptim homogjenizues të gjuhës dhe ta kufizojë ekspozimin e studentëve ndaj realitetit shumëdimensional të spanjishtes globale. Instituto Cervantes (2018) dhe López González (2021) theksojnë nevojën për integrimin e varieteteve të folura hispanike, materialeve autentike dhe praktikave reale të komunikimit. Qasjet bashkëkohore të mësimdhënies sugjerojnë nevojën për integrimin e: varieteteve të ndryshme hispanike, materialeve autentike dhe praktikave reale të komunikimit. Përdorimi i filmave, podcasteve, mediave sociale dhe materialeve audiovizuale nga vende të ndryshme hispanofone ndihmon studentët të zhvillojnë fleksibilitet komunikativ dhe kompetencë ndërkulturore. Analiza empirike konfirmon se distanca gjuhësore midis spanjishtes dhe shqipes ndikon drejtpërdrejt në performancën e studentëve. Integrimi i këtyre gjetjeve në dizajnin didaktik është thelbësor për përmirësimin e mësimdhënies në nivel universitar.
Studentët priren të përdorin modele analoge nga gjuha amtare, duke transferuar struktura që nuk korrespondojnë plotësisht me sistemin gjuhësor në gjuhën spanjolle, një dukuri që shpjegohet nga teoria e transferimit gjuhësor e zhvilluar nga Lado (1957), e zgjeruar më pas nga Odlin (1989) dhe De Angelis (2007).
Në rastin e studentëve shqiptarë që mësojnë spanjishten si gjuhë B, C dhe D gabimet gjuhësore nuk paraqiten si fenomene të rastësishme, por si tregues të zhvillimit gradual të kompetencës gjuhësore dhe të sistemit ndërgjuhësor të studentit, në përputhje me teorinë e ndërgjuhës së Selinker-it (1972).
Në kontekstin universitar shqiptar, integrimi i diversitetit të spanjishtes së folur në mësimdhënie paraqet sfida të veçanta. Shumë studentë ekspozohen fillimisht ndaj një modeli të vetëm të spanjishtes dhe kanë kontakt të kufizuar me varietete të tjera autentike. Kjo mund të krijojë vështirësi: në të kuptuarin e komunikimit real, në interpretimin pragmatik dhe në ndërveprimin ndërkulturor. Është e nevojshme që kurrikulat universitare të përfshijnë: materiale autentike nga vende të ndryshme hispanofone, analiza sociolinguistike të variacionit, dhe aktivitete që zhvillojnë ndërgjegjësimin ndërkulturor.
Vështirësitë gramatikore në mësimin e spanjishtes nga studentët shqiptarë janë sistematike dhe të lidhura ngushtë me distancën gjuhësore midis dy gjuhëve. Analiza empirike e zhvilluar në këtë kapitull ndihmon në sqarimin e këtyre vështirësive dhe shërben si bazë për ndërhyrje metodologjike të qëndrueshme. Vështirësitë në rrafshin gramatikor përfaqësojnë një nga sfidat më të qëndrueshme të mësimdhënies universitare të gjuhëve të huaja. Ato nuk lidhen vetëm me kompleksitetin e strukturave gjuhësore, por edhe me faktorë historikë, metodologjikë dhe institucionalë. Analiza e këtyre vështirësive krijon bazën për diskutimin e strategjive didaktike dhe instrumenteve të vlerësimit që synojnë përmirësimin e kompetencës gramatikore në kontekst akademik. Rezultatet e evidentuara në këtë studim tregojnë se vështirësitë më të mëdha lidhen me strukturat morfosintaksore dhe semantike që nuk kanë ekuivalencë të drejtpërdrejtë në gjuhën, një fenomen që është trajtuar nga Butt dhe Benjamin (2013) por dhe Gutiérrez Araus (2015). Analiza statistikore dhe empirike demonstruan se vështirësitë në përdorimin e gjinisë gramatikore dhe të nyjës mbeten të larta sidomos në nivelet Bachelor, ndërsa reduktohen gradualisht në nivelin Master. Kjo konfirmon se zhvillimi i kompetencës gramatikore në spanjisht është një proces gradual që kërkon ekspozim të vazhdueshëm, praktikë komunikative dhe ndërveprim të drejtpërdrejtë me gjuhën autentike.

Rekomandime për pedagogët e spanjishtes dhe specialistët e kurrikulave
· Procesi i mësimdhënies së gjuhës spanjolle në arsimin universitar duhet të orientohet drejt zhvillimit të kompetencës komunikative, pragmatike dhe sintaksore, përmes integrimit të materialeve autentike, ushtrimeve kontrastive dhe aktiviteteve ndërvepruese që favorizojnë përdorimin funksional të gjuhës në situata reale komunikimi.
· Gabimet gjuhësore nuk duhen parë vetëm si devijime nga norma standarde; ato pasqyrojnë gjithashtu ecurinë e ndërgjuhës dhe përparimin gjuhësor të studentit. Për këtë arsye, analiza e gabimeve duhet të përdoret si instrument metodologjik për identifikimin e vështirësive konkrete dhe për përmirësimin e praktikave didaktike.
· Programet universitare të gjuhës spanjolle duhet të promovojnë një ekspozim më të gjerë ndaj varieteteve autentike të botës hispanofone, duke përfshirë materiale audio-vizuale, diskurse reale dhe aktivitete ndërkulturore, me qëllim zhvillimin e kompetencës pragmatike dhe ndërkulturore të studentëve.
· Qasjet tradicionale gramatiko-përkthimore duhet të zëvendësohen gradualisht me modele bashkëkohore të mësimdhënies komunikative dhe të bazuar në detyra, të cilat nxisin përdorimin aktiv të gjuhës dhe ndërveprimin e studentëve në kontekste autentike akademike dhe sociale.
· Mësimi i spanjishtes është një proces gradual dhe dinamik, ku ndërgjuha, ndikimi gjuhësor dhe strategjitë e të nxënit ndikojnë në zhvillimin e aftësive gjuhësore. Si rrjedhojë, praktikat didaktike kërkojnë më shumë reflektimin metagjuhësor, autonomi të studentit dhe përdorimin e strategjive efektive të të nxënit.
· Specialistët e kurrikulave universitare duhet të hartojnë programe më fleksibile dhe më të integruara, të cilat ndërthurin dimensionin gramatikor me atë komunikativ, kulturor dhe ndërkulturor, në mënyrë që procesi i mësimdhënies të përgjigjet më mirë ndaj nevojave reale akademike dhe profesionale të studentëve.

[bookmark: _Hlk235104544]Analiza e literaturës së detyrueshme dhe asaj të rekomanduar tregon se programet universitare të gjuhës spanjolle mbështeten në manuale të njohura të didaktikës së spanjishtes si gjuhë e huaj, si Prisma, EsEspañol, Aula Internacional, Bitácora dhe, në programet më të fundit, Trampolín. Bibliografia plotësohet me gramatika referuese, fjalorë dygjuhësh dhe burime elektronike, si RAE dhe Centro Virtual Cervantes, të cilat ofrojnë mbështetje të rëndësishme për procesin mësimor. Nga analiza e programeve se është punuar gjerësisht për përmirësimin e tyre, e mbështetur në eksperiencën e Departamentit të Gjuhës Spanjolle, në pjesëmarrjen e stafit pedagogjik në trajnime profesionale dhe në angazhimin për përmirësimin e vazhdueshëm të procesit të mësimdhënies. Një tregues i këtij zhvillimi është edhe përfshirja e manualeve Trampolín (2023), të cilat lidhin mësimin e gjuhës me kulturën dhe letërsinë hispanike dhe përfaqësojnë një hap të rëndësishëm drejt pasurimit të materialeve didaktike. Megjithatë, analiza evidenton se një pjesë e madhe e literaturës bazë ende përfshin manuale të botuara gjatë periudhës 2002–2009, si Prisma dhe EsEspañol. Pavarësisht vlerës që kanë pasur këto botime në përgatitjen e studentëve dhe përdorimit të tyre për shumë vite në manualet e mësimdhënies së spanjishtes si gjuhë e huaj, zhvillimet e fundit në didaktikën e spanjishtes si gjuhë e huaj dhe orientimet e reja të Instituto Cervantes dhe të CEFR (Council of Europe, 2020) tregojnë nevojën për një përditësim të mëtejshëm të bibliografisë. Për këtë qëllim, sugjerohet përfshirja graduale e manualeve më të reja në literaturën bazë, si Aula Plus, Bitácora Nueva edición, Frecuencias dhe Vitamina, të cilat pasqyrojnë zhvillimet më të fundit në mësimdhënien e spanjishtes në kontekstin e një gjuhe të dytë, integrojnë dimensionin komunikativ dhe ndërkulturor, shfrytëzojnë materiale nga përdorimi real i gjuhës dhe ofrojnë mbështetje të gjerë digjitale. Po aq i rëndësishëm është pasurimi i bibliografisë me burime kulturore autentike, si romane, tregime, poezi, filma, dokumentarë, podkaste, gazeta dhe revista hispanike. Këto materiale i afrojnë studentët me përdorimin real të gjuhës dhe me larminë kulturore të botës hispanofone. Një zgjerim i tillë i literaturës do të ndihmojë në zhvillimin gjuhësor dhe kulturor, duke e afruar procesin e mësimdhënies me kërkesat aktuale të didaktikës bashkëkohore të gjuhëve të huaja.

Shtojcat e këtij punimi përmbajnë instrumentet e përdorura gjatë procesit kërkimor, si dhe shembuj të të dhënave bruto të mbledhura. Përfshirja e tyre synon të garantojë transparencë metodologjike, besueshmëri të rezultateve dhe respektim të standardeve etike në kërkimin shkencor. Në këtë mënyrë, lexuesi ka mundësi të verifikojë mënyrën se si janë mbledhur dhe analizuar të dhënat, si dhe të kuptojë më mirë lidhjen midis instrumenteve, procedurave dhe gjetjeve të paraqitura në kapitujt kryesorë të punimit.
Të dhëna të përgjithshme
Gjinia: Mashkull / Femër Mosha: 18–20 / 21–23 / 24+ Niveli i studimit: Bachelor / Master Viti i studimit: I / II / III
Gjuhë të tjera të njohura përveç spanjishtes: Turqisht, Anglisht, Frëngjisht, Gjermanisht, Italisht
Seksioni I – Vështirësitë gramatikore (shkallë vlerësimi 1–5)
●	Kam vështirësi në përdorimin e kohëve foljore
●	Kam vështirësi në përdorimin e mënyrës lidhore
●	Kam vështirësi në përdorimin e klitikëve
●	Kam vështirësi në dallimin ser / estar
●	Kam vështirësi në përdorimin e parafjalëve
Seksioni II – Kompetenca ndërkulturore (shkallë 1–5)
●	Kuptoj dallimet kulturore hispanike
●	Materialet mësimore përfshijnë elemente kulturore
●	Ndihem i/e përgatitur për komunikim ndërkulturor
Seksioni III – Metodat e mësimdhënies (shkallë 1–5)
●	Metodat e përdorura janë komunikative
●	Pedagogët përdorin materiale autentike
●	Aktivitetet në auditor ndihmojnë komunikimin real
●	Vlerësimi reflekton kompetencën komunikative
Koment i përgjithshëm: Studentët shprehin lirshëm mendimet e tyre për vështirësitë që hasin gjatë mësimit të spanjishtes. Komentet e tyre ndihmojnë në shpjegimin më të qartë të rezultateve statistikore.

Analiza statistikore e pjesëmarrësve në studim përbën një komponent thelbësor të interpretimit metodologjik të rezultateve empirike. Struktura demografike dhe akademike e kampionit ndikon drejtpërdrejt në mënyrën se si interpretohen vështirësitë gjuhësore dhe pedagogjike të evidentuara gjatë studimit. Përfaqësimi më i lartë i studentëve të ciklit Bachelor mundëson një analizë më të thelluar të fazave fillestare të përvetësimit të spanjishtes, ndërsa përfshirja e studentëve të nivelit Master krijon mundësi për krahasim të zhvillimit gradual të kompetencës gjuhësore.
Struktura statistikore e pjesëmarrësve në studim

Interpretim akademik: Rezultatet empirike tregojnë se pjesëmarrja femërore është dominuese në programet universitare të gjuhës spanjolle. Ky raport reflekton edhe tendencat më të gjera në Fakultetin e Gjuhëve të Huaja, ku programet gjuhësore frekuentohen kryesisht nga studente femra.

Interpretim akademik: Shumica e pjesëmarrësve janë studentë të ciklit Bachelor, pasi në këtë nivel është regjistruar edhe numri më i madh i studentëve. Kjo është marrë parasysh gjatë analizës së vështirësive gramatikore, të cilat shfaqen më shpesh në këtë fazë të studimit.

Vështirësitë gramatikore zënë një vend të rëndësishëm në mësimin e spanjishtes nga studentët shqiptarë. Në aspektin linguistik dhe psikolinguistik, këto vështirësi lidhen me interferencën e gjuhës amtare dhe me mungesën e korrespondencës strukturore midis shqipes dhe spanjishtes. Analiza statistikore e paraqitur më poshtë synon të evidentojë strukturat që prodhojnë nivelin më të lartë të gabimeve dhe të analizojë ndikimin e tyre në zhvillimin e kompetencës komunikative akademike.
Analiza statistikore e vështirësive gramatikore

Interpretim akademik: Mënyra lidhore paraqet një nga vështirësitë kryesore për studentët shqiptarë gjatë mësimit të spanjishtes. Nga perspektiva psikolinguistike dhe kontrastive, kjo vështirësi lidhet me mungesën e një korrespondence funksionale të plotë midis sistemit modal të shqipes dhe atij të spanjishtes. Për pasojë, studentët priren të mbështeten në struktura të ndërgjuhës, duke prodhuar forma hibride ose përdorime joautentike të mënyrës lidhore. Arsyeja kryesore lidhet me mungesën e një ekuivalence të drejtpërdrejtë funksionale në gjuhën shqipe.

Interpretim akademik: Studentët universitarë raportojnë konfuzion të vazhdueshëm në dallimin midis foljeve “ser” dhe “estar”. Ky fenomen lidhet drejtpërdrejt me faktin se në shqip ekziston vetëm forma “jam”.

Kompetenca ndërkulturore ka një vend të rëndësishëm në mësimin bashkëkohor të gjuhëve të huaja. Për studentët shqiptarë të spanjishtes, zhvillimi i saj lidhet me njohjen e gjuhës dhe me aftësinë për të kuptuar kodet kulturore, pragmatike dhe sociolinguistike të botës hispanofone. Analiza e mëposhtme evidenton nivelin e ndërgjegjësimit kulturor të studentëve dhe sfidat që hasen në integrimin e dimensionit ndërkulturor në auditor.
Analiza e kompetencës ndërkulturore

Interpretim akademik: Rezultatet empirike tregojnë se kompetenca ndërkulturore e studentëve mbetet relativisht e kufizuar, veçanërisht në aspektin e interpretimit pragmatik dhe sociolinguistik të komunikimit në spanjishten e folur. Studentët universitarë raportojnë mungesë të kontaktit autentik me varietete të ndryshme të spanjishtes.
Analizë shkencore cilësore
Komentet e studentëve evidentojnë nevojën për:
●	përdorim më të madh të materialeve autentike
●	përfshirje të filmave dhe mediave hispanike
●	komunikim me folës vendas
●	aktivitete ndërkulturore në auditor
[bookmark: _Toc241046741]SHTOJCA 5
Analiza kontrastive midis shqipes dhe spanjishtes përbën një instrument të rëndësishëm teorik dhe metodologjik në studimet mbi përvetësimin e gjuhëve të huaja. Krahasimi ndërgjuhësor ndihmon në identifikimin e strukturave që krijojnë interferencë dhe në interpretimin e gabimeve sistematike të studentëve shqiptarë. Tabela e mëposhtme sintetizon disa nga dallimet më të rëndësishme morfosintaksore dhe semantike midis dy gjuhëve, të cilat ndikojnë drejtpërdrejt në procesin e të nxënit.

Interpretim akademik: Dallimet strukturore midis dy gjuhëve ndikojnë drejtpërdrejt në procesin e përvetësimit. Studentët universitarë priren të transferojnë modele nga gjuha amtare, duke krijuar interferencë negative.

Gabimet gjuhësore nuk duhet të interpretohen vetëm si shmangie nga norma standarde, por si tregues të zhvillimit gradual të ndërgjuhës së studentit. Në didaktikën bashkëkohore të gjuhëve të huaja, analiza e gabimeve konsiderohet një mënyrë e vlefshme për të analizuar strategjitë e të nxënit dhe mënyrën se si studentët ndërtojnë kompetencën e tyre. Shembujt e mëposhtëm ilustrojnë format më të shpeshta të gabimeve të evidentuara gjatë studimit.
Shembuj tipikë të gabimeve gramatikore

Analizë shkencore: Gabimet tregojnë ndikim të drejtpërdrejtë të strukturave të shqipes në procesin e të nxënit të spanjishtes.

Strategjitë didaktike të propozuara në këtë studim mbështeten në qasjet komunikative dhe në modelet bashkëkohore të mësimdhënies së gjuhëve të huaja. Qëllimi i tyre është të kapërcejnë kufizimet e metodave tradicionale gramatiko-përkthimore dhe të favorizojnë përdorimin funksional të gjuhës në kontekste autentike komunikimi. Këto strategji synojnë gjithashtu zhvillimin e kompetencës pragmatike dhe ndërkulturore të studentëve universitarë.
Strategji didaktike të rekomanduara

Shpjegim: Qasjet komunikative, të mbështetura në përdorimin e situatave autentike dhe detyrave funksionale, kontribuojnë në zhvillimin e kompetencës komunikative dhe pragmatike të studentëve. Në aspektin didaktik, këto strategji favorizojnë kalimin nga të nxënit mekanik drejt ndërtimit aktiv të kuptimit dhe përdorimit funksional të strukturave gramatikore në kontekste reale komunikimi.

Metodologjitë e përdorura në auditor ndikojnë drejtpërdrejt në mënyrën se si studentët përvetësojnë gjuhën spanjolle dhe zhvillojnë kompetencën e tyre komunikative. Analiza e praktikave të mësimdhënies evidenton një bashkëjetesë të paradigmave tradicionale dhe moderne, ku qasjet komunikative shpesh mbeten të pjesshme në raport me dominimin e metodave frontale. Kjo situatë reflekton sfidat metodologjike të tranzicionit pedagogjik në arsimin universitar shqiptar.

Interpretim akademik: Dominimi i metodës frontale dëshmon vazhdimësinë e paradigmave tradicionale të mësimdhënies në arsimin universitar shqiptar, ku procesi mësimor mbetet i orientuar kryesisht drejt transmetimit linear të dijes dhe jo drejt ndërveprimit komunikativ dhe konstruktivist. Ky konstatim përputhet me analizat bashkëkohore mbi tranzicionin e papërfunduar metodologjik në strukturat e arsimit të lartë në Shqipëri.
Analizë shkencore: Megjithëse dokumentet kurrikulare promovojnë qasje komunikative, praktika reale mbetet shpesh e orientuar drejt analizës gramatikore dhe përkthimit.

Materialet didaktike kanë ndikim të madh në mënyrën e të mësuarit dhe në zhvillimin e aftësive gjuhësore dhe ndërkulturore të studentëve. Në kontekstin universitar shqiptar, përdorimi i teksteve ndërkombëtare sjell avantazhe në aspektin e standardizimit gjuhësor, por njëkohësisht krijon vështirësi në përshtatjen e përmbajtjes me realitetin kulturor dhe akademik të studentëve shqiptarë.

Interpretim akademik: Programet universitare mbështeten kryesisht në tekste të huazuara nga tregu ndërkombëtar. Kjo krijon mospërputhje me realitetin kulturor dhe akademik shqiptar.

Kompetenca komunikative përbën objektivin qendror të mësimdhënies bashkëkohore të gjuhëve të huaja. Ajo nuk kufizohet vetëm në njohjen e rregullave gramatikore, por përfshin aftësinë për të përdorur gjuhën në mënyrë funksionale dhe pragmatikisht të përshtatshme në situata reale komunikimi. Analiza statistikore e mëposhtme paraqet perceptimet e studentëve mbi nivelin e tyre të kompetencës komunikative në spanjisht.

Interpretim akademik: Studentët universitarë ndihen më të sigurt në njohuritë teorike sesa në komunikimin praktik.
Përfundim: Rezultatet konfirmojnë nevojën për më shumë aktivitete autentike dhe ndërveprim komunikativ.

Shembuj të aktiviteteve komunikative
Aktivitet 1 – Simulim komunikimi: Studentët universitarë organizojnë një dialog në aeroport midis një studenti shqiptar dhe një turisti spanjoll.
Aktivitet 2 – Debat kulturor: Diskutim mbi dallimet kulturore midis Shqipërisë dhe vendeve hispanofone.
Aktivitet 3 – Prezantim akademik: Studentët universitarë përgatisin prezantime në spanjisht mbi tema sociolinguistike.
Qëllimi didaktik: Këto aktivitete synojnë zhvillimin e kompetencës komunikative, pragmatike dhe ndërkulturore.

Model i analizës së gabimeve — Hapat e analizës
1. Evidentimi i gabimit.
2. Përcaktimi i kategorisë.
3. Shpjegimi i shkakut.
4. Mënyra e korrigjimit.
5. Monitorimi i progresit.

Analiza e përdorimit të teknologjisë në mësimdhënie

Interpretim akademik: Teknologjia përdoret kryesisht si mbështetje shtesë dhe jo si komponent integral i mësimdhënies.

Analiza sociolinguistike e varieteteve të spanjishtes

Interpretim akademik: Studentët universitarë ekspozohen kryesisht ndaj modelit kastilian, ndërsa kontaktet me varietete të tjera janë të kufizuara.

Kompetenca pragmatike dhe komunikimi real

Analizë shkencore: Studentët universitarë shpesh përkthejnë drejtpërdrejt struktura nga shqipja, duke krijuar forma jo autentike.

Vlerësimi i metodave të mësimdhënies

Interpretim akademik: Studentët universitarë preferojnë qasjet që favorizojnë komunikimin praktik dhe ndërveprimin.

Shembull i planit të orës mësimore
Tema: Përdorimi i mënyrës lidhore në situata komunikative.
Objektivat:
●	Të kuptojnë funksionin e lidhores.
●	Të përdorin forma autentike në dialog.
●	Të reduktojnë interferencën nga shqipja.
Aktivitetet:
1. Prezantim teorik.
2. Ushtrime në çifte.
3. Dialogje autentike.
4. Reflektim metagjuhësor.

Të dhëna krahasuese Bachelor – Master

Interpretim akademik: Rezultatet empirike tregojnë progres gradual në kompetencën gjuhësore me rritjen e ekspozimit ndaj gjuhës.

Përmbledhje e rekomandimeve kryesore
1. Integrimi i materialeve autentike.
2. Zhvillimi i kompetencës ndërkulturore.
3. Përdorimi i metodave komunikative.
4. Rritja e praktikës orale.
5. Integrimi i teknologjisë.
6. Përdorimi i analizës kontrastive.
7. Trajnimi metodologjik i pedagogëve.
8. Përfshirja e varieteteve të spanjishtes.
Koment përmbyllës: Zbatimi i këtyre rekomandimeve mund të ndikojë pozitivisht në përmirësimin e cilësisë së mësimdhënies universitare të gjuhës spanjolle në Shqipëri.

Pyetësori i përdorur për mbledhjen e të dhënave në studim, i administruar gjatë vitit akademik 2022–2023 te 218 studentë të programeve Gjuhë B, Gjuhë C dhe Gjuhë D.[footnoteRef:17] [17:  Burimi: Përpunim i autores. Instrument kërkimor i hartuar dhe administruar nga autorja gjatë vitit akademik 2022–2023 në Fakultetin e Gjuhëve të Huaja, Universiteti i Tiranës, me pjesëmarrjen e 218 studentëve të programeve Gjuhë B, Gjuhë C dhe Gjuhë D, në kuadër të studimit doktoral.] 


[image: A logo of a book

Description automatically generated]
FACULTAD DE LENGUAS EXTRANJERAS
ENCUESTA EN EL MARCO DEL DOCTORADO CON EL TITULO:
“PROBLEMAS Y DIFICULTADES EN EL APRENDIZAJE DE UNA LENGUA EXTRANJERA”
ESTUDIO DE CASO:
ALUMNOS ALBANESES QUE ESTUDIAN ESPAÑOL
CAMPO:
CIENCIAS LINGÜÍSTICAS
LINEA DE INVESTIGACION:
LINGÜÍSTICA APLICADA Y COMPARATIVA
Estimado/a estudiante, el presente cuestionario forma parte de una investigación doctoral titulada 
“Problemas y dificultades en el aprendizaje de una lengua extranjera”
Estudio de caso: Alumnos albaneses que estudian español.
La prueba de examen está organizada en 7 actividades junto con sus preguntas correspondientes. El tiempo para completar la tesis es 60 minutos/1 hora. Le informamos que los resultados tienen solamente un valor científico y no didáctico (no influyen en su evaluación como estudiante).
Sus respuestas serán de gran utilidad para el desarrollo de este estudio.
Agradecemos el tiempo dedicado a completar este cuestionario.
¡Gracias por su colaboración!
Investigadora: Ma. Alba Beqaj
Año académico: 2022-2023
Universidad de Tirana
Facultad de Lenguas Extranjeras
Departamento de Español
Encuesta dirigida a los estudiantes del _____ Grado/Grupo ____ /
Asignatura: Lengua Practica
Año Académico 2022-2023
Nombre:____________
Apellido: __________
1. Complete con los artículos determinados o indeterminados según corresponda.[footnoteRef:18] [18:  Burimi: Marrë nga Ejercicios de los artículos, Gobierno de Canarias.] 

a. El castellano es ___ idioma derivado ___ latín vulgar; y ___ términos español y castellano son sinónimos usados para referirse ___ mismo idioma.
b. ___ domingo es ____ último día de la semana.
c. Enero es ____ primer mes ____ año.
d. ____ relación entre televisión y deporte se estrecha cada vez más, al punto que ninguno podrá ser ____ buen negocio sin la existencia del otro.
e. Sucre es ____ capital constitucional de Bolivia, pero ____ sed____ gobierno está en La paz.
f. ¿Cuál es ____ principal universidad _____ país y dónde está ella?
g. Moscú está ___ ____ región oriental de Europa.
h. Nuestro aniversario es en ___ octubre.
i. Es ____ actual capital de Rusia y ex-capital ____ _____ antigua Unión Soviética.
j. Esta noche cenamos en casa de ____ Martínez.
k. Tengo ____ hambre que me muero. ¿Vamos a comer?
l. ¿A qué te dedicas? – Soy _ actor.
m. Había _ unos mil personas en el concierto.
n. Había _____ unos mil personas en el concierto.
o. El documento analiza la iluminación en _____ aulas como un factor fundamental para _____ aprendizaje de los estudiantes.
2. Completa las oraciones con el Pretérito Indefinido o el Pretérito Imperfecto.[footnoteRef:19] [19:  Burimi: Marrë dhe përshtatur nga Revista Nebrija de Lingüística Aplicada a la Enseñanza de las Lenguas.] 

a. Ana ________ ayer en el cine. (estar)
b. Hace un año ________ en España durante seis meses. (estar)
c. En esa época, los niños siempre ________ de casa con mucha ilusión para ir a la playa junto con sus amigos. Un día, cuando ________ allí, ________ en la orilla algo brillante. Corrieron hacia el objeto que ________ semienterrado en la arena y rápidamente ________ un cofre. (salir – llegar – ver – estar – encontrar)
3. Completa las frases conjugando el verbo en presente de indicativo.
a. Lo (decir, tú) _______o lo________ (decir, yo).
b. Me________.(oír, tú) bien desde ahí? Yo sí te ________. (oír) a ti.
c. La abuela (pensar) ____________ contar leyendas a los niños.
d. Si________.(venir, tú) a Madrid, __________ (ir, nosotras) juntas a la fiesta de Cristina.
e. ¿Cuántas horas________(dormir, tú)?
f. Mientras tú (pedir) ____________ información yo (conseguir) ____________ los pasajes
g. Cuando________.(beber, yo) nunca ________(conducir).
h. Yo (recomendar) ____________ ir a San Lorenzo en tren
i. La abuela (contar) ____________ leyendas a los niños.
j. Lucía (seguir) ____________ estudiando español.
k. Nosotros siempre (pedir)________cerveza sin alcohol.
l. No________(conocer, yo) a tus padres, pero ellos________(conocer) a los mios.
m. ________ (estar, yo) harta de Carlos. ________.(mentir) mucho.
n. ¿No te (parecer)________que este pescado (oler) ________mal? - Sí es cierto.
o. Mientras nosotros nos (divertir) ____________ en la discoteca la policía (perseguir) ____________ a los ladrones.
p. ________(parecerse, tú) mucho a tu madre. Yo (parecerse)________más a mi padre.
q. ¿(Ir, tú)________a casa después del trabajo?
4. Completa las frases con los verbos haber, tener o estar.
a) En la nevera ____________ dos botellas de agua y una docena de huevos.
b) Mi tía ____________ dos autos, pero en su casa solo ____________ garaje para uno.
c) ____________ algunas casas antiguas que no ____________ patios.
d) En la cocina ____________ una mesa, pero todavía no ____________ sillas.
e) _____un hombre en sala de conferencia.
5. Mini diálogo. Complete los diálogos con la forma apropiada de ser o estar. [footnoteRef:20] [20:  Burimi: Marrë nga Rebhan, E. M., Ser y estar (ejercicio 1), ushtrimi IV: “Minidiálogo”.] 

1. ¿De dónde ________________ tú? – ________________ de Buenos Aires.
2. ¿De quién ________________ estas cosas? –Creo que ________________ de Ana.
3. Estos boletos ________________ para Uds. Vamos a entrar ahora, ¿eh? Las puertas del cine ya ________________ abiertas. –Buena idea.
4. Pablo, ya ________________ la una y media. Tenemos que ________________ en el aeropuerto a las dos y ________________ difícil encontrar un taxi a estas horas. –De acuerdo. Vamos.
5. Juan, tu cuarto ________________ muy desordenado. –Sí, mamá. (Yo) ________________ de acuerdo, ¡pero la puerta ________________ cerrada!
6. La novia de Tito ________________ cariñosa y alegre. ¿Y él? –Él ________________ muy formal.
7) ¿Cuántos años tienes? – ________________ 20 años.
8) Los platos ________________ en el armario de la cocina.
9) La cama la entregaron ayer y ya ________________ en tu habitación.
6. Elige la preposición adecuada con por y para en cada caso: ¿Cuál es la mejor opción?[footnoteRef:21] [21:  Burimi: Marrë nga Rebhan, E. M., Por y para (ejercicio 1), ushtrimi IV.] 

1. Marta fue a Dallas ____________ la enfermedad de su madre.
2. Picasso pintaba ____________ ganarse la vida.
3. En la universidad estudio ____________ ser arquitecto.
4. Fueron a París en avión ____________ la ruta del Polo Norte.
5. Habla muy bien el francés ____________ ser americano.
6. Mi hermano trabaja ____________ Teléfonos de México.
7. Completa las oraciones con la forma verbal de indicativo o subjuntivo.
1. Puede que ________ a visitarte el mes que viene. (yo, ir)
2. Está claro que Juan ________ jugar al fútbol. (él, querer)
3. Tal vez ________ apuntarse a clases de baile. (ellas, decidir)
4. Es posible que Pedro no ________ a la fiesta de mañana. (él, venir)
5. ¡Qué ________ suerte en el examen de hoy! (tú, tener)
¡Ojalá (tú, encontrar)_________este vestido rojo!
No (él, tener) _________ que tiene dieciséis años.
6. Es un lastima que (tú, saber)________hablar español. Sería muy útil.
7. ¡Ojalá (tú, encontrar) ________este vestido rojo!
8. No parece que (él, tener) ________ dieciséis años.
VITI AKADEMIK 2022–2023[footnoteRef:22] [22:  Lista e studentëve të programeve Bachelor dhe Master, Viti Akademik 2022–2023, është përdorur vetëm për qëllime statistikore dhe kërkimore në kuadër të këtij studimi. Për të garantuar ruajtjen e anonimatit dhe të konfidencialitetit të pjesëmarrësve, pyetësori është hartuar në mënyrë të tillë që studentët të mos deklaronin të dhëna identifikuese personale.] 

LISTA E STUDENTËVE TË GJUHËS C1 BACHELOR : VITI I
Gjuhë C1 Bachelor

	Nr.
	Inicialet
	Dega

	1
	X.P.
	Frengjisht

	2
	A.I.
	Gjermanisht

	3
	S.C.
	Gjermanisht

	4
	K.M.
	Gjermanisht

	5
	S.X.
	Gjermanisht

	6
	S.L.
	Frengjisht

	7
	G.S.
	Gjermanisht

	8
	S.D.
	Gjermanisht

	9
	D.L.
	Anglisht

	10
	J.G.
	Anglisht

	11
	L.D.
	Anglisht

	12
	L.S.
	Anglisht

	13
	V.T.
	Anglisht

	14
	E.D.
	Anglisht

	15
	L.P.
	Anglisht

	16
	I.G.
	Anglisht

	17
	A.G.
	Anglisht

	18
	X.N.
	Turqisht

	19
	M.L.
	Turqisht

	20
	K.H.
	Turqisht

	21
	X.K.
	Turqisht

	22
	O.B.
	Turqisht

	23
	F.T.
	Turqisht

	24
	I.L.
	Italisht

	25
	X.L.
	Italisht

	26
	I.H.
	Italisht

	27
	L.B.
	Italisht

	28
	S.Ç.
	Italisht

	29
	K.Ç.
	Italisht

	30
	L.S.
	Italisht

	31
	D.S.
	Italisht

	32
	R.L.
	Italisht

	33
	J.D.
	Anglisht

	34
	N.H.
	Anglisht

	35
	F.Ç.
	Gjermanisht

	36
	O.H.
	Anglisht





VITI AKADEMIK 2022–2023
LISTA E STUDENTËVE TË GJUHËS C1 BACHELOR : VITI II
Gjuhë C 3 Bachelor
	Nr.
	Inicialet
	Dega

	1
	E.B.
	Anglisht

	2
	K.S.
	Italisht

	3
	I.K.
	Italisht

	4
	E.K.
	Turqisht

	5
	J.K.
	Anglisht

	6
	E.J.
	Anglisht

	7
	V.L.
	Anglisht

	8
	L.A.
	Italisht

	9
	F.D.
	Italisht

	10
	S.G.
	Gjermanisht

	11
	E.G.
	Anglisht

	12
	K.B.
	Anglisht

	13
	S.G.
	Anglisht

	14
	E.A.
	Anglisht

	15
	S.G.
	Anglisht

	16
	A.C.
	Anglisht

	17
	J.X.
	Anglisht

	18
	E.N.
	Anglisht

	19
	A.B.
	Anglisht

	20
	X.K.
	Anglisht

	21
	L.M.
	Italisht

	22
	F.P.
	Gjermanisht





VITI AKADEMIK 2022–2023
LISTA E STUDENTËVE TË GJUHËS C5 BACHELOR : VITI III
Gjuhë C 5 Bachelor

	Nr.
	Inicialet
	Dega

	1
	F.A.
	Anglisht

	2
	K.A.
	Anglisht

	3
	B.A.
	Anglisht

	4
	E.D.
	Anglisht

	5
	D.D.
	Anglisht

	6
	A.L.
	Anglisht

	7
	B.N.
	Anglisht

	8
	B.S.
	Anglisht

	9
	E.M.
	Anglisht

	10
	E.M.
	Anglisht

	11
	E.K.
	Anglisht

	12
	E.K.
	Anglisht

	13
	L.F.
	Anglisht

	14
	S.K.
	Anglisht

	15
	A.D.
	Anglisht

	16
	M.G.
	Anglisht

	17
	J.H.
	Anglisht

	18
	S.K.
	Anglisht

	19
	E.L.
	Anglisht

	20
	I.S.
	Anglisht

	21
	I.S.
	Anglisht

	22
	X.T.
	Anglisht

	23
	R.T.
	Anglisht

	24
	R.Z.
	Anglisht

	25
	B.Z.
	Anglisht

	26
	K.H.
	Anglisht

	27
	M.S.
	Anglisht


VITI AKADEMIK 2022–2023
LISTA E STUDENTËVE TË GJUHËS C MASTER SHKENCOR MËSUESI
Gjuhë C semestre II Master Shkencor Mësuesi

	Nr.
	Inicialet
	Dega

	1
	M.B.
	Mësuesi Anglisht

	2
	A.M.
	Mësuesi Anglisht

	3
	E.A.
	Mësuesi Anglisht

	4
	F.M.
	Mësuesi Anglisht

	5
	M.M.
	Mësuesi Anglisht

	6
	E.K.
	Mësuesi Anglisht

	7
	J.B.
	Mësuesi Anglisht

	8
	M.T.
	Mësuesi Anglisht

	9
	H.D.
	Mësuesi Anglisht

	10
	B.A.
	Mësuesi Anglisht

	11
	E.T.
	Mësuesi Anglisht

	12
	A.A.
	Mësuesi Anglisht

	13
	B.K.
	Mësuesi Anglisht



VITI AKADEMIK 2022–2023
LISTA E STUDENTËVE TË GJUHËS C MASTER SHKENCOR KOMUNIKIM
Gjuhë C semestre II Master Shkencor Komunikim

	Nr.
	Inicialet
	Dega

	1
	J.C.
	Komunikim Anglisht

	2
	M.M.
	Komunikim Anglisht

	3
	G.U.
	Komunikim Anglisht

	4
	J.J.
	Komunikim Anglisht

	5
	I.B.
	Komunikim Anglisht



VITI AKADEMIK 2022–2023
LISTA E STUDENTËVE TË GJUHËS C MASTER SHKENCOR PËRKTHIM
Gjuhë C semestre II Master Shkencor Përkthim

	Nr.
	Inicialet
	Dega

	1
	E.M.
	Anglisht

	2
	O.D.
	Anglisht

	3
	K.S.
	Anglisht

	4
	E.P.
	Anglisht

	5
	A.B.
	Anglisht

	6
	A.C.
	Anglisht

	7
	S.M.
	Anglisht

	8
	E.D.
	Anglisht

	9
	B.M.
	Anglisht



VITI AKADEMIK 2022–2023
LISTA E STUDENTËVE TË GJUHËS SPANJOLLE
MASTER SHKENCOR – PËRKTHIM TEKNIK–LETRAR DHE INTERPRETIM
VITI II A – Gjuhë Spanjolle – Përkthim teknik-letrar dhe interpretim
	Nr.
	Inicialet
	Dega

	1
	A.H.
	Përkthim teknik-letrar

	2
	D.S.
	Përkthim teknik-letrar

	3
	D.S.
	Përkthim teknik-letrar

	4
	I.J.
	Përkthim teknik-letrar

	5
	J.A.
	Përkthim teknik-letrar

	6
	M.S.
	Përkthim teknik-letrar

	7
	S.A.
	Përkthim teknik-letrar

	8
	S.K.
	Përkthim teknik-letrar

	9
	X.A.
	Përkthim teknik-letrar



Viti II-A Gjuhë Spanjolle — Gjuhë dhe komunikim ndërkulturor dhe turistik
	Nr.
	Inicialet
	Dega

	1
	A.S.
	Komunikim ndërkulturor

	2
	K.K.
	Komunikim ndërkulturor

	3
	R.X.
	Komunikim ndërkulturor

	4
	T.M.
	Komunikim ndërkulturor





VITI AKADEMIK 2022–2023
LISTA E STUDENTËVE TË DEGËS SË GJUHËS SPANJOLLE: VITI II
II – SPANJISHT
	Nr.
	Inicialet
	Dega

	1
	A.M.
	Spanjisht

	2
	A.S.
	Spanjisht

	3
	B.G.
	Spanjisht

	4
	B.M.
	Spanjisht

	5
	D.D.
	Spanjisht

	6
	E.H.
	Spanjisht

	7
	I.K.
	Spanjisht

	8
	K.Ç.
	Spanjisht

	9
	K.H.
	Spanjisht

	10
	K.H.
	Spanjisht

	11
	K.G.
	Spanjisht

	12
	K.K.
	Spanjisht

	13
	K.S.
	Spanjisht

	14
	M.S.
	Spanjisht

	15
	M.G.
	Spanjisht

	16
	S.H.
	Spanjisht

	17
	S.K.
	Spanjisht

	18
	S.A.
	Spanjisht

	19
	X.Ç.
	Spanjisht

	20
	B.Ç.
	Spanjisht

	21
	A.P.
	Spanjisht



VITI AKADEMIK 2022–2023
LISTA E STUDENTËVE TË DEGËS SË GJUHËS SPANJOLLE: VITI III
III – A SPANJISHT
	Nr.
	Inicialet
	Dega

	1
	A.D.
	Spanjisht

	2
	B.V.
	Spanjisht

	3
	D.Z.
	Spanjisht

	4
	E.M.
	Spanjisht

	5
	E.L.
	Spanjisht

	6
	E.I.
	Spanjisht

	7
	I.G.
	Spanjisht

	8
	I.P.
	Spanjisht

	9
	K.T.
	Spanjisht

	10
	M.N.
	Spanjisht

	11
	R.G.
	Spanjisht

	12
	S.C.
	Spanjisht



eIII – B SPANJISHT
	Nr.
	Inicialet
	Dega

	1
	A.M.
	Spanjisht

	2
	A.D.
	Spanjisht

	3
	A.S.
	Spanjisht

	4
	D.R.
	Spanjisht

	5
	E.D.
	Spanjisht

	6
	E.R.
	Spanjisht

	7
	F.R.
	Spanjisht

	8
	K.B.
	Spanjisht

	9
	L.G.
	Spanjisht

	10
	L.B.
	Spanjisht

	11
	M.H.
	Spanjisht

	12
	O.S.
	Spanjisht

	13
	R.B.
	Spanjisht

	14
	S.B.
	Spanjisht



VITI AKADEMIK 2022–2023
LISTA E STUDENTËVE TË DEGËS SË GJUHËS SPANJOLLE: VITI I
I – SPANJISHT

	Nr.
	Inicialet
	Dega

	1
	A.A.
	Spanjisht

	2
	L.D.
	Spanjisht

	3
	A.R.
	Spanjisht

	4
	R.K.
	Spanjisht

	5
	O.S.
	Spanjisht

	6
	E.D.
	Spanjisht

	7
	E.L.
	Spanjisht

	8
	L.Z.
	Spanjisht

	9
	R.T.
	Spanjisht

	10
	X.R.
	Spanjisht

	11
	E.S.
	Spanjisht

	12
	F.M.
	Spanjisht

	13
	V.H.
	Spanjisht

	14
	K.S.
	Spanjisht

	15
	R.L.
	Spanjisht

	16
	S.S.
	Spanjisht

	17
	D.L.
	Spanjisht

	18
	E.G.
	Spanjisht

	19
	A.L.
	Spanjisht



VITI AKADEMIK 2022–2023
LISTA E STUDENTËVE TË GJUHËS D BACHELOR: VITI III
II D – GJUHË GJERMANE

	Nr.
	Inicialet
	Dega

	1
	A.K.
	Gjermanisht

	2
	A.L.
	Gjermanisht

	3
	B.S.
	Gjermanisht

	4
	D.K.
	Gjermanisht

	5
	D.M.
	Gjermanisht

	6
	D.K.
	Gjermanisht

	7
	E.P.
	Gjermanisht

	8
	E.Ç.
	Gjermanisht

	9
	E.A.
	Gjermanisht

	10
	F.M.
	Gjermanisht

	11
	I.D.
	Gjermanisht

	12
	J.H.
	Gjermanisht

	13
	K.M.
	Gjermanisht

	14
	K.B.
	Gjermanisht

	15
	K.M.
	Gjermanisht

	16
	L.N.
	Gjermanisht

	17
	M.K.
	Gjermanisht

	18
	M.B.
	Gjermanisht

	19
	N.M.
	Gjermanisht

	20
	O.D.
	Gjermanisht

	21
	R.D.
	Gjermanisht

	22
	S.K.
	Gjermanisht

	23
	S.Q.
	Gjermanisht

	24
	S.K.
	Gjermanisht

	25
	T.J.
	Gjermanisht

	26
	T.A.
	Gjermanisht

	27
	X.D.
	Gjermanisht


[bookmark: _Toc241046757]ABSTRAKT

Ky studim trajton vështirësitë që hasin studentët gjatë mësimit të spanjishtes. Qëllimi është të kuptohen problemet që shfaqen gjatë mësimit dhe të jepen disa sugjerime për përmirësimin e tij. Punimi përfshin çështje kulturore, gramatikore, pedagogjike dhe historike. Në këtë studim synojmë gjithashtu të analizojmë historikun e mësimdhënies së gjuhës spanjolle në Shqipëri, jo thjesht si kronologji faktesh, por si proces i kushtëzuar nga politika arsimore, kërkesat shoqërore dhe zhvillimet ndërkombëtare. Në këtë kuadër, spanjishtja trajtohet si studim rasti që ndihmon në kuptimin e dinamikave më të gjera të diversifikimit gjuhësor në arsimin shqiptar.
Për realizimin e këtij studimi u përdorën si instrumente matëse gjetjet dhe rezultatet e intervistave me studentë, të zhvilluara në auditore të arsimit të lartë. Përfundimet dhe rekomandimet praktike që lindin bazuar në gjetjet e studimit mendohet të jenë të dobishme veçanërisht në grupmoshat 18-24 vjeç.
Rëndësia e punimit qëndron në faktin se jep informacion përshkrues, sasior dhe cilësor rreth mënyrës dhe metodave efikase që përdoren në zbatimin e mësimdhënies së gjuhës së huaj, rasti i spanjishtes, si dhe të integrimit. Ky punim gjithashtu identifikon dhe analizon vështirësitë kryesore që hasen në mësimdhënien universitare të gjuhës spanjolle në Shqipëri, duke e vendosur atë në një kuadër teorik dhe empirik të qëndrueshëm. Metodologjia e përdorur në këtë punim bazohet kryesisht në punët në grupe të studentëve të nivelit bachelor dhe master, identifikimin e metodave interaktive dhe teknikave që e bëjnë më efikas organizimin e orëve të gjuhës spanjolle.
Për sa i përket spanjishtes, mësimi i saj është masivizuar dukshëm kryesisht vitet e fundit (pas viteve ’90), por spanjishta ka qenë një gjuhë elitare ngahera; kultura e saj ka qenë e admiruar në rrethet intelektuale shqiptare; autorët më të njohur të saj, përmendim këtu Cervantesin, ka qenë i pandashëm në çdo bibliotekë.
Punimi synon të japë një kontribut në diskutimin akademik, duke paraqitur një qasje teorike dhe analitike që mund të ndihmojë edhe kërkime të tjera në këtë fushë. Tema e zgjedhur është aktuale, pasi studimi përqendrohet kryesisht te niveli universitar. Një arsye tjetër lidhet me zhvillimin e mësimit të gjuhës së huaj dhe përdorimin e mjeteve digjitale nga brezi i ri. Në studim morën pjesë studentë të Universitetit të Tiranës. Metoda e përdorur në këtë studim mbështetet në analizën e të dhënave të mbledhura për vështirësitë që hasin studentët gjatë mësimit të spanjishtes. Rezultatet dhe rekomandimet e nxjerra mund të ndihmojnë në përmirësimin e mësimit të spanjishtes, si edhe të gjuhëve të tjera.

Fjalët kyçe: gjuhë spanjolle, gjuhë shqipe, didaktikë, interferenca gjuhësore, sociolinguistikë, psikolinguistikë, metodikë 

[bookmark: _Toc230597982]

[bookmark: _Toc241046758]ABSTRACT

This study examines the difficulties faced by students while learning Spanish. Its main aim is to understand the learning bottlenecks process and to provide suggestions for improving it. The study addresses cultural, grammatical, pedagogical, and historical aspects. It also seeks to analyze the history of Spanish language teaching in Albania, not simply as a chronology of facts, but as a process shaped by educational policies, social needs, and international developments. In this context, Spanish is examined as a case study that helps shed light on broader dynamics of linguistic diversification within the Albanian education system.
To conduct the research, student interviews served as the primary data collection method. The interviews were conducted with students in higher education settings. The findings and practical recommendations emerging from the study are expected to be particularly relevant to students aged 18–24.
The importance of this study consists in providing descriptive, quantitative, and qualitative information on effective approaches and methods used in foreign language teaching, with Spanish as the main case, as well as on the process of integration. The study also identifies and analyzes the main difficulties faced in university-level Spanish language teaching in Albania, placing them within a solid theoretical and empirical framework. The methodology is based primarily on group work involving Bachelor’s and Master’s students, as well as on the identification of interactive methods and techniques that can make the organization of Spanish language classes more effective.
Regarding to Spanish, its study and use have expanded significantly, particularly in recent decades, especially after the 1990s. Nevertheless, Spanish has historically been regarded as an elite language in Albania, and its culture has long been admired within Albanian intellectual circles. The works of its most renowned authors, particularly Miguel de Cervantes, have traditionally held an important place in Albanian libraries.
This study aims to contribute to the academic discussion by presenting a theoretical and analytical approach that may also support further research in this field. The topic is particularly relevant today, as the study focuses primarily on the university level. Another important factor is the development of foreign language learning and the increasing use of digital tools by younger generations. The study involved students from the University of Tirana. The research methodology is based on the analysis of data collected on the difficulties students face while learning Spanish. The findings and recommendations may contribute to improving the teaching and learning of Spanish, as well as other foreign languages.
Keywords: Spanish language, Albanian language, language teaching, language interference, sociolinguistics, psycholinguistics, methodology.

Tabela 1. Shperndarja sipas g]

Numri

Femra 108 72%
Meshkuj a2 28%
Totali 150

100%

Tabela 2. Shperndarja sipas nivelit te studimit

el Numri Pérqindja
Bachelor 12 74.7%
Master 38 25.3%
Totali 150 100%

Tabela 3. Veshtiresite ne perdorimin e menyres lidhore

s Numri i studentéve

Shumé e larté 62 413%
Elarté ag 32%
Mesatare 24 16%

Eulét 16 10.7%

Tabela 4. Veshti

In e ser / estar

Kategoria Numri Pérqindja
Shumé véshtirési 55 36.7%
Véshtirési mesatare 63 2%

Pak véshtirési 32 21.3%

Tabela 5. Perceptimi

studenteve per kompetencen nderkulturore

Alternativa Numri Pérgindja
Ndihem shumé i pérgatitur 18 12%
Ndihem mesatarisht i pérgatitur 74 49.3%
Ndihem pak i pérgatitur 58 38.7%

Tabela krahasuese mi

shqipes dhe spanjishtes

Elementi gjuhésor

shaipja

spanjishtja

Véshtirésia

Gjinia gramatikore

Mé fleksibile

Mé e strukturuar

Elarté

Ményra lidhore

Pérdorim i kufizuar

pérdorim i gjeré

Shumé e larté

Klitikét Té kufizuar sistem kompleks Elarté
Kohét foljore M@ t& reduktuara M& t& shumta Mesatare
Renditja sintaksore | Relativisht fleksibile | M& e qéndrueshme | Mesatare

Gabime ne perdorimin e menyres lidhore
Forma e gabuar Forma korrekte
Espero que viene Espero que venga

Quiero que estudias Quiero que estudies

Gabime ne perdori

In e ser / estar

Forma e gabuar

Forma korrekte

Estoy estudiante

Madrid es caliente

Tabela 6. Strategjite didaktike per kapercimin e veshtiresive

Véshi

strategjia

Rezultati i pritshém

Ményra lidhore

Ushtrime kontekstuale

Pérdorim mé funksional

Klitikét Analizé kontrastive Reduktim | interferencés
Ser / estar Hartézim konceptual Kuptim semantik
Parafjalét Praktiké autentike Pérmirésim pragmatik

Tabela 7. Metodat me te perdorura nga pedagoget

Metoda Frekuenca
Mésimdhénie frontale 68%

Puné né grup 17%

Qasje komunikative 10%

TBLT 5%

Tabela 8. Burimet kryesore te perdorura ne mesimdheni
Burimi Pérgindja
Tekste ndérkombétare 71%
Materiale t& pérgatitura nga pedagogét 19%
Platforma digjitale 10%

studenteve mbi aftesine komunikuese

Pérqindja
Shumé i miré 14%
I mirg 33%
Mesatar 39%
1 dobét 14%

Tabela 10. Kiasifikim|

gabimeve

Kategoria Pérshkrimi

Interferencé Transferim nga shaipja

Mbigjeneralizim Zbatim i gabuar i rregullit

Gabim pragmatik Pérdorim jo autentik

Gabim sintaksor Renditje jo korrekte

Tabela 11. Perdorimi | platformave digjitale

Platforma Pérgindja e pérdo
Moodle 36%
Google Classroom 28%
YouTube 24%
Zoom 12%

Tabela 12. Ekspozimi ndaj varieteteve hispanofone

Varietetet Pérqindja
Spanjishtja e Spanjés 69%
Amerika Latine 23%
Varietete té pérziera 8%

Shembuj pragmatiks

situata Forma jo natyrale Forma autentike
Pérshéndetje 4C6mo estd usted amigo? Qué tal?
Kérkesé Dame agua {Me puedes dar agua?

Tabela 13. Perceptimi

itudenteve mbi efekti

Itel

@ metodave

Metoda Shumé efektive | Mesatare | Pak efektive
Qasja komunikative 74% 18% 8%
Gramatiko-pérkthimore | 21% 39% 20%

Tabela 14. Reduktimi | gabimeve sipas nivelit
Kategoria Bachelor Master
Gabime gramatikore 72% 38%
Gabime pragmatike 63% 31%
Gabime sintaksore 58% 27%

Kontroll i rrepté ideologjik
« Pé
« Mésim me kontroll t& ploté shtetéror.

gjedhje e pérmbajties sipas kritereve ideologjike.

AQSH, Fondi i Ministrisé sé Arsimit.

AQSH, Fondi i Komitetit Qendror té
PPSH.

Programet zyrtare té MAS.

AQSH, Dokumente programore t&
MAS-it.

Formim gjuhésor dhe filologjik

Specializim teorik dhe metodologjik

Rol i kufizuar né kérkimin shkencor

Funksioni aktual

Zhvillim i kompetencés komunikative

Pérdorim akademik dhe profesional i gjuhés

Analizé diskursive, interpretim dhe pérkthim

Instrument kérkimor dhe publikim akademik ndérkombétar




image8.png
Tabela X. Spanjishtja si lingua franca — fushat kryesore té pérdorimit

Fusha e pérdorimit Pérshkrimi Referenca
Migracioni dhe Né rajonet kufitare si Koni Jugor, Amerika Qendrore dhe Karaibet, spanjishtja shérben —
1évizshmeéria e punés si mjet i pérbashkét komunikimi ndérmjet folésve té keguas, aimaras, guaranis, nahuatlit

dhe gjuhéve vendase.
Komunitetet afro- NEé vende si Peruja, Paraguai, Guatemala, Meksika dhe Kolumbia, spanjishtja Klee & Lynch, 2009;
pasardhése dhe indigjene funksionon si mjet komunikimi ndér-etnik dhe si gjuhé nyjore. Moreno Fernandez, 2025
Diplomacia dhe Né CELAC, MERCOSUR dhe OEA, si edhe né institucionet akademike ibero-amerikane, Instituto Cervantes, 2023,
organizatat spanjishtja shérben si lingua franca ndérmjet pérfagésuesve lusofoné, frankofoné dhe 2024
ndérkombétare anglofoné.

Turizmi ndérkombétar

Né Meksiké, Karaibet dhe Spanjé, spanjishtja funksionon si lingua franca ndérmjet
turistéve té huaj dhe punonjésve migranté me origjina té ndryshme.

Komunitetet di
transnacionale

Spanjishtja éshté gjuha e treté mé e pérdorur né internet, duke krijuar komunitete
pluricentrike né rrjetet sociale, videolojérat online, platformat arsimore dhe shkémbimet

tregtare.

Instituto Cervantes, 2023,
2024

Figura 4.2. Paraqitja e aspektit té kohés sé pakryer sipas Klein (1992)
Sl (situata)

T (koha rleferuese)

Figura 4.3. Aspekti i kohés sé kryer té thjeshté sipas Klein (1992)

Tabela 4.17 — Rezultate té detajuara sipas Programit té Studimit

_A

Gjuha B Bachelor 66 52 78.7% 14 21.3%
Gjuha B Master 13 4 30.8% 9 69.2%
Gjuha C Bachelor 85 73 86.0% 12 14.0%
Gjuha C Master 27 15 57.1% 12 42.9%
Gjuha D Bachelor 27 25 92.6% 2 74%

( CE D

Grafiku 4.17 Dallimi dhe pérdorimi i ir dhe irse né spanjisht

X jOjald encuentras este vestido rojo! — v jOjald encuentres este vestido rojo!

Programi Nr. Gabim % Sakté %

Gjuha B Bachelor 66 32 48.5% 34 51.5%
Gjuha B Master 13 5} 38.5% 8 61.5%
Gjuha C Bachelor 85 34 40.0% 51 60.0%
Gjuha C Master 27 9 33.3% 18 66.7%
Gjuha D Bachelor 27 21 77.8% A 6 22.2%
Totali 218 101 46.3% 17 53.7%

A Pérgindja mé e larté e gabimeve - Nr. total = 218 studenté

